
MANO PIETŲ LONDONO DRAUGAMS 


Istorijoje pasitaiko laimingų akimirkų, o 
ne laimingų laikotarpių. 


Arnold Hauser 


Iš mūsų vilčių telieka tik ilgai trunkanti 
neviltis, kuri ir vėl jas pagimdys. 


John Berger 


Puslapiai skendėjo geltonoje stalinės lempos šviesoje. Perskaičiau 
kelis aklai pasirinktus sakinius, permečiau akimis dar kelis puslapius, 
paskui ir vėl grįžau į pradžią ir perskaičiau pirmą sakinį: 


Rugpjūtį lijo kiaurai - toks sunkus, graužte graužiantis lietus, nuo 
kurio atgijo tik dilgėlės ir surūdijęs metalas. Dangus buvo lyg pilka 
jūra, be potvynių ir be atoslūgių. Nuotekų grioviai užliedavo šaligat- 
vių kraštus. Nustojus lyti dulksnodavo, o nustojus dulksnoti miestas 
leipėdavo po stora debesų liemene. Net debesims, rodės, trūko sau- 
lės. Tas oras slėgė visus. Aš irgi nesidžiaugiau lietumi, bet sunkiausia 
buvo dėl to, kad mane išgrūdo iš namų ir atleido iš darbo. 

Būti išvarytam iš namų man buvo pirmiena, bet visada turėjau 
talentą būti atleistas iš darbo. Pradėjau anksti, - kai dar mokiausi 
mokykloje. Šeštadieniais dirbdavau sporto prekių parduotuvėje ir 
buvau atleistas dėl to, kad buvo suabejota mano sąžiningumu. Iš- 
kviestas į vedėjo kabinetą ketvirtą valandą, penkiolika po keturių 
jau palikau tą įstaigą suvisai, prieš išeidamas paspaudęs dosnią 
sidabrinę kasos stalčiaus rankeną. Po kelerių metų buvau išmestas 
iš draudimo bendrovės už neatidumą. Mano darbas, be visa kita, 
buvo tikrinti kito vyruko surašytas sąskaitas ir ieškoti jose klaidų, 
bet aš nebuvau linkęs vargintis. Nebuvo jokios prasmės: mano pa- 
tikrinimo rezultatus tikrindavo dar trečias vyrukas ir, iki duomenys 
patekdavo į kompiuterį, jie būdavo dar pertikrinami, patikrinami 
kryžmiškai ir kryžmiškai patikslinami dar dviejų ar trijų kitų vy- 
rukų. Argi jūs būtumėte varginęsis? Aišku, ne, būtumėte tūnojęs 
pusrūsyje ir žaidęs stalo tenisą, kaip ir mes. 


Paskui buvau išmestas iš vienos vietos net nepradėjęs joje dirbti. 
Čia tai jau viršūnė! Veikiausiai užkliuvo viena iš mano rekomen- 
dacijų: sukurpiau firminį blanką ir parašiau ją pats, tad mano bū- 
simasis darbdavys pasijuto galįs tokiomis aplinkybėmis nepaisyti 
savo įsipareigojimų. Tai man išėjo tik į naudą. Po savaitės buvau 
pasamdytas viešųjų darbų tarnybos. Dar prieš pasitaikius progai 
jiems mane atleisti, trekštelėjau koją darbo metu ir atsiėmiau tūks- 
tančio svarų kompensaciją. Tai vadinama lengvais pinigais. 

Paženklintas tokios profesinės patirties ir suteptas kelerių ne- 
darbo metų, rodės, jau niekada nebegausiu darbo. Darbdaviai 
labiausiai vertina patirtį, o mano vienintelė patirtis - atleidimai 
iš darbo dėl rimtos priežasties, tad buvo ypač nuostabu pasijusti 
gavus padorų darbą su nuolatiniu atlyginimu, pietų talonais ir 
visais kitais dalykais. Pamaniau galiausiai įtaikęs koją į karjeros 
kopėčias. Tačiau tas darbas pasirodė veikiau besąs kopėčios, užkri- 
tusios ant kojų, o vis dėlto jis bent atitraukdavo mane nuo minčių, 
kad neturiu kur gyventi. Savaitę prieš pradėdamas dirbti drauge 
su penkiais kitais vyrukais buvau išgrūstas iš griūvančios kloakos 
Brikstono Vandens skersgatvyje, kurioje gyvenome visai patenkinti 
nuo riaušių meto. Nemandagūs lankytojai palaikė mus neteisėtai 
patalpas užėmusiais „skvoteriais“, bet joks save gerbiantis skvoteris 
ten negyventų; mes buvome teisėti, nuomą mokantys nuomininkai. 
Turėjome nuomos knygą tam įrodyti. Na, mes neturėjome nuomos 
knygos tam įrodyti, bet Lenis sakė, kad galime ją turėti kada tik 
užsigeidę. O tuo tarpu įteikdavome Lenio tėvui po penkis šimtus 
svarų kas mėnesį grynaisiais (mums buvo vis vien: visi, šiaip ar taip, 
gaudavome būsto pašalpą). Lenis, kaip ir jo tėvas, nebuvo to namo 
savininkas - jis buvo gretimos automobilių taisyklos savininkas. 
Iš tikrųjų to namo savininkas buvo Lenio brolis Stasas. Jų šeimoje 
buvo dar trys broliai, bet bent du iš jų visuomet sėdėdavo kalėjime. 
Pats Stasas kalėjime nesėdėjo, jis sėdėjo beprotnamyje. Skirtingai 
nei broliai, Stasas buvo smurtus ne truputį, o labai - tai mums 
pasakė jo tėvas vieną dieną prieš jį išrašant iš ligoninės. Pirmas 
dalykas, kurį Stasas padarė išėjęs, - liepė mums išsikraustyti. Su juo 
tai nepasiderėsi. Pradėjau jam aiškinti, kad mes, kaip nuomininkai, 

turime šiokių tokių teisių. Stasas nužvelgė mane negyvų planetų 
akimis ir paklausė, ar nemačiau kur nors jo smegenų. 

— Kieno smegenų? - paklausiau. 

— Mano. 

— Ne. O ką? 

— Supranti, aš iššikau didžiulę krūvą ir staiga supratau, kad į 
tą skylę nugarmėjo ir mano smegenys, - paaiškino Stasas ir liko 
stovėti kaip įbestas. 

Sutrikę, tačiau nesugebantys atremti tokio karingo Nuomos 
įstatymo išaiškinimo, visi išsikraustėme savaitės pabaigoje. O po 
savaitės aš pradėjau dirbti. 

Naktį prieš pirmą savo darbo dieną nekviestas įgriuvau į draugo 
namus ir atsiguliau anksti, kad iš ryto nepramiegočiau. Žadintuvą 
užsukau pusei aštuonių. Viešpatie! Kaip žmonės gali priprasti keltis 
tokiu laiku? Atsiguliau į lovą truputį įkaušęs ir porą valandų blaš- 
kiausi negalėdamas užmigti, atsikėliau nusišlapinti, vėl įsirioglinau 
į lovą ir nesudėjau bluosto iki keturių. Iš ryto žadintuvas perkirto 
mano miegą lyg kirviu. Labiausiai pasaulyje norėjau miegoti toliau, 
paskambinti į darbą ir pasakyti, kad susirgau ir dirbti pradėsiu 
rytoj. Aplinkui lyg radijo imtuvas traškėjo lietus. Kambarys buvo 
pritvinkęs ankstyvo ryto šviesos, atrodančios sykiu šviesesnės ir 
tamsesnės už tą, prie kurios buvau pripratęs. Vonioje paskubomis 
apsišlaksčiau veidą šaltu vandeniu ir be jokio džiaugsmo nusišikau 
prieš išbėgdamas į autobusų stotelę. Dangus buvo karvelių pilkumo 
ir atrodė liguistas. Šaligatviai jau knibždėte knibždėjo žmonių, 
pliumpsinčių per dulksną į darbą. Ir šitai, suvokiau ištiktas šoko, 
vyksta kiekvieną rytą, - judrus metropolis klega ir pypsi. 

Visą tą pirmą dieną ir daugumą paskesnių troškau, kad laikas 
prabėgtų kuo greičiau, svajojau mušti dinderį. Didžiąją kiekvieno 
ryto dalį, dar prieš kibdamas į rimtą veiklą - mėginimus išsisukti 
nuo darbo ir susirasti butą, - praleisdavau vaduodamasis iš pagirių. 
Buvau netinkamos darbui formos: benamis, nakvodavau kaskart 
pas kitą, tą vakarą sutiktą draugą, nueidavau į darbą, apsivilkdavau 
kostiumą ir rytui besibaigiant pamažėle virsdavau uoliu tarnautoju. 
Kartais tas perėjimas man nepavykdavo iki pat popietės, o kartais 


ir iš viso nepavykdavo. Jei užsivakarodavau mieste iki vėlumos, 
įsmukdavau į kontorą antrą ar trečią valandą nakties, numigda- 
vau priimamajame ant sofos, tada nusiskusdavau prausykloje ir 
įsiropšdavau į kostiumą dar prieš kam nors ateinant. Ši išeitis 
buvo gera tuo, kad dar prieš kam nors pasirodant jau plušėdavau 
it apsukrus kokios nors bendrovės vyrukas. O bloga tuo - kad ant 
sofos buvo sunku išsimiegoti ir vienuoliktą ryto aš jau jausdavausi 
it Lozorius. 

Tą trečiadienio rytą, kai ponas Karavanetis pasakė norįs pasi- 
kalbėti su manimi savo kabinete, buvau netgi blogesnės formos 
nei paprastai. Išvakarėse šiek tiek patyriau to, kas priklauso nuo 
dešimtos iki šešių dirbančio tarnautojo gyvenimo stiliui. Atvykęs 
į darbą gana punktualiai, penkiolika po dešimtos, pusę šešių išėjau 
išgerti su draugais į Soho. Pakankamai prisišniojęs iki aštuonių, 
pasėdėjau dar valandą pamirkti, paskui patraukiau į Haiberį pas 
draugą išsimiegoti. Pakeliui mudu užsukome į alinę už kampo ir 
ištūnojome joje iki vienuoliktos, paskui užsukome į fish-and-chips“. 
Kitą rytą nubudau ant sofos su kostiumu vietoj pižamos ir pusiau 
nuvalgytu menkės bei keptų bulvių pakeliu vietoj pagalvės. Darbą 
pradėjau dvokdamas, lyg būčiau išsitrinkęs plaukus druskos ir acto 
šampūnu ir išsidžiovinęs juos gilioje keptuvėje. 

Kiek pasičiustęs prieš įžengdamas į pono Karavanečio kabinetą 
tariau sau, kad visiškai nepanašu, jog jis pasiūlys man tarybos nario 
kėdę. Žinojau, kad būsiu išpraustas ir man bus iškalbėta, bet tai ma- 
nęs nejaudino. Būti išplūstam - ne pats blogiausias reikalas: neskau- 
da ir nekainuoja pinigų. Būti išplūstam - visiškai mano amplua. 

Ponas Karavanetis buvo toks savo pastangomis prasisiekęs vy- 
ras peruką primenančiu veidu, toks šliužas sidabriniais plaukais, 
įspraustas į rausvus storulio marškinius su ant kairio spenelio išsiu- 
vinėtais inicialais. Tie marškiniai jam tiko kaip bandelei - mėsainis 
su kečupu: jis sprūdo iš jų lauk per visus galus. 

Ponas Karavanetis buvo labai užsiėmęs žmogus. Jo laikas buvo 
toks brangus, kad jis nenorėjo gaišti nė sekundės eiti į virtuvę (kur 


" Žuvis su bulvių traškučiais. Pigių valgyklų tinklas Anglijoje. (Vert. past.) 

aš, kaip visiems buvo žinoma, sugaišdavau net dvidešimt minučių, 
kol užplikydavau visą padėklą kavos). Virdulį turėjo kabinete ir, kai 
atsisėdau, jį įjungė. Jo stalas buvo kraute nukrautas laiškų šūsnimis, 
priminimo lapeliais, vidaus ir lauko telefonais, - visas tas chaosas 
akivaizdžiai demonstravo, koks esu nereikšmingas šitos daugybės 
čia susibėgusių įvairiausių pareigų akivaizdoje. 

Visa bėda, - paaiškino jis, - mano požiūris į darbą. Tą „požiūrį“ 
aš supratau kaip „blogo požiūrio“ trumpinį; „geras požiūris“ it 
blogas sarginis šuo - nematomas ir negirdimas. Paskui ponas Kara- 
vanetis tiksliai išvardijo, ką turi galvoje: buvau nevalyvas tarnyboje, 
labai lėtas atlikdamas užduotis, mano laiškus reikėdavę taisyti... 

— Ne, taisyti jų nereikėdavo, - atšoviau. 

— ... O jūsų kabinetas - kiaulidė. (Visiškai tikslu - jis net nebuvo 
panašus į kabinetą; jis atrodė kaip maištingo jaunuolio miegamasis. 
Likęs be namų galiausiai susinešiau ten didžiumą kasdien man 
reikalingų daiktų: drabužius, kasetes, knygas, skvošo raketę ir 
pan., sudėjau juos į bylų spintą, bet pamažėle jie visi pasklido ant 
grindų. Mano bylos irgi toli gražu nebuvo tokios, kokios turėjo 
būti.) Kol jis toliau vardijo nusiskundimus, man toptelėjo, kad, ko 
gero, esu per plauką nuo atleidimo ar diskvalifikavimo, o ne nuo 
įspėjimo ar viešos pastabos, kuriuos įsivaizdavau iš pradžių. Tuo 
tarpu biurokratinio protokolo pažeidimų katalogas plėtėsi: 

- Jūs netgi nusiaunate kabinete batus. 

— Jie spaudė man kojas, - suinkščiau. 

— Tai ne mano bėda. 

- Žinau, kad ne. Todėl ir nusiaviau savo batus, o ne nuaviau jūsų. 
Be to, ar tai svarbu? Mano kojines mato tik čia dirbantys žmonės. 
Ar kas nors skundėsi dėl mano kojinių? 

— Klausykite, aš čia ne tam, kad ginčyčiausi dėl jūsų kojinių... 

Regis, jis buvo besikreipiąs į mane „sūneli“, tačiau apsigalvojo, 
matyt, dėl to, kad ilgokai šniokštęs ir pūkštęs virdulys galiausiai 
įstengė pasiekti garuojantį orgazmą. 

— Kaip jau minėjau, aš čia ne tam, kad ginčyčiausi su jumis, - pa- 
sakė atsainiai ištraukęs iš lentynos knygą ir sverdamas ją rankoje 
taip, tarsi kiekvieną akimirką būtų pasiruošęs sviesti ją į mane. - 


Viskas klostosi ne taip, kaip tikėjomės ir, mano galva, visoms su- 
interesuotoms šalims bus geriausia... 

Tuo viskas ir baigėsi. Man buvo išmokėtas mėnesio atlyginimas. 
Po pietų jau galėjau pasišalinti. Su mėnesio atlyginimu aš gal kaip 
nors susitvarkysiąs... 

- Susitvarkysiu? 

— Apsiprasite su padėtimi. 

- Apsiprasiu su padėtimi? 

- Pasitempsite*.. 

— Pasitempsiu? 

Kai virdulys nuščiuvo iki atodūsių ir gargesio, pažvelgiau į poną 
Karavanetį, į respektabilų jo akinių žvilgesį, į rankas, svariai gulin- 
čias ant stalo priešais jį. Galiausiai paklausiau: 

'— Tai viskas? 

Jis atsakė „taip“. 

Išėjau iš jo kabineto šiek tiek svyruodamas. Tas darbas buvo šū- 
dinas, bet kai tave atleidžia, visuomet jautiesi susimovęs ir kvailas. 
Visai kaip smūgis kumščiu: kai pamatai jį besiartinant, jau per vėlu 
ką nors daryti. 

Visi mano bendradarbiai norėjo sužinoti, ką pasakė Karavanetis. 
Išklojau jiems viską su pusiau nuoširdžia pašaipa. Jie visi teigė, kad 
tai nesąžininga, bet atleidimas iš darbo visada pasižymi kažkuo, 
kas verčia žmones atsitraukti, kad nejučia neužsikrėstų. Giljotinos 
trinktelėjimas sukelia jaudulį, baimę, bet kartu ir palengvėjimą 
— jog tai tu, o ne jie, - ir sykiu suveikia kaip įspėjimas. 

Gaišuoti nebuvau linkęs. Nupėdinau į tos senos rupūžės bu- 
halterės kabinetą pasiimti mėnesio atlyginimo. Kažkas jau buvo 
mane įspėjęs, kad privalau jos saugotis, kad ji ir pakuždėjusi šį bei 
tą Karavanečiui. Ji burbtelėjo man kelias užuojautas. 

— Duokit šen tuos sumautus pinigus ir patylėkit, gerai? 

Su visu tuo mano šlamštu bylų spintoje ir rašomajame stale bei 
visur kitur, tai panėšėjo ne tiek į atleidimą iš darbo, kiek į išvarymą 
iš buto. Susipakavau nediduką kelionmaišį ir susitariau, kad visa 
kita pasiimsiu kitą kartą. 

Išėjau dar prieš pietus. Visi siūlėsi ir toliau palaikyti ryšį. 

Iš telefono kabinos paskambinau Franei, bet niekas nebuvo jos 
matęs jau kelias dienas. 

— Ar norėtumėte palikti jai žinutę? 

- Taip ... Ne ... tik pasakykite, kad skambino brolis. Perskam- 
binsiu vėliau. 

Kurį laiką klaidžiojau per lietų po Soho nežinodamas, ką dabar 
daryti. Būti atleistam iš darbo - bloga naujiena. Nei to tikėjausi, nei 
planavau, bet bent jau turėjau kišenėje mėnesio atlyginimą. Be to, 
ir vėl turėsiu laisvo laiko. Dirbdamas labai pasigesdavau gyvenimo, 
kurį gyvenau dvejus trejus metus prieš tai: registravimosi bedarbio 
pašalpai gauti, atsitiktinių darbų, kai jie pasitaikydavo. Atleidimas 
iš darbo reiškė sugrįžimą į normalų gyvenimą. 

Ėjau Čering Kros gatve, pro „Laisvalaikio pragarą“, ar kaip jis ten 
vadinasi, kur iš blyksinčio violetinio vidaus į drėgną gatvę liejosi 
elektroninių šūksnių ir krūvomis byrančių monetų triukšmas. Vai- 
kai ten buvo panašūs į pamėkles blyškiais, mitrių šviesos blyksnių 
ištatuiruotais veidais. 


Kai kitą rytą nubudau, nesusivokiau, kur nei kas esąs. Pamažėle 
supratau atsidūręs Fredžio namuose - jis buvo keletui dienų išvykęs 
ir paskolinęs man raktus - ir esąs žmogus, kuriam galėtum pavydėti 
tik jeigu būtum visiškai visų apleistas. Be darbo, be gyvenamosios 
vietos. Ritausi slidžia nuokalne. Gulėjau lovoje ir mąsčiau, kuriuo 
būtent momentu tampi visiškas atstumtasis? Aiškiai matai, kaip tai 
prasideda (kokia nors nesėkmė, netenki darbo, neturi kur gyventi, 
prakiūra bedarbystės pašalpos tinklas) ir kaip tai baigiasi, bet tas 
ilgas laiko tarpas tarp pradžios ir pabaigos prabėga nepastebėtas. 
Ko gero, skaudžiausias tarpsnis - kai tave vis dar kankina mintis, 
jog pakanka tik dar vienos valios pastangos ir viskas gali pasikeisti. 
Po to laikas jau nieko nebereiškia: telieka oro temperatūros klau- 
simas, suoliukai ir gėralai. 

Tokių minčių apniktas praleidau likusią dienos dalį stengdama- 
sis atnaujinti savo teises į bedarbio pašalpą. Nuo to laiko, kai prieš 
mėnesį paskutinį kartą lankiausi Sveikatos ir socialinės rūpybos 
ministerijoje, jie šiek tiek pasigražino savo aplinką. O svarbiau- 
sia - pastorino šarvuoto stiklo pertvarą ir pažemino langelį pra- 
šančiojo pusėje taip, kad galiausiai atsiklaupdavai ir šaukdavai, 
tarsi maldautum kokį kurčią biurokratų Dievą. 

Išėjau iš bedarbių pašalpą skiriančios kontoros ir neigiamai 
papurčiau galvą šaligatvio spalvos vaikinui, pardavinėjančiam re- 

voliucinį laikraštį. Kitapus kelio blyški saulė paryškino milžiniš- 
kos freskos „Branduolinė aušra“ spalvas, joje buvo vaizduojama 
pamėkliška giltinė, apsisiautusi žvaigždėta ir dryžuota drapana, 
apžergusi nykštukiškus ir žuviaakius Londono orientyrus. Plytos, 
švelniai nuspalvintos pamažėle šildančios menkos saulės, būtų 
atrodžiusios gražiau, bet apie tai svarstyti tikriausiai buvo jau be- 
prasmiška. 

Iš karto už tos freskos driekėsi geležinkelio tiltas. Po maištų 
vietiniai prekybininkai sumokėjo už didžiulį nuo to tilto nuleistą 
plakatą „Sveiki atvykę į Brikstoną . Dabar tas plikas lentas dengė 
vos kelios skiautės. Viršuje džerškėjo traukinys, traukiantis ilgą 
vorą pavojingai atrodančių toksinių spalvų konteinerių į kažko- 
kią nepatikslintą zoną, kurioje niekas nežinojo, kas nutiko. Tokia 
nekalta siaubo galimybė, traukinys nudunksėjo ir nukliegė tolyn. 
Tolėliau, virš tos judančios voros bolavo didžiulės raidės ATLAN- 
TIC, suformavusios balkonėlį virš plakato stogo. 

Priešais alinę kaulydamas pinigų Liuteris purtė kavos stiklainį. 
Prieš daugelį metų matydavau jį „George Canning,, vilkintį kariška 
striuke ir pardavinėjantį savo paveikslus - ryškius ir spalvingus. 
Anksčiau jo nematę žmonės būdavo sužavėti, ir jam visuomet 
pasisekdavo iškišti kelis. Paskui, matydami jį pardavinėjantį tuos 
paveikslus kas vakarą tame pačiame bare, žmonės liovėsi kreipę 
į jį dėmesį. Juo sunkiau jam sekėsi parduoti paveikslus, juo at- 
kaklesnis jis darėsi. Savininkas uždraudė jam ten trainiotis ir jo 
reikalai pašlijo. Matydavau jį įvairiose vietose, vilkintį ta pačia 
žalia kariška striuke, tačiau kaskart vis panašesnį ne į menininką, 
0 į Žmogų, turintį marias laiko ne tapymui. Band Aid“ laikotarpiu 
jis tik vaikščiojo po Brikstoną su kavos stiklainiu, prarėžęs opti- 
mistiškai didelę skylę jo žaliame dangtelyje ir užklijavęs etiketę su 
užrašu: „BAND AID: BUKITE DOSNUS. ETOPIJOS BADAS“. Tas 
stiklainis niekada nebūdavo visiškai tuščias: ant dugno visada gu- 
lėdavo keletas bronzinių monetų, nelyginant pora gurkšnių alaus 


*“ Band Aid - 1984 m. įkurta labdaringa organizacija badaujantiems Etiopijos 
žmonėms paremti. (Red. past.) 


bokale. Po Band Aid jis kiek racionalizavo savo verslą nuplėšęs 
etiketę ir išmetęs dangtelį. Atrodė nusibaigęs nuo gatvių trypimo 
kiaurą dieną. Akys žibėjo sumautu žvilgsniu. 

Nebuvau matęs jo jau porą mėnesių ir per tą laiką jis smuktelėjo 
dar per porą pirštų gilyn į skurdą. Jo kariška striukė buvo gerokai 
padriskusi, viena rankovė karojo skutais, lyg būtų sudarkyta pikto 
šuns. Jis pakratė stiklainį man po nosimi, vis dar mėgindamas 
vaidinti, neva tai ne elgetavimas, o rinkliava. 

— Kam renki? - paklausiau. 

Jis valandėlę patylėjo, nužvelgė mane nuo galvos iki kojų ir su- 
vapėjo: 

— Nikaragvai. 

Įmečiau į stiklainį kelias monetas. 

Grįžęs į Fredžio namus pasisukinėjau apie telefoną, pasiklausiau 
kelių plokštelių pradžios, pasižvalgiau pro langą į inertišką pilką 
dangų, atsukau ir užsukau vandens čiaupą, perskaičiau pusantros 
laikraščio eilutės ir vėl jį padėjau. Įjungiau televizorių: abu kanalai 
transliavo žirgų lenktynes. Paspoksojau kokias dvidešimt minučių 
nekreipdamas dėmesio į žirgus, tyrinėdamas atokų priemiesčio 
rajoną fone: vietovę, kurioje visuomet dulksnodavo, vietovę, kurią 
galėtum pavadinti „niekur“. Išjungiau televizorių, paėmiau vieną iš 
Fredžio knygų, ištyrinėjau olimpinius kavos žiedus ant jos viršelio. 
Mintyse pasvarsčiau, ką pasakyčiau, jei kas užsuktų. Paskambinau 
Franei ir palikau dar vieną žinutę. Paskambinau Fredžiui, išgirdau 
signalą „užimta“, surinkau numerį dar kartą ir tik tada prisiminiau, 
kad esu pas Fredį ir paskambinau sau pačiam. Paskambinau Steran- 
ko, ir kažkoks balsas pasakė, kad jis išėjęs. Paskambinau Karltonui, 
bet niekas nepakėlė ragelio. Kurgi jie visi? 

Skambutis suskambo kaip tik tuomet, kai įjungiau televizorių 
ketindamas pažiūrėti žinias. Nuplumpinau per koridorių, atidariau 
duris. 

- Frane! 

— Sveikas! 

Pasibučiavome ir apsikabinome. 

— Iš kur tu sužinojai, kad aš čia? 

— Buvau Brikstone. Paskambinau namo ir man perdavė tavo 
žinutę. 

- Kaip džiugu tave matyti. Aš toks apgailėtinas. 

— Kas nutiko? - Mudu ėjome koridoriumi atgal į Fredžio vir- 
tuvę. 

- Atleido iš darbo. 

— Vėl? - Franė nusijuokė. Aš linktelėjau galva. - Netrukus atsi- 
dursi Guinnesso rekordų knygoje. 

- Nejuokinga. 

- Žinoma, ne. Bet, rodos, sakei, kad tas darbas buvo siaubingas. 

— Taip. O dabar gausiu dar baisesnį. Ką pasakysiu, kai būsimasis 
darbdavys paklaus, ką veikiau pastaruosius dvejus metus? Kad 
buvau kalėjime ir neakivaizdiniu būdu rašiau sociologijos daktaro 
disertaciją? - Apglėbiau Franę: to negalėtum pavadinti apsikabini- 
mu - tiesiog apglėbiau ją rankomis ir pasilenkiau prie jos. 

— Atrodai sublogęs, - pasakė ji. 

— Ir tu. 

— Mūsų šeima - ne iš storulių. 

— Sukurti greičiui, - ištarėme kartu, cituodami mūsų mamą. 

Franė vilkėjo aptrintu zomšiniu švarku, mūvėjo labai duksliomis 
plonomis kelnėmis, paraitotomis ties kulkšnimis, ir nublukusiomis 
geltonomis kojinėmis bei avėjo senais zomšiniais batais. Jos plaukai 
atrodė lyg būtų ką tik nukirpti. Pripildžiau virdulį per snapelį ir 
atsisėdau, nunarinęs ant rankų galvą. 

Mudu su Frane susitikdavome nereguliariai. Kartais net nelabai 
žinodavau, kur ji gyvena, ir nematydavau jos po porą mėnesių. 
Paskui, kai man pradėdavo rūpėti, kas jai nutiko, ir kai baisiausiai 
užsigeisdavau ją pamatyti, ji netikėtai pasirodydavo ar mudu ne- 
tikėtai kur nors susitikdavome. 

— Ko susiėmei galvą? - paklausė. 

— Ne todėl, kad man ją skaudėtų. 

— Suktas atsakymas. Gerai. Ko nesusiėmei galvos? 

- Susiėmiau, - atsakiau ir atsistojau užplikyti arbatos. 

— Ką darei? - paklausė Franė. - Turiu galvoje, prieš man 
ateinant. 

- Apverkiau savo dalią - savo dalužę. Ir mąsčiau apie slidžią 
nuokalnę. 

— Ir ką gi? 

- Klausiau savęs, kurlink slystu. 

- Tikriausiai akligatvio link, paskui suolelio parke ir denatūrato 
link. Apie ką dar galvojai? - Ji buvo atsirėmusi į durų staktą, užsi- 
kėlusi pėdą ant kitos kojos šlaunies. 

- Apie nieką. Paprasčiausiai laukiau, kad prabėgtų laikas. 

- Laikas - pinigai, - pasakė Franė. - Mačiau tai prieš kelias 
dienas išpurkšta ant sienos prie mano namų. O šiandien pamačiau, 
kad kažkas prirašė po brūkšnio „ne“. Žmonės dabar išpurškia 
keisčiausius dalykus. Išvysti išpurkšta ant sienos kažką panašaus ir 
staiga tai pradeda atrodyti tarytum kokia pranašystė. Klausi savęs, 
ar-žinai, ką tai reiškia. 

- Ką gi, jeigu laikas - pinigai, nurašysiu šią popietę į savo sąs- 
kaitą. Galvą dedu, kad yra žmonių, kurie atiduotų dešinę ranką už 
porą papildomų valandų. Džiaugčiausi galėdamas paskolinti jiems 
porą savų - aš jiems net atiduočiau jas. Atiduočiau bet ką, kad tik 
jie dingtų man iš akių. 

- O kad būtum buvęs su manimi vakar, - pasakė Franė. - Sėdėjau 
ant suolelio parke ir kažkoks vyras paklausė manęs kelio. Žinojau 
ne visai tiksliai ir parodžiau jam tik kryptį. Paskui, po kokių de- 
šimties minučių, tas tipas grįžo mirtinai įtūžęs. 

— Tu ne ten mane pasiuntei, kvaila kale, - šaukė. Mirtinai įtū- 
žęs. - Tu man skolinga dešimt minučių. Dešimt minučių, ir tuojau 
pat grąžink man jas! 

Maniau, kad mane užmuš. 

- Ir ką tu padarei? 

— Įšokau į pravažiuojantį autobusą. 

Kol ploviau puodelius, Franė vaikštinėjo aplink virtuvės stalą ir 
susitrenkė šlaunį į šaldytuvą. 

— Oi! Skauda, - pasakė, išsiblaškiusi pasitrynė šlaunį ir atsisėdo. 
Ji visada atsitrenkdavo į daiktus arba juos apversdavo. Kai buvome 
dar maži, tėvas visuomet kartodavo jai, kad būtų atidesnė ir žiūrėtų 
daiktų, bet buvo aišku, jog iš tikrųjų jis nerimaudavo, kad Franė 

užsigaus. Kai Franė suaugo, tas nerimas peraugo į švelnų ir drovų 
susirūpinimą tuo, kaip ji skinasi kelią per pasaulį. Aš daugiau 
ar mažiau paveldėjau tą tėvo polinkį ir dažnai pagaudavau save 
susižavėjusį stebint jos judesius ir laukiant, kas bus toliau. Jos ne- 
grabumas buvo savotiškai gracingas. Kelis kartus esu matęs, kaip 
ji kumštelėjo ant stalo krašto stovintį butelį, o paskui pagavo jį 
jam dar nenukritus ant žemės. Bet Franė beveik nekreipė dėmesio 
į tas mėlynes ir gumbus - sakytum, net susitrenkusi į daiktus, to 
nepajusdavo. 

Įpyliau arbatos. Franė nusivilko švarką ir numetė jį ant grindų 
(dar vienas dalykas, dėl kurio jai buvo priekaištaujama). Paliko 
vien tamsiai mėlynais sportiniais marškinėliais, su vyriškomis 
petnešomis. 

— Kas gi čia? - paklausė ji staiga, pagarsinusi televizorių. - O, tai 
tas Van Gogho paveikslas, kurį parduoda Sotheby'io aukcione. 

Kaina lengvai pakilo iki aštuonių milijonų, valandėlę pasilaikė, 
paskui ir vėl šoktelėjo aukštyn. 

- Jis galėtų padaryti nuolaidą: už penkiasdešimt milijonų leisti 
įsigyti ir visą Angliją: pramonę, žemės ūkį, sveikatos apsaugą, 
viską, - pasakiau. 

Kaina užaugo dar keliais milijonais ir kai sustojo, niekas nežino- 
jo, kas iš tikrųjų tą paveikslą nupirko. Atrodė, kad kainos augimo 
logika pagimdė paskutiniąją kainą be jokio žmogaus įsikišimo, ir 
dabar tas paveikslas tapo aukciono nuosavybe. 

— Varžytinės be varžytininkų, - pasakė Franė. Ji sėdėjo ant kėdės, 
parietusi po savimi kojas, ir raikė duonos kepalėlį. Stebėjau, kaip 
juda jos rankų raumenys, ir klausiausi žvangančių apyrankių. 

- Ar turi sviesto? 

Kai atidariau šaldytuvą, jis suvirpėjo ir ėmė tyliai burgzti. 

— Ar girdėjai apie tą naują sviestą, kurio net tepti nereikia? 

- Ne. | 

- Jis - tos naujos stulbinamos produktų serijos dalis. 

Stebėjau, kaip ji grando šaltą sviestą ant riekės. 

— Ar nori džemo? 

— Hmm. Kokio turi? 

- Abrikosų. - Buvo kažkas neįprasta tame mano ištartame žo- 
dyje, tarsi jame būtų buvę daugiau garsų, nei logiškai būtų galima 
tikėtis. 

Kai ji kabino džemą iš stiklainio ir tepė ant duonos, driekenos 
nudrabstė virtuvės stalą. 

— Nekenčiu lipnumo. 

— Aš irgi, - atsakė Franė apčiulpdama pirštus. - Ką šįvakar 
veiksi? Ar turi kokių planų? 

- Jokių. 

- Tada nueikim pavakarieniauti. Moku aš. Šita duona sukėlė man 
alkį. Galime nuvažiuoti kur nors tavo mašina. Ar ji važiuoja? 

- Savotiškai. Žinai, kokia ji. Traukia tik antra pavara, bet tipas 
iš garažo sako, kad tai ne mechaninis gedimas. Ruošiuosi surengti 
jai psichoanalizės seansą. 

Nusipirkau tą automobilį už septyniasdešimt svarų - kai mano 
proto pusiausvyra buvo laikinai sutrikusi - iš ciniško narkotikų 
prekeivio Tals Hile, pajutusio, kad metas išplėsti ir paįvairinti savo 
veiklą. Tokie vyrukai kaip Fredis ir Steranko dažniausia naudojo 
mano mašiną kaip šiukšliadėžę alaus skardinėms ar kaip mobilią 
stebėjimų laboratoriją, kurioje jie galėjo kvaišti ir stebėti, kaip 
sostinė spalvų ir sunkių prasilenkimų chaose plaukia pro šalį. 
Man ji buvo girnapusė po kaklu. Tiesą pasakius, ne. Palyginti su ja, 
girnapusė po kaklu būtų buvusi tarsi laisva atverčiama megztinio 
apykaklė. Negalėdavau ja važiuodamas nepasiklysti ir negalėdavau 
pasiklydęs neprarasti kantrybės. Dažnai prarasdavau kantrybę vos 
atsisėdęs už vairo, kitaip tariant, vos kelios sekundės po to, kai ji 
užstrigdavo. Ji neužstrigdavo tiktai tada, kai neužsivesdavo. 

Kaip tyčia tą vakarą, kai apsilankė Franė, variklis veikė tobu- 
lai, - taip tobulai, kad jį nuvarę vaikai nuvažiavo beveik be garso. 
Pavėlavau tikriausiai kokias penkias minutes, ir labai gaila, nes 
būtų buvę smagu padėkoti jiems asmeniškai. 

Kol persirengiau, Franė nusileido žemyn pasitikslinti vado- 
ve, kur mums nušiaušus. Kai po kelių minučių išėjome iš namų, 
mašinos jau nebebuvo. Tas sunkiai suprantamas labai jau keistas 
nebuvimo jausmas, apimantis, kai kas nors dingsta. Reikia laiko, 

kad įsisąmonintum, jog daikto čia nebėra, ir porą minučių mudu 
kulniavome gatve į vieną ir į kitą pusę taip, tarsi ta mašina būtų 
buvusi pastatyta kitoje vietoje - Franė net žvilgtelėjo po kita ma- 
šina, tarsi maniškė būtų nuriedėjusi ten it kokia pamesta moneta. 
Gal mašina stovėjo kažkur netoliese ir mes jos nematėme. O gal 
jos ten niekada ir nebuvo. Gal ji buvo kur nors kitur. 

— Ją pavogė, - galiausiai pareiškė Franė ir mudu patraukėme į 
Brikstono policijos nuovadą apie tai pranešti. Praėjus vos kelioms 
minutėms sutikome policininką ir jis paskelbė paiešką. Pradėjau 
aiškinti, jog visiškai neįtikėtina, kad nusikaltėliai būtų galėję nu- 
važiuoti ja daugiau nei porą mylių, kad ji - senas laužas ir aš gai- 
liuosi ją nusipirkęs, tačiau faras pakėlė ranką, kad užsičiaupčiau, ir 
pasakė, esą nėra kada gaišti, nes privalau eiti į nuovadą ir oficialiai 
pareikšti apie vagystę. Taupydami laiką įšokome į autobusą. 

- Kaip Hitchcocko filme, - tarė Franė, - kai reikia, autobusas 
visada atsiranda. 

Iššokau prie šviesoforo priešais policijos nuovadą. Po kelių se- 
kundžių, autobusui jau pajudėjus, iššoko ir Franė, tiesiai į glėbį 
tokiam paniurusiam tipui ilgomis garbanomis. 

- Vyruti, turėtum uždėti jai pavadžius, - išrėžė tas. 

Darbas nuovadoje tą vakarą virte virė, net sukirbėjo mintis, ar 
tik kas nors nepardavinėja iš po stalo žolės vykdydamas policijos 
ir miesto bendruomenės suartinimo programą. Eilė buvo tarsi 
alinėje, ir netgi ne eilė, o kūnų grūstis prie pareigūno stalo, trigu- 
ba ar keturguba. Užtrukau penkiolika minučių, kol priėjau prie 
baro - turiu galvoje, pareigūno stalo, - ir kai pradėjau pasakoti 
savo istoriją, trumposiomis bangomis atitraškėjo, kad operatyvinės 
grupės automobilis vejasi mano mašiną Stretem Hilu. | 

- Gali klausytis, kaip tai vyksta, - tarė už stalo sėdintis gelsvo vei- 
do faras. - Visai kaip televizoriaus dėžėje, metaforiškai kalbant. 

Ant sienos man iš dešinės kabojo skelbimais „ŽMOGŽUDYS- 
TĖ“ nukabinėta lenta. Vesternuose tokiuose skelbimuose visuomet 
būdavo vaizduojami žmogžudžiai, o čia - aukos, visos iki vienos 
juodaodžiai. Vyrai ir moterys: vienas devyniolikmetis, vienas ke- 
turiasdešimtmetis, visi kiti - dvidešimtmečiai. Nudurti, užkapoti 

kirviu, kažkas mirtinai primuštas, šaudyta ankstų rytą. Aukų vei- 
duose ryškėjo kažkoks atsitiktinis, anonimiškas jų mirties pobūdis. 
Nebuvo nė vienos geros nuotraukos: visos atrodė kaip fotorobotų 
fotokopijos. Formatas teikė aukoms kaltumo išraiškos, tarytum jos 
būtų ieškomos dėl jų pačių mirties. 

Oro bangos skardeno nelaimėmis ir nusikaltimais, atmosferinių 
trukdžių kosčiojimus pakeisdavo žargoniniai Delta tango tipo pra- 
nešimai apie įsilaužimus, alinių muštynes ir užpuolimus. Paskui, 
garsui staiga išsigryninus, pasigirdo, jog mano automobilis sustojo 
įsirėžęs į plytų sieną. Po kelių minučių išgirdome, kad du jį nušvilpę 
vaikiai nesusižeidė, bet automobilio priekis visas suknežintas. 

Pirmojo automobilio netekimas - svarbus įvykis vyro gyveni- 
me, tai suteikia teisę demonstruoti sielvartą be jokio santūrumo. 
Kadangi aš nė trupučio nesusijaudinau dėl tokio mechaninio išro- 
mijimo, buvo pamanyta, kad trauma jau panardino mane į sunkią 
šoko būseną. Policininkė pasiūlė man puodelį arbatos su daug 
cukraus. Mums išeinant ji pakuždėjo Franei, kad gerai būtų kelias 
dienas nenuleisti nuo manęs akių. 

— Na, vienu rūpesčiu mažiau, - pasakiau, kai žengėme pro duris. 

Lauke aukštai medyje spėjau pamatyti vizginančią uodegą pilką 
voveraitę. 

- Žiūrėk, - tariau paėmęs Franę už alkūnės ir rodydamas. Mo- 
kykloje mums aiškino, kad rudosios voverės - meilios ir žavios, 
bet jos buvo išguitos netikėlių pilkųjų voverių. Neprisimenu, kad 
būčiau kada matęs rudąją voverę, bet mums bežiūrint stačiai ap- 
stulbau, kokia patraukli šita žiaumojanti ir vėsčiojanti uodega 
pilkoji. 

— Ko gero, netrukus paaiškės, kad ir pilkosioms gresia išnykimas 
atsiradus naujam žiauriam rūšies mutantui, tobulai prisitaikiusiam 
gyventi mieste, - pasakiau. 

— Heroininė voverė, - paaiškino Franė pritildytu TV Gamtos 
pasaulio komentatorių balsu, - ji sugeba gyventi iš atliekų šiuk- 
šliadėžėse ir švirkšte sukrešėjusio kraujo, jos graffiti primenantis 
kailis leidžia jai tobulai prisiderinti prie natūralios vėjo gairinamų 
namų-bokštų ir trupančių palangių aplinkos. 

Mums taip žingsniuojant man šovė mintis, kad per pastarąjį 
mėnesį praradau namus, darbą ir automobilį. Kiekviena nauja 
netektis sujaudindavo mane vis mažiau. Pasakiau tai Franei, kai 
prakaitavome prie lėkščių su aštriu vištienos troškiniu kaimyni- 
niame indų restorane. 

- Įgijau imunitetą katastrofoms, - pasakiau. 

— Nėra to blogo, kas neišeitų į gera. 

— Kaip? 

— Tas namas buvo baisus, darbas nuobodus, o automobilis vos 
pavažiuodavo, - pasakė ji, siektelėjusi mano rankos. 

— Ačiū, Frane, man malonu tai girdėti. Ei, o aš maniau, kad 
tu - vegetarė. 

— Aš - mėsą valganti vegetarė, - pasakė Franė. Paskui papasakojo 
man apie savo paskutines bėdas. 

Franė buvo įgudusi patekti į keblias padėtis ir iš jų išsisukti, ap- 
stulbinta, nė trupučio nenukentėjusi. Prieš porą mėnesių ji trum- 
pam išbėgo iš namų nusipirkti pieno ir galiausiai atsidūrė Barse- 
lonos priemiestyje. Dažniausia Franė išlįsdavo sveikut sveikutėlė 
iš savo netikėtų susidūrimų, bet aš visuomet nerimaudavau, kad 
vieną gražią dieną atsitiks kas nors, kas pranoks jos sugebėjimus, 
ir jai nebepavyks išsisukti. Ji man pašnibždomis papasakojo, kai 
buvome palinkę virš kario, kaip, pagauta impulso, pavogė juvelyri- 
nėje parduotuvėje šimto svarų vertės vėrinį („prisimenu tiktai, kad 
po sekundės buvau jau gatvėje“) ir pardavė jį kažkam atsitiktinai 
sutiktam naktiniame klube. Nusistačiau taisyklę - niekada neiti su 
Frane į parduotuves: tai būdavo pernelyg rimtas nervų išbandy- 
mas. Ji nuolat gvelbdavo iš parduotuvių drabužius, batus, knygas 
ir visada pripasakodavo man istorijų apie sukčiavimus, sandėrius 
ir vogimą, bet vis dėlto tai būdavo kitas lygis. Būtent tada, kai ji 
pripasakojo man tokių dalykų, aš ir pagalvojau, kas gi jos laukia. 

Žiūrėjau į jos veidą, rudas akis ir nediduką randą virš akies. Kai jai 
buvo devyneri, o man vienuolika, ji trenkėsi galva į stalo kampą ir aš 
negrabiai sutvarsčiau jai kaktą. Vėliau ligoninėje ją susiuvo keturiais 
dygsniais. Mudu buvome gerokai panašūs. Žiūrėjau į ją ir mačiau jos 
akyse savo atspindį. Jos veide regėjau mūsų istoriją, mūsų tėvus. 

— Na, ką dabar veikiame? - ištarė Franė, užsidėjusi rankas 
ant pilvo ir atsilošusi atgal su visa kėde. - Viešpatie, na ir pri- 
siputau. 

- Spręsk pati. 

— Norėčiau grįžti ten, kur tu apsistojai ir gerai įkalti. O tu? 

- Puiku. Svaigalų parduotuvė už kampo. 

Franė atkakliai pareikalavo leisti jai sumokėti už vakarienę ir už 
brangų japonišką alų, kurį išsirinkome svaigalų parduotuvėje. Net 
būdama vaikas ji buvo labai dosni pinigų. Tėvas vadino ją sėkmės 
kūdikiu. 

Tempdami nusipirktą gėralą į Fredžio namus pamatėme, kaip 
vyrukas priekyje daužė stora, daugiau kaip metro ilgio lenta į 
gofruotą geležį, apjuosusią senąją Efros gatvės sinagogą. Perėjome 
į kitą gatvės pusę ir lenkdami nenuleidome nuo jo akių. Kai nusi- 
Bumpt!“ Jo galva, matyt, buvo tarsi supurtyto alaus skardinė, gatava 
aptaškyti viską aplinkui. Skubiai prasmukome pro šalį, kad nepa- 
trauktume jo dėmesio, jau nutolus mūsų ausyse ilgai skambėjo 
įlenkto metalo trenksmas ir džeržgesys. 

Pargrįžę į Fredžio namus gėrėme alų ir rūkėme Franės marihua- 
ną, kol nebepastovėjome ant kojų. Kaip Franės judesiuose keistai 
derinosi elegancija ir negrabumas, taip ir jos subtiliuose bruožuose 
slypėjo gebėjimas greitai atgauti fizines jėgas. Išoriškai ji panėšėjo 
į šokėją, bet sudėta buvo kaip šachtų ponis. 

Klausėmės ankstyvojo Coltraneo, lengvai ir greitai vinguriuojan- 
čio bibopo ritmus. Grojome vieną plokštelę po kitos taip susitelkę, 
kad galop susiliejome su muzika, paklusdami visoms slenkančioms 
mintims. Nuspirdami į šalį butelius šokome pagal kiekvieną naują 
gabalą. Kai sakau šokome, turiu omenyje, sverdėjome, įsikibę viens 
į kitą, gurkšnodami alų ir griuvinėdami ant sofos ar ant grindų. 
Mums buvo į viską nusišvilpt. Paskui keletą gabalų pasėdėjome. 
Franės akys sudrėko ir žibėjo nuo juoko. 

— Tau viskas gerai, Frane? 

- Netjei jausčiausi daug blogiau nei dabar, vis tiek dar jausčiausi 
gerai. O tau? 

— Net jei jausčiausi daug geriau nei dabar, vis tiek dar jausčiausi 
blogai, - pasakiau atsistojęs, svyrindamas į tualetą. 

*- Nenutuokiu, kur esu, - pasakė Franė, kai grįžau. - Būtent šito 
man ir reikėjo. 

Galiausiai alus baigėsi. Nė vienas mūsų nevėmėme. Pasiploviau 
miegoti ir nubudau lovoje negalėdamas prisiminti, kaip ten pate- 
kau. Buvo šešta ryto ir mano pūslė mykė lyg sklidinai pripildytas 
karšto vandens butelis. Vonioje nusišlapinau ir gurkštelėjau kelis 
gurkšnius vandens. Žvilgtelėjau į svetainę ir pamačiau, kad Franė 
užmigo po mMiegmaišiu. 

Kai atsikėliau kitą rytą, Franė jau buvo išėjusi. Miegas buvo tai, 
ką ji nugriebdavo netolydžiais tarpsniais, kaip kavą iš automato. Į 
tuščią Rice Krispies pakelį buvo atremtas raštelis, pakeverzotas jos 
siaubinga rašysena: 


Turėjau išskubėti. Pasimatysime netrukus. Nesikrimsk dėl slidžios nuo- 


kalnės. Myliu. E. 
P. S.: Nieko sau japoniškas alus! 
Mano pagirios buvo kaip Perl Harboras. 


Aš irgi jaučiausi klaikiai: lyg būčiau tualetas, pilnas nenuleisto 
šūdo, ir, sprendžiant iš dabartinės mano būklės, man tiesiog pa- 
siseks, jeigu nereikės baigti dienos dar blogiau. Ekstrapoliuojant 
paskutinių kelių savaičių įvykius, atrodė panašu, kad po mėnesio 
atsidursiu arba kalėjime, arba ligoninėje. Vienintelis pliusas taip 
susiklosčius reikalams, kad dabartinėmis aplinkybėmis logiškai 
neįmanoma būti apiplėštam. 

Sąnariams girgždant lyg grindlentėms nuo mano pagirių svorio, 
nusigavau iki vonios ir dešimt minučių išstovėjau po drungna 
Fredžio vadinamojo dušo dulksna. Sugrįžęs į virtuvę valgyti radau 
tik kiaušinių. Nugurkiau vieną žalią ir pradėjau pilti į gerklę karštą 
arbatą. Tik gerdamas ketvirtą puodelį pastebėjau ant stalo man 
adresuotą laišką. Jis buvo iš Nekilnojamojo turto agentūros: buvau 

įteikęs jiems prašymą surasti man butą viename iš gretimų kvartalų 
ir Fredžio adresą nurodžiau kaip savo dabartinį. Praplėšiau voką 
čia pat už kampo nuo mano senojo. Skubiai permečiau akimis ap- 
rašymą: be baldų, miegamasis, svetainė, šimtas svarų per mėnesį, 
galima įsikelti tuojau pat. 

Išgelbėtas! Išgelbėtas! - pagalvojau mintyse ir kokį pusvalandį 
žingsniavau po Fredžio butą, gniauždamas rankoje tą laišką tary- 
tum kalinys žinią apie nuosprendžio vykdymo atidėjimą. 

Fredis sugrįžo po kelių dienų man susiruošus eiti pas Steranko ir 
jau berakinant duris. 

- Eisiu su tavimi, - pasakė jis. - Luktelk porą minučių. 

Jis išvertė koridoriuje savo krepšius, nusitraukė marškinius drau- 
ge su megztiniu - visada taip darydavo - ir nusviedė juos šalin. 
Apsivilkęs naujus marškinius ir išsišnypštęs nosį į tualetinį popierių 
jau buvo pasirengęs eiti. 

— Kaip jautiesi? - paklausiau, kai mudu traukėme tolyn nuo 
namų. 

— Pavargęs. Regis, sutriko miegas. 

— Kaip buvo tame vasarnamyje? 

— Drėgna, - pasakė vėl šnypšdamas nosį. 

— Panašu, kad peršalai. 

— Kurgi ne. Lijo visą laiką. Nuvykau ten peršlapęs kiaurai ir kitą 
rytą pabudau su sloga. Daugiausiai laiko praleidau šniurkščioda- 
mas prie alinės židinio, gurkšnodamas karštus punšus ir klausyda- 
mas, kaip žmonės pasakoja apie savo žygio batus. Pasirodo, žygio 
batuose slypi daug daugiau dalykų, nei užmato akis. 

— Ar ką nors parašei? 

— Nė eilutės. 

- Per daug pasiligojai? 

Fredis linktelėjo galva ir nusišypsojo. Jis buvo nuvykęs į Nor- 

tumberlendo grafystę tikėdamasis pasistūmėti į priekį rašydamas 
knygą. Priešokiais darbavosi prie jos jau porą metų, bet neatrodė, 
kad ji sparčiai judėtų į priekį. Fredis nebuvo savo meno vergas: 
kartą prisipažino per savaitę nieko neparašęs, nes negalėjęs ras- 
ti plunksnos, - bet jam tai neatrodė itin svarbu. O svarbu šiuo 
metu buvo elgtis kaip rašytojui. Pastaraisiais metais jis įniko dėvėti 
striukes, medvilninius darbinius marškinius, mūvėti apsmukusias 
kelnes ir ryšėti maisto dėmėmis išpeckiotus kaklaraiščius - rengtis 
drabužiais su pretenzijomis į intelektualumą; drauge su akiniais 
juodais rėmeliais bei atgal, vienos ausies link sušukuotais plaukais 
(jie buvo per trumpi, kad užšukuotum juos už ausies), tai darė jį 
panašų į jauną būsimą rašeivą, labai jau primenantį tuos iš trečiojo 
dešimtmečio Paryžiaus kavinių. 

Steranko namų durys atsivėrė vos tik mums pasirodžius ir viena 
iš jo kaimynių, apduota ištryškusio į gatvę karšto oro gūsio, išėjo 
lauk. 

- Jis viršuj, - pasakė. - Aš skubu. 

Koridoriuje buvo tvanku kaip per karščius metro. Trifazis 
elektrinis radiatorius stovėjo sargyboje prie laiptų, o pradėjus 
kopti aukštyn darėsi dar karščiau. Steranko durys buvo atlapotos. 
Kaip ir daugelis kitų čionykščių skvoterių, jis nugriovė sieną ir 
iš dviejų kambarių padarė vieną, sudalytą įvairiomis struktūri- 
nėmis priemonėmis: pusė kambario buvo lyg ir miegamas-gy- 
venamas plotas, o kita pusė - studija, nepaklūstanti to sandėrio 
reikalavimams. Dažų skardinės ir teptukai mėtėsi visur. Drobės 
buvo sukrautos į krūvas palei sieną, mažesni piešiniai ir ant po- 
pieriaus tapyti paveikslai - priklijuoti prie sienos lipnia juosta. 
Kampe stovėjo dažais aptaškytas molbertas. Labiausiai stulbino 
karštis kambaryje. Visi langai buvo plačiai atlapoti, bet karšta 
buvo tarsi plieno gamykloje. Susmukęs kėdėje ir siurbčiojantis 
iš butelio vandenį Steranko buvo apsirengęs kaip pliaže. Vien 
berankoviais marškinėliais ir plačiomis apatinėmis kelnaitėmis, 
jo ilgas rankas ir kojas dengė plona prakaito plėvelė. Aš irgi 
prakaitavau. 

- Sveiki! - šūktelėjo stodamasis. 

— Kodėl čia taip karšta? - paklausė Fredis. 

— Matyt, todėl, kad visi šildytuvai įjungti, - paaiškino Steranko 
juokdamasis. 

Apsidairiau: elektros šildytuvas buvo įjungtas visu pajėgumu, 
prie radiatoriaus negalėjai prisiliesti, o nedidukas šildytuvas-ven- 
tiliatorius pūtė karštą vėjelį. 

— Kodėl visa tai įjungta? 

— Po poros dienų šilumininkai ateis surašyti rodmenų, tai turim 
prisukti kuo daugiau, kad sąskaita sumažėtų. 

Man šitai buvo visiškai aišku. Buvau užsukęs tądien, kai Ste- 
ranko pirmąsyk pamėgino apgauti elektros skaitiklį. Tai buvo 
stebėtinai lengva. Tereikėjo įkišti varinį smeigtuką ir skaitiklis 
sustodavo. 
 - Nėra nieko lengviau, - paaiškino Steranko švelniai įbrukęs 
smeigtuką. Skaitiklis sustojo nė nesumurmėjęs. Po penkių minučių 
jis susprogo ir elektra išsijungė visai. 

— Na, tai vienas iš būdų sumažinti sąskaitas, - pasakiau. 

Skaitiklis buvo pajuodęs ir rodė akivaizdžius mėginimo jį ap- 
gauti požymius. Gelbėdamas padėtį Steranko sutrupino jį plaktuku 
— jis savaip išmanė, kaip reikia tvarkytis namuose - ir iškvietė 
elektrikus. Paaiškino, esą vienas remontininkų netyčia stuktelė- 
jo per skaitiklį metalinėmis kopėčiomis ir taip įvyko pavojingas 
trumpasis jungimas. 

Elektros bendrovės tarnautojas išdygo po valandos, bet vos 
užmetęs akį į skaitiklį akivaizdžiai parodė, esą jam viskas aišku ir 
neapmausi jo ta metalinių kopėčių istorija. 

— Ar pasakyti jums, kas čia nutiko? - paklausė jis. 

- Taip, - pareikalavo Steranko man stebint visą sceną. 

— Jūs įkišote varinį smeigtuką į skaitiklį, skaitiklis susprogo, ir 
jūs sutrupinote jį plaktuku. Ar ne taip? 

- Ne, Šerlokai Holmsai, ne taip. Jūs bjauriai suklydote, - atrėžė 
Steranko. - Kaip jums sakiau... 

Galiausiai Steranko namiškiai vos išvengė baudžiamosios by- 
los ir turėjo sumesti milžinišką sumą už visiškai nepažeidžiamą 
skaitiklį. To neatgrasintas Steranko susisiekė su Erolu, vaikinu 

nusvilusiais antakiais, ir šis už dvidešimt penkis šlamančius 
parodė jam, kaip nuplėšti plombas ir sukeisti laidus taip, kad po 
šešių savaičių skaitiklio rodmenų galėtumei atsukti jį atgal dar 
šešioms savaitėms ir šitaip ištrinti sunaudotus vienetus. Vienin- 
telė tokio metodo bėda, atsainiai mestelėjo Erolas, - liestis prie 
maždaug šešių tūkstančių voltų atviros srovės plikomis rankomis 
velnioniškai pavojinga. Todėl svarbiausia - žinoti, ką darai, ir 
nieko nesupainioti. Patartina avėti Doc Martins batus, bet net ir 
jie, užbaigė, gali nepadėti. 

O dabar nutiko taip, paaiškino mums Steranko, kad po šešių 
savaičių teisingų rodmenų jis pasuko skaitiklį atgal. Ir patys to 
nesuvokdami, jie išdegino tiek, kad skaitiklis pradėjo rodyti ma- 
žiau nei nulį - jis atsisuko maždaug iki 9000 vienetų, kone iki 
maksimumo. 

— Su tokiais rodmenimis gautume maždaug penkių tūkstančių 
svarų sąskaitą - ko gero, daugiau nei visa gatvė drauge sudėjus, tad 
teko vėl sukeisti laidus, kad skaitiklis suktųsi atgal per visus tuos 
nulį, nulį, nulį. Tikrintojas turi ateiti netrukus, tad mes laikome 
įjungta viską, ką tik galime: šildytuvus, šviesas, - viską, kas tik 
yra, kiaurą parą. Net tuomet, kai persirisime į teigiamus skaičius, 
reikės jį paspausti, kad peršoktų pradinius rodmenis. Tai irgi vel- 
nioniškai pavojinga. Laidai šiuose namuose labai silpni. Palieskite 
va šitą sieną. 

Mudu palietėme sieną, ir ji buvo karšta kaip arbatinukas. 

— Jėzau, - ištarė Fredis. - Jūs tuoj išsilydysite. 

Pasėdėjome leipėdami kelias minutes, tada Steranko (retas at- 
vejis - nesimačiau su juo visą savaitę) paklausė, kaip laikausi. 

— Mano gyvenimas smuktelėjo į patį žemiausią visų laikų taš- 
ką, - paaiškinau. - Buvau atsidūręs ant bedugnės krašto. 

— Reikėjo pažvelgti per tą kraštą, - įsiterpė Fredis. - Būtum 
pamatęs mane, gulintį ant dugno. Būtum galėjęs užšokti išgert 
arbatos. 

— Mane atleido iš darbo, - paaiškinau. 

— Pokštauji, - pasakė Steranko juokdamasis. | 

Kodėl jiems visiems buvo taip juokinga, kad mane atleido iš 

darbo? Pirmiausia visi šiek tiek nustebo, kai gavau pasiūlymą 
dirbti, o paskui dar labiau, kai jį priėmiau. Tarytum gauti darbą 
buvo laikina liga, nuo kurios dabar jau pasveikau. 

— Už ką tave atleido? 

— O, už visą krūvą dalykų: už požiūrį į darbą, už tai, kad vengiu 
jo. Nesuprantu, kas man darosi, kai gaunu darbą. Kai tik kas nors 
man moka už tai, kad ką nors darau, visomis išgalėmis stengiuosi 
to vengti. Dažniausia tas vengimas dar nuobodesnis už patį darbą, 
bet niekaip negaliu jam atsispirti. 

— Todėl žmonės ir dirba, - pasamprotavo Fredis. - Tarnyba 
- būtina sąlyga šitiek pasitenkinimo teikiančiam vengimui dirbti, 
tam jausmui, kad kruši savo darbdavį. Net ir širdies chirurgai vei- 
kiausiai mėgina surasti būdų užmiršti kelis vožtuvus ir vieną kitą 
siūlę, kad galėtų išsmukti pusvalandžiu anksčiau. Homo vengikas: 
žmogus, kuris vengia. Žmogus privalo dirbti, kad suteiktų sau 
progą vengti darbo. 

- Tačiau gera naujiena - tokia gera, kad man beveik nusispjaut, 
jog praradau darbą, - aš turiu kur gyventi. 

Man baigus pasakoti apie savo naują butą suskambo telefonas. 
Steranko nuėjo atsiliepti ir aš netrukus šūktelėjau aukštyn klaus- 
damas, ar jis nori eiti su Karltonu į vakarėlį. 

— Kur? - atsiliepė Fredis. 

— Prie Justeno. Turim susitikti su juo alinėje Stokvelyje, jei no- 
rim eiti. 

— Kada? 

— Dabar pat. 

Aš pareiškiau eisiantis, Fredis pasakė gal prisijungsiąs vėliau, o 
tai buvo pats neigiamiausias atsakymas. 


Alinė buvo viena iš tų niūrių knaipių, kur žmonės eina ne tiek 
numalšinti troškulį, kiek numaldyti apgailėtiną būklę. Visas baras 
buvo užlietas tokia tiršta raudona šviesa, kad jauteisi besvoris, ro- 
dės, kiekvieną akimirką gali ištirpti. Mudu su Steranko laukėme, 
kol mus aptarnaus. Už dviejų baro taburečių vyras mėsinės dešros 
spalvos rankomis pasakojo kažkokią istoriją. 

— Taigi aš sučiupau tą šiknių ir bum! Dėjau su galva. - Jo pašne- 
kovas linktelėjo galva, atliepdamas aprašytam veiksmui. - Paskui 
dėjau į fizionomiją... - pabrėždamas trenkė kumščiu sau į delną. 
Žaidimų automato dzingsėjimas ir blyksniai buvo vieninteliai gy- 
vybės ženklai. 

Priėjo barmenas. Jo veidas buvo lyg senas linoleumas: prieš 
daugelį metų kažkas suraižė jį peiliu ir per jį persiėjo, gabalai 
suaugo netobulai. Užsisakiau du bokalus Gutmasterio ir pasisten- 
giau įsivaizduoti alinę, kurioje niekas nešnekėtų apie muštynes. 
Atėjo Karltonas ir uždėjo rankas mudviem su Steranko ant pečių. 
Kai barmenas nuslimpino prie alaus čiaupo, paspaudėme vienas 
kitam ranką. 

— Ar išgersi, Karltonai? 

— Ne, nenoriu.... Vadinasi, turi kur gyventi? 

— Kraustausi kitą savaitę. 

- Puiku. 

Barmenas grubiai pastūmė mums pilnus bokalus dėbsodamas į 
Karltoną. Padaviau jam pinigus ir mes pasislinkome toliau. 

- Nair alinė, ar ne? - pasakė Karltonas. 

- Sušikčiausia. 

- Tai buvo vienintelė vieta, kurią čia prisiminiau. Ar žinai, kad 
mano svainis ligoninėje? Tai nuėjau padėti seseriai. Ji gyvena vir- 
šutiniame to bokšto, už kelių minučių nuo čia, aukšte. Neįtikėtina 
vieta: matai viską - vaivorykštes, žaibus, saulės tvyksnius pro 
debesis, stulbinamus saulėlydžius. O triukšmas, žmogau! Eismas, 
muzika, sirenos kiaurą naktį, o septintą ryto jau pradeda birgzti 
pneumatiniai grąžtai. Taip ir nesupratau, iš kur jie ataidi. Atrodė, 
kad atsklinda iš viršaus, tad nuėjau dar su chalatu pažiūrėti - tai 
ten jie visi ir buvo: kokie dešimt tipų iš savivaldybės kėlė stogą. 
Tarytum rengėsi tiesti per stogą tiltą. 

Steranko gurkštelėjo alaus ir susiraukė. 

- Šūdas. Skonis lyg būtų išgręžtas iš pašluostės. 

Aš gurkštelėjau iš savo bokalo ir paprašiau barmeną jį pakeisti. 
Jis atkirto, kad mūsų alus visai padorus. 

- Visai padorus? Jis visai sumautas, - paaiškino Steranko. 

Tamsiame kampe tipas su milžinišku pilvu siurbė savo bokalą lyg 
purve vėsinantis galvą dinozauras. 

— Alus be drumzlių, jo galiojimo laikas nesibaigė. Visi čia 
jį geria, - paaiškino barmenas. Jo veido išraiška buvo tokia 
negyva, tarsi jis būtų koks nors padaras, plūduriuojantis alkoholio 
ąsotyje. 

Barmenas nepasivargino žvilgtelėti į mus, o mes nepasibodėjo- 
me trenkti durimis išeidami. 

Nužingsniavome iki Stokvelio metro bėdodami, kad gyvename 
tokioje sumautoje šalyje ir kad esame bepročiai vis dar joje tebe- 
gyvendami. Parduotuvėje prie metro, kur prie saugos videokame- 
ros budėjo dar ir uniformuotas sargybinis su vokiečių aviganiu 
išpuvusiais dantimis, nusipirkome išgerti. Dauguma pirkėjų irgi 
turėjo šunis. 

Traukinio teko laukti ilgai. Stebėjome du maždaug mūsų am- 
žiaus vyrus ir dvi moteris, apsirengusius eiti į šokius - negirtus, 
bet jau įsismaginusius. Sėdome į šiaurėn važiuojantį traukinį, savo 
šauksmais nustelbdami jo žlegėjimą. Priešais mus sėdėjo vaikinas 
bandelę primenančiu veidu, dvokiantis majonezu. 

Staiga už poros sėdynių nuo mūsų pusamžis vyriškis iššvirkštė 
fontaną vėmalų. Ir toliau sėdėjo kaip sėdėjęs, kol traukinys dar- 
dėjo tuneliu. Po dviejų stotelių išlipome. Vyriškis ir toliau sėdėjo 
stoiškai, permirkęs ir dvokiantis. 

Surasti, kur vyko tas vakarėlis, nebuvo lengva. Penkiolikai minu- 
čių praslinkus mes vis dar žengėme per apleistų fabrikų teritoriją, 
per kiemus su namų griuvėsiais ir balose mirkstančiomis surūdi- 
jusio metalo nuolaužomis. Kiek tolėliau patekome į naujo stiliaus 
postindustrinį rajoną su nedidukais ką tik nudažytais gofruoto 
metalo fabrikėliais, gaminančiais rafinuotą programinę įrangą 
videožaidimams. Netrukus ir vėl atsidūrėme apleistame landšafte: 
tušti fabrikai su išdaužytais langais ir juodais kaminais, stūksančiais 
mėlynais ruožais išdrykusio dangaus fone. Buvo sunku nejausti 
jaudulingo prieraišumo tiems bjauriems dūmų nujuodintiems 
pastatams stovint priešais jų šiuolaikinius analogus - tuos švarius, 
lengvasvorius kompiuterizuotus fabrikus. 

— Nostalgija, - ištarė Steranko. - Vienintelis dalykas, kurį mes 
mokame pagaminti. 

Vakarėlis vyko apleistos mokyklos patalpose, nuo gatvės at- 
skirtose aukštais rifliuotos geležies lakštais. Įeiti ten buvo galima 
tik pro sunkvežimio, užstatyto prie siauro plyšio tvoroje, kabiną. 
Kadangi vienu metu įsirepečkoti vidun pro tą ankštą kabiną 
galėjo tik vienas žmogus, tai buvo labai veiksmingas turniketas. 
Didžiulė minia stūmė lipantįjį vidun, brovėsi ir virto atgal ant 
šaligatvio. 

Viduje buvo tikras chaosas. Vienur kitur tamsą raižė sūkuriuo- 
jančios šviesos, tokios ryškios, kad buvo sunku ką nors įžiūrėti, 
išskyrus tų pastatų briaunas ir tamsų gazometrą, boluojantį virš 
scenos savo milžiniška ir tvirta mase. Kai akys apsiprato su aki- 
nančio spindesio ir tamsos derme, galėjome įžiūrėti kampuotas 
pastolių konstrukcijas ir metalinius profilius. Aplinkui griaudė 
muzika, nors buvo sunku pasakyti, iš kur ji sklinda. Praėjome 
tarpu tarp dviejų pastatų; pro aprasojusius langus abiejose pusėse 
galima buvo įžvelgti sulipusias figūras, besirangančias tirštoje gel- 
tonoje kaip garstyčios šviesoje. Muzika kalė į langų stiklus, juose 
išvysdavai raudonų kirčių, paskui oranžinių plyksnių nutviekstus 
veidus. Atrodė, kad pastate nėra nei įėjimo, nei išėjimo. Tos siau- 
ros perėjos gale klupdami nusileidome tamsiais slidžiais laiptais į 
pastatais aptvertą kiemą. Ten buvo užkurti laužai. Žmonės mėtė į 
juos lentas, butelius ir šakas. Būreliai svirduliavo aplinkui ir šaukė 
tipas su degtinės buteliu įvirto į laužą ir pažiro žiežirbos. Draugai 
ištraukė jį, ir jis atsistojo svirduliuodamas, rūkdamas. Kažkas pa- 
linko virš ugnies ir apsivėmė. 

Mudu su Karltonu pametėme iš akių Steranko. Už kito kampo 
radome įėjimą į vieną iš pastatų ir pamėginome įsigauti vidun, bet 
prie durų buvo didžiulė spūstis. Daugybė žmonių stengėsi patekti 
vidun ir tokia pati daugybė - išsigauti lauk. Juo labiau vieni ver- 
žėsi išeiti, juo labiau kiti stengėsi patekti vidun, tarytum Titaniko 
keleiviai, puolantys prie žiauraus veidrodžio. 

Kažkas suriko: 

— Saugokitės to šunpalaikio! - Mudu su Karltonu buvome 
pačiame viduryje, spaudžiami iš visų pusių. Per sprindį nuo 
savo veido išvydau didžiulę šuns galvą, priglaustą prie kažkieno 
krūtinės, seilės dryko jam iš nasrų, jis lojo, išsigandusios akys 
raudonai švytėjo, liežuvis buvo išdribęs. Kažkas suklykė. Tolėliau, 
jau sūkuriuojančiose salės šviesose buvo lygiai taip pat sausa- 
kimša. Oras svilinte svilino. Muzika nebegrojo, tik garsiakalbių 
triukšmas aidėjo ir kalė į sienas lyg norėdamas išsilaisvinti iš 
tos salės. Leidausi išstumiamas lauk ir stebėjau, kaip Karltoną 
išspjovė paskui mane ir jis skubiai atšoko nuo krintančiųjų pas- 
kui. Fejerverkai ir raketos šaudė horizontaliai mums už nugarų, 
ištrykšdavo laužais, sušvilpdavo ir krisdavo virš galvų. Ant sto- 
gų irgi stovėjo žmonės ir stebėjo, kas dedasi. Dauguma esančių 
apačioje žvalgėsi vieni į kitus. Kažkokį kūną nunešė prie krūmų 
ir įmetė į juos. 

Pankų būrelis išlaužė nediduką tuščio tamsaus pastato langą 
ir pamėgino įsiropšti pro jo angą. Langas buvo kokį pusantro 
metro virš žemės. Kai tik vienas iš jų prakišo galvą ir krūtinę, 
kiti pradėjo stumti jį už kojų, kol liko kyšoti vien tik blauzdos ir 
pėdos, paskui netikėtai dingo ir jos, o kitapus pasigirdo garsus 
trenksmas ir juokas. Tada atėjo kažkieno kito eilė. Kai visi susi- 
grūdo į tą tamsų tuščią kambarį, buvo girdėti tik dar stipresni 
trenksmai ir juokas. Paskui kitas to kambario langas sprogo it 
fejerverkas mums virš galvų, didžiulės stiklo šukės pažiro naktyje 
ir ištiško aplinkui. Netrukus, kai pankai pradėjo svaidyti iš vidaus 
butelius, susidarė stiklo šukių užtvara. Visi pasklidome į vieną 
pusę. Stojo pauzė, paskui nuo stogo priešais kažkas švelniai nu- 
sviedė du butelius į to kambario langą. Viduje pasigirdo trenks- 
mas ir šauksmai. Du spirgantys fejerverkai buvo įsviesti kaip 
granatos pro išdaužytus langus ir sprogo su garsiu bruuummm, 
nuaidėjusiu per tuščią kambarį. Iš langų veržėsi dūmai. Viduje 
nebuvo girdėti nieko. 

Viskas degė ir lūžo, žmonės lakstė aplinkui, gaubiami tamsos. 
Išdygo du policininkai, vienas jų purtė galvą dvejodamas, ar verta 
toje sumaištyje dar ką nors daryti. 

Gazometro lygis, lyg smėlis, byrantis smėlio laikrodyje, vis krito 
ir blausaus, sieringo dangaus fone išryškėjo didžiulis cilindriškas 
metalinių sijų tinklas. Išvydau Steranko, sėdintį ant apverstos dėžės 
prie laužo, jo veidas skendėjo sodrioje raudonų liepsnų šviesoje. 
Degantis kėdės karkasas pasviro nuo laužo nuolydžio ir vis dar de- 
gantis nuriedėjo žemyn. Akimirką mane užplūdo dėjd vu jausmas 
ir dingo, kai pašaukiau Steranko vardu. 

Priėjo keletas Karltono draugų. Jie traukė į kitą vakarėlį ir pa- 
klausė, ar nenorėtume eiti drauge. 

— Kaip manai? - paklausė Karltonas. 

- Aš linkęs dėti kryžių ant šio vakaro, - pasakė Steranko. 

— Aš irgi. O tu? 

— Aš gal trumpam nueisiu, - pasakė Karltonas. - Jūs įsitikinę, 
kad nenorite eiti? 

— Taip. 

— Gerai, pasimatysime vėliau. 

- Taip, susitiksim kitą savaitę. 

- Žiūrėk savęs. - Mes pamojome atsisveikindami, dar vienas 
fejerverkų fontanas ištryško žemai virš galvų. 

Išsiropštę pro tą įėjimą mudu su Steranko tyliai patraukėme 
Trafalgaro aikštės link tikėdamiesi sulaukti naktinio autobuso. 
Pusiaukelėje, pasijutę išsunkti ir pavargę nuo to šūdino vakaro, 
pamojome taksi. Įlipome vidun ir užtrenkėme duris vairuotojui 
dar nespėjus paklausti, kur važiuosim. 

— Prašom į Brikstoną. 

Vairuotojas suniurnėjo ir taksi ėmė nenoriai dardėti pietų link. 
Pusę metų jau nebuvau važiavęs taksi. Pro šalį slinko medžių si- 
luetai, o debesys plaukė pro abejingą mėnulį. Vairuotojas nuleido 
stiklinę pertvarą. Jo sprandas buvo raudonas nuo daugelio metų 
energingo šveitimo. 

— Į kurią Brikstono dalį? 

— Važiuokite pro Stokvelį, paskui parodysime, - pasakė 
Steranko. 

— Na ir kaip ten? 

— Kur? 


4] 


— Brikstone... 

- Gerai. 

— Jokių bėdų? 

— Kartais. Bet nieko baisaus. 

- Tikrai? 

— Na, kaip ir visur. Dažniausia viskas gerai. 

— Nesiskundžiate ten gyvendami? 

— Ne, tikrai ne. Viskas kuo puikiausia. 

— Ką gi, jums gerai. Aš negalėčiau. 

— Tikrai? 

- Tikrai. Tik jau ne aš. Visi tie... 

- Žinai ką, vyruti, - prabilo Steranko. - Tu užsičiaupi ir nuveži 
mus ten ramučiai, o mes neapšlapinsime tavo sėdynių, sutarta? 

Vairuotojas akimoju sustabdė mašiną. 

— Lauk! Tučtuojau! 

— Pamiršk. 

- Lipkite lauk, mėšliai. 

- Užsiknisk. 

— Lauk! - Tai ištaręs jis nepatogiai pasisuko priekinėje sėdynėje 
ir atidarė duris Steranko pusėje. 

- Lipam, - tariau. 

- Jėzau švenčiausias. - Mudu išlipome. - Vyrukas pareikalavo 
pinigų už tiek, kiek nuvažiavome. 

— Svaras devyniasdešimt, - pasakė. - Taip rodo skaitiklis. 

— Tu iš mūsų tyčiojiesi, - iškošiau. 

- Taip, sumautas šunkara, - pridūrė Steranko. (Prieš kelias 
vome tolyn. 

- Hei! 

Sustojome ir apsidairėme. Jis stovėjo su laužtuvu rankoje. Kitai 
rankai jau nieko nebereikėjo. Stovėjome nejudėdami, lyg medžiai, 
virpantys vėjyje. Mašinoje radijas plėšė visu garsu ir traškėjo 
naktyje. 

— O dabar, išgamos, grąžinkite mano pinigus. 

Pinigai dabar mums rūpėjo mažiausiai, bet norint juos paduoti, 

reikėjo prie jo prisiartinti. Steranko atkišo jam du svarus per rankos 
ilgį. Užkabinęs dangų kabliu jam virš peties, laužtuvas nepajudėjo 
iš vietos. 

- Šikniai, - iškošė jis ir nuleidęs rankas nuėjo prie mašinos. 

— Ei, - šūktelėjo Steranko, kai vyrukas įsėdo į mašiną... - Grąžą 
pasilaikyk sau. 

Aš jau bėgau. 


Perkraustyti daiktus į naują butą atėmė mažiau laiko negu sutvar- 
kyti popierius: nuomos sutarties pasirašymas, nuomos pareiškimas, 
prašymas atleisti nuo vietos mokesčių, nuomos sutarties įregis- 
travimas - tos visos padrikos valstybinės paramos gijos turėjo 
būti supintos draugėn, suveržtos ir suaustos į patikimą finansinio 
saugumo tinklą. 

Butas buvo pačiame penkiaaukščio daugiabučio namo viršuje, 
apsaugotas nuo išorinio pasaulio saugos durimis, kurios retai kada 
būdavo uždarytos: kažkas nuplėšė automatiškai jas užtrenkiančius 
vyrius. Lauke visur aplinkui tvoskė kanalizacija, toks drėgnas sun- 
kus dvokas, primenantis vidurių šiltinės ir choleros epidemijas. 
Laiptuose ir laiptinėse - sumiša gyvūnų šūdų ir myžalų smarvė. 
Per karščius kopdavai ir leisdavaisi laiptais pro zvimbiančių musių 
spiečius. Pats butas buvo puikus: erdvus, šviesus, ir skleidė tokį 
kvapą, tarsi po grindimis būtų iręs buvęs nuomininkas. Svetainė 
buvo apklijuota nublukusiais tapetais, kurie nevalingai asocijavosi 
su vaikų tvirkinimu. 

Pirmą rytą tuose namuose praleidau tvarkydamasis. Atsibudau 
anksti, kupinas visokiausių ketinimų ir tokios geros nuotaikos, kad 
paskubomis sušlamščiau pusryčius „Pas Goya, tokioje apgailėti- 
noje greitojo maisto kavinėje Akro gatvėje. Grįždamas netikėtai 
susitikau Fredį ir paklausiau, ar jis nenorėtų man padėti. 

— Mielai, bet žinai, koks esu niekam tikęs tokiems dalykams. 
Mane apninka įrankių dėžės kompleksas - baimė, kad mano įran- 
kių dėžė daug mažesnė negu kitų vyrų. Panašu, kad ta baimė labai 
paplitusi, ja serga daugiau žmonių, negu atrodo - P. P.: „Pasidaryk 
pats“ sindromas. 

- Suprantu, apie ką kalbi. Aš ir pats nesu taip gerai viskuo apsirū- 
pinęs, - paaiškinau. Keli suakmenėję teptukai, sukišti į stiklainį su 
terpentinu, volelis, kuris tiktų tešlai kočioti, ir atsuktuvų, sulenktų 
vinių bei prastų plaktukų rinkinys buvo viskas, ką turėjau. 

Užtat Steranko turėjo visokiausių po visą studiją išmėtytų įran- 
kių, tad užsukau pas jį pasiskolinti grąžto ir kitų dalykų, kurie 
galėtų būti naudingi. Grįžęs namo po pusvalandžio sumečiau, 
kad be ilgintuvo tuo grąžtu nepasinaudosiu, taigi ir vėl patraukiau 
pas Steranko truputį nusiminęs, bet vis dar tikėdamasis ką nors 
nuveikti. 

Laikydamas tą ilgintuvą rankoje įšokau į „Pasidaryk pats“ par- 
duotuvę. Slankiojau aplinkui, laukdamas savo eilės, paskui su- 
pratau, kad vyrukas prie prekystalio - baltaodis žaliūkas trigubu 
pagurkliu ir myžalų spalvos plaukais - laukė, kad pasakyčiau, ko 
man reikia. Jis nesikreipė į mane: „Prašom, kitas pirkėjas“ ar „Gal 
galėčiau padėti?“, jis tik pasilenkė pirmyn, remdamasis abiem ran- 
kom į prekystalį, ir atkišęs per sprindį į priekį tą pagurklėtą smakrą, 
pakėlė antakius tarsi sakytų: „Na? Gal išstenėtum?“ Jo veidas buvo 
švariai nuskustas, raudonas, oda suerzinta, lyg būtų naudojęsis 
švitrinio popieriaus servetėle, o po skutimosi Ajax'u. 

Nežinojęs, ko noriu, suerzinau jį dar labiau. Aš žinojau, ko no- 
riu, bet nežinojau, kaip tai vadinama hermetišku statybos verslo 
žargonu, o jo požiūriu tai reiškė, kad gaišinu jam laiką. Padėjo man 
nenoriai, visąlaik versdamas mane jaustis porcelianiniu indu kori- 
dos arenoje. Mėtė į pakelį saujas varžtų, plumpino po parduotuvę 
ir traukė daiktus iš tamsių užkampių taip, tarsi dėl manęs vėluotų 
gauti širdies smūgį, kurį planavo vienuoliktai valandai. Kai gavau 
viską, ko norėjau, jis vėl pakėlė antakius, atkišo smakrą ir atsistojo 
priešais mane nelyg naktinio klubo apsauginis. 

— Tai jau viskas, - pasakiau. 

Jis išsitraukė iš už ausies pieštuką ir viską suskaičiavo. Suma 
buvo gražutėlaitė. Paskui dar pliaukštelėjo PVM, ir suma dar pa- 
šoko. Padaviau pinigus ir tipas iškošė „Dėkui, nuskambėjusį kaip 
rimas „pašlemėkui“. 

Grįžęs namo - o viešpatie aukštielninkas, atrodė, jog sulaksčiau 
pirmyn atgal jau dešimt kartų - pradėjau tvirtinti duris. Tuose 
senuose namuose buvome apiplėšti tiek kartų, kad galiausiai iš 
pigių atsargumo priemonių sukūrėme tikrą mokslą. Kiti išmanė 
apie parketines grindis, palėpių įrengimą ir dvigubus langus, o aš 
išmaniau, kaip pigiai apsisaugoti nuo įsilaužimų. Turint tokį butą 
pačiame viršuje tai buvo vienas juokas: dauguma vaikų įsilaužėlių 
griebdavosi paprasčiausio būdo - išspirdavo duris, o nuo to ap- 
sisaugoti buvo labai paprasta. Pritvirtinau ilgą metalinę siją per 
visą durų staktos aukštį septynių centimetrų varžtais kas dešimt 
centimetrų taip, kad durys nepasiduotų. Kai šitai buvo padaryta, 
liko viena bėda - pats užraktas galėjo būti išspirtas, tad aplink jį 
pritvirtinau dvi dideles metalines plokštes. Tada silpnoji vieta liko 
kita durų pusė, ir aš įsriegiau į sieną dvi sunkias stačiakampes 
sąvaržas vyriams paremti. Galiausiai liko pačios durys, kurias su- 
tvirtinau stora metalo juosta iki pat apačios. 

Visas tas reikalas truko beveik dvi valandas, ir kai aš žingtelėjau 
atgal pasigėrėti savo rankų darbu, man jau skaudėjo žastą ir jau bu- 
vau praradęs didžiąją dalį savo entuziazmo. Gražiomis jų pavadinęs 
nebūtum - su visomis to surūdijusio metalo juostomis ir kyšančiais 
varžtais priminė ne ką kita, o viduramžių požeminį kalėjimą, - bet 
buvo tikrai saugios. Truputį per saugios, kaip patyriau netrukus, kai 
pamėginau jas atidaryti ir nesugebėjau. Sąvaržas įsriegiau taip arti 
vyrių, kad jie nesisuko ir durys prasivėrė tik kelis centimetrus. 

Taisymas užtruko dar valandą ir tada jau abi rankos buvo nu- 
tirpusios iš nuovargio; visa, kas liko iš mano ankstesnio užsidegi- 
mo, - tai tolydžio drinkanti prakaito dėmė ant marškinių. Atidėjęs 
planus sukalti lentynas, apsivilkau švarius marškinius ir nuėjau 
pasimatyti su Karltonu. 

Karltonas gyveno dideliame tuščiame bute prie Brikstono kalėji- 
mo. Visas to namo priekis buvo baltas, išskyrus raudoną maždaug 

pusės metro juostą po pat stogu. Dar prieš nudžiūdami dažai nu- 
varvėjo ant baltos sienos giliomis arterinėmis nuotekomis per visą 
namo aukštį. 

— Sveikas atvykęs į kraujuojantį namą, - atidaręs duris pasveiki- 
no Karltonas girgždančius vyrius primenančiu balsu. - Savininkas 
stengiasi pagražinti namus. 

— Džebo aveniu košmaras. Ar netrukdau? 

— Netrukus turėsiu bėgti, bet užeik. Turime laiko išgerti kavos 
ar dar ko... Ką veikei? - paklausė Karltonas, kai nuskubėjau laiptais 
paskui jį. 

— Mėginau susitvarkyti butą. Kad žinotum, koks galvos skaus- 
mas. Kas nors turėtų parašyti tokią enciklopediją sąsiuviniais: Joga 
ir pasidaryk pats: penkiasdešimt savaitinių sąsiuvinių, kaip išlikti 
ramiam didėjančio chaoso ir nesulaikomo išlaidų augimo akivaiz- 
doje. Aš užsiprenumeruočiau pats pirmas. 

Karltono bute tyliai grojo muzika. Kol Karltonas ieškojo pusko- 
jinių, užplikiau kavos ir pakilnojau nedidukes štangas. Jis mūvėjo 
džinsais ir vilkėjo sportiniais marškinėliais, kurie ant jo tamsių 
rankų atrodė akinamai balti. Ant grindų mėtėsi čiužinys, stovėjo 
stereoaparatūra, keli atviri stalčiai, skersinis drabužiams kabinti, 
sienos buvo tuščios. 

— Kas čia per plokštelė? - paklausiau pildamas kavą į didelius 
baltus puodelius. - Tau reikia kokių penkių šaukštelių cukraus, 
ar ne? 

— Rolandas Kirkas, - atsakė Karltonas rišdamasis batus ir numetė 
man plokštelės voką. - Trijų. Sumažinau dozę. Ar žinai Rolandą 
Kirką? 

— Ne. - Pakėliau voką, ant kurio jis buvo pavaizduotas profiliu, 
pučiantis kokius keturis saksofonus sykiu. 

- Apako netrukus po gimimo, - šūktelėjo Karltonas iš vonios. - 
Gerokai per trisdešimties jį ištiko insultas ir paralyžiavo pusę kūno. 
Net ir po tojis nesiliovė grojęs. Mirė keturiasdešimt vienerių. Taip 
nugyvenęs gali būti naujos religijos pradininku. 

Melodija vinguriavo, raitėsi ir kvėpavo, ieškodama kelio išsi- 
veržti iš savęs pačios. 

- Visąlaik norėjau tavęs paklausti vieno dalyko, Karltonai, - ta- 
riau. - Ir dabar, regis, tam tinkamas metas. 

— Varyk. 

— Kaip čia taip, kad tavo bute niekada nebūna dulkių? Kodėl tavo 
drabužiai niekada niekuo neatsiduoda? Kaip tavo puodeliai ir visa 
kita lieka tokie švarūs? Ar turi nešvaros fobiją? 

— Tai vis ta mano nemiga. Aš tvarkau butą, kai negaliu užmigti 
ir negaliu daryti nieko kita. 

— Kaip dažnai tave kankina nemiga? 

— Praktiškai kasnakt. Galiu užmigti tik apkvaišęs. Patikėk ma- 
nimi, žviegiančios padangos ar riksmas gatvėje lemiamą akimirką 
— ir vietoje maždaug keturių valandų miegi nulį. 

„- Mėšlas. Aš tai neturiu jokio vargo su miegu, galiu užmigti net 
stovėdamas. Kartais man atrodo, jog atsikeliu tik tam, kad nuvargęs 
tiek, kiek reikia, sugrįžčiau į lovą. 

— O aš atsigulu tik tam, kad nekantraučiau vėl atsikelti. Net 
miegodamas kartais įsivaizduoju būdraująs. 

— Ar tu sapnuoji? 

- Jau kurį laiką nebe - bent jau naujų sapnų. Jie vis kartojasi. 
Moku juos visus mintinai. Kartais net užsnūstu per vidurį, tokie 
jie sumautai nuobodūs. - Kalbėdamas Karltonas, kaip ir aš, viena 
ranka kilnojo puodelį prie lūpų, kita - štangą prie peties. Atrodėme 
taip, lyg reklamuotume stiprią kavą. 

— Nusipirkau tų homeopatinių tablečių hipių parduotuvėje. Jie 
turi trijų rūšių. Pasirinkau tas, kurių pavadinimas buvo lyg ir ne- 
sijotų miltų radedormas. Jos manęs niekaip nepaveikė. Niekalas. 

— Apie ką galvoji, kai negali užmigti? 

— Apie savo butą. 

— O konkrečiau? 

Suskambo durų skambutis. 

— Galvoju, ar jis pakankamai švarus, - atsakė ir nuėjo atidaryti. 
Išgirdau balsus laiptinėje, po to į kambarį paskui Karltoną įžengė 
Belinda. Ji nešiojo akinius ir nešvankiai kalbėdavo, o praleidęs 
penkias minutes jos draugijoje, pasijusdavai toks atsipalaidavęs, 
tarsi ji būtų mačiusi, kaip prišlapindavai kelnes vaikų darželyje. Ji 

buvo labai gražių manierų. Mudu pasisveikinome ir nusišypsojome 
vienas kitam. 
“— Tai tavo naujos kelnės, Linda? 

Belinda žengė žingsnį atgal ir apsisuko. Dėvėjo mėlynas šilkines 
kelnes su įsiuvais apačioje, labai plačias apie šlaunis ir blauzdas ir 
tvirtai surištas prie kulkšnių. 

— Patinka? - paklausė šypsodamasi. 

— Labai gražios, - atsakiau. 

- Ačiū. 

— Su jomis atrodai taip, tarsi šiknoje laikytum šūdą, - pridūrė 
Karltonas. | 

Belindos juokas suskambo lyg iš automato byrančios auksinės 
monetos. 

— Ne, juokauju, Linda. Jos tiesiog nuostabios. 

Kol Karltonas darinėjo stalčius ir tvarkė juose daiktus, mudu su 
Belinda šnektelėjome. 

— Klausykit, man labai nesmagu jus varyti, bet jau tikrai turiu 
eiti, - pasakė jis. 

Belinda padavė jam pakelį žolės. 

— Labai ačiū. Kiek esu tau skolingas, Belinda? - paklausė. 

—- Dvidešimt penkis. Plius dešimt už tai, kad taip storžieviškai 
atsiliepei apie mano kelnes. 

- Ar galiu likti skolingas? 

— Koks įžūlumas. 

— Ačiū. - Karltonas ištraukė iš už knygos kelis banknotus ir, 
prieš susikišdamas juos į kišenę, nužiūrėjo, lyg jie būtų gautos 
netikusios kortos. 

- Kur eini? - paklausė Belinda. 

— Pas brolį, pietauti. Jau turėjau ten būti. Raktai, pinigai, dvi- 
račio spyna... 

— Ar ateisi šeštadienį pas Fumę? 

— Taip. Na, eime, - pakvietė Karltonas, išstumdamas dviratį už 
durų. Mudu nusekėme paskui jį ir laukėme, kol jis užbaigs ilgą 
buto rakinimo procedūrą. 

— Nesuprantu, ko taip stengiesi, juk neturi nieko verta nušvilpti. 

Buvo šilta, šviesi diena, šiukšlės pagaudavo saulės spindulius ir 
sublizgėdavo. Mudu su Belinda žingsniavome šaligatviu, o Karl- 
tonas mynė pedalus greta mūsų. 

— Kur eini, Linda? - paklausė jis. 

- Susitinku su Fume, Karmela ir Manda repeticijoje. 

- Kokioje repeticijoje? - paklausiau. 

— Sukūrėme repo grupę. 

— Jos visada ką nors sukuria. Iš pradžių ruošėsi sukurti filmą, 
paskui dar kažką. O dabar šitai, - pakomentavo Karltonas. Belin- 
da užsidėjo saulės akinius. O aš vis dar marksčiausi nuo ryškios 
šviesos. 

— Gera mintis, ar ne? - paklausė ji. 

- Pasenusi, - atšovė Karltonas juokdamasis. 

— Ne tavęs klausiu. 

- Man atrodo, kad tai puiki mintis. 

- Jis tik taip kalba. Jis nekenčia tokios muzikos. 

- Tikrai nekenti? 

- Na... 

— Na, tu atsilikęs... 

- Na, man jau metas paskubėti. Susitiksime vėliau, ar ne? - pa- 
siteiravo Karltonas, pasilenkęs pabučiuoti Belindos į skruostą. 
Pamojavo man ir nuvažiavo. 

Belinda pasiūlė, jei kartais neturiu ką veikti, eiti drauge ir su- 
sipažinti su grupės narėmis. Nužingsniavome Brikston Hilu, pro 
rotušę. Priešais mus išdygo aukštas vyrukas languota sportine 
striuke, su beisbolo kepuraite, kelnės jam plaikstėsi apie kulkšnis, 
jis žengė taip, tarsi kiekvienas jo žingsnis būtų nustebintas žengto 
prieš tai. Priešais „Raudonąsias plokšteles“ netikėtai susitikome 
Liuterį, nešiną kavos stiklainiu. 

— Kam renki? - paklausė Belinda. Liuteris pakėlė akis, išvydo 
baltaodį ir juodaodę ir pasakė: 

- Mandelai. | 

Kavinėje moteriškė stengėsi aptarnauti klientus neišleisdama iš 
rankų kūdikio. Atrodė neabejotina, kad arba pats kūdikis, arba tai, 
kas buvo jo skrandyje, dienai dar nesibaigus atsidurs troškinyje. 

Aptarnavimas, savaime suprantama, buvo lėtas. Belinda trypė 
kojomis. Saulė žviegte žviegė pro didžiulį stiklinį lango keptuvą. 
Belindos draugės nesirodė. Užsisakėme arbatos, išėjome į lauką ir 
atsisėdome prie stalelio, kur sėdėjo baltaodis antilas. Jo barzdelė 
buvo nutriušusi, o akys rodė, kad serga inkstų liga. Tik vienam 
žmogui pasaulyje neatrodė, kad jis panašus į pašlemėką, ir mes 
greta jo sėdėjome. Po kelių minučių jis atsirakino savo dviratį ir 
nuvažiavo. Sudrėkusi padavėja atnešė arbatą ir mudu ją išgėrėme 
garuojančią, prakaituodami. 

— Puikūs marškinėliai, - šūktelėjo Belinda jaunam pankui, 
kai šis prakrypavo pro šalį su ant juodų marškinėlių nugaros 
atspaustu užrašu „Skeptiška mirtis“. Jis priėmė jos žodžius kaip 
komplimentą. Karmela ir Manda pasirodė drauge, ir Belinda mus 
supažindino. Abi buvo su saulės akiniais. 

- Ar Fumė nepasirodė? - paklausė Manda, nusiimdama 
akinius. 

- Juk žinai, kokia ji. 

Jos užsisakė šaltų gėrimų ir siurbčiojo juos per šiaudelius. 

- O štai ir ji, - pasakė Belinda juokdamasi ir modama ranka. 

Fumė lėtai, šypsodamasi, žingsniavo mūsų link. Vilkėjo sporti- 
niais marškinėliais, mūvėjo plačiais juodais šortais ir raudonomis 
puskojinėmis. 

— Kur buvai, Fume? - šūktelėjo Karmela. 

- Pavėlavai visą valandą, - patikslino Belinda šypsodamasi. 

Fumė priėjo ir pabučiavo visas tris. Jos rankos buvo plonos ir 
raumeningos. Plaukai buvo kietai surišti vienoje galvos pusėje ir 
krito ant veido lyg juodas žilvitis. Atrodė mieguista, bet akys buvo 
ramios ir nejudrios, kaip tas vanduo stiklinėje. 

- Niekada daugiau nebegersiu, - pasakė ji laikydama Belindą 
už rankos. - Galva. Atrodo, lyg būtų plastmasinė. 

Karmela pasitraukė, kad Eumė galėtų atsisėsti greta. Fumė už- 
sisakė mineralinio vandens ir sriūbtelėjo gerą gurkšnį Karmelos 
apelsinų sulčių. 

Belinda supažindino mane su Fume, ir mudu paspaudėme vienas 
kitam ranką. Ji šypsojosi, bet kažkas jos laikysenoje staiga pasikeitė. 

Buvo draugiška, bet oficiali - visiškai ne tokia, kaip su savo drau- 
gėmis, ir visai ne kaip Belinda, kuri būdavo kandi ir pašaipi vos 
susipažinusi su žmogumi. Buvau girdėjęs apie Fumę, bet mačiau 
ją pirmą kartą. Anksčiau ji arba būdavo ką tik kažkur išėjusi prieš 
man ateinant, arba jos buvo laukiama vakarėlyje, bet ji kur nors 
nuklysdavo ir atsidurdavo kažkur visai kitur. 

Atnešė Fumės vandenį. Išgėrė jį vienu mauku, žioptelėjo ir 
paprašė atnešti dar. Visos keturios plepėjo apie tai, ką veikusios, 
garsiai juokdamosi ir siurbčiodamos gėrimus. Aš juokiausi ir šyp- 
sojausi, tačiau nepratariau nė žodžio. Sėdėjau greta, bet buvau tarsi 
tas vyrukas prie gretimo stalelio, pasislėpęs už laikraščio. Žiūrėjau 
į Eumę, į jos rankas ir plaukus ir jaučiau, kaip orumas raibuliuo- 
damas apsiaučia jos galūnes. 

- Steranko! - šūktelėjau staiga, pamatęs jį, važiuojantį dviračiu 
namo iš Brikstono sveikatingumo centro, apsiavusį sportbačius ir 
apsitempusį senu treningu. Jis privažiavo ir atsisėdo ant dviračio 
skersinio. Truputį pajuokavome, paskui Belinda supažindino jį su 
visomis draugėmis. Jis atkreipė dėmesį į Fumę ir Fumė atkreipė 
vienas kitam ranką ir šypsosi. Steranko rankovės buvo atraitotos 
virš alkūnių, dilbiuose pūpsojo išsišovusios gyslos. Jis buvo nesi- 
skutęs, kūnas alsavo tuo pasitikėjimu savimi, kuris atsiranda po 
intensyvių fizinių pratybų. Jo judesiai buvo labai tikslūs. Perbraukė 
dažais aptaškyta ranka per plaukus, nuo kurių varvėjo prakaitas 
ar dušo vanduo. 

— Ką veikei? - paklausė Belinda. 

- Žaidžiau skvošą. 

- Tu toks pasiutęs sportininkas, Steranko. - Ir man kilo pašėlęs 
noras pabrėžti, kad aš sudirbau jį į miltus, kai paskutinį kartą Žai- 
dėme skvošą. Ir tenisą. 

— Mums laikas eiti, - pasakė Karmela. - Laikas kibti į darbą. 

— Kur eisim? 

- Eime pas mane. 

— O gal pas mane. Bus arčiau. 

— Mano namai irgi netoli. 

— Mes niekada neinam pas.mane. 

— Tu gyveni per toli. 

. - Anaiptol, o aš turiu dviejų kasečių grotuvą. 

— Aš irgi turiu dviejų kasečių grotuvą ir jis daug geresnis už 
tavąjį. Nusipirkau jį tik prieš pusantro mėnesio. Taviškis vos be- 
pasisuka. 

- Jis sukasi kuo puikiausiai. 

— Man nesvarbu kur eiti. 

— Man irgi. 

- Eime ir tiek. 

Mudu su Steranko klausėmės ir šaipėmės. Pasigirdo įmantrus 
„Viso gero choras, ir mudu stebėjome, kaip jos nueina. Kai jau 
nuėjo, atrodė, kad jų šmėklos vis dar sėdi ant kėdžių, tarytum 
oras jau įprato supti jų pavidalus. Ir vėl girdėjau jų balsus, lyg kokį 
tobulą aidą. 

- Na... - prabilo Steranko po kelių minučių, suėmęs dviračio 
rankenas viena ranka, kai mudu patraukėme gatve. 

- Būtent, - atsakiau. 

— Po paraliais, pamatai ją ir užsinori verkti. 

- Jos žvilgsnis iš tiesų toks, kad pasijunti apgailėtinas, - pasakiau, 
kai mudu-skynėmės kelią pro pavargusias, įsikibusias į vežimėlius 
moteris. - Ir vis dėlto, rodos, tu laikeisi labai gerai. 

— Dėl ko gerai laikiausi? 

- Dėl Fumės. Akivaizdu, jog jai patinku aš, bet, rodos, tau tai 
nė motais. 

- Ištraukei tuos žodžius man iš burnos, - pasakė Steranko, ir 
mudu abu nusijuokėme lyg koledžo mokinukai. 

Palinkęs virš baro Steranko tyrinėjo alkoholio stiprumo nuorodas 
ant alaus siurblių. Dėvėjo darbo drabužiais: dažais aptaškytais 
džinsais ir senu megztiniu, o jo pirštai ir nagai buvo pajuodę nuo 
dažų ir purvo. Jis pastatė man alaus ir mudu atsisėdome greta dvie- 
jų dažnokai besilankančių toje alinėje moteriškių. 

- Turiu tau gerų ir blogų naujienų, - pasakiau. 

- Varyk. 

- Gera naujiena, kad Fumė... prisimeni tą žavingą moterį „Dža- 
karandoje ? 

- Žinoma. 

- Ji rengia vakarėlį šeštadienį po pietų. 

— Po pietų? 

- Taip. 

— O kokia bloga naujiena? 

— Tavęs nepakvietė. 

- Juokauji. 

Papurčiau galvą: 

— Deja, nepakvietė. 

- O tave pakvietė? 

- Savaime suprantama. 

— Viešpatie švenčiausias. 

- Nesikrimsk, aš tau papasakosiu, kaip ten viskas buvo, ką ji 
dėvėjo, ką man pasakė... viską, ką tik panorėsi. 

- Šūdas. 

— Taip, labai laukiu to vakarėlio. Kertu lažybų, tu pasiutai. Aš 
irgi pasiusčiau. 

Gurkštelėjome alaus. 

— Nejaugi iš tikrųjų manęs nepakvietė? 

— Aišku, pakvietė. Ką tik skambino Karltonas. Ji pabrėžtinai 
paprašė, kad jis pakviestų mudu abu. 

— Nuostabu, - pasakė Steranko šypsodamasis. 

— Galime pasikviesti ir Fredį, ar ne? 

Steranko linktelėjo galva: 

— Ji tokia graži. 

— Kurgi ne. 

— O kaip Karmela? Ji tau patinka? 

— Ne. O tau? - Priešais sėdinti moteriškė nepritariamai žvilgte- 
lėjo į mus, bet nieko nepasakė. 

— Ne itin. O kaip Manda? 

- Ne itin. 

- Ir man. 

Tai buvo vienas iš apmaudžių mano bičiulystės su Steranko 
bruožų. Mudu abu traukdavo tos pačios moterys - o jas trauk- 
davo jis. Mudu buvome panašūs, bet jos visuomet užkibdavo ant 
Steranko. 

- Ir aš turiu tau gerų naujienų, - po valandėlės pasakė Steranko. 

— Kokių? 

— Gavau pinigų, galėsiu tau grąžinti skolą. 

- Šaunu. 

Nugurkiau likusį alų didžiuliu mauku kaip tik tuomet, kai pa- 
skelbė, kad alinė uždaroma. Abi greta mūsų sėdinčios moterys 
ėmė vilktis drabužius vieną po kito, paskui pasiėmė šalmus. Mudu 
išėjome netrukus, pačiu laiku, kad pamatytume, kaip, apžergusios 
galingus mopedus, jos nurūksta keliu. 

Pakeliui namo užsukau pas Steranko atsiimti savo pinigų. Du 
dešimties svarų banknotus įsikišau į batą, o penkių svarų - į pigią 
piniginę, kurią visuomet nešiojausi drauge. Be tų penkių svarų, joje 
buvo tik nebegaliojančios banko kortelės ir bibliotekų skaitytojo 

bilietai. Tai nebuvo paranojiškas įprotis - tai buvo tas pats, kaip nu- 
žvelgti tamsią gatvę prieš į ją įsukant arba žingsniuojant šaligatvio 
pakraščiu, darydavau tai taip pat automatiškai, kaip vairuotojas 
užsisega diržą. Visada derėjo turėti truputį pinigų, kuriuos galėtum 
išsitraukti užpultas. Priešingai nei Karltonas, Fredis ir Steranko, 
aš niekad nebuvau užpultas, bet žinojau, kad devynis kartus iš 
dešimties, jei atiduodi pinigus, tau nieko nenutinka. Tik tuomet, 
kai pinigų neturi, viskas pakrypsta į bloga. 

Lydimas rotušės laikrodžio dūžių, vidurnaktį išėjau iš Steran- 
ko ir traukiau namo per tokią plonytę dulksną, jog, rodės, kad 
tai - tik drėgnas vėjas. Išgirdau kažką bėgant už nugaros. Atsigrę- 
Žiau, pajutęs pirmą įspėjamąjį adrenalino tvinksnį, ranka pusiau 
pakilo gintis, tuo metu kažkas prabėgo pro šalį. Kelios sekundės 
ir žmogysta dingo už kampo, - vis dar bėgte, kojos sunkiai plakė 
drėgną šaligatvį. Mano širdis daužėsi kaip patrakusi. Šitame rajone, 
sutemus, žmonės stengėsi nelakstyti va šitaip. Tai buvo lyg netikras 
pavojus, varantis kitus iš proto ir pašiaušiantis nervus, - buvo per- 
nelyg panašu, kad nuo kažko bėgi. 

Visa tai buvo trečiadienį. O šeštadienio rytą Karltonas su Fredžiu 
užsuko pas mane, ir mes visi trise užsukome pas Steranko. 

Būriu užkopėme laiptais iki jo buto, atidarėme duris ir pama- 
tėme, kad viskas jo kambaryje pasikeitę. Steranko retkarčiais taip 
pasielgdavo: poilsio vietą paversdavo kliūčių joje gyventi įveikimo 
ruožu. Visur buvo pristatyta spalvotų pastolių ramsčių, lova buvo 
užrioglinta ant kokių poros metrų aukščio lentų pakylos, o dauge- 
lis kitų daiktų, kuriais jis nuolatos naudojosi, - patefonas, knygos 
— buvo sukrauti virš akių lygio. Jei atsigultum į lovą girtas ir naktį 
atsikeltum nusišlapinti, tai vargiai sugebėtum rasti kelią atgal į 
lovą. Steranko buvo niekur nematyti. Fredis pašaukė jį vardu, ir 
Steranko išniro prie lovos krašto. 

— Velnias, kiek dabar valandų? - paklausė pusiaumigas. 

— Pusė pirmos. 

Karltonas nustūmė nuo kėdės drabužių krūvą ant grindų ir atsi- 
sėdo ant jos. Pažvelgiau pro tirštų suodžių, kuriuos saulė išmargino 
raštais, aptrauktą langą. Į kairę nuo lango stovėjo molbertas su 
pradėtu tapyti darbu. Į vieną sieną buvo atremta gerokai patrinta 
violončelė. Steranko vėl įniro į lovą ir dingo iš akių. Netrukus vėl 
išniro, žiovaujantis ir trinantis sau galvą. 

— Kaip jūs čia atsiboginote taip anksti? 

— Tu mus kvietei ateiti papusryčiauti prieš Fumės vakarėlį. 

- Tikrai? 

— Ne, bet mes vis tiek atėjome, - patikslino Fredis. Lovoje pa- 
sigirdo šiugždesys. Steranko apsivilko chalatą ir nusileido ant 
grindų. 

— Tai ką šitai galėtų reikšti? —- paklausė Karltonas, mostelėjęs 
ranka į lovą. - Miestietiškas Tarzano variantas, ar ką? 

- Tai mano negatyviosios ergonomikos eksperimentas. Mėgini- 
mas išversti kasdienos audinį į išvirkščią pusę. Labai jau varginantis 
dalykas. 

— Kurgi ne. Todėl ir lova ten užkarta... 

— Vyro lova turi priminti erelio lizdą, - taip sakė Nietzsche, - pa- 
aiškino Steranko. 

- Tegu apsiknisa, - atrėžė Karltonas. 

— O iš tikrųjų jis pasakė, kad tik kvailys gula į lovą, jeigu dar 
gali dirbti, - įsiterpė Fredis. - Jis buvo įpratęs miegoti maždaug 
pusvalandį per dieną, o likusį laiką praleisdavo linksėdamas no- 
simi prie rašomojo stalo, nes negalėjo susitaikyti su mintimi, kad 
jo paties logika gali jam sumaišyti visas kortas. Štai ką aš vadinu 
valia galiai. 

Steranko suniurnėjo ir nutipeno į vonią. 

— Ar dar turi tą trimitą, Steranko? - paklausė Karltonas. 

- Ana toje dėžėje. Nori pirkti? 

— Galimas daiktas. 

— O aš maniau, kad jį perku aš, - pasakiau. Išgirdęs Karltoną 
sakant, kad jį domina tasai trimitas, staiga pasijutau esąs tikras, kad 
noriu jį nusipirkti. Iki tol niekaip negalėjau apsispręsti. 

— Kas pirmas paprašė, tas ir gauna. Gal tau geriau tiks violon- 
čelė, - pasakė Steranko, paskersavęs į ją, ir išėjo pro duris. Per 
Steranko rankas perėjo daugybė įvairiausių muzikos instrumentų. 
Jis nusipirkdavo juos pigiai, pramokdavo jais groti, o paskui par- 
duodavo. 

Karltonas išėmė trimitą iš dėklo, įkišo pūstuką ir spigiai papūtė 
kelis kartus. Tai net iš tolo nepriminė jokios natos, ką ir kalbėti apie 
melodiją, bet jis buvo apsivilkęs kostiumą ir gerai atrodė („truputį 
primena jaunąjį Milesą Davisą, - mestelėjo Fredis). 

Kai Karltonas baigė, pakėliau trimitą ir papūčiau garsiai, be 
jokios melodijos. Tuo tarpu Fredis džirino violončele, o kai iš vo- 
nios išėjo Steranko, Karltonas barškino atsitiktines natas išderintu 
kampe stovinčiu pianinu. 

— Viešpatie, koks neįmanomas erzelis, - ištarė Steranko, šluos- 
tydamasis veidą rankšluosčiu. 

- Tai laisva meninė išraiška, biče, - išpyškino Karltonas. - Ko- 
lektyvinė improvizacija. - Mudu su Fredžiu prunkštėme. Steranko 
atrodė įtūžęs. 

— Buvau tik penkios minutės kaip pabudęs, - pasakė jis. 

- Tai kiek nori už trimitą? - paklausė Karltonas. 

- Dvidešimt penkių šlamančių. 

— Trisdešimt, - pasiūliau, užkėlęs Karltono kainą. 

— Ar aš girdžiu trisdešimt penkis? - paklausė Steranko sagsty- 
damasis kelnes. 

— Tu niekada neišmoksi jo pūsti, - pareiškė Karltonas. 

- Gal ir neišmoksiu, užtat bent jau tu jo negausi, - atrėžiau. 

- Gali imti, - sutiko Karltonas, - bet kertu lažybų, po pusės metų 
tu vis dar nesugebėsi išpūsti nieko, kad ir iš tolo primenančio My 
Funny Valentine. 

- O aš tenoriu išmokti pūsti The Last Post, - paaiškinau. - Na, 
ką nors tokio, nuo ko akyse tvenktųsi ašaros. 

— Kertu iš penkių svarų, kad po mėnesio tu jį visiškai užme- 
si, - neatlyžo Karltonas. 

- Sutinku, - pasakiau tiesdamas ranką. - Kirsk. 

— Po dviejų mėnesių, - pasitaisė Karltonas atkišdamas savąją. 

— Dabar, kai jo nebenori, nebežinau, ar jį pirksiu, - pasakiau 
ištraukdamas savo ranką. 

- Jėzau šventas, - išlemeno Steranko, dėdamas plokštelę ant 
patefono disko. - Koks mažvaikis. - Praėjo kelios akimirkos ir 
švari, inteligentiška Jano Garbareko tenoro saksofono emocija už- 
liejo kambarį. Aplinkui mus iškildavo ir persigrupuodavo girdimi 
peizažai. Ryto muzika, saulėje tirpstantis rūkas. 

— Diena bus graži, - pasakė Karltonas. 

Nusileidome į virtuvę, kur Steranko maišė prikaistuvyje košę. 

Košę jis virdavo tobulai ir kantriai ir valgydavo ją kasdien, kad ir 
koks būtų oras. 

Kai košė jau buvo gatava, pripildė dubenėlius. Karltonas įsi- 
bėrė daug rudo cukraus, paskui, paragavęs, pabarstė dar. Košė vis 
dar buvo per karšta. Mes pūtėme į ją. Karltonas kliūstelėjo dar 
cukraus. 

- Jergutėliau, stebiuosi, kaip tu dar turi dantų, - neištvėrė Ste- 
ranko. 

Kiekvienas pūtėme į savo košę ir žiopčiojome įsikišę į burną 
šaukštą, kuriuo kabinome nuo dubens krašto. Man atrodė, kad 
skrandis dega. 

- Nuostabi, - pagyrė Karltonas, kai košė atvėso tiek, kad buvo 
galima ją valgyti. 

— Ar esi tikras, kad ji pakankamai saldi? 

Kai baigėme valgyti, Steranko sumetė dubenis į plautuvę ir visi 
grįžome į kambarį. Kol Steranko baigė ruoštis, Karltonas čiupinėjo 
violončelę. 

- Arjau grieži ja? - paklausė vėl atrėmęs ją į kėdę. 

— Nelabai, - atsakė Steranko. Paėmė violončelę, įsitaisė už jos, 
porą kartų perbėgo stryku per stygas, paskui pradėjo griežti tai, 
ką galima buvo atpažinti, kaip Bacho siuitos violončelei pradžią. 
Fredis, Karltonas ir aš paplojome. 

— Tai viskas, ką moku, - prisipažino Steranko šypsodamasis. 


Karltonas turėjo užsukti pasiimti Belindos, o Steranko, Fredis ir aš 
atvykome pas Fumę drauge. Vakarėlis jau buvo gerokai įsisiūbavęs. 
Fumė šiltai nusišypsojo ir Steranko, ir man, paskui pasakė, kad jai 
labai malonu, jog mudu suradome laiko ateiti. Mudu pristatėme 
jai Fredį, jiedu pasisveikino ir vienas kitam nusišypsojo. Eumė 
vilkėjo juoda be rankovių suknele. Jos plaukai buvo sukelti aukštyn 
ir surišti ryškiaspalviu šaliku, buvo įsisegusi didžiulius auksinius 
auskarus. Ji paklaušė, ar mes norėtume išgerti punšo, bet visi trys 
vienu metu atsakėme: „ALAUS“. Tie du, tobulai sinchronizuoti 
skiemenys garsiai išvirto į kambarį ir buvo skubriai palydėti trimis 
atskirais „Jei malonėtum“. Pajutau, kaip man nuraudo skruostai. 

- Vaišinkitės patys, - pasakė Fumė, rodydama į tvarkingą krūvą 
skardinių, sukrautų ant tvirto stalo. Suskambo durų skambutis ir ji 
nuėjo atidaryti, palikusi mus tris negrabiai susispietusius. 

— Rodos, mes iš tikrųjų padarėme čia įspūdį, - pasakė Fredis. 

- Jėrgau, kokia pradžia! - išlemeno Steranko, ir mes visi stovė- 
jome gerdami paskubomis ir dairydamiesi. Gėralo buvo daug, bet 
ne mažiau ir žmonių, linkusių jį išgerti. Atsidariau antrą skardinę. 
Kitame kambaryje buvo grojamos soul plokštelės. 

Steranko ir Fredis pasiplovė, o aš stovėjau kampe, vaidindamas 
įsivažiavusį, kol priėjo Merė ir padavė žolės suktinę. Prisiminiau 
Merę iš tų senų laikų, kai ji išpūtusi akis paklausė, ar Robertas 
Mugabe - tas storulis ar tasai kitas, bet pastaruoju metu ji neti- 
kėtai įgijo politinės sąmonės - lyg būtų gavusi jos paštu, truputį 
kažin kur pakeliui užkliuvusios ir suvėlavusios. Aš mėgau Merę, 
bet jos aistringas pomėgis išsvarstyti viską iki galo kartais truputį 
vargindavo. Po kokio nors filmo ji visada atkakliai mėgindavo 
įteigti, kad sekso scenos jame buvo pornografiškos, kad išprie- 
vartavimo scena buvo taip sumontuota, kad susidarytų įspūdis, 
jog moterims patinka būti išprievartautoms, kad vyro antausiai 
žmonai skatina smurtą prieš moterį, ir pan. Ji perpasakodavo 
ginčus su žmonėmis, kurie ją tikindavę nesidomį politika, o ji 
jiems pabrėžtinai atsakydavusi, esą viskas yra politika. Jos mėgs- 
tami posakiai buvo „užgaulu“ ir „ideologiškai ydinga . Pastarąjį 
ji vartodavo taip dažnai, kad iš esmės jis tapo skyrybos ženklu, 
kartais pavartojamu atvirkščiai ir reiškiančiu besąlygišką pri- 
tarimą, tarsi tai būtų „ideologiškai teisinga“. Tačiau dažniausia ji 
meilydavo jį pavartoti neigiama prasme: kai kalbėdavo apie Jaffa 
apelsinų pirkimą, skalbimą viešosiose skalbyklose arba Martino 
Amiso knygų skaitymą. 

Dabar ji man aiškino, kad iš teisybės visi mes esame bisek- 
sualūs. 

— Bet aš nenoriu miegoti su vyrais, - atsikirtau. 

— Iš kur žinai? 

- Kvailas klausimas: lygiai taip pat galėtum manęs paklausti, iš 
kur žinau, kad nenoriu valgyti cemento. Tiesiog nenoriu ir tiek. 


61 


- Tai priklauso nuo to, kaip stipriai sugebėjai nuslopinti homo- 
seksualią savo asmenybės dalį. 

— Manau, jau būčiau pajutęs homoseksualius polinkius, jei jų 
turėčiau. 

- Tik jau ne tada, kai esi užaugęs kultūroje, tau įteigiančioje, kad 
homoseksualumas nenormalus ir ydingas. 

— Manau, vis tiek būčiau pajutęs. 

— O kaip tu jautiesi gėjų draugijoje? 

- Gerai. 

— Ar turi gėjų draugų? 

- Artimų ne. 

— Ar esi homofobas? 

- Ne, aš tau jau pasakiau, kad neturiu artimų draugų gėjų. 

— Ką? 

— Supranti, mums visą laiką aiškinama, kad visi antisemitai 
ir rasistai pradeda pokalbį pareikšdami, kad vienas geriausių jo 
draugų - žydas arba juodaodis, ar dar kas nors... 

- Labai juokinga. 

- Ir dar, be to, teisinga. Beveik visi mano draugai heterosek- 
sualūs. 

- Ar apkabini savo draugus? (Kalbant su Mere mane gana dažnai 
apnikdavo mintis, kad esu tikrinamas, ar tinku narystei į kažin 
kokią naują neaiškią vyrų grupę.) 

- Ne. 

— O jeigu kurį nors iš jų reikia paguosti? 

— Guodimas ir apkabinimas - du skirtingi dalykai. Manęs as- 
meniškai apkabinimai niekada nepaguosdavo. 

— O bučiniai? Kai susitinki pažįstamas moteris, jas pabučiuoji. 
Tai kodėl nebučiuoji pažįstamų vyrų? 

— Aš ne visada bučiuoju pažįstamas moteris. Dažniausia teikiuosi 
paspausti joms ranką. Rankos paspaudimas - vienas gražiausių civi- 
lizuoto gyvenimo papročių. O bučinys - vis dėlto visiškai kas kita. 

— Esama kultūrų, kuriose vyrai bučiuoja vienas kitą. 

- Bet mes gyvename šitoje kultūroje. Šitoje kultūroje vyrų bu- 
čiavimasis - tik poza. 

— O ašaros? Ar pasijunti nejaukiai apsiverkęs? Ar tau atrodo, 
kad vyrams verkti nevalia? 

"—- Man labiau patinka, kai jie neverkia. 

— Kada verkei paskutinį kartą? 

— Nebepamenu. Prieš šimtą metų. 

— Siaubas. 

— Supranti, mano galva, apsiverkti - nelengvas daiktas. Tai ne- 
pasidaro savaime. Turi skirti tam jėgų, kaip ir viskam kitam. Beje, 
kas jau čia tokio ypatinga apsiverkti? 

— Nieko ypatinga. Tik taip jau susiklostė, jog iš vyrų laukiama, 
kad jie slopintų savo jausmus. Ar tu kada prisilieti prie savo draugų 
vyrų? 

- Taip, kartais kepštelim vienas kitam gerdami alų... 

— Dabar tu tiesiog demonstruoji sarkazmą. 

— Ne, anaiptol, ir nesiliečiu prie draugų taip jau dažnai. Bet kas 
čia tokio ypatinga prisiliesti? Man nepatinka toks supaprastintas 
prisilietimo ir intymumo sutapatinimas. 

— Vyrai nesugeba išreikšti švelnių jausmų vienas kitam. 

- Klausyk, - pasakiau, miglotai suvokdamas, kad vartoju tuos 
postringauti mėgstančių žmonių žodelius, „klausyk“ ir „žiūrėk“, 
tarytum mokyčiau, kaip reikia pereiti per gatvę. - Klausyk, moterys 
visada kaltina vyrus, kad jie kaskart vis mažiau brangina lytinius 
santykius, ar ne? 

- Taip, sutinku. 

— Bet teigdama, kad vyrai nesugeba išreikšti švelnių jausmų 
vienas kitam, nes bijo vienas kitą paliesti, tu tik sudvigubini tą 
jausmo fiziniams santykiams išraiškos sumažėjimą. 

— Nesąmonės. 

— Klausyk... 

- Šaukti nebūtina (Grynai retorinė gudrybė, kurios tikslas - pri- 
versti mane šaukti.) 

— Aš nešaukiu, - atsakiau, užkibęs ant to kabliuko ir pakėlęs 
balsą. 

— Visi vyrai, mano galva, - arba dauguma jų - nuolatos varžosi 
tarpusavyje, lygiai kaip ir tu pavertei šitą pokalbį varžybomis. 

- Anaiptol. 

— Vyrai visada stengiasi įvaryti baimę, įvaryti baimę moterims, 
arba mėgina įrodyti, kad jų varpa didesnė už ano vyro... 

— Tai tik trafaretai, - nutraukiau ją šiurkščiai. - Tu mąstai tra- 
faretais, naujesniais negu tie, kuriems tu priešiniesi, bet vis tiek 
trafaretais. 

— Tai tu kapstaisi iš trafaretų. Ir daraisi šiurkštus... 

— Ne, netiesa. 

- Žinai, man nusibodo šitas pokalbis. Pakalbėkime apie ką 
nors kita. - Kelias minutes mudu nujunkome nuo retorikos ir su- 
grįžome prie mandagių frazių. Kalbėjome apie tai, ką pastaruoju 
metu veikėme, ir panašius dalykus, paskui Merė nuėjo pasiimti 
dar išgerti. 

Perėjau per kambarį prie Fredžio, kuris kažkam energingai aiš- 
kino apie rašymą. Reikėjo pripažinti, kad tą vaidmenį jis atlieka iš 
tiesų puikiai. Vilkėjo velvetiniu švarku, avėjo zomšiniais batais ir 
buvo pasirišęs kaklaraištį. Retkarčiais išsitraukdavo iš švarko ki- 
šenės akinius, užsidėdavo juos ir vėl nusiimdavo. („Mano naujasis 
beždžioniavimas“, - kartą įvardijo tai kaip iš dalies Morrissey'us, 
iš dalies George'as Steineris.) 

- Visada norėjau būti rašytojas, - aiškino jis. - Dabar - didžio- 
sios literatūros metas. Tiktai iš tikrųjų didūs rašytojai turi šansą 
atsiskleisti per tokius kūrinius. 

- Tu visada norėjai būti rašytojas? - paklausė moteris, kuriai jis 
visa tai aiškino. 

— Man teko įsitraukti į rašymą. Kitaip tariant, man nusibodo nie- 
ko neveikti. Dabar aš dažniausiai nieko neveikiu, tačiau man bent 
jau atrodo, jog daroma prielaida, kad kažką veikiu. Kaip paskatą 
suteikiu sau papildomo psichologinio laiko: pusantro karto tarifu 
po septynių, dvigubu - po vidurnakčio, trigubu - savaitgaliais. Tai- 
gi, jei paplušu deramai keturias arba penkias valandas sekmadienį, 
likusią savaitės dalį galiu nieko neveikti, - pasakė Fredis, paskui 
nutilo, gurkštelėjo alaus ir nusviedė tuščią skardinę. - Ir tai iš tik- 
rųjų - rašytojo darbo pranašumas: gali savaitę nieko neveikti ir nie- 
kas nepasiskųs - tokia galia apdovanoti rašytojai. Jie gali bet kada 

nutraukti savo darbą - be jokio balsavimo - ir niekas nepareikš 
jokių pretenzijų. Niekas neapkarpys tau algos, niekas nenutaisys 
surūgusios minos, jei atsisėsi prie rašomojo stalo pagiringas ar 
truputį vėliau ir pakilsi nuo jo ketvirtą valandą, po dviejų valandų 
pertraukos pietums. Niekam nė galvoj, ką tu darai. 

Pabaigęs tą trumpą kalbą - ankstesnius jos juodraščius buvau 
girdėjęs kituose vakarėliuose, - Fredis atrodė taip, lyg lauktų visuo- 
tinių aplodismentų. Bet aš tik padaviau jam skardinę alaus. 

— Būtum skaičiusi tą jo rašomą knygą, - tarė Steranko moteriai, 
su kuria kalbėjosi. - Vien tik tolstojiškos banalybės. Viena iš ne- 
daugelio tikrai nebūtinų mūsų laikų rašliavų. 

— O apie ką ta tavo knyga? - paklausė moteris. 

- Trumpi prisiminimai apie gyvenimą Centrinės linijos rytinia- 
me gale. Pavadinau ją „Atsigręžk Ongare“!. Per pastaruosius porą 
metų girdėjau Fredį krečiant tą pokštą mažiausiai dešimt kartų. 
Tai buvo vienas jo vadinamųjų „klasikinių perliukų“, ir jam vis 
nenusibosdavo tai kartoti. 

— O tu ką veiki? - paklausė moteris Steranko. 

- Aš - menininkas, - atsakė jis. 

— Vienintelis jo panašumas į menininką - kad mėšlungis abiem 
sutraukia tos pačios rankos riešą. 

— Po perkūnais, - neišlaikė Steranko. 

Priėjo Eumė, ji šypsojosi, apkabino moterį, su kuria kalbėjosi 
Steranko ir Fredis, ir įpylė jai vyno. 

- Vadinasi, jau susipažinai su alaus berniukais, Karolina? - pa- 
sakė ji jau ne tokia oficiali su mumis dabar, kai galėjo pateikti 
savo pastabas per draugę. Steranko, Fredis ir aš vienas per kitą 
stengėmės pokštauti. 

- Arjūs visi trys kartu gyvenate? - paklausė Karolina, pasinau- 
dojusi pauze per tą žodinį susistumdymą. 


! Aliuzija į Johno Osborno, šeštojo dešimtmečio „Įpykusių jaunuolių“ judėjimo 
vado, pjesę-manifestą „Atsigręžk rūstybėje“ („Look Back in Ongar“ - „Look Back 
in Anger“). Ongaras - galinė Rytų geležinkelio stotis. (Vert. past.) 

- Mes kartu erzinamės, - atsakė Fredis, prieš nueidamas pasi- 
imti ko nors užkąsti. 

Fumė kalbėjosi su Steranko ir su manimi, bet nors ir kaip stengė- 
si būti vienodai atidi mudviem abiem, buvo akivaizdu, jog pokalbis 
krypo nuo manęs prie Steranko. Kai Steranko pasakydavo ką nors 
Karolinai, mačiau, kaip Fumė ištempdavo ausį pasiklausyti, ką jie 
kalba. Kai Steranko kalbėdavo, ji nenuleisdavo nuo jo akių. 

Kažkas patapšnojo Karolinai per petį. Aš nužingsniavau prie 
gėrimų stalo, kur kažkas pasiūlė man dar vieną žolės suktinę. Iš 
gretimo kambario gyvate rangėsi šimtakojai salsos ritmai. Garsiai 
juokdamasi pro duris įžengė Belinda, lydima Karltono, vilkinčio 
tuo pačiu tamsiu kostiumu, kaip ir prieš tai. Laikydamas rankoje 
naują skardinę šilto alaus, priėjau prie Belindos ir ją pabučiavau. 

"Kai spaudžiau ranką Karltonui, kažkas spirtelėjo man į blauzdą. 

- Nagi, pabučiuok jį kaip reikiant, - paragino mirktelėjusi man 
Merė ir nuėjo. 

Fumė priėjo ir pabučiavo Belindą ir Karltoną. Fredis grįžo, lai- 
kydamas lėkštę vištienos ar kažko panašaus. 

— Tik pažvelkite į Steranko, - neištvėrė Belinda. - Dėvėdamas 
kostiumą jis visada atrodo lyg ką tik išėjęs iš kalėjimo ar grįžęs iš 
kariuomenės. 

— Kokia nesąmonė, - pataisė Karltonas. - Jis atrodo tarytum ką 
tik išėjęs iš dailės mokyklos. 

— Turiu prisipažinti, kad man nepatiktų gyventi tokiais laikais, 
kai vyrai nebedėvėtų kostiumų, - papostringavo jo nevilkintis 
Fredis. 

— O man nepatiktų gyventi tokiais laikais, kai moterys nebe- 
dėvėtų suknelių, - pasakė Fumė. 

— Man irgi, - pridūrė Belinda. - Bet man taip pat nepatiktų 
gyventi tokiais laikais, kai būtų privalu jas dėvėti. 

— Kostiumai ir suknelės, - įsiterpė Fredis. - Kai apsivelku kos- 
tiumą, man visada norisi prisisegti ir revolverio dėklą. 

— Man patinka net žodžiai, susiję su kostiumu, - įsiterpiau. - At- 
lapas, skeltukas, atraitas... 

- Apsivilkęs kostiumu gerai jautiesi, - tarstelėjo Karltonas. 

— Ne taip gerai, kaip suknele, kai kepina saulė, - pasakė Fumė. 

- Regis, niekada neturėjau kostiumo, kuris man būtų rik tik, - 
prisipažinau. 

— Kostiumas neturi būti rik tik, - paaiškino Fredis, staiga nušvi- 
timo užplūdusiomis akimis. - Jeigu jis rik tik, vadinasi, netinka. 

— Kokį šūdą čia mali, Fredi. 

- Žiūrėkime tiesai į akis, - pasakė Karltonas, pabrėžtinai sags- 
tydamasis sagas. - Kostiumas iš tikrųjų įgijo svorio tik tada, kai jį 
pradėjo dėvėti juodaodžiai. 

— Kaip ir visa kita, - patikslino Belinda. 

- Faktiškai, būkime atviri, kostiumai visada gražiau atrodo dė- 
vimi juodaodžių, - paaiškino Karltonas. 

— Ką pasakysi apie Lee Marviną Tuščioje vietoje? Tai bent kos- 
tiumas. 

- Prastesnis negu Sidney Poitiero Nakties karštyje. 

Nuėjau į vonią nusišlapinti ir pavarčiau ten keletą brošiūrų apie 
cistitą ir pienligę. 

Kai grįžau, Fredis jau skaitė visiems paskaitą apie Heming- 
way'ų ir prarastąją kartą, atsirėmęs į sieną, tarytum jam tai buvo 
būtina. 

- Tai nieko nereiškia. Kiekviena karta nori manyti, jog ji praras- 
ta. Na, kad ir mes. Kas gali būti labiau prarasti nei mes? Mes tokie 
prarasti, kad praktiškai jau net išnykę, - pasakė jis, ir visi nusijuo- 
kė. - Kaip matau, tėra tik du dalykai, kuriais galėtume džiaugtis. 
Mes buvome lygiai tiek pasenę ir lygiai tiek jauni, kad patirtume 
visą trumpų plaukų teikiamą džiaugsmą. Ir atsiradome pačiu laiku, 
kad paliudytume džiazo atgimimą. Savaime suprantama, būtų buvę 
geriau atsirasti nuo pat jo pradžių, bet mūsų dienomis reikalai 
klostosi šitaip. Istorija - tarsi Didžiosios taurės finalas: jei praleidi 
rungtynes po pietų, visada atsigriebsi per vakarinę geriausių aki- 
mirkų apžvalgą. O apie politiką verčiau ir nekalbėti. Noriu pasakyti, 
kad net nubalsuoti nesugebėjau per praėjusius rinkimus... 

— Aš irgi, - prisipažino Fumė. - Neužsiregistravau laiku. 

- Aš irgi, - pridūrė Steranko. 

— Kaip ir aš, - prisipažinau. 

— O tu, Linda? - Ji linktelėjo galva, kaip ir Karltonas. 

- Tik pamanykite. Tiesiog neįtikėtina. Keturi iš šešių - du iš 
trijų - net nebalsuoja! Tai, kad mes kairieji, - nieko nereiškia. Tai 
reiškia tik, kad šlaistomės su tam tikrais žmonėmis - tokiais kaip 
mes, - bet nieko daugiau. Tai tik patvirtina mūsų draugystę ir tai, 
jog kalbame viena kalba, bei mūsų bendras pažiūras. O iš tikrųjų 
nė vienas mūsų neturi nieko bendra su politika. Mes šaipomės iš 
to, kaip žinios pateikiamos per televiziją, bet tai, ką mes jaučiame, 
neturi niekam jokio poveikio. Tai ne mūsų kaltė. Tiesiog viskas 
taip susiklostė. 

Nežinau, ar pritariau tam, ar ne; Fredis tikriausiai irgi nežinojo. 

— Mūsų kartos žmonės nebesugeba mirti didžių dalykų vardan. 
Visa tai jau buvo padaryta dėl mūsų septintajame dešimtmetyje, 
kai buvome dar vaikai, - paaiškino Steranko. - Daugybė kilnių 
priežasčių paaukoti savo gyvybę dar liko, bet mes jau nieko ne- 
begalime. 

Popietė greitai prabėgo mums vis pageriant ir papešant kvai- 
šalų. Tolydžio rinkosi naujų žmonių. Butą drebino negailestingas 
fankas - guvus, įmantrus ir labai greitas. Mudu su Karltonu ir 
Belinda stovėjome virtuvėje ir šlamštėme prancūzišką duoną su 
humusu. 

— Kaip sekasi jūsų grupei? - paklausiau, ieškodamas virtuvės 
stalčiuose kamščiatraukio. 

- Išsiskirstėme, - atsakė Belinda tuomet, kai kažkokia mergina 
įėjo į virtuvę. Belinda supažindino mus su ja. Ji buvo vardu Monika 
ir vilkėjo žaliu megztiniu. Jos suplėšyti Levis džinsai buvo trimis ar 
keturiais dydžiais per dukslūs, sutraukti ant liemens odiniu diržu. 
Plaukai šviesūs, garbanoti, buvo įsisegusi auskarus ir be makiažo. 
Kol aš vis dar medžiojau kamščiatraukį, ji kalbėjosi su Belinda. 

Tada pasigręžiau į ją ir paklausiau: 

— Vargu ar jūs turėtumėte šveicarišką peiliuką? - Ji kyštelėjo 
ranką į kišenę ir jį išsitraukė. - Jūs - šiuolaikiška moteris. 

Mudu dar valandžiukę šnektelėjome, bet aš jau buvau toli gražu 
ne geriausios formos, tiesą sakant, netoli prasčiausios. Kalbėdamas 
barsčiau duonos trupinius. Netrukus ji pasakė: 

— Man metas eiti. 

- Gerai. Gal kurią dieną tau paskambinsiu. 

- Gerai. 

— Ar turi rašiklį? 

— Ne. 

- Ir aš neturiu, - atsakiau kniausdamasis kišenėse. - Atsiminsiu. 

— Kur jau ne, žmogau, - nusijuokė Karltonas. - Juk negali įsi- 
minti net savo telefono numerio. 

— O čia tai tu jau klysti, Karltonai. Mano atmintis dar niekada 
nebuvo geresnės būklės. Atsakiau į vieną iš tų skelbimų sekmadie- 
nio priede. Netgi prisimenu, ką dariau tądien, kai Georgeas Bestas 
liovėsi žaidęs futbolą. 


- Ir ką gi tu darei? 

— Neturiu žalio supratimo. O dabar, Veronika, varyk. 
— Pasiruošęs* 

- Žinoma. 

- Penki... 

- Penki..., - pakartojau. 

- Penki... 

- Penki... 


— Penki... Penki... 

— Dukart penki, - pakartojau labai susikaupęs. 

- Penki, - tęsė ji. - Penki. Ir jau viskas. 

— Nagi, aš žinau, kad tai netikras numeris, - pasakiau. 

— Kodėl? 

- Čia tik šeši skaičiai. Londono numeriai septynženkliai. 

— Pasimatysim, - pasakė ji šypsodamasi ir išėjo. 

— Regis, nuskynei pergalę, - pareiškė Karltonas, žiūrėdamas, 
kaip ji išeina pro duris. 

Iškišau galvą pro virtuvės duris žvilgtelėti į svetainę: ji jau pra- 
retėjo. Tuščių butelių buvo daugiau negu žmonių. Fumė sėdėjo ant 
sofos ranktūrio ir kalbėjosi su Steranko, o jis, jau be švarko, sto- 
vėjo atsikolęs į sieną ir sriūbčiojo iš skardinės tarsi koks nusilakęs 
Rudolfas Valentino. Ji juokėsi. Valandėlę Fumės ranka gulėjo ant 
Steranko rankos, kai ji jam sakė kažką, ko aš neišgirdau. | 

Kažkas vyko. Matei, kad kažkas dėjosi, iš to, kaip visi klausinėjo 
vieni kitų, kas gi čia dedasi. Reiltono gatvė buvo užtverta. Visur 
knibždėte knibždėjo policininkų. Aš vėl patraukiau į parduotuvę 
„Pasidaryk pats“, apgailestaudamas, kad viską išmatavau nepa- 
kankamai tiksliai. Niekaip negalėdamas surasti metro, visą rytą 
praleidau matuodamas ilgius ir pločius ilgai grojančių plokštelių 
vokais ir leidyklos Penguin knygų viršeliais - savotiškai gana ma- 
lonus užsiėmimas, - o dabar, padedamas vieno pardavėjo, verčiau 
viską atgal metrais ir centimetrais. 

Po dešimties minučių viskas, kas buvo išstatyta lauke, buvo vėl 
sunešta vidun, o žaliuzės skubiai nuleistos. 

— Tuojau prasidės riaušės, - pareiškė visiškai tuo tikras par- 
duotuvės administratorius, lydėdamas pirkėjus iš parduotuvės. 
Vasarą retai pasitaiko dienų, kad nebūtų išpranašautos riaušės, 
lygiai taip ūkininkai nuspėja orą („vakaro žara danguj raudona, 
getas degs“), tik tos pranašystės mažiau patikimos. Lauke malėsi 
žmonės, o aplinkkeliais nukreiptas eismas buvo sustingęs aplink 
juos. Parplumpinau į savo olą su penkių metrų (apytikriai) ilgio 
stelažu, įremtu man į raktikaulį. 

Nuo savo namo stogo nužvelgiau gatves, viskas buvo ramu, tik 
virš galvos labai šiuolaikiškai gaudė konkordas. 


70 


Pavakary, kai nukakau pas daržovių pardavėją Terį Tals Hile, žmo- 
nės vis dar šnekėjo apie tai, kas įvyko. 

- Policija surengė reidą į kelis namus Reiltono gatvėje, - pa- 
aiškino Teris susirinkusiems klientams. 

- Jie atvažiavo traukiniu, - patikslino kažkokia moteris su rausvai 
dažytomis plunksnelėmis plaukuose, - kaip futbolo chuliganai. 

Teris buvo aukštas šviesiaodis vyrukas, dėl retėjančių šviesių 
plaukų atrodė vyresnis, nei buvo iš tikrųjų. Jo parduotuvė būdavo 
atidaryta iki septynių šešias dienas per savaitę ir iki pietų sekma- 
dieniais. Teris būdavo joje visada, net ir tuomet, kai išvykdavo 
furgonėliu į turgų parsivežti naujų prekių, vis tiek tam tikra prasme 
būdavo parduotuvėje. Jis ne tik kad ten visada būdavo, bet dargi 
būdavo ir geros nuotaikos. Kad ir kokiu dienos metu užsuktum, 
jis visada pokštaudavo arba ką sveikindavo. Gera Terio nuomonė 
buvo taip visų vertinama, kad niekam nė į galvą nešaudavo ką nors 
nugvelbti, susierzinti ar keiktis dėl eilės. 

Greta įprastinių vaisių ir daržovių jis siūlė įvairiausių Antilų salų 
daržovių bei gausų nesijotų kvietinių miltų duonos asortimentą, 
natūralių jogurtų, naminių kiaušinių, sojos varškės ir vegetariškų 
sūrių. Sykiu neniekino ir tradicijos ir laikydavo šaldytuve kelis 
pakus rūkyto kumpio bei kiaulienos dešrų. Nors iš tikrųjų jo par- 
duotuvė buvo ne kampinė, Teris laikėsi kampinės parduotuvės 
idėjos, bet kartu ji reprezentavo ir neįprastai triūslaus bakalėjininko 
ekonomikos sąjungą su anarchiška vegetariška miesto kultūra. Šiaip 
ar taip, visi juo buvo patenkinti. 

Vos išžengęs iš parduotuvės, kaktomuša susidūriau su Steran- 
ko ir Karltonu, abudu buvo įkaušę ir peralkę. Pasisiūliau iškepti 
jiems omletą ir visi trys nužingsniavome pas mane. Jie apsilankė 
čia pirmą kartą. 

— Velnias, dvokia kaip šeškų išvietėje, - pareiškė Karltonas, kai 
kopėme laiptais pro storais žymekliais išraitytus parašus ir viole- 
tinius fosforescuojančius graffiti. 

— Kaip tu šitai vadini? - paklausė Steranko po kelių minučių, kai 
paskui mus užsitrenkė sutvirtintos durys. - Lubiankos stiliumi? 

Karltonas nusijuokė: 

- Žmogau, jeigu jau taip, reikėjo eiti iki galo: įsirengti pakelia- 
mąjį tiltą ir nuleidžiamąsias grotas. Tik pažiūrėk, - pridūrė, pakėlęs 
prie durų įtaisytą telefonspynę. - Kai tau iš tikro užeina paranoja, 
gali paprasčiausiai pakelti šitą daikčiuką ir klausytis išorinio pa- 
saulio... Ar ten kas nors yra? Ar ten kas nors yra? 

Po to jie įžengė į pagrindinį kambarį ir valandėlę po jį pasvirdu- 
liavo. Išvakarėse nusipirkau gėlių ir, pamerkęs jas į ąsotį, pastačiau 
ant palangės: jos buvo elegantiškais žaliais kotais ir violetiniais 
žiedlapiais su geltonais taškeliais. Karltonas pažvelgė į tą gėlių 
ąsotį ir pasakė: 

— Net ir čia esama gyvybės. 

- Gražios, ar ne? - pasufleravau. 

-— Ne taip jau jauku, ar ne. 

- Žinoma, ne. Bet jaukiau, negu pas tave. Tavo kambaryje - vien 
tuščios lentos. Beje, patogu niekada nebūna be patogumų. 

— Kas taip pasakė? 

- Atspėk. 

- Fredis? 

Aš linktelėjau galva. 

— Ar žinai koks čia namas? - paklausė Karltonas spoksodamas 
pro langą. 

— Ne itin. 

- Tai namas, kuriame žmonės anksti užtraukia užuolaidas. 

— Tu tik pažvelk, - pasakiau, kai sugrįžome į virtuvę, atsukęs 
karšto vandens čiaupą ir paleidęs vandenį. 

- Oho? Turi karšto vandens, - konstatavo Steranko. - Labai jau 
dvidešimtas amžius. 

- Jis tiekiamas dykai. Gali eikvoti kiek nori. Gali, jei nori, palikti 
jį tekėti kiaurą naktį... 


Kiek vėliau, tą patį vakarą, apsunkę nuo didelių porcijų ne- 
apetitingo ispaniško omleto, nužingsniavome iki pat „Atlantiko“. 
Ten vis dar buvo daug policininkų, jie vaikštinėjo gatvėmis po du, 
po tris arba, jei kartais kas nutiktų, laukė kiek atokiau stovinčiuo- 
se autobusuose. Juodaodžių ir baltaodžių jaunuolių būreliai irgi 

vaikštinėjo, vaikinai nutildavo praeidami pro susiraukusius poli- 
cininkus. „Atlantikas“ buvo viso šito sujudimo vidury. Kitados tai 
buvo aprūkęs baras, paskui tapo labai populiarus, kai žmones ten 
ėmė traukti net menkiausi neramumai ir gyvai grojamas džiazas 
bei darbo valandos ligi vidurnakčio. Po vienuolikos į jį paprastai 
prieidavo klientų iš „Alberto“, alinės kitapus gatvės, kur visada 
būdavo sausakimša stileivų, besiskundžiančių, kaip ten stileiviška 
ir sausakimša. Be to, „Atlantikas“ buvo garsus kaip vieta, kurioje 
galėjai nusipirkti žolės, o tai tenkino visus - ir pardavėjus, ir klien- 
tus, mat alus ten buvo baisus ir tryško iš čiaupų lyg vandeningi 
myžalai. Ten grodavo daug gerų muzikantų, net jeigu jie ir kaip 
reikiant neįsivažiuodavo, toji vieta visada suteikdavo jų grojimui 
aštraus intensyvumo. 

Vakaras buvo šiltas ir klientai pasklido ant šaligatvio, tyras tri- 
mito ir saksofono garsas ryškiai čaižė tą tamsią gatvę. Trimitas 
ištraukdavo ilgas ir aukštas natas kaip kietai ištemptą per naktį 
virvę. 

Kai orkestras sugrojo greitą bisą, į gatvę išėjo dar daugiau žmo- 
nių, stoviniavo kalbėdami ir gerdami. Policijos furgonai suko ra- 
tus nedideliu greičiu. Nė vienas butelis nesudužo į jų priekinius 
langus. | 

Žmonės pradėjo skirstytis, mes irgi pasukome atgal. Steranko 
nusuko į dešinę Šaltojo uosto gatvės gale, o Karltonas nėrė į auto- 
busą ir pamojavo man, kai šis pajudėjo iš vietos. Aplinkui beveik 
nieko nebeliko. Pravažiavo keli automobiliai. Man šovė į galvą, 
kad pati gatvės gyvenimo idėja šitoj šaly užgimė būtent tada, kai 
imta tvirtinti, jog gatvės tapo nebesaugios vaikščioti, kai nusi- 
kaltimai pradėjo griauti gyvenimo būdą, kurio iš tikrųjų niekada 
ir nebuvo. 

Du jaunuoliai, vieną kurių miglotai atpažinau, žengė manęs link. 
Anas linktelėjo: „Viskas gerai“. 

- OK. 

Nužingsniavau iš lėto, džiaugdamasis, kad jaučiu šiltą naktį ir 
debesis, kurie plaukė dangum tarsi banginiai. 

Likusią savaitės dalį truputį dirbinėjau tokioje rinkos tyrimų kon- 
toroje. Kartą grįždamas vakare namo užsukau į „Efrą“. Ten pa- 
mačiau Fredį, - įdūkęs jis pats vienas stovėjo prie baro. Tą rytą jį 
apkraustė. 

— Ką jie paėmė? 

- Stereogrotuvą, plokšteles, fotoaparatą. 

- Buvai apdraudęs? 

- Taip. Čia ir yra visa bėda. Jie įlindo pro langą, rado atliekamą 
raktų rinkinį ir jį pasiėmė, tad man teko sugaišti kiaurą dieną, 
kol įtaisiau naujus užraktus. Šimtas svarų. Po perkūnais. Man 
viskas jau taip įsipyko. Atspėk, kiek butų vakar buvo apkraustyta 
Brikstone? 

— Nežinau. 

— Dvidešimt penki. Budintis policininkas sakė. Sakė, kad jam 
dar nebuvo pasitaikę tokios nakties. Man pasirodė, jog jis netgi 
šiek tiek didžiavosi tai sakydamas. 

Nusijuokiau ir pastačiau Fredžiui dar vieną alaus. 

- Ir tas oras toks keistas, - pridūrė ištuštindamas senąjį boka- 
lą. - Ar čia karštis? Ar šaltis? Negali net aiškiai pasakyti, lyja ar ne- 
lyja. Visi metų laikai susilieja, sutirpsta vienas kitame. Nagi pažvelk: 
dabar juk rugsėjis, o atrodo tarsi prisnigta. Pradedu manyti, kad 
meteorologų biuleteniai kontroliuojami ir cenzūruojami valdžios. 

Matyt, jie pakeičia įrašus, apsimesdami, kad beveik metras kritulių 
rugsėjį normalu. Esu įsitikinęs, kad seniau niekada tiek nelydavo. 
Žmonės nebūtų to ištvėrę. Būtų kilusi revoliucija. Jie negali pa- 
viešinti tiesos, nes žino, kad kils panika. Oro prognozės - gryna 
valdžios propaganda. Pranašaujama, kad po pietų nusigiedrys, o 
septintą dangus vis dar šlapinasi. Keisčiausia, jog žmonės vis dar 
jais tiki. 

Fredis aiškiai buvo nusiteikęs verkšlenti. Aš pritariamai linkte- 
lėjau galva. 

— Merė sako, kad orą lemia visuomenės ekonominė struktūra, 
- viskas turi ekonominį pagrindą. Turime tokį orą, kokio nusi- 
pelnėme, - pasakiau. 

— Taip, mes jau nebeišgalime susimokėti už gerą orą. Tikriau- 
siai pardavėme jį Amerikai. Todėl ir turime šitą amžiną dulksną. 
Tobulas oras smunkančiai industrinei galybei, - konstatavo Fredis 
giliai atsidusęs, kai pamatė, kad prie mūsų artinasi Edas. Edas sirgo 
maniakine depresija ir man niekada neteko matyti jo - kaip ir visų 
kitų, sergančių maniakine depresija - maniakinės būsenos, tik dep- 
resinę. Kad jis maniakas, turėjai patikėti iš jo žodžių, o šitai buvo 
sunku, nes jis bendravo tik kriuksėdamas ir paskubom nukąstomis 
sakinių atkarpomis. Be to, kalbėdamas jis niekada nežiūrėdavo tau 
į akis, tik į alaus bokalų paliktus ratus ir išraitytus alaus pėdsakus, 
kuriuos pats išvedžiodavo pirštu. Jis niekada nėra pastatęs niekam 
išgerti, bet visada sutikdavo išlenkti bokalą, kai jam kas nors pasiū- 
lydavo, labai nenoromis, tarsi jam šitai keltų didelių nepatogumų. 
Jis niekada nepokštaudavo ir nesijuokdavo iš kitų žmonių iškrėstų 
pokštų - jo nuomone, klasių kovai esant šitokios būklės, juoktis 
nebuvo ko. Labiausiai šypsnį jo veide primindavo vypsnis, o pra- 
siblaškymui jis pats vyniojo žolės suktines. 

Fredis niūriai šliurpė alų, kol apsikeičiau su Edžiu keliais žo- 
džiais. Po poros minučių tas nuklumpino prie kažko kito. 

— Ačiū Dievui, nebereikės jo kęsti. Jis tarsi žmogiška dulks- 
na, - pasakė Fredis statydamas bokalą. - Tai kokį darbą tu dabar 
dirbi? 

— Šūdinai nuobodų. 

— Ką turi daryti? 

- Koduoti ir tikrinti apklausos lapus, iki rezultatai suvedami į 
kompiuterį. Dirbu su tuo Karltono bičiuliu. Kontoroje mums nėra 
vietos, tai jie nugrūdo mus į rūsį. Kitus pamatai tik tuomet, kai jie 
nusileidžia sukeisti kompiuterio popieriaus dėžių, taigi ten visiškai 
ramu. Nors ir labai nuobodu. Šiandien po pietų galiausiai ėmėme 
žaisti laivų mūšį. Po to skaičiavome, kiek uždirbame per minutę. 

— Panašu, kad tas darbas - nuostabus, - tarė Fredis. Išėjau nu- 
sišlapinti. Kai grįžau, Fredžio bokalas buvo jau tuščias, tad pasi- 
teiravau, ar jis norėtų dar. Vos spėjau užsakyti du bokalus alaus, kai 
Fredis palietė mano ranką ir parodė į duris. Į vidų įžengė Steran- 
ko - su Fume. Ji atrodė žavinga ir laiminga. Mane nupurtė šiurpas, 
paskui pajutau vis didėjančią tuštumą viduriuose. Vis dar žvelgiau 
į juos, kai Steranko, o paskui ir Fumė, pagavo mano žvilgsnį. Jie 
žengė prie mūsų, Fredis jau kažką sakė Steranko. Tai buvo viena 
iš tų situacijų, kai reikėjo paslėpti savo reakciją arba pasislėpti už 
jos. Plačiai šypsodamasis pasilenkiau prie jų ir paklausiau, ko jie 
norėtų išgerti. 

Perkūno trenksmas. Pilka šviesa. Ir šaltas lietaus kvapas sunkias 
vidun pro atvertą langą. Nuburzgė lėktuvas, toks lietaus kiaurai 
permerktas garsas, pratisai nučiužėjo ir nukrūpčiojo automobiliai, 
nuaimanavo policijos sirena. Įsirėmęs į palangę stebėjau, kaip prie- 
šais teška lietus, kaip medžiai apačioje žvilga ir juoduoja. Staiga akį 
patraukė kažkas nežymiai judantis ant priešais stūksančio namo 
stogo, kažkoks neaiškus, dulksnos aptrauktas pavidalas. Kaip tik 
tuomet lietus ir vėl įniko žliaugti. Aš perėjau per kambarį, išjungiau 
menką skaitymo lempą, vėl sugrįžau prie lango. Vėl pažvelgiau pro 
jį. Ilgokai nieko nesimatė, paskui kelias sekundes regėjau ant stogo 
siluetą, sumurkšlintą žliaugiančio lietaus. Suskambo telefonas. 
Žvilgtelėjau ton pusėn, ir kai vėl pakėliau akis į stogą, ten buvo 
tik lietus. 

Pakėliau telefono ragelį. Franė skambino iš kabinos, nes jos 
telefonas neveikė. Norėjo pasiteirauti, kaip laikausi. Girdėdamas 
fone lietaus traškėjimą įsivaizdavau ją telefono kabinoje, regėjau 
plaukus, užkritusius ragelį, kaip nevalingai jos ranka valo garus 
nuo monetų plyšio. 

Vėl žvilgtelėjau laukan pro stiklą, aprasojūusį nuo mano kvėpavi- 
mo. Švariai nuvaliau jį, sulaikiau kvėpavimą ir įsistebeilijau. Širdis 
tvinksėjo vis garsiau. Pasukau galvą, iškvėpiau ir vėl giliai įtraukiau 
orą. Lietus - kaip lietus. | 

Keletą dienų nemačiau nei Steranko, nei kitų. Rinkos tyrimų agen- 
tūra darė apklausą Britanijos geležinkelių linijose: Kokiais bilietais 
keleiviai naudojasi? Kur jie važiuoja? Ką mano apie kainas? Apie 
vagoną-restoraną? — tad visą kitą savaitę aš praleidau kursuoda- 
mas į Mančesterį ir atgal po keturis kartus per dieną ir dalydamas 
keleiviams anketas. Daugelyje maršrutų jas išdalyti užtrukdavo 
tik valandą, o po to aš atsisėsdavau į platų pirmos klasės krėslą 
ir mėgaudavausi kelione skaitydamas ir gerdamas, valgydamas 
karštuosius bei šaltuosius užkandžius iš vagono-restorano baro, ne- 
galvodamas nei apie Steranko, nei apie Fumę, vien tik žiūrėdamas, 
kaip pro didžiulius langus slysta drėgnas kraštovaizdis. 

Paskutinę tos apklausos dieną grįžęs namo radau prismeigtą 
prie durų Steranko raštelį: „ANT STOGO - S“. Nusviedžiau 
krepšius į kambarį ir užkopiau laiptais. Tas stogas buvo vienin- 
telis geras daiktas visame name. Laiptų viršuje durys vėrėsi į 
plokščią betonuotą stačiakampį, maždaug teniso aikštės dydžio, 
apkraštuotą žemos sienelės ir turėklo. Kitame gale viskas buvo 
sutvarkyta lygiai taip pat, su identiškomis durimis, vedančiomis 
į kitą laiptų aikštelę ir kitą liftą. Lifto stogas irgi buvo plokščias, 
o kadangi jis buvo kokiais trimis metrais aukštesnis, tai kiek- 
vieną pavakarę džiaugdavosi saule pusvalandžiu ilgiau - jeigu 
ji šviesdavo. 

Steranko skaitė prie audrų žibinto, užklojusio jį šilta šviesos 
palapine. 

— Sveikas, kaip sekasi? - paklausė jis pakėlęs akis. 

- Gerai. 

- Eikš arčiau... - Atsisėdau greta jo ant patiesalo. Mašalai lipte 
lipo prie tos lempos krašto. Mūsų šešėliai šliaužė pažeme. 

— Maloni šviesa, ar ne? 

- Labai graži. Iš kur jį gavai? 

— Fumės draugė rado. Ji nenorėjo jo, tai aš nusišveičiau ir su- 
sitaisiau. - Pasvarsčiau, ar turėčiau ko nors paklausti apie Eumę, 
paskui nusprendžiau, kad nereikia. 

— Ką skaitai? - pasiteiravau po valandėlės. Steranko pakėlė aukš- 
tyn aptriušusią Nietzsches rinktinę minkštais viršeliais. 

— Ar skaitei? 

— Tik vieną kitą ištraukėlę. 

— Neįtikėtina. Pasiskolinau jį iš Fredžio. Viešpatie, koks 
psichas. 

Peržvelgiau kelis puslapius neskaitydamas. Žibinto šviesoje dan- 
gus atrodė tamsus kaip rašalas. 

— Ar žinai, kad sekmadienį futbolo rungtynės? - paklausiau. 

- Taip.-Tu žaidi? 

- Tikriausiai žaisiu, nors koją vis dar skauda po ano karto. Tas 
sumautas šiknius. 

- Taip, apmaudu. Beveik visuomet yra kas nors, pasirengęs su- 
malti tau koją... 

Kurį laiką sėdėjome tylėdami. 

Už kelių metrų nuo mūsų stovėjo nebaigta moters skulptūra: vos 
išskalta galva, rankos ir liemuo, išnyrantys iš balto akmens luito. 
- Ar čia gyvena koks nors skulptorius? - paklausė Steranko. 

- Taip, bet nežinau jo pavardės. - Tomis popietėmis, kai užlip- 
davau ant stogo, stebėdavau, kaip jis ją kala, mėgaudamasis švelniu 
kalto taukšėjimu ir tuo, kaip moters pavidalas pamažėle nyra iš 
kieto luito ir baltų dulkių debesies. 

Šiandien pirmą kartą per keletą savaičių buvo karšta ir saulėta; 
nuo to laiko, kai mačiau tą skulptūrą paskutinį kartą, ne ką tebuvo 

pasistūmėta į priekį. Sienelės plytos mums už nugarų vis dar buvo 
truputį šiltos ir garino į šaltą nakties orą paskutinius sukauptos 
šilumos likučius. Ant stogo kitapus gatvės mačiau tamsius vyro ir 
moters pavidalus, jis buvo apkabinęs ją per pečius. Pamojau jiems 
ir jie atmojo man atgal, raudona cigaretės liepsnelė nubrėžė rankos 
judesio trajektoriją. 

— Patrauksim žolės? 

— Gera mintis. 

- Galėsi čia pats susitvarkyti? - išsitraukiau iš kelnių kišenės 
žolės maišelį ir kelis popiergalius. - Išvirsiu kavos ir atnešiu. 

- Klausyk, gal gali atnešti ir kasečių grotuvą? Šiandien įrašiau 
šitą juostą - ji fantastiška. 

- Žinoma galiu. Kas per juosta? 

— Mahlerio simfonija. Trečioji. 

Plikydamas virtuvėje kavą galvojau apie Fumę. Kažkas neiš- 
vengiama buvo tame, kad ją traukė Steranko, ir tai naikino net 
galimybę pavydėti. Supratau, kad, užuot norėjęs sudominti Fumę 
pats, veikiau geidžiau labiau panėšėti į Steranko. Kaip būna žmonių, 
visuomet besilaikančių kokios nors grupės pakrašty, taip esama ir 
tokių kaip Steranko, kurie, na žinote, visuomet tampa kitų žmonių 
gyvenimo centru. 

Kol grįžau atgal viskuo nešinas, Steranko susuko negrabią na- 
muose išaugintos žolės suktinę. Nuo tamsaus kavos paviršiaus 
kilo garas. 

Mudu paeiliui giliai įtraukdavome suktinės ir išleisdavome pilką 
dūmą, jis valandėlę švelniai patvyrodavo ore ir išnykdavo. Vaka- 
ruose dangus buvo oranžiškas. Perskaičiau vieną kitą Nietzsches 
puslapį. Mintys klajojo. Įsivaizdavau jį pardavinėjantį stebuklin- 
gus vaistus nuo visų ligų pavojingiems nusikaltėliams Amerikos 
Vakaruose ir pašėlusiai lošiantį pokerį. Regėjau jį autobuse, niurz- 
gantį, kad šis važiuoja ne iki pat galo, stūgaujantį prieš prekybos 
alkoholiu ribojimo įstatymus ir ne itin sąžiningą, kai prieidavo jo 
eilė vaišinti. 

Juokiausi sau į ūsą, lūpas nusiplikydamas karšta kava. 

— Kas gi čia taip juokinga? 

— Nietzsche. Fredžiui reikėtų parašyti pjesę, kaip jiedu su Van 
Goghu užgėrė. Kaip juodu vis meta iš barų ir kaip jiems nieko 
neišeina su moterimis. Vincentas nusipjauna ausį, o Nietzsche 
nusirėžia abi: „Kad negirdėčiau, kaip tu inkšti! 

Purtomi juoko, laistėme kavą ant stogo. Apsiraminę stebėjome 
skubriai užplaukiančius ant mėnulio debesis, virš galvos švysčio- 
jantį lėktuvą. Kurį laiką nė vienas nepratarėme nė žodžio. Steran- 
ko vis sukinėjo kasetės juostą pirmyn atgal, kol surado norimą 
vietą. 

- Štai, ta ketvirtoji dalis: „Vas meer die Nacht erzalt“, - paaiškino 
Kolditco vokiečių kalba. 

— Ką tai reiškia? 

— Nežinau. Kažkas, kažkas, naktis, kažkas. - Juokas nuvilnijo 
šalin ir mus apsiautė ramybė. Eismo triukšmas tebegaudė, bet buvo 
jau ramesnis, tolesnis, lyg jūra per atoslūgį. Paklodės, išdžiaustytos 
name kitapus gatvės, matomos tik kaip pilki stačiakampiai patamsy, 
krūpčiojo šiulenamos silpno vėjo. Poros, matytos prieš tai, neliko 
nė ženklo. Degė kelios šviesos. Atkakli audrų žibinto šviesa, tyliai 
besisukanti kasetės juosta. Paskui, vos girdimas, vos teišsiskiriantis 
iš prieš tai tvyrojusios tylos, pasigirdo moters balsas. 

Kiekvienas skiemuo buvo lyg įkvėpis, neapčiuopiamas it nakties 
oras. Balsas buvo toksai trapus, kad net menkiausias vėjo gūsis būtų 
nunešęs jį tolyn. Vienišas dainininkės balsas sugėrė visą nakties tylą 
ir pamažėle ją nustelbė, išsigaudamas lauk, kaip tas iš akmens išsi- 
gaunantis moters pavidalas. Jis iš lėto kilo aukštyn, ištiesindamas 
kampuotus skiemenis, ir ilgoms sekundėms pakibdavo tamsoj. 


O Mensch! O Mensch! 
"Tief! Tief! Tief ist ihr Weh! 
Tief ist ihr Weh! 


Tas balsas sklido iš tamsos gerklės. Audrų žibinto šviesa lingavo. 

Steranko pasklaidė purvinus knygos puslapius, užvertė ją ir pa- 
davė man neprataręs nė žodžio. Pusė jo veido skendėjo patamsy. 
Muzikos paliktoje tuštumoje, tyloje, kuriai taip reikėjo vienišo tos 
moters balso, perskaičiau: | 


81 


Kas, jei kurią nors dieną arba naktį demonas įsigaus paskui tave į pačią 
tavo vienatvės šerdį ir pasakys tau: „Šitą gyvenimą, kurį gyvenai ir dabar 
gyveni, turėsi nugyventi dar kartą ir dar nesuskaičiuojamą daugybę kartų; 
ir nebus jame nieko nauja, tačiau visi skausmai ir visi džiaugsmai, visos 
mintys ir visi atodūsiai, viskas, kas buvo neapsakomai menka ir neapsa- 
komai didu tavo gyvenime, bus sugrąžinta tau, ir viskas ta pačia seka bei 
ta pačia tvarka - net šitas voras ir šita mėnesiena, spindinti tarp medžių, 
netgi šita akimirka ir aš. Amžinasis egzistencijos smėlio laikrodis bus vėl 
ir vėl apverstas, o drauge su juo ir tu, dulkele! 

Ar nepulsi ant žemės ir grieždamas dantimis nekeiksi demono, kuris šitaip 
kalbėjo? O gal esi patyręs nepaprastą akimirką, kai būtum galėjęs jam tarti: 
„Tu - dievas ir aš nesu girdėjęs nieko dieviškesnio“. 


"Tie žodžiai sudužo virš manęs. Žvelgiau į tamsų dangų viršuje 
ir aplink mus. Naktis įsiminė tą balsą. Naktis įsiminė, kaip balsui 
reikėjo tos nakties. Žvaigždžių nebuvo, tik raudonas ir baltas lėk- 
tuvo mirkčiojimas, atkaklus audrų žibinto bliksėjimas. 

Kažkas tą vakarą man priminė dieną prieš kelerius metus, kai dar 
beveik nepažinojau Steranko. Sėdėjau „Arizonoje“, toje kavinėje 
prie Vandens skersgatvio, kurioje mes praleisdavome daug laiko 
skaitydami laikraščius, kramsnodami sumuštinius su kumpiu 
ir užsisakinėdami arbatos. Stenas, jos savininkas, manė, kad 
mes - netoliese skvoteriaujantys studentai. Jam tai buvo pats 
žemiausias, kokį tik galima įsivaizduoti, gyvenimo lygis, kitaip 
tariant, mės buvome būtent tie žmonės, kuriuos ši įstaiga turėjo 
garbės aprūpinti maistu ir gėrimais. Kai pradėjome ten lankytis, 
statybininkai iš aikštelių netoliese susirinkdavo apie pusę dvy- 
likos ir kibdavo į cholesterolio gausias kiaušinienių, skrudintų 
bulvių, pupelių ir keptuvėje pabuvojusio ketčupo lėkštes. Pa- 
mažėle Steno kavinės reputacija pasklido kaip kiaušinių kvapas 
ir netrukus jo klientai buvo jau vien tik skvoteriai, studentai, 
anarchistai ir autentiškos proletariškos patirties ieškantys daug 
žadantys inteligentai. Statybininkai patraukė kitur, sunkvežimių 
vairuotojai kilometro spinduliu vengdavo šios vietos. Tolydžio 
ji darėsi sausakimša. Vieną dieną čia pasirodė gastronomijos 
kritikas iš Time Out ir paskelbė ją geriausia vegetariška užeiga 
į pietus nuo Temzės. Netrukus ji tapo vieta, kurioje buvo pa- 
geidaujama, o gal net ir reikalaujama puikiai išmanyti Jacko 
Kerouaco romanus. 

Steranko pasirodė žvarbų sausio vakarą. Jis paskambino į mūsų 
namo duris ir kaimynas nukreipė jį pas Steną, sakydamas, kad kuris 
nors iš mūsų tikrai ten bus. Mudu paspaudėme vienas kitam ranką 
ir jis užsisakė pilną lėkštę visko. 

Tuo metu Steranko gyveno prie Voksholo. Jis pasiūlė praleisti 
likusią popietės dalį ten. Neturėjau ką veikti, tad mudu susimo- 
kėjome ir išėjome. 

Lauke vėjas košė drabužius ir skverbėsi į šnerves. Vos iškišęs 
lauk nosį iš karto užsigeisdavai sugrįžti. Net vėjas norėjo būti vi- 
duje. Jis stūgavo ir rangėsi aplink namus, mėgindamas įsiskverbti 
pro langus ir įsibrauti pro tą per kelis pirštus pravertų durų tarpą. 
Dangus buvo anglėta debesų dėmė. Aplink mus ridenosi keli vėjo 
išversti skėčiai. Tai, ką iš pradžių pamaniau esant kažkokiu nema- 
tytu paukščiu - kvadratiniu, juodu, blizgančiu, - pasirodė besanti 
vėjo genama juodo polietileno skiautė. Nepaliaujamai barškėjo 
tuščios skardinės. 

Pamatėme atvažiuojant du autobusus ir puolėme bėgti į stotelę. 
Du trečiukai, paskui kiek tolėliau už jų dar vienas nudardėjo jiems 
iš paskos, pustuštis. 

- Velnias. 

— Trys trečiukai. 

- Tai geriausia autobusų kombinacija, kokios gali tikėtis, - pa- 
sakė sunkiai kvėpuodamas Steranko. - Pranoksta viską. 

— Dabar porą dienų išvis nebus autobuso, - pasakiau tyrinė- 
damas tvarkaraštį. Jis buvo visas apšerkšnijęs, neįmanoma buvo 
nieko išskaityti. 

— Velniop jį. Eime. 

Mudu žingsniavome labai sparčiai, abu vilkėjome tokiais pačiais 
tamsiais apsiaustais, keliais dydžiais per dideliais ir tokiais sunkiais, 
kad teko kūprintis. Maniškis jau nebeturėjo nė vienos sagos, su- 
juosdavau jį storu diržu, kuriuo senelis perdavo mano tėvui kailį. 
Abudu pasikėlėme apykakles nuo vėjo, iškvėpdavome debesėlius, 
kurie greit ištirpdavo. Šaligatvis po mūsų pėdomis buvo kietas, 
šaltas, dužus. Susitrenkdavome pečiais. Steranko šnarpštė ir valėsi 

nosį viršutine plaštakos puse. Apsunkęs nuo sukelto smėlio, vėjas 
šlavė žaidimų aikštelę ir grandė mums veidus. 

— O, kad turėčiau pirštines, - tariau. - Palikau jas namie. 

- Gali bent nesijaudinti, kad pametei, - paguodė Steranko. 

Nukirtome dalį kelio į Stokvelą patraukę per geležinkelio tiltą, 
uždengtą vieliniu tinklu, kad žmonės nepultų nuo jo po traukiniu 
ar kad vaikai nemėtytų akmenų į mašinisto langą - tikriausiai ir 
dėl viena, ir dėl kita. Mažas berniukas praskriejo pro mus ant dvi- 
ratuko, kokius turi visi vaikai. Pro šalį praėjo baltaodis jaunuolis, 
toks nusiminęs už tų storų akinių. 

Vėjas virto ant mūsų lyg kokia nuošliauža, kol mudu skynėmės 
kelią arktiškų Voksholo dykrų link. Dabar jau pasijutome sušilę 
nuo skubaus ėjimo. Vėjas šiaušė atgal Steranko plaukus. Jo veidas 
atrodė baltas ir įdiržęs, lūpos išblyškusios. Dangus buvo aprūkęs 
nuo lietaus, kupinas viso miesto skurdo. Pradėjo skubiai temti. 
Autobuso langai virto judriais šviesos kvadratais, įrėminančiais 
šiurpius veidus. Šviesos įsižiebė languose, mašinų žiburiai palik- 
davo ant kelio pamėkliškus raudonus pėdsakus. 

Vokshole, kur gatvės išplatėja ir keliai susieina į vieną, kol ne- 
belieka nieko kito, tik asfaltas, šviesoforai degė raudonai, paskui 
geltonai. Drėgnas nuo upės purslų vėjas gėlė mums veidus. Aš 
vėl sutraukiau palto atlapus, mėgindamas užsklęsti ėjimo išskirtą 
šilumą. Man bėgo nosis. Šnarpštelėjau ir mano kvapas nubangavo, 
išsiskleidė ore tarsi migla. Neoninės garažo šviesos ryškiai spindėjo 
to tamsiai mėlyno dangaus ir tamsiai pilkų debesų fone. Vienas po 
kito prašvilpdavo pro šalį automobiliai - per upę, paskui nulėkdavo 
žemyn po geležinkelio tiltu. 

Stovėdamas ir laukdamas, kol šviesoforo spalvos pasikeis, aiš- 
kiai pajutau, kaip viskas ryškiai susieina į vieną tašką. Buvo viena 
tų akimirkų, kuri net tuomet, kai ją išgyveni, jau būna miglotai 
paženklinta reikšmės, kurią įgaus ateityje, atmintyje: toks buvau 
aš, tokie buvome mes, taip leidome laiką, švaistydamiesi ištisomis 
popietėmis ir nesirūpindami, kad jos nuėjo veltui, nes buvo žiema 
ir prieš akis dar tokia tų popiečių gausybė. 

Steranko palietė mano rankovę: 

— Eime į kitą pusę, - paragino, ir mudu žengėme į kelią, 
vingiuodami tarp raudonų ir baltų šviesų ir to kvėpuojančių 
automobilių garo. 

- Žiūrėk, - staiga prabilo Steranko, kai įžengėme į siaurą gatvę. 
Telefono laiduose viršuje kabojo įsipainiojęs žaislinis parašiutas. 
Apšviestas geltonai gatvės žibinto, tasai sudriskęs parašiutas ramiai 
plazdeno, pakibęs ant drėgnų virvių pilkas plastikinis kareivėlis 
nelanksčiai siūravo vėjyje. 

Beveik prie pat Steranko namų praėjome pro dujų fabriką. Tenai 
bolavo du sklidini gazometrai, atrodantys tarsi didžiuliai surūdiję 
būgnai. 

Kai kiek vėliau tą vakarą traukiau atgal namo, vienas jų virto 
metalinių sijų griaučiais, laikančiais tik tuščią dangų. Sudriskęs 
parašiutas vis dar karojo ant telefono laidų. 

Pakeliui į futbolo aikštę Karltonas, Steranko ir aš užsukome pasi- 
imti Fredžio. Jo kambarys buvo apkrautas knygomis ir popieriaus 
skiautėmis, plokštelė plyšavo taip garsiai iš jo naujo stereogro- 
tuvo - nusipirkto už draudimo pinigus, gautus surašius išpūstas 
žalos atlyginimo pretenzijas po buto apkraustymo, - kad turėjome 
rėkauti. Steranko buvo pasikabinęs ant kaklo futbolo batus, Fredis 
keturpėsčias ieškojo savųjų. 

- Kurgi jie, po galais? Matyt, gyvūnas, iš kurio odos jie pasiūti, 
dar gyvas. Jie visada kur nors nuskuodžia. 

— Kas čia per plokštelė? - paklausė Steranko. 

- Ką? 

— Kas čia per plokštelė? 

- The Art Ensemble of Chicago, - atsakė Fredis, žvalgydamasis 
po lova. - Tai muzika filmui, kuris taip ir nebuvo sukurtas. 

- Ak! Avangardas, - mestelėjo Steranko. - Tai bent buvo die- 
nelės. 

- Kažin, ar dabar esama avangardo? - šūktelėjau. 

— Mes tikrai būtume apie jį girdėję, jeigu toks būtų, - atsišaukė 
Fredis. - Kurgi jie, po velnių. 

- Manai? 

- Aišku. Jeigu toks būtų, tai tikriausiai būtume mes, - pasakė 
Steranko. | 

— Veikiau jau būtume to gardo avinai, - pasakė Karltonas. 

- Šitoje šalyje niekad nebuvo avangardo, - paaiškino Steranko. 

— Iš tikrųjų? 

— Nežinau. 

- Bohema - paskutinis avangardo prieglobstis, - paaiškino 
Fredis. - O iš tikrųjų veikiausiai atvirkščiai. 

— Kaip sekasi rašyti, Fredi? - paklausė Karltonas, meistriškai 
svaidydamas kamuolį nuo vienos kojos ant kitos ir neleisdamas 
jam paliesti žemės. 

— Nuostabiai. Beje, jei šitas kamuolys nusileis ant mano grotuvo 
disko, labai nuliūsiu. Gavau darbelio policijoje - rašyti skelbimus 
apie ieškomus žmones. Regis, policininkai nutarė, kad reikėtų tai 
surašyti įtaigiau, gyviau, ne taip atmestinai. Steranko irgi gavo ten 
darbo: jis fotorobotų retušuotojų padėjėjas. Tai labai neprastai 
mokamas darbas. 

Fredžiui baigiant kalbėti Karltonas nesuvaldė kamuolio, šis pa- 
taikė į grotuvą ir atšoko prie Steranko. | 

- Tikriausiai per dvejus metus tai pats kūrybingiausias tavo 
darbas, Steranko, - paerzino Karltonas žiūrėdamas į Fredį, kuris 
pašėlusiai lyg narkomanas vertė aukštyn kojomis kambarį ieško- 
damas futbolo batų. 

- Ant galvos, ant galvos, - pasufleravo Karltonas, judesiais ro- 
dydamas Steranko, kur mesti kamuolį. Steranko taip ir padarė, ir 
Karltonas iš visų jėgų atmušė kamuolį į duris. 

- Jairzinho! - sušuko jis. 1970 metų Meksikos Pasaulio taurės 
futbolo čempionatas paliko mums gilų įspūdį. 

Muzika baigėsi kaip tik tuomet, kai Fredis susirado batus. 

Steranko ir Karltonas nesėkmingai mėgino perduoti vienas ki- 
tam kamuolį galva. 

— Tu jau pasiruošęs eiti, Fredi? - paklausiau. 

- Šūdas! Dabar nerandu blauzdinių, - atsakė. 


Ką tik praūžus lietui žolė buvo tanki, žalia po tuo emalį primenan- 


čiu mėlynu dangum. Medžiai sijojo vėją. Takelyje už užribio linijos 
vaikštinėjo arba sėdėjo ant suolelių senos ir jaunos poros. 

Daugumą mūsų komandos narių pažinojau iš susitikimų Briks- 
tone arba iš vakarėlių, ar tiesiog todėl, kad žaidėme kartu futbolą. 
Kai kurie iš mūsų apsikeitė marškinėliais su kitos komandos žai- 
dėjais, kol galiausiai visi daugmaž vilkėjome baltais, ir mūsų prie- 
šininkai taip pat susiderino spalvas. Aš žaidžiau dešiniuoju krašto 
puolėju ir po dešimties minučių jau sunkiai kvėpavau ir pasijutau 
gerai. Kitame krašte Karltonas vis mėgino prasivaryti kamuolį 
pro du ar tris gynėjus ir kartais jam tai pavykdavo; Steranko buvo 
atsakingas už aikštės vidurį (niekam nebuvo aišku, kur jis turėjo 
žaisti); Fredis, stulbinamai meistriškas ir ištvermingas, žaidė prie- 
kyje. Mums puolant čia priekin, čia atgal mano širdis tuksėjo į 
taktą dunksinčioms į žolę kojoms. Įtempęs kaklą, kad atlaikyčiau, 
nukreipiau galva atšokusį nuo vartų kamuolį, kai jis kietai atsimušė 
man į kaktą, ir pajutau tik stiprų smūgį. Mes varėmės kamuolį, 
veržėmės į priekį ir grįždavome atgal stabdyti priešininko. Abi 
komandos ėmė ploti, kai priešininkų vartininkas padarė įspūdingą 
šuolį, gaudydamas Karltono šūvį. 

Per pertrauką tarp kėlinių gėrėme vandenį ir nesivarginome 
aptarinėti taktiką. Gulėjau aukštielninkas, jaučiau, kaip kraujas 
teka mano galūnėmis, jaučiau po galva minkštą žemę ir žiūrėjau į 
vis dar žydrą dangų. 

Per antrą kėlinį abi komandos dažnai smūgiuodavo iš toli, ga- 
liausiai nuo Fredžio galvos atšokęs kamuolys atsitrenkė į skersinį 
ir įkrito į vartus. Dabar, kai mes pirmavome vienas nulis, jie puolė 
mus aršiau, tačiau mūsų gynėjai stabdė juos ir nukreipdavo kamuo- 
lį į nepavojingą zoną. Steranko, regis, svarbiausia buvo neprarasti 
žaidimo tempo ir jis lakstė aplinkui ratais. 

- Ei, Steranko, - šūktelėjau. - Gal man numesti tau lazdą, kad 
turėtum paskui ką lakstyti? 
niukai nubėgo atnešti kamuolio, kai šis nuriedėjo į užribį. Apsi- 
žvalgiau. Medžiai aplink-tą parką buvo sustingę, sakytum laikas 
sustojo, sakytum kiekviena tos popietės sekundė sutilpo vienatinėje 
akimirkoje: Steranko sustingęs savo bėgsme, jo kojos vos liečia 
žemę; Karltonas pasilenkęs užsirišti bato, brizas pašiaušia jo marš- 

kinius; kažkieno blauzdos raumenys įsitempia; žaidėjai puola prie 
kamuolio, jų kojos pakimba ore, vartininko rankos pakyla virš jų 
banguojančių plaukų; kamuolys kabo virš jų lyg tobulas mėnulis. 
Ir viskas aplink mus - šoninio stiebo vėliavos raukšlė, vėjo iškalti 
medžiai, vaikų supynės savo trajektorijos viršuje, vanduo iš geria- 
mo vandens fontanėlio, tekantis per pasilenkusios atsigerti moters 
lūpas, dviratininkas, palinkęs į priekį tako kreivėje, lėktuvas, įstri- 
gęs danguje, kažkieno sviestas teniso kamuoliukas - tokia mažytė 
geltona planeta tolumoje. 


Kitą savaitę visiškai atsidaviau spontaniškumui. Viskas prasidėjo 
nuo to, kad viena mano draugė Amsterdame pasiūlė ją aplankyti ir 
praleisti pas ją kelias dienas, nes ji netrukus besikelsianti gyventi 
į Stambulą. Tris dienas dvejojau ir vis svarsčiau, ar įstengsiu susi- 
mokėti už kelionę lėktuvu. Galiausiai, kai apsisprendžiau skristi, 
pigūs bilietai buvo jau išpirkti. Kai šitai paaiškėjo, mano troškimas 
pamatyti Amsterdamą tapo beveik nenugalimas. Aš vėl paskambi- 
nau į kelionių agentūrą ir pasakiau, jog perku kiek brangesnį bilietą, 
bet tuomet buvo likę tik verslo klasės bilietai su nemokamu šam- 
panu. Kelionė keltu atpuolė, nes būčiau atplaukęs tik kokių dvylika 
valandų prieš mano draugei išvykstant. Paskambinau jai, pasakiau, 
kad nesuspėjau susiruošti, ir palinkėjau sėkmės Stambule. Padėjau 
telefono ragelį ir rimtai viską apsvarstęs nusprendžiau, kad privalau 
būti impulsyvesnis. Pirmiausia, ką padariau, - nusipirkau per ma- 
žus Žygio batus Kembervelio parduotuvėje. Praėjo vos penkiolika 
minučių, kai juos nusipirkau, ir pasijutau taip, lyg mano kojos būtų 
apvyniotos spygliuota viela. Nesuglumęs pasiryžau paklusti bet 
kuriam mane užvaldžiusiam norui. Nuo šiol gyvensiu šia akimirka. 
Aš netgi ieškojau progų savo spontaniškumui ugdyti. 

Po poros dienų, pagautas impulso, nukakau į kažkokį vakarėlį ir 
spontaniškai išsriaubiau penkias ar šešias Shaftmeister Pils skardi- 
nes. Netrukus po to juokingai susiginčijau su maždaug savo metų ir 

tokio pat stoto vaikinu. Reikalas stulbinamai įkaito. Tasai vyrukas 
atrodė silpnablauzdis, tad po kelių minučių ginčo paklausiau, kuo 
jis nepatenkintas. Jis pasiuntė mane šikti. 

- Klausyk, mes galime išspręsti šitą reikalą dvejaip, - pasa- 
kiau. - Tu pripažįsti, kad aš teisus, tai paprasčiausia. 

Norėjau, kad tai būtų pritvinkę grėslios ramybės ir neurasteniško 
pavojaus, bet žodžiai nuskambėjo neįtikinamai - sakytum koks 
kino fanas cituotų filmo repliką - ir nei į tvorą, nei į mietą (iš dalies 
dėl to, kad tokia deklaracija logiškai niekaip nesiderino su tuo, kas 
prieš tai įvyko). Vaikinas nužvelgė mane. Pamėginau jam atsakyti 
žvilgsniu: žinau, kad esu kietas, bet tikiuosi, kad, tavo labui, įrodyti 
to nereikės. Jis man atsakė žvilgsniu: na ir šūdas, negali būti nieko 
nuyobodžiau, negu pakliūti į tokį mėšlą, geriau jau baikim visa tai. 

Aš atsakiau jam tokiu pačiu tonu: gerai, jei taip jau nori. Jis at- 
sikirto: gausi tai, ko norėjai. Aš: na, o dabar tai jau susimokėsi už 
savo pasipūtimą. Nors širdyje galvojau kaip tik priešingai: anaiptol, 
dabar tai jau susimokėsiu už savo pasipūtimą. Nė vienas mūsų ne- 
krustelėjo nė vienu raumeniu. Prabėgo dešimt sekundžių ir paju- 
tau, užplūstas didžiulio palengvėjimo, kad kautis tas vaikinas ketina 
ne ką daugiau, nei aš. Jis krestelėjo galva ir pasišalino, sakydamas 
žvilgsniu: su tavimi neverta nė prasidėti, o aš vos spėjau dėbtelėti 
paskubomis: tau pasisekė, močkrušy, prieš jam išeinant. Apskritai 
tai buvo visiškai patenkinamas susirėmimas, - toks nekaltas veido 
retorikos mūšis: visas tikro mūšio adrenalinas be menkiausios 
mėlynės. Tiesą pasakius, mudu buvome tik du girti vyrukai, norėję 
porą minučių pasijusti kietuoliais. Susidūriau su juo tame vakarė- 
lyje po kelių minučių ir mudu gerokai iš to pasijuokėme. 

Netrukus kažkas pasisiūlė pavėžėti mane iki Brikstono. Paten- 
kintas impulsyviai sutikau ir kitą pusvalandį jau kračiausi galinėje 
automobilio sėdynėje drauge su dviem kitais keleiviais, tuo tarpu 
nusišniojęs iki žemės graibymo ir japonišką alų gurkšnojantis 
vairuotojas žvygino padangas lenkdamas gatvių kampus ir kami- 
kadziškai rovė priekin per raudonas rytinio ir pietinio Londono 
šviesas. Kas dvi sekundes regėdavau aiškią šiurpą keliančią viziją: 
susiduriame priekiais, mane ištraukia iš avarijos vietos deguonies 

acetileno autogenu, o po savaitės atsipeikėju ligoninėje daktarui 
aiškinant, kad likusią gyvenimo dalį turėsiu praleisti neįgaliųjų 
vėžimėlyje. Išlipau iš to automobilio iki namų dar likus kokiems 
dviem kilometrams ir likusį kelią nupėdinau pėsčias, su palengvė- 
jimu jausdamas, kaip kraujas cirkuliuoja mano vis dar sveikomis 
kojomis. 

Nubudęs kitą rytą ir keistai nustebęs, kad esu vis dar gyvas, 
paleidau vėjais nutrūktgalvystę ir tuojau pat atsisakiau savo spon- 
taniškumo programos. Man buvo jau per akis to impulsyvaus 
gyvenimo būdo negandų, nebuvau joms prisitaikęs. Nebegalėjau 
jaustis apkvaišęs pusę dvylikos dienos ir tverti panašių dalykų. 
Spontaniškumą, regis, visada lydėdavo apgailestavimas. Gyventi 
šia akimirka - nuostabu, pamaniau, bet reikia kruopščiai rinktis 
tas akimirkas. Labai dažnai čia pat už kampo jau laukdavo kita aki- 
mirka, kur kas vertesnė išgyventi, nei ta, kurią tu gyvenai dabar. 

Suskambo telefonas. Pusiau spontaniškai pakėliau ragelį. Tai 
buvo Franė. - 

— Sveikas! Kaip reikalai? 

- Gerai. O tavo? 

- Puikiai. Klausyk, - pradėjau, - prieš kelias dienas skambino 
tėtis. Sakė, kad rinko tavo numerį visą savaitę, bet niekas nežinojo, 
kur tu. 

— O, velnias. Buvau visur po truputį. Gerai, aš jam paskambinsiu. 
O kaip tu laikaisi? Nemačiau tavęs šimtą metų. 

Mudu dar truputį va taip pasišnekėjome (nė vienas mūsų ne- 
mokėjome iš tikro plepėti telefonu), paskui susitarėme susitikti. 

Kai padėjau ragelį, man šovė į galvą, kad Franei spontaniškas 
gyvenimo būdas tiko daug labiau, nei man. Ji buvo įgudusi išvengti 
padarinių. Veikiau, kaip ir Steranko, ji lengvai susidorodavo su 
įvykių padariniais. Kai važiuodavome su tėvais atostogauti, mau- 
dytis eidavome kartu ir aš po to visada norėdavau greitai nudžiūti 
ir pasikeisti drėgnas glaudes, o Franė jausdavosi labai laiminga 
pildama smėlio pilis ar vaikščiodama palei uolas su drėgnu mau- 
dymosi kostiumėliu ir leisdama saulei ir vėjui jį išdžiovinti. Netgi 
dabar, suaugusi, ji sugebėdavo gyventi veiksmų ir gestų, kuriuos 

matydavai veik tik filmuose, pasaulyje, - jame žmonės perbrenda 
upes nenusiavę batų ar puola į smarkiausią liūtį vienmarškiniai, 
arba, pagauti aistringo pykčio priepuolio, svaido lėkštes į mylimąjį 
per visą kambarį. Aš irgi norėčiau visa tai daryti, bet realiame 
gyvenime visuomet tenka išsidžiovinti batus, pabusti peršalus 
arba sušluoti šukes ir sumokėti už naujus indus. Lygiai taip pat 
ir su muštynėmis: po jų tu gauni trintis tris valandas ligoninėje 
laukdamas, kada tau peršvies ir ištiesins nosį, arba nešti savo patį 
geriausią kostiumą į valyklą, kad ten tau išvalytų kraujo dėmes ir 
prisiūtų atvartą. Kine matome tik didžiuosius intrigos padarinius: 
visos šiukšlės sušluojamos kitapus ekrano scenos patarnautojų, net 
ir tikros muštynės palieka tik kelis kosmetinius randus. 

Kine ar knygose veiksmo, kad ir koks jis būtų pragaištingas, 
apogėjus viską supaprastina ir išsprendžia - padaro viskam galą. 
Tikrovėje katastrofas ir susipriešinimus visada lydi nemalonumai. 
Reikia grąžinti raktus, sumokėti sąskaitas, atsisakyti pieno prista- 
tymo į namus, įspėti žmones, viską suderinti. Visai kaip Otelui. 
Praėjus dviem minutėms po to, kai nužudė Dezdemoną, jis laukia 
žemės drebėjimų ir saulės užtemimų, o susilaukia tik daužančių į 
duris kaimynų, norinčių sužinoti, ką reiškia visas šitas triukšmas. 
Ar kaip tam mano draugui: jis gavo durklu į pašonę ir jam nutraukė 
bedarbio pašalpą, nes jis nepasirodė tikrinimo dieną ir neužpildė 
ligos anketos - tuo metu jis gulėjo reanimacijos mašinoje. 


Metro stotelėje grupė policininkų stabdė visus einančius pro už- 
tvarą. Atsistojau į ilgą eilę prie bilietų automatų, tačiau zuikiai 
policininkų nedomino: jie klausė kiekvieno keleivio, ar jis važiavo 
metro šituo pačiu metu prieš savaitę, kai tarp Brikstono ir Stok- 
velio buvo nužudyta moteris. Aš papurčiau galvą ir man įbruko į 
rankas lapą, kurio viršuje didelėmis raidėmis buvo atspausdinta 
ŽMOGŽUDYSTĖ ir KVIETIMAS LIUDYTI. Apačioje buvo mo- 
ters fotografija. Ji šypsojosi, nuotrauka buvo išplaukusi, tarytum 
fotografuota vakarėlyje, kur ta moteris juokėsi girta. Ji buvo dvi- 
dešimt vienerių metų, afrikietė, ir niekas nieko apie ją nežinojo, 
išskyrus tai, kad ją rado mirtinai nukraujavusią tuščiame vagone, 
kai traukinys sustojo Stokvelyje. 

O štai dabar, lygiai po savaitės, aš sėdėjau ir laukiau, kad trau- 
kinys pajudėtų. Palinkęs į priekį ir laikydamas tą popierių abiem 
rankomis it kokį ploną laikraštį spoksojau į tos negyvos merginos 
nuotrauką. Aplink mane koks tuzinas žmonių darė lygiai tą patį. 

Franė pasirodė rytojaus dieną prabangiai atrodančiu automobiliu. 
Nežinojau, kokio jis modelio, o ir ji nebuvo visiškai dėl jo tikra. 

— Rodos, tai vadinama voksholo krevete ar panašiai, - paaiškino, 
spyrusi į priekinę padangą, tarsi norėdama parodyti, jog stūmoklių, 
guolių ir alyvos rinktuvių pasaulis jai - kasdienybė. 

- Kieno tai mašina? - paklausiau, kai mudu tyliai burzgėme pro 
naują riaušėms atlaikyti pritaikytą „Tesco“ parduotuvę Akro gatvė- 
je - ji atrodė tarsi vieta, kuri, ištikus bėdai, per penkiolika minučių 
galėjo būti oru evakuota į neutralią Voksholo zoną. 

- Vaikino, kuris draugauja su Sele, gyvenančia mano name. Jis 
paskolino mašiną jai, o ji paskolino man su griežta sąlyga, kad jos 
nesuvarysiu. Automobilistai juk šitaip sako: suvaryti mašiną. 

Franė buvo su vairavimo akiniais. Tokiais didžiuliais plastma- 
siniais rėmais, ir su jais atrodė kone komiškai, kaip kokia mok- 
slininkė. Vairą laikė įsikibusi taip, lyg plukdytų laivą per stiprią 
audrą. Mudu labai lėtai judėjome į priekį tirštam eismo sraute, 
aš dūsavau, dejavau ir keikiausi, o Franė, nerodydama jokio su- 
sierzinimo, plekšnojo per vairą radijo transliuojamos popmuzikos 
ritmu. Metams bėgant tas mano nekantrumas darėsi toks radikalus, 
jog kilo pavojus, kad nebesugebėsiu niekuo džiaugtis: kiekviena 
veikla buvo kliūtis tolesnei veiklai. Tas vis didėjantis nekantrumas 
neturėjo nieko bendra su baime pavėluoti ar skubėjimu: tai buvo 

būsena, o ne reakcija. Aš skubėdavau net tada, kai neturėdavau ką 
veikti. Autobusuose negalėdavau susiturėti nestebėjęs šviesoforų: 
su baime raudonos šviesos, su palengvėjimu žalios ir be galo pa- 
tenkintas, kai autobusas pralėkdavo stotelę nesustojęs. Kai važiuo- 
davau atostogauti, laukdavau nesulaukdavau, kada baigsis kelionė 
traukiniu ir prasidės atostogos, o tada - kada gi baigsis atostogos 
ir vėlei prasidės normali rutina. Franė visada buvo kitokia. Dar 
vaikai mudu dažnai važiuodavome į iškylas su tėvais jų žydruoju 
„Vauxhall Victor“. Tėvas buvo labai apdairus vairuotojas ir kiekvie- 
nąsyk, kai mus kas nors aplenkdavo, jis pakartodavo: „Šitas skuba“, 
ir mama išmintingai linkteldavo galva. Aš jau ėjau iš proto, o Franė 
ir toliau dairėsi pro langą čiulpdama ledinuką (savąjį aš jau seniai 
būdavau sučiulpęs). 

— Tai kaipgi baigėsi tavo mašinai? 

— Metalo laužo rinkėjai pasiūlė man už ją keturiasdešimt sva- 
rų, tai iškeičiau ją į panaudotą metro abonementą. Kartais aš jos 
ilgiuosi. Anądien praėjau pro autodetalių parduotuvę ir staiga ne- 
žmoniškai panūdau nusipirkti laidus akumuliatoriams sujungti. 

- Kas yra laidai akumuliatoriams sujungti? 

- Negi tu nežinai, kas yra laidai akumuliatoriams sujungti? 

- Ne. | 

- Tai daikčiukas, kurį paskolini žmogui, kai jo automobilis ne- 
užsiveda. 

Mes jau privažiavome parduotuvės prieigas ir Franė pradėjo ma- 
nevruoti į automobilių stovėjimo aikštelę. Iš to, kaip ji sukinėjo vairą 
į vieną ir į kitą pusę, pašliauždama kelis centimetrus į priekį, po to 
trukteldama atgal spigiai pasipriešinus greičių dėžei, būtum pama- 
nęs, kad mes stengiamės įvažiuoti atbuline eiga į telefono būdelę. 

— Nori, kad aš pamėginčiau? 

Franė išlipo ir aš persėdau į vairuotojo sėdynę. Nėriausi iš kailio 
stengdamasis įveikti įvairias tritaškio posūkio stadijas, kol galiau- 
siai automobilis buvo tobulai įspraustas tarp dviejų kitų automo- 
bilių - išskyrus tai, kad stovėjo ne šonu į kelkraštį, o užpakaliu. 

- Jis truputį per daug išsikiša priekyje ir užpakalyje, ar ne? - šūk- 
telėjo man Franė pro atvirą langą. Išvariau mašiną ir pastačiau ją 

lygiagrečiai su stovėjusia priekyje, miglotai prisimindamas, kad 
taip ir reikėjo pradėti. Šįkart, regis, ratus pasukau teisingai: mašina 
ėmė riedėti į tarpą užpakalyje be jokio pasipriešinimo garso. Franė 
man vadovavo sukdama rankas ratu: tas judesys man visada asoci- 
javosi su mūsų tėvo brandos pasauliu. Pavažiavau atgal dar trisde- 
šimt centimetrų ar panašiai, o Franė vis dar mojo man atgal, kol aš 
įpyliau į už manęs stovėjusį automobilį. Vėl pažvelgiau į veidrodį ir 
išvydau Franę, nerūpestingai mojančia man važiuoti atgal. 

— O Viešpatie švenčiausias! Negaliu patikėti, prakeikimas! 

— Kas nutiko? 

— Nejaugi nematai, kas nutiko? - iškošiau pro sukąstus, kelių 
policininko miną primenančius dantis. Franė nužvelgė du auto- 
mobilius, valandėlę nustebusi, paskui uždėjo ranką ant burnos ir 
naiviai sukikeno: 

- Ohoo! 

— Frane! 

— Kvailas šiknius! - nusikvatojo ji. 

- Frane! 

— Na ir vairuotojas! 

- Velniava. 

- Galėjai būti bent kiek atsargesnis, - pareiškė ji tarp juoko 
priepuolių. 

Man visa tai juokinga pasirodė tik tuomet, kai tai jau liovėsi 
būti juokinga, - kai vyriškis, kurio mašiną aš kliudžiau, iššoko iš 
kulinarijos parduotuvės lyg mėsa iš pyrago. Pirmiausia jis pamatė 
automobilius, paskui - šypseną, kuria išsiviepė mano burna. Buvo 
panašus į vyruką, galintį pašėlti dėl tokių dalykų: toks savo jėgomis 
prasisiekęs tipas, sunkiu darbu pasiekęs tai, ką pasiekė, ir turintis 
vieną ar net kelias tatuiruotes. Ką nors sakyti buvo beprasmiška. 
Beliko tik stovėti ir tikėtis, jog kad ir ką jis darytų, tatai nebus labai 
skausminga ir nepadarys didžiulės struktūrinės žalos. 

— Labai atsiprašau, - pasakė Franė. - Regis, šiek tiek įsivarėme. 

Vyras vis dar tylėjo. Maišelis, kurį jis laikė (kad ir kas jame 
buvo), darėsi riebaluotai perregimas: tikriausiai bandelės su dešra. 
Jis tankiai kvėpavo per nosį. 

— Labai menkai įsivarėme, tiesą pasakius, - pridūrė Franė, bet 
jai tai tariant, paskutinis skiemuo jau buvo beišsprogstąs į juoką. 
Ji pamėgino susivaldyti, bet jos akys sudrėko juoku. 

- Toks mažylytis plekštelėjimas, - patikslino, rodydama per cen- 
timetrą praskėstus nykštį ir smilių. - Ir mums būtų labai džiugu 
paskolinti jums laidus akumuliatoriams sujungti. Tik visa bėda, 
kad jų neturime. 

Ir dvigubai smarkiau prajuko. Franei tai buvo grynas niekis. Kad 
ir ką moterys kalbėtų, vyrai tokiose situacijose rizikuoja kur kas 
labiau. Tas tipas niekada nebūtų smogęs Franei, jis būtų dvigubai 
smarkiau ir dvigubai ilgiau talžęs mane. 

- Jai kažkas ne taip? - paklausė jis. 

— Ji mano sesuo, - paaiškinau stengdamasis nesijuokti. Juok- 
damasis būčiau parodęs dantis ir jam galbūt kiltų pagunda juos 
išmušti. Jau daugel metų nebuvau primuštas. Sunkiai ir beprisimi- 
niau tą pojūtį, bet dėl to tokia perspektyva atrodė dar baisesnė - lyg 
vapsvos įkandimas: nebeprisimenu, ką jaučiau tąsyk, bet jau pati 
mintis kėlė man siaubą. 

Vyrukas įsmuko į savo mašiną, pavarė ją šiek tiek atgal, pa- 
skui ir vėl išlipo, neišjungęs variklio. Laimė, nukentėjo tik mūsų 
mašina. Kai tik mūsiškė nutolo per penkiolika centimetrų nuo jo 
mašinos, toji išmušė bamperiu mūsų užpakalines šviesas ir įlenkė 
bagažinę. 

— Tai tokie žmonės, kaip jūs, - prabilo jis žiūrėdamas į mane, o 
ne į Franę, jau paliovusią juoktis. - Tai tokie žmonės, kaip jūs... 

Ir nepasakė daugiau nieko. Taip ir nesužinojome, ką tokie žmo- 
nės, kaip mes, jam padarė. Jis tik pažvelgė į mane žvilgsniu, by- 
lojančiu, kad galėtų nupirkti mane, mano seserį, automobilį ir 
viską, kas jame yra, ir išversti visa tai į metalo laužą, jeigu prieš 
tai jam nereikėtų sumaitoti dar šimto svarbesnių dalykų. Jam ne- 
buvo lengva ištraukti automobilį iš tos siauros erdvės, į kurią mes 
jį įspraudėme. Franė šluostėsi akis, vis dar kikendama. 

— Kvailas gaidys! - pasakė jam nuvažiavus. 

— Kad jį kur, Frane, - tariau, - su tokiais, kaip jis, reikia būti 
atsargesniems. | 

Diena buvo giedra, bet vėsi. Franė buvo užsidėjusi raudoną vil- 
nonę kepuraitę ir apsivilkusi pilką lietpaltį, kurį visuomet vadinda- 
vo „garsiuoju mėlynuoju lietpalčiu“ - prieš keletą metų ji išgyveno 
Leonardo Coheno laikotarpį, - nes jis buvo įplyšęs prie peties. 

- Šiaip ar taip, gerai, kad šito nesuvalgėme, - pasakė traukdama 
iš kišenės polietileno maišelį. - Viskas galėjo iš tikrųjų prastai 
baigtis. 

— Ar tai yra tai, ką spėju esant? 

- Taip, - atsakė ji, išbėrusi į saują pusę maišelio turinio ir atkišusi 
man. Kas liko, susibėrė sau į burną. Suraukusi kaktą išsitraukė iš 
kitos kišenės kokakolos skardinę - jau buvau besusimąstąs, kiek 
kišenių tame lietpaltyje, - atidarė ją ir trūktelėjo ilgą putojantį 
gurkšnį. 


Dangus buvo blyškiai žydras, tarsi aptrauktas tokia plonyte debesų 
migla, jog, rodės, jos nė nebuvo. Tai buvo nei vasara, nei ruduo. 
Saulė ne tokia kaitri, kaip vasarą, bet medžiai vis dar puikavosi 
tankiais žaliais lapais. Vėjas praūždavo stipriais gūsiais. Mums 
žingsniuojant per esplanadą pūtė tik menkas vėjelis. Paskui pri- 
ėjome didžiulį šniokščiantį ir siūruojantį medį. Mūsų aukštyje vis 
dar pūtė tik tas menkutis brizas, atrodė, kad vėjas siaučia tik tuose 
besirangančiuose lapuose ir linguojančiose šakose. Priešais medį 
stovėjo nuo laiko pažaliavusi didžiulė statula - moteris, girdanti 
luošą vyrą. Vyras sėdėjo, viena ranka moteris padėjo jam gerti, kitą 
laikė lengvai uždėjusi jam ant peties. Vanduo tekėjo iš puodelio ir 
varvėjo ant jų apsamanojusių kojų. Akmuo, samanos, vanduo - pa- 
prasčiausios sudedamosios amžinybės dalys. 

Žingsniavome toliau. Esplanada plytėjo priešais mus, erdvi ir 
plokščia. Priekyje plonų medžių eilė driekė žolėje ilgus šešėlių 
stulpus. Tolumoje buvo matyti vaismedžių guotas - pasimiglojęs, 
kaip Lorraineo ar Claudeo peizažuose. Saulė ginė per dangų debe- 
sis. Šviesa keitėsi kas kelias sekundes: štai debesys buvo nutaškuoti 
šviesiai geltonai arba rausvai, o jau netrukus tapdavo melsvai viole- 
tiniai. Žemė buvo kieta po mūsų kojomis. Franės veidas ir drabužiai 
skendėjo akinamoje šviesoje, jos akyse degė saulės šviesa. 

Mudu stebėjome, kaip kažin koks vyriškis su dviem mažais vai- 
kais ir šunimi ištraukė iš bagažinės didelį Sopwith Camel modelį. 
Lėktuvas buvo valdomas radijo, sukiodamas nuotolinio valdymo 
pultą vyriškis vairavo tą biplaną pažeme. Mudu stebėjome tai 
kokias penkias minutes, o tuo metu jis pasiuntė vaikus atnešti iš 
mašinos trūkstamų dalių ar kažkokios alyvos. Tada jis pasikrapš- 
tė prie sparnų ir žengė atgal, nukreipdamas į lėktuvą nuotolinio 
valdymo anteną. Lėktuvas nuriedėjo pažeme dar kelis metrus, bet 
jokio greičio neįgavo. Vaikams tai nusibodo ir jie ėmė svaidyti 
vienas į kitą medinį lėktuvėlį: pagavęs vėjo gūsį šis kelias sekundes 
kilpojo arba tik sklendė ore, paskui ramiai sau nusileido ant žemės. 
Vyriškis dar sykį pamėgino išjudinti radijo valdomą biplaną, bet 
šįsyk jis net nepašliaužė žeme. 

— Negali jo pakelti, biče? - sušuko Franė. 

— Viešpatie aukštielninkas, Frane! Tu prisižaisi. 

Pačiupęs už uodegos vyras nuvilko biplaną į mašiną, garsiai 
ragindamas vaikus, ir sulojo šuniui. Aišku, vengiantis grįžti į ma- 
šiną - niekas jam net lazdos nenumetė atnešti - šuo vis dar norėjo 
žaisti. Vaikai, vilkintys striukėmis su gobtuvais, nuleidę rankas 
klusniai sugrįžo į mašiną. 

— Būtų smagu, jeigu jo mašina nekrusteltų iš vietos, - pareiškė 
Franė su trykštančiomis juoko ašaromis. 

— Tai būtų jau paskutinis lašas. Baigtųsi tuo, kad jis nušautų šunį 
ir pusę Klephemo gyventojų. 

Mudu grįžome per esplanadą kažkokių pastatų link - tualetų 
abudu nešini kažkokių dūminių medžiagų kanistrais, peršoko per 
užtvarą ir ėmė ropštis į pastatą, tolydžio leisdami raudonų, žalių ir 
mėlynų dūmų kamuolius. Dūmai kilo aukštyn tirštais debesimis, 
paskui išsisklaidydavo. Saulei leidžiantis ta šviesa darėsi sodresnė, 
gilesnė ir sklido ilgais auksiniais dryžiais. Kampas gagenančių 
žąsų plasnojo tų ryškių ruožų link. Pasidarė šiek tiek vėsiau. Visai 
nenuraukiau, kur esąs. 

Mums už nugaros pasigirdo mašinų signalai, riksmai, bėgimas. 
Atsigręžėme ir išvydome virstančius iš furgono policininkus - iš 

pradžių du, paskui labai skubotai dar penkis ar šešis, - jie lėkė per 
žolę prižiūrėtojų pastato link ir garsiai šaukė. Paskui pamatėme, 
kaip peršoko per užtvarą prie anų pastatų ir nurūko pro mėlynų ir 
raudonų dūmų užraitus bei plunksnas. Vėl pasigirdo riksmai. Kai 
dūmai išsisklaidė, pamatėme tuos du vaikus, vis dar anapus tvoros, 
be galo nustebusius. Vienas pasuko už pastato kampo, bet pataikė 
tiesiai į glėbį dviem policininkams, jie sviedė vaikėzą ant žemės jam 
dar nespėjus pasipriešinti. Kitas policininkas puolė antrąjį, bet tas 
išsilenkė ir pasileido kiek įkabindamas prie užtvaros. 

— Ronai, užbėk jam už akių! - šaukė anas policininkas. 

Užtvara buvo daugiau kaip dviejų metrų aukščio ir vaikinukas 
įveikė ją nesumažinęs greičio. Prie jo, bėgančio palei tvorą ir besi- 
taikančio į atvirą parką, iš priekio lėkė kitas policininkas. Skuos- 
damas kiek įkabina kojos juodukas suklupo ties vienu iš stulpų, 
išsidrėbė kiek ilgas. Kai kėlėsi, faras jau buvo vos už kelių metrų. 
Kai atsistojo, faras buvo per pusę žingsnio ir jau tiesė ranką. Kelias 
sekundes jie, rodos, išlaikė tą atstumą, paskui, nors tuo sunku pa- 
tikėti, tarpas tarp faro rankos ir vaiko nugaros, regis, ėmė pamažėle 
didėti ir vaikas dėjo į kojas. 

— Greičiau! - sušuko Franė, - Bėk! 

Faras bėgo, kiek įmanydamas, kelias sekundes, bet vaikis sulig 
kiekviena sekunde laimėdavo dar pusmetrį. 

— Greičiau, tau pavyks! - šaukė Franė iš visų plaučių. 

Faras jau visiškai išsikvėpė, po kelių metrų dvilinkas susirietė 
ir gaudė kvapą. Vaikis tik apsidairė, sulėtino greitį ir nubėgo per 
esplanadą į švytinčią saulę. Vėl apsidairė. Mes jam mojavome ir 
šaukėme. Jis mus pamatė ir atmojo mums atgal, paskui ir vėl leidosi 
bėgti, pavirto siluetu, vis mažesniu, mažesniu, galiausiai liko vos 

Vis dėlto pasiryžau nusipirkti tą trimitą. Kai užsukau pas Steranko 
jo pasiimti, radau tik Fumę, sėdinčią ant grindų Mėlynajame kam- 
baryje, greta jos garavo puodelis arbatos, ji skaitė. Vilkėjo vienu iš 
Steranko megztinių. 

— Pasilik ir išgerk arbatos, - pasiūlė ji šypsodamasi. 

— Ar aš tau netrukdau? 

— Man smagu tave matyti. Nežinau, kur Steranko. 

Fumės-plaukai buvo kietai susukti į kuodelį. Mūvėjo džinsais 
ir nublukusiomis raudonomis puskojinėmis. Buvo keista matyti 
ją vilkint vienu iš Steranko mėgstamiausių megztinių. Kol Fumė 
plikė arbatą, nupėdinau į Steranko kambarį ir atsinešiau trimitą. 
Mėlynasis kambarys buvo pagrindinė Steranko namų svetainė, 
taip praminta todėl, kad jos grindys buvo nudažytos mėlynai, o 
sienos žydrai. Joje nebuvo nieko, išskyrus radiatorių ir nedidelę ste- 
reoaparatūrą. Fumė uždėjo flamenko gitaros plokštelę. Aš įpyliau 
arbatos ir atplėšiau sausainių pakelį. Išsitraukiau trimitą iš dėklo 
ir krapštinėjausi su pistonais. 

— Manai, kad išmoksi juo pūsti? 

- Abejoju. 

Kalbėjomės ramiai ir labai oficialiai, kaip stengiasi kalbėtis pa- 
silikę vienu du draugo meilužė ir meilužio draugas. Norėjome 
vienas kitam patikti ir persistengdavome kvatodami iš vienas kito 

juokelių. Kalbėjomės apie Fredį ir apie Belindą, nors pokalbis 
visąlaik sukosi apie Steranko. Jis ir žabojo mūsų artumą, ir darė jį 
įmanomą. Buvo daugybė kitų dalykų, apie kuriuos mudu galėjome 
kalbėtis, tačiau visų jų vengėme. 

Fumė manęs paklausė, ką norėčiau veikti, kokį darbą norėčiau 
dirbti. Prisipažinau nežinąs: kiek save pamenu, gyvenau nuo vieno 
pokalbio iki kito, pamažėle stumdamasis į niekur. 

Kambarys aidėjo nuo rankų pliaukšėjimo, kulnų kaukšėjimo ir 
gitaros stygų brunzgimo. Fumė nubraukė užkritusius ant knygos 
trupinius. 

Mėlynos grindlentės atrodė drėgnos, net skystos oranžiniame 
elektrinio radiatoriaus atšvaite. Durų įsprūdos buvo nudažytos 
tamsiai pilkai ir mėlyname fone atrodė tarsi kryžius, - kartkar- 
tėmis primenantis skęstančio laivo stiebą, iškylantį iš mėlynos 
jūros, - elektrinio radiatoriaus sienelės atrodė it ryškūs saulėlydžio 
ruožai. 

Mudu sėdėjome ir kalbėjomės to radiatoriaus atšvaituose. 

Lapkričio penktoji, laužų naktis - mudu su Steranko žingsniavome 
per parką jo namų link. Mėnulį siautė ūkana. Švelnus rūkas gaubė 
geležinius medžių griaučius. Vėsioje dangaus migloje tryško žali, 
raudoni ir geltoni fejerverkai. Priešais mus dūlavo plika, tuščia 
orkestro pakyla. Takų buvo nebematyti už kelių žingsnių. Raketa 
išgaubė lanką aukštai danguje ir ištryško krintančių spalvotų vai- 
niklapių lietumi. Už kelių žingsnių į kairę aidėjo šaižūs garsai ir 
švysčiojo ryškios mugės spalvos. Mudu patraukėme jos link pro 
milžinišką laužą, kiek vėliau vakare tapsiantį pirotechnikos spek- 
taklio centru. Kirtome plikų medžių giraitę, vos įžiūrimą ir klampią 
tame rūke. Danguje švystelėjo dar viena raketa. 

Dykroje prie Steranko namų vaikai sukūrė didžiulį laužą. Jo 
kambarys sverdėjo ir kilnojosi drauge su ryškiomis liepsnomis. 
Langų stiklai įšilo, dangus atrodė sodriai mėlynas. Visas kambarys 
sverdėjo, supamas oranžiškos šviesos, sūkuriuojančios aplinkui 
įvairius įpusėtus tapyti paveikslus. Tokie besirangantys šešėliai. 
Karštis. Fumės portretą - tai buvo pirmas, kurį mačiau - liepsnų 
šviesa užliejo raudonomis dėmėmis. Jos akys atrodė bauginamai 
gyvos toje mirgančioje šviesoje. Steranko uždėjo plokštelę, atsi- 
sėdo ant palangės ir, apkabinęs rankomis kelius, stebėjo jo siluetą 
išryškinantį laužą. Muzika užliejo kambarį, pilną judančių spalvų, 
pilną degančios šviesos. | 

Buvo sekmadienio popietė, šalta ir lietinga, viena iš tokių, kai 
labiausiai norisi praleisti keturias penkias valandas kino teatre, 
valgant pyragaitį ir žiūrint dvigubą gražiai nufilmuotų, saulės už- 
lietų prancūzų filmų seansą. Kino teatras siūlė trigubą nespalvotų 
Bergmano filmų seansą, todėl mes galiausiai nuėjome pas Fredį 
žaisti stalo žaidimo iš pinigų. Pasišildę prie dujų viryklės, Steran- 
ko, Fredis ir aš gėrėme arbatą ir laukėme Karltono; paimdavome 
į rankas sekmadieninio laikraščio puslapius ir vėl numesdavome 
juos neskaitę. 

- Šitas laikraštis - tikra mėšlo krūva, - pasakė Steranko, su pa- 
sibjaurėjimu numetęs spalvotą priedą. - Tik pažiūrėkite: antroji 
šimtmečius trukusios daržovių troškinio istorijos dalis. Nieko sau 
pokštas. 

Mudu su Fredžiu nesivarginome atsakyti. Tokia tai buvo po- 
pietė. Steranko buvo apsivilkęs storą brangų megztinį, jo draugo 
nugvelbtą iš parduotuvės Čelsyje, kurioje jis dirbo. Steranko už- 
sitraukė ant plaštakų rankogalius ir atsargiai laikė tarp jų puodelį 
garuojančios arbatos. 

Suskambo durų skambutis. Fredis nuėjo atidaryti ir grįžo ly- 
dimas Karltono, - jis dėvėjo raudoną beisbolo kepurę ir kažko- 
kį storą amerikietiško stiliaus trijų ketvirčių ilgio paltą. Fredis 
įpylė jam arbatos ir Karltonas išsliuogė iš palto, nusiėmė kepurę 


106 


ir nusitraukė per galvą ryškų golfą. Po juo buvo užsivilkęs kitą 
storą megztinį. 
"- Nesušalsi? - paklausė Steranko. 

— Nesušalčiau, jeigu galėčiau nusipirkti megztinį už du šimtus 
svarų. 

- Juk sakiau tau: tas tipas gali įtaisyti jį tau už penkiasdešimt. 

— Aš net ir penkiasdešimt neįstengčiau sumokėti. 

— Tada turėsi šalti, ar ne? 

— Taip, šefe. 

— Nagi nagi, eime sulošim liudo, - pasiūlė Fredis. 

Fredžio kambarys buvo tarsi ledainė, tad mes susėdome apie 
žaidimo lentą prie virtuvės stalo. Po pusvalandžio kiekvienas jau 
buvome sumetę maždaug po tris svarus į banką - po dešimt pensų 
kiekvienąsyk, kai tik iškrisdavo šešetukas arba kai nepavykdavo 
išjudėti iš vietos, - tačiau nebuvo jokio ženklo, kad kuriam nors 
nusišypsotų laimė. Mums daug labiau rūpėjo nustumti vienas kitą 
atgal ir sukurti uždarus blokus - vienu metu Karltonui pavyko su- 
rinkti visas žalias figūrėles į vieną kvadratą, - užuot suvarius savo 
figūrėles namo. 

Maždaug po valandos žaidimo, netyčia išmetęs penkis šešetu- 
kus iš eilės, Steranko - mėlynieji - gerokai išsiveržė į priekį: trys 
jo figūrėlės jau buvo namuose, o paskutinė apėjusi tris ketvirčius 
lentos. Kiek artėlėliau jo buvo vien tik Fredis, jo raudona figūrėlė 
buvo per devynis langelius nuo Steranko mėlynosios. Jis išmetė 
šešetuką („Krapštyk pinigą, suski , - šūktelėjo Steranko), paskui 
trejetuką ir nuvarė Steranko atgal į pradžią. Po to Steranko ne- 
grįžtamai nunyko. Nebegalėdamas judėti ir neišmesdamas šešeto 
jis buvo priverstas dėti į banką po dešimt pensų kassyk, kai tik 
išmesdavo kauliuką. Per kelias minutes sumetė du svarus, o mes 
tuo metu skubiai skuodėme lenta. 

— Rūpūs miltai, - nusikeikė Steranko, išridenęs ketvirtą penketą 
iš eilės. 

— Krapštyk pinigą, - pareikalavo nepraradęs budrumo Fredis. 

- Šūdas, turiu iškeisti šitą, - pasakė, išsitraukęs stambią monetą, 
kurios nė vienas mūsų nebuvome matę. 

— Kas čia per daiktas, krugerandas*? - išplėtęs akis paklausė 
Karltonas. 

- Namuose turiu jų visą krūvą. Dabar labai keblu jomis atsikra- 
tyti. Žmonės žiūri į jas kiek įtariai, - paaiškino Steranko, įmetęs 
monetą į banką ir traukdamas grąžą. - Kad jus kur, negi niekada 
nesate matę dviejų svarų monetos? 

Nė vienas mūsų nebuvome jos matę. 

- Pasakysiu jums dar šį tą, - pridūrė Steranko. - Pusė kronos jau 
nebegalioja; mes perėjome į dešimtainę pinigų sistemą. 

- Gana jau, baikime šitą sumautą žaidimą, - pasakiau išme- 
tęs trejetuką ir taip sudarydamas tuščią dviejų geltonų figūrėlių 
bloką. 

Žaidimui baigti ir Fredžiui, ir Karltonui reikėjo išmesti po viene- 
tą. Kol jiedu mėtė paeiliui ketvertus, penketus ir trejetus, Steranko 
galiausiai pavyko išleisti paskutinę figūrėlę, ir jis ėmė vaidinti per- 
galingą šuoliavimą apie lentą („Taip! Du šešetai! Trys šešetai - aš- 
tuoniolika - ir vienas. Šūdas!“) Galiausiai Fredis išrideno vienetą 
ir laimėjo. Visi pavydžiai žiūrėjome, kaip jis skaičiuoja laimikį. 

- Penkiolika svarų ir dvidešimt pensų! - paskelbė plačiai 
išsiviepęs. 

- Koks sumautas žaidimas, - pasakiau. 

— Nuostabus žaidimas, - patikslino Fredis. - Taktinis žaidi- 
mas - reikalaujantis įgūdžių. 

- Puiku, Fredi, - prabilo Steranko. - Dabar gali išeiti apsidairyti 
parduotuvės ir nupirkti joje pyragaičių. Tuomet suruoštum drau- 
gams nuostabią arbatėlę. 

— Viskas jau uždaryta. 

Susitaikėme su tuo, kad teks išgerti dar arbatos su avižiniais 
sausainiais („veikiausiai patys nuobodžiausi sausainiai pasauly- 
je“, - pripažino Fredis) ir šliurpdami sėdėjomę kur sėdėję. 

- Nair popietė. Alinės uždarytos, „Ritzy“ nieko nerodo, net per 
televiziją nerodo futbolo rungtynių, - pasiskundė Steranko. 


* Pietų Afrikos auksinė moneta, sverianti vieną unciją, perkama pinigams in- 
vestuoti. (Vert. past.) 

— Gal rodo kokį filmą? 

— Rodo, - patvirtino Fredis, žiūrėdamas į laikraštį. - Tolyn Kon- 
gu, Tamsos širdies ekranizaciją, su Kennethu Williamsu Marlou 
vaidmenyje ir Sidu Jamesu - Kurco. 

— Labai juokinga, Fredi, - pasakė Steranko, nušluostęs rankove 
langą, aprasojusį nuo drėgmės. 

— Vis dar lyja? 

— Pila kaip iš kibiro! Viešpatie, šitas miestas - tikras pisuaras. 
Kurių velnių mes čia gyvename? 

— Nes mes - anglai. 

— Sakau tau, netrukus šitas miestas taps nebegyvenamas. Ak, 
tas malonumas, su kuriuo žmonės ištaria „ne“ daugybei dalykų! 
Tiesiog neįtikėtina, kokį gyvenimą čia kartais privalai ištverti. Ma- 
Žiausiai šešis mėnesius per metus praktiškai neįmanoma džiaugtis 
geru oru. Nesuprantu, kaip mes tai iškenčiame. 

— O ką darysi, - prabilo Karltonas. - Kai prieš porą metų dirbau 
kepykloje, tai buvo siaubingas darbas, bet man reikėjo šlamančių 
tešlos. 

- Viešpatie, mačiau jį artinantis?. Sėdėjau ir mojau jam ranka, 
kad greičiau slinktų pro šalį. 

- Žodžiu, ėjau iš proto kiaurą dieną iš nuobodulio. Tada vieną 
gražią dieną tariau sau: „Smenga viskas skradžiai . O paskui pa- 
klausiau savęs, ką turėčiau dabar daryti, pasakęs „smenga viskas 
skradžiai“. Ogi nieko. Veikti nebuvo ką. Lyg man būtų paralyžiuo- 
ta koja. Galiausia tik kartoji „Smenga viskas skradžiai“ diena iš 
dienos. 

— Taip, seni, tu teisus, - pritarė jam Steranko žiūrėdamas pro 
langą į lietų, - Mėšlas. Negaliu sugalvoti, ką norėčiau šiandieną 
veikti. 

— Aš tai noriu išbarškinti savo laimikį, - pasakė Fredis. - Už kiek 
sakei, gali gauti tą megztinį, Steranko? 

Kitą savaitę praleidau su Karltonu remontuodamas namą prie 
Kembervelo. Darbas užtruko ilgiau, negu tikėjomės, ir tik penk- 
tadienio popietę, eidami namo Šaltojo uosto gatve, radome laiko 
užsukti užsiregistruoti dėl bedarbystės pašalpos. Kadangi dirbome, 
o ta kontora veikė labai trumpai, abu nepasirodėme joje tą dieną, 
kai reikėjo užsiregistruoti. Moteriškė, sėdinti už armuoto stiklo, 
manęs paklausė, kodėl pavėlavau dvi dienas. 

- Turėjau pokalbį dėl įsidarbinimo. 

— Ojjūs? - paklausė ji Karltono. 

— Turėjau pokalbį dėl įsidarbinimo, - paaiškino jis. Ji šypsoda- 
masi įteikė mudviem abiem po įspėjimą, nieko nepasakiusi apie 
mūsų dažais aptaškytus drabužius. Įrašė naują registracijos datą, 
lygiai po dviejų savaičių, ir tuo viskas baigėsi. 

Išskyrus tą trumpą mano atvirai deklaruoto darbo laikotarpį, 
man jau daug metų buvo nepriekaištingai mokama bedarbystės 
pašalpa. Kad jau sykis gauni pinigų reguliariai - neišskiriant nė 
pašalpos butui, - svarbiausia palaikyti nuolatinį savo gyvenimo 
sąstingį socialinių tarnybų akyse. Vengti bet kokio aplinkybių 
pasikeitimo, nes net kelių dienų darbo deklaravimas gali sukelti 
sunkių komplikacijų. Tokių problemų sprendimas apsunkina šių 
įstaigų tarnautojų gyvenimą, tad jie pageidauja, kad pasilaikytu- 
mėte sau menkiausius ateities planų pakitimus. Retkarčiais mane 

aplankydavo vienas kitas tipas, susirūpinęs tuo, kad, regis, mano 
karjera išvis nekrustelėjo per pastaruosius dvejus metus, bet aš 
paaiškindavau jam, kad moku susirasti užsiėmimų („labai dažnai 
lankausi bibliotekoje“) ir nemąstau apie savižudybę, ir jis išeidavo 
nusiraminęs. Nors prieš kelias savaites gavau sudalyvauti savotiš- 
koje apklausoje Krištolo rūmuose - joje nepasirodžius man bus 
nutraukta pašalpa, buvo skelbiama kvietime, - kur supratinga, 
mandagi, tačiau įtartina moteriškė tardė mane dėl mano ketinimų, 
klausė, kodėl buvau atleistas iš paskutinės darbovietės ir kokį darbą 
norėčiau dirbti. Į kiekvieną klausimą atsakydavau būtent taip, kad, 
man atrodė, užkirsdavau kelią tolesniems klausinėjimams, tačiau 
ji atkaklavo kokių dvidešimt minučių. Aš irgi atkaklavau, priešin- 
damasis jos atkaklumui, ir užtikrinau ją, kad mano požiūris į tai, 
kaip susirasti darbą, gerokai patobulėjo. 

— Aš jau susiformavau savo požiūrį, - atsakiau jai cituodamas 
Paulą Newmaną iš Šaltarankio Luko. - Buvau keliskart susitikęs su 
darbdaviais ir keletas laiškų su neigiamais atsakymais buvo labai 
padrąsinantys. Manau, kad reikalai jau iš tikrųjų pajudėjo. 

Regis, ją tai patenkino ar bent jau atitiko kriterijus, kuriuos ji 
turėjo patenkinti, kad galėtų užbaigti pokalbį. Ji įteikė man kelias 
brošiūras ir palinkėjo sėkmės. Šiltai padėkojau jai ir išėjau, gerokai 
mažiau įsiutęs, nei būčiau galėjęs tokiomis aplinkybėmis. 

Karltonas turėjo susitikti su Belinda Franko dengtoje turgaus 
picerijoje. Jaučiausi pavargęs nuo dažymo, tad pasakiau, kad pa- 
simatysiu su juo vėliau. 

Efros gatvė atrodė lyg kokie laiptai, ir juo labiau artėjau prie 
namų, juo labiau nuvargęs jaučiausi. Kojos buvo sunkios, nelygi- 
nant kuprinės, o akys pilnos deginančių dulkių. Pavydėjau savo 
šešėliui to, kaip lengvai jis slydo šaligatviu. 

Mano kaimynas Džordžas išžengė lauk kaip tik tuomet, kai 
rakinau savo buto duris. Jis buvo kokių šešiasdešimties metų ir 
apibūdinęs jį kaip „niūrų“ gerokai pagražinčiau. Nes pastaruosius 
dvidešimt metų, kiek man žinoma, pagrindinis jo gyvenimo siekis 
buvo išsisukti nuo lietaus. Visa kita, - tarkim, tai, ką jis darė išsi- 
sukęs nuo lietaus, - buvo jau nesvarbu. | 

— Kaip laikotės, Džordžai? - paklausiau knebinėdamasis su už- 
raktu. 

- Negaliu skųstis, - atsakė jis ir ėmė skųstis viskuo, kas tik jam 
šovė į galvą. 

— Bet vis dėlto laukiate Kalėdų? 

— Kažin, sūneli, kažin. 

Atidariau duris ir atsisveikinau su Džordžu. 

- Iki, plušėk toliau, sūnau. 

Atsidūręs bute, pataikiau į sceną, vertą pigaus siaubo filmo. Ta- 
rakonai nebeapsikentė su netvarka: vienas, pusės kronos didumo, 
plautuvėje mazgojo indus, kitas siurbė grindis; keli neaiškūs ame- 
biški padarai relaksavosi vonioje, negyvos vapsvos ir musės, kurių 
pritvojau per dvi savaites, tačiau nepasivarginau sušluoti, akmenėjo 
ant palangių arba stirksojo, prilipusios prie stiklo. Garų surinktuvas 
dvokė taip, lyg būčiau kepęs jame mėsainius, viryklė buvo apsitrau- 
kusi sukietėjusiais geltonais maurais, kurie, kaip supratau, radosi 
iš skumbrės, kurią prieš kelias dienas mėginau palaistyti lydytu 
sviestu. Prie juodo maišo, naudojamo kaip šiukšliadėžė, tarsi jam 
būtų nepavykę paskutiniu mėginimu pabėgti nuo šiukšlių ir susi- 
rasti kokią higieniškesnę vietą, gulėjo apgraužti viščiuko griaučiai. 
Aliuminio skardinėse daržovių kario likučiai atrodė kaip perregima 
žemė, kurioje galėjai išskirti bulves, morkas bei žiedinius kopūs- 
tus, ir visa tai buvo papuošta plovo ryžių konfeti. O seni persikai 
dubenyje vilkėjo storais pelėsių megztiniais. 

Palikęs vien su sportinėmis kelnaitėmis išmečiau visas šiukšles, 
visus nešvarius drabužius sukroviau į skalbinių dėžę ir išvaliau viską, 
ką man rodė akys. Nušveičiau riebalus nuo kai kurių virtuvės rykų, 
išlaisvinau kelis prie virtuvės stalo prilipusius puodelius. Podėlyje 
radau krepšį žlegsinčių bulvių, kurios ir buvo, kaip dabar supratau, 
to keisto visą virtuvę užplūdusio žemės kvapo šaltinis. Prie tų bulvių 
gulėjo ištekėjęs įskilęs aliejaus butelis, o keli sūriniai meteoritai mau- 
dėsi aliejaus baloje. Užsimovęs gumines pirštines atsikračiau gabalu 
radioaktyvaus žiedinio kopūsto, paskui išmečiau ir pirštines. 

Tai nebuvo tobulai atliktas darbas, bet šiokia tokia pažanga buvo 
matyti. Ir vis dėlto negalėjai patikėti, kad buvo prieita iki to. Sulig 


112 


kiekviena savaite, regis, evoliucijos kopėčiomis nusileisdavau dar 
kelis laiptelius žemyn. Norėdamas apversti tą procesą aukštyn ko- 
jomis, pripildžiau sklidiną vonią karšto švaraus vandens ir nėriau. 
Panardinau galvą po vandeniu ir užkandau kvapą, jausdamas, kaip 
galva plūduriuoja lyg nupjautos jūržolės, paskui ją kilstelėjau kelis 
centimetrus aukštyn, kad galėčiau kvėpuoti per nosį kaip hipo- 
potamai. Valandėlė taip pasipliuškenau, paskui ištraukiau kamštį 
ir leidau vandeniui nutekėti nuo mano kūno ir ištekėti lauk, taip 
tapdamas amfibija, žinduoliu ir galiausiai, kai vandens nebeliko ir 
nusidriekė tik putų ruožas, rodantis jo pasiektą lygį, - žmogumi. 

Po kelių sekundžių suskambo telefonas ir aš staiga ir vėl išnirau 
į dvidešimtojo amžiaus pabaigą. 

Užėjau į „Efrą“, baro salė buvo sausakimša. Prie baro spietėsi 
tik pustuzinis policininkų, o ant grindų gulėjo vaikinas su skyle 
plautyje ir kraują sugeriančiomis baro pašluostėmis. Kažkokia 
moteris verkė. Tai atsitiko penkios minutės prieš man įeinant. 
Baro patarnautoja tupinėjo apie vaikiną, gręžė pašluostes rau- 
donomis rankomis. Tad aptarnauti liko tik vienas asmuo. Jau 
buvo be penkiolikos vienuolika. Niekas neniurzgėjo dėl to, kad 
teko palaukti. 

Paklausiau, kas nutiko, bet nieko nauja nesužinojau. Tie dalykai 
visada tokie patys: ginčas, kam eilė prie biliardo stalo, kažkas už- 
kalbino kažkieno kito draugę, išpiltas gėrimas, kažkas pažvelgė į 
kažką kitą. Muštynės, apversti stalai, stiklo šukės - ir staiga kažkas 
su išvirtusiomis Žarnomis. 

Greitoji pagalba atvyko dešimt minučių vėliau už policininkus. 
Prisiminiau, kaip vieną vakarą, kai mudu buvome girti, Fredis man 
pasakė: „Esama dviejų rūšių tragedijų: tos, kurios neįvyksta, ir tos, 
kurios įvykti neturėjo“. 

Galvojau apie tą vaikiną: kaip jį įgrūdo į greitosios pagalbos 
automobilį ir prijungė prie plazmos maišelio, apie slaugės ir gy- 
dytojus, kurie laukė jo užsirišę kaukes ir užsimovę pirštines, ir 
apie tuos visus kitus, laukiančius eilėje greitosios pagalbos sky- 
riuose, kraujuojančius, kenčiančius skausmą, bejėgius. Galvojau 

apie aušrą, brėkštančią virš tų stiklo šukių, apie abejingas gatves 
ir langus su užtrauktomis užuolaidomis. 

Nuolatiniai gėrovai stoiškai kalbėjo apie tai, kas nutiko. Praleisk 
alinėse pakankamai laiko ir priprasi kone prie visko. Netrukus 
vargiai beišvysi, ko jau nebūtum matęs. Kažkas pasakė: „Tik įsivelk 
čia į muštynes, ir tada jau žinok, kad rizikuoji pakratyti kojas“. 

Išgėriau alų su niekuo nekalbėdamas. Galvojau apie savo kepenis 
ir inkstus: jie nesiskųsdami, nematomai dirbo savo darbą. Tikė- 
jausi, kad niekada negausiu dūrio į pašonę. Arba, kad mano nosis 
ar žandikaulis niekada nebus sulaužyti, dantys išmušti ar veidas 
perrėžtas peilio ašmenimis. Tačiau užvis labiausiai tikėjausi, kad 
niekada negausiu dūrio į pašonę. 

Namuose žiūrėjau, kaip Mike'as Tysonas deda į skudurus kaž- 
kokiam tipui, paskiau klausiausi, kaip Callas dainuoja Liučijos 
ariją. Klausydamasis suvokiau, kad niekas negali būti taip tobula, 
kaip jos balso atminimas, netgi meilė ar išdavystė, - juolab meilė 
ar išdavystė. Galimas daiktas, jai tragedija reiškė būtent tai, gal bet 
kuri tragedija reiškė būtent tai. 

Važiavome taksi iš vakarėlio Šiaurės Londone: Steranko, Fumė, 
Fredis, Belinda ir aš. Po kokių dešimties minučių vairuotojas su- 
stojo ir pasakė, kad susikrušo variklis. Iššokome kažkur prie Vest- 
minsterio. 

Buvo pusė dviejų nakties. Dangus - beveik purpurinis. Lengvas 
rūkas. Apėję ančių flotilę kirtome Sent Džeimso parką. Niekas 
nekrutėjo, net šviesų marginiai ant tvenkinio paviršiaus. Nužvel- 
giami tamsių statulų žvilgsnių patraukėme viena iš alėjų. Fumė ir 
Steranko ėjo truputį priekyje. Ji buvo įsikibusi jam į parankę, galva 
šiek tiek palinkusi prie jo. Praėjome pro išriestą juodą Churchillio 
statulą. 

Po kelių minučių Fumė sušuko: „Žiūrėkite, Kalėdos!“, ir paro- 
dė į kalėdinę eglutę, papuoštą raudonais, geltonais ir mėlynais 
bumbulais. 

Perėjome per Vaitholą, pro visą tą tuščią valdžios architektūrą su 
jos griežta puošyba ir neperprantamu patrauklumu. Plačios gatvės, 
diskretiški medžiai. Skelbimas su užrašu „Churchillio karo laikų 
kabinetas“ ir strėlė rodė keliais laipteliais žemyn. Visas tas plotas 
atsidavė muziejumi. Staiga pavirtome turistais. Aplink nebuvo nė 
gyvos dvasios. 

Pastatų langai buvo nepanašūs į langus. Jie buvo tokios pačios 
tekstūros kaip sienos ir jų paskirtis čia buvo ne žiūrėti į juos ar pro 

juos. Didžiausią įspūdį tos sienos darė savo santūriai įtaigiu storiu. 
Tų pastatų idėja buvo vienut vienutėlė: jie buvo sukurti tam, kad 
ilgai tvertų, o tam, kad jie ilgai tvertų, turėjo būti ne tiktai neįvei- 
kiami, bet ir daryti įspūdį. Net vandalizmas čia buvo ne išeitis. Šie 
pastatai sukūrė savo laikmetį. Jie nemetė jam iššūkio, jie jį konso- 
lidavo. Tokia yra tradicijos reikšmė. Jų pamatai buvo giliai įsmigę 
praeitin, jų sienos - amžinos dabarties buveinė. Juos gaubiančią 
simbolinę galią tie pastatai pavertė aktyvia mąslia kantrybe, pada- 
riusia bet kokį jų stebėjimą nereikalingą. Jų archaiškumas ir buvo 
pagrindinis jų galios šaltinis. Tie pastatai turėjo tą patį svorį - tą 
pačią nuotaiką, - kaip ir mūsų aplenkti karo memorialai: tvirti ak- 
mens luitai, su juose iškaltomis žmonių pavardėmis. Net šaligatvis 
čia atrodė amžinesnis. Mes įžengėme į muziejaus laiką. 

Tos gatvės reikalavo pagarbos. Kone viskas čia buvo nekvestio- 
nuojama. Čia nepritiko joks garsas, išskyrus ministerišką kaustytų 
Oksfordo pusbačių ir skubiai kopiančių laiptais kareiviškų batų 
kaukšėjimą. Laiptai. Mes visą laiką kopėme aukštyn. Jautėmės 
žengią kažko, ko niekada nepasieksime, šerdies link. Tolydžio 
augo kažin koks įsitikinimo jausmas. Kiekviena gatvė, kiekvienas 
laiptų maršas vedė prie statulos: piestu pasistojęs žirgas, mojantis 
kardu hušaras, didingas valstybės vyras tyrė gatves ir žengė jomis 
su nepalenkiamu autoritetu. 

Fumės juokas atvilnydavo iki mūsų, tirštomis kvėpavimo ban- 
gomis. Mes žengėme Big Beno link. Pakėlę akis iš pradžių išvydo- 
me vertikalius juodus tvoros pinučius, paskui plikų medžių šakų 
chaosą, už tų šakų - įmantrų Parlamento fasadą, o virš jo - dangų, 
vis dar keistai purpurinį. 

Praėjome pro kvadratinį kanalizacijos dangtį. Ryški žalia šviesa 
žioravo pro dvi mažutes sklendes. Užkišę už jų pirštus mudu su 
Steranko pakėlėme dangtį. Veidus akimoju užliejo geltonai žalsva 
elektros šviesa, nelyginant lobių skrynios švytėjimas. Metalinės 
kopėčios leidosi žemyn nuo šaligatvio į žalumoje skendintį kam- 
barį apačioje. Vienintelis raudonas ciferblatas tyliai blykčiojo tame 
žaliame kambaryje - akinantis it kraujo lašas ant žolės. Iš kambario 
po mūsų kojomis lygiagrečiai su šaligatviu driekėsi mažas tunelis. 

- Kas tai? 

— Nežinau. - Atsargiai, saugodami pirštus nuleidome dangtį. 

- Kaip manai, kas ten buvo? 

— Nežinau. - Atspėti buvo neįmanoma. Mano akys vis dar buvo 
apakintos to žalio švytėjimo. 

Perėjome per Vestminsterio tiltą. Upė buvo alyvuota, tamsi, 
kupina blogio. 

- Eidamas per tiltą visada jautiesi romantiškai, - pasakė Be- 
linda. - Kažin kodėl? 

— Whistleris. 

— Kartais einant per tiltą mane suima baimė, kad tuoj nusviesiu 
visus pinigus per jo turėklą - pasakiau. - Tas jausmas užplūsta ir 
kai stoviu laivagalyje ir žiūriu į žuvėdras ir visas kilvateryje šokčio- 
jančias šiukšles. - Pasijutau išdidus suformulavęs tokį pareiškimą. 
Big Benas išmušė dvi valandas. Stovėjome būriu ir atsigręžę visi 
kartu pakėlėme akis į milžinišką sidabriškai baltą ciferblatą. 

— Visuomet žinai, kur esi, kai matai Big Beną, - pasakė Fumė. 

- Tikrai taip. Tai kurgi mes vėlei atsidūrėme? 

Parlamento rūmai ir Vestminsterio abatija dunksojo pasimigloję 
tame rūke. Viskas buvo sustingę, išskyrus upę. Rantyta žaibo kreivė 


blykstelėjo virš Vestminsterio. Dangus krūptelėjo ir vėl nurimo. 

Savaitės bėgo greitai. Aš remontavau namus drauge su Karltonu 
ir net buvau susiradęs darbą vienai savaitei: ieškojau vaizdinės 
medžiagos filmui. Iš pradžių tai atrodė malonus darbas - sėdėti 
bibliotekose, vartyti katalogus, - bet jo naujumas greitai išsisklaidė. 
Net ir tada, kai tas naujumo pojūtis išnyko, darbas vis tiek buvo 
gana malonus. Kai nedirbau, žaisdavau popietėmis skvošą, o paskui 
nusilakdavau per vakarėlius. Tai buvo geras metų laikas. Alinės ir 
autobusai buvo pilni. 

Vieną vakarą išėjau iš sveikatingumo centro apie penktą valandą. 
Gaubiamas vėsaus vakaro dangaus traukinys dūmė per geležinkelio 
tiltą. Kiekvienas langas rėmino maldaujančius į pietus grįžtančių 
priemiesčių gyventojų veidus. Turgaus prekeiviai pakavo savo 
prekes, krovė neparduotus daiktus ir maistą į furgonus. 

Kalėdinės šviesos kybojo nukarusios virš Brikstono Centrinės 
gatvės: žvaigždės, žibintai, žvakės, bugienio šakos, besišypsantis 
geltono mėnulio ragas. Medis priešais „Ritzy“ puikavosi mėlynais 
ir raudonais bumbulais. Būrys puošniai vilkinčių vyrų, moterų ir 
vaikų giedojo religines giesmes priešais biblioteką. 

Danguje žibėjo vienui viena žvaigždė. Miniu ją tik todėl, kad ji 
ten buvo. 

Priešais mano namą stovėjo furgonas, iš kurio buvo pardavinėja- 
mi mėsainiai. Jis atrodė lyg trimatis raugulys, o jo viduje plušėjo 
kažkoks vyrukas, gaubiamas tropiškos riebalų ir svogūnų dulks- 
nos. Kažkoks lašininio veido vyras, eidamas šalin, numetė tuščią 
mėsainių pakuotės dėžutę ant žolės priešais namą. 

- Ei! Arjūs gyvenate ne šitoj planetoj? - šūktelėjau. Jis apsisuko, 
jo burna žiaumojo it koks šiukšlių sunkvežimio galas, visas smakras 
buvo išteptas ketčupu. 

— Ne, - atsakė pilna pusiau sučiaumoto gyvulio burna. 

Neprasidėjęs su juo nupėdinau į Brikstono centrą ir valandą 
praleidau ieškodamas kalėdinių dovanų, paskui ėmiausi orios ir 
akivaizdžiai neapsimokančios veiklos - skaičiau džiazo plokštelių 
vokus plokštelių parduotuvėje. Administratorius, laikydamas po- 
listirolio puodelį pasvirusį kampu, primenančiu Lesterį Youngą, 
šliurpė per šiaudelį karštą sriubą. Aplinkui šmaižiojo pirkėjai, 
jiems iš plastmasinių krepšių kyšojo dovanų popieriaus rulonai. 
Kai kurios parduotuvės irgi buvo papuoštos spalvotais bumbulais 
ir blizgučiais. Pamačiau šliurinėjantį pirmyn atgal Liuterį su ka- 
vos stiklainiu, irgi šventiškai apvyniotu blizgučiais. Iš stovinčio 
prie įėjimo policininkų furgono sklido šaižūs kalėdinių giesmių 
garsai, pramaišiui su įspėjimais pirkėjams, kad saugotųsi zujančių 
kišenvagių. 

Kažkas pašaukė mane vardu. Pro minią skynėsi kelią Steranko 
su Fume, susikibę už parankių, vilkintys paltais ir besišypsantys. 
Sustojome ir šnekėjomės apie kalėdinį pirkimo šurmulį, žmonės 
zujo pro mus pirmyn atgal, o mes iškvėpdavome greit išnyks- 
tančius skulptūrinius raizginius. Kažkieno kieta ranka suspaudė 
man petį. 

— Narkopolicijos brigada, - sugriaudėjo kažkoks balsas man ties 
ausimi. - Pašokau ir apsidairiau. 

— Pageidaučiau be tokių pokštų, Karltonai, - pasakiau. 

— Greitai išsigąsti, vyruti, - atsakė jis juokdamasis. Jis irgi nešėsi 
didelį pirkinių krepšį. Visi džiaugėmės susitikę. 

— Kelinta dabar valanda? - paklausė Steranko. 

— Trylika penkiasdešimt septynios, - atsakė Fumė. 

— Iš kur žinai? 

Kai ji mostelėjo rotušės laikrodžio link, man toptelėjo, kad nė 
vienas iš mūsų niekada nesegėjome laikrodžio. 

- Tokiu atveju skelbiu, kad mes liaujamės ieškoję Kalėdų dovanos 
Fredžiui ir išleisime tuos pinigus sau bare, - pareiškė Steranko. 


Alinėje išbuvome iki trijų. Lauke pavakarys jau svirduliavo mūsų 
link. Nusnūdę ir užvalgę vakare sugrįžome į „Efrą“. Ji buvo pilna, 
žmonės grūdosi prie baro keliomis eilėmis. Auksiniai serpantinai, 
sidabriniai bumbulai ir spalvoti balionai sugerdavo šiltą alinės 
šviesą ir šioji, atsimušusi nuo jų, pasklisdavo prie baro. Didžiulis 
palubės ventiliatorius greitai sukosi mums virš galvų. Įsispraudžiau 
tarp Belindos ir Fredžio. Aplink mus žmonės gėrė ir kalbėjosi. Pa- 
žinojau daugumą jų iš matymo. Iš kitos salės atsklisdavo smigių 
svaidytojų „valio!“. Maždaug kas dvidešimt minučių Karltoną ir 
Steranko kas nors pakviesdavo prie biliardo stalo kitoje salėje. Prieš 
eidamas žaisti Karltonas užsidėdavo akinius metaliniais rėmeliais, 
dariusius jį panašų į keturiolikmetį. 

- Kas gi nutiko, kad tu dėvi akinius, Karltonai? - paklausiau. 

Belinda nusijuokė. 

— Papasakok jam, Linda, - atsakė Karltonas. 

— Vakar jis pasiliko pas mane nakvoti, bet nepasiėmė kontaktinių 


linzių dėžutės, todėl pamerkė jas į stiklinę su vandeniu ir pastatė 
prie lovos nieko man nepasakęs. Iš ryto jos jau buvo dingusios. 
Naktį aš jas išgėriau, - paaiškino Belinda ir prapliupo juoktis. 

— Moterys! - ištarė Karltonas visiems plyštant juoku. 

— O tavo linzių niekas nebuvo išgėręs, Fredi? 

— Ne, nors vienąkart man trenkė per veidą ir sudaužė akinius. 
Bet tai nesiskaito. 

Kažkas vėl pašaukė Steranko ir Karltoną, ir jie nusigrūdo prie 
kito baro. 

— Ar matėte vakarykštes žinias? - paklausė Eumė. 

— Gal. 

— Ten aiškino apie tą Halley aus kometą. Ar žinote, kad ji švysteli 
tik kartą gyvenime ar panašiai. Regis, netrukus ji pasirodys. O man 
atrodė, kad ji jau švystelėjo pernai ar prieš dvejus metus. 

— Taip, esu tikra, kad prisimenu kažką panašaus, - prisipažino 
Belinda. 

- Regis, nūnai ji visą laiką sukasi kažkur aplinkui. 

- Gal tai, ką mes prisimename, yra laukimas jos pasirodant. 

— Kuo daugiau apie tai galvoju, tuo daugiau dvejoju, - prisipa- 
žino Fumė. 

— Aš irgi, - įsiterpiau galvodamas, ar įmanoma, kad tie taip ilgai 
trunkantys kometos pasirodymo komentarai galėtų sukelti tokį 
intensyvų laukimo jausmą, kad patikėtum, jog tai jau įvyko. 

- O ar matei vakar vakare laidą apie Karlo Marxo šmėklą? - pa- 
klausė Belinda. - Keletas žmonių tvirtino matę jį klaidžiojant ap- 
link Haigeito kapines ir kaulijant iš praeivių cigarečių. 

— Man pasirodė, kad prieš kelias dienas mačiau šmėklą savo 
namuose, - pasakė Fumė. - Buvau svetainėje ir staiga išgirdau: 
„Ar nori duonos su sviestu?“ Paskui supratau, kad kaimynai nar- 
komanai taisė vakarienę. 

Iš biliardo salės grįžo Steranko - Karltonas sumalė jį į miltus 
maždaug per tris minutes, - jis kalbėjosi su Fredžiu ir man nepa- 
Žįstamu tipu. 

- Turiu tau pasakyti, - dėstė Steranko, - kad tas, kas gali žiūrėti 
videofilmą, kuriame Pele išdarinėja fintus vartininkui per Meksikos 

pasaulio čempionatą arba Muhammadas Ali padaro blyną iš Fo- 
remano Zaireo, arba Saidas Aouita sumuša pasaulio dešimt tūks- 
tarničių metrų bėgimo, jei gerai prisimenu, rekordą, - tas, kas gali 
Žiūrėti į tai be ašarų akyse, nesusijaudinti lygiai taip, kaip susijau- 
dina dėl meno kūrinio, yra miesčionis, kitaip jo nepavadinsi. 

- Tu teisus, - patvirtino Fredis. 

— Fanatizmas, - pareiškė Fumė. 

— Proto balsas, - pareiškė savo nuomonę Belinda, ir jiedvi nu- 
sijuokė. 

— Futbolo problema ta, - dėstė toliau Steranko, - kad jis pats 
sau - didžiausias priešas. Kaip tada, kai Argentinos rinktinė iš- 
spyrė Angliją iš Pasaulio čempionato. Jeigu, užuot skundęsis, kad 
Maradona lietė kamuolį rankomis, Bobby Robsonas būtų išėjęs ir 
pasakęs: „Taigi mes pralaimėjome rungtynes - didelio čia daikto. 
Svarbiausia tai, kad mes suvaidinome savo vaidmenį įmušę gražiau- 
sią įvartį, koks tik kada nors buvo įmuštas“, - jeigu jis būtų pasakęs 
ką nors panašaus, tuomet futbolas galėtų priartėti prie meno. 

Tai buvo labai būdinga Steranko. Jo argumentavimo metodas 
buvo sykiu įtaigus ir silpnas. Viskas, ką jis turėjo pasakyti, būdavo 
suspausta į pirmuosius du sakinius, pavyzdžiui: „Man regis, šitas 
filmas - šūdų šūdas. Ištvėriau vos penkias minutes“. Ir viskas. Jei kas 
nors pamėgintų paprieštarauti, jis įdėmiai jo išklausytų, paskui iš- 
tartų: „Taip, galimas daiktas. Manęs jis taip nesužavėjo“. Šitaip arba 
pamėgintų sukurpti kokį nors atsakymą, bet kaip diskutuotojas jis 
buvo beviltiškas, iš tikrųjų beviltiškas. Lengvai išmanevruojamas ir 
pakliūvantis į savo paties suregztų prieštaravimų pinkles, jis buvo 
tarsi vieno smūgio boksininkas: jei šitaip nepavykdavo parblokšti 
priešininko ir greit užbaigti ginčo, jam būdavo galas. Man šitai 
buvo paranku. Aš irgi niekada neturėdavau kantrybės rutulioti 
rafinuotus debatus. 

Tuo metu kilo diskusija, ar ne Fredžio eilė sumokėti už alų. 

- Klausykit, aš mielai sumokėčiau už jus visus, bičiuliai, bet visa 
bėda - mano piniginė: ji užrakinta laikrodiniu užraktu. 

— Nejuokauk. Prisimenu, kada mokėjai paskutinį kartą - pasi- 
likau prisiminimui butelį. 

— Man rodos, dabar Karltono eilė, - pasakė Steranko, pamatęs 
jį grįžtant prie mūsų staliuko. 

— Mano kišenėse švilpauja vėjas, - pasakė jis išversdamas kišenes 
ir valandėlę atrodė, kad jis pavirto biliardo stalu, - tikriausiai tokį 
įspūdį darė žali jo marškiniai. 

— Nieko nepadarysi, Kalėdos. 

— Ar buvote šiomis dienomis jo namuose? - paklausė Belin- 
da. - Jis toks nagas, kad pasistatė miegamajame sargių automatą. 

— Jėrgau aukštielninkas, Linda! 

— Ne, aš juokauju, - pasakė ji, siekdama Karltono rankos. - Sar- 
giai paverčia jį impotentu! 

— Mane irgi, - prisipažino Steranko, kol visi juokėsi. 

— Užtat jis verda gardžią košę, - pasakė Fumė. 

"- Otu Fredi? 

— O man labai mažai tereikia, kad virsčiau impotentu. Dažniau- 
sia užtenka vien pagalvoti apie seksą. - Visi prapliupo juoktis. 

— Na, tai kieno gi eilė mokėti? 

— Gerai, - pasakė Belinda atsistojusi eiti prie baro. - Keturi 
skručai. Kas ką geria? 

Dabar alinė buvo dar labiau prikimšta. Kiti žmonės prisėdo prie 
mūsų stalelio ir aš ėmiausi drąsios iniciatyvos prasiskinti kelią iki 
tualeto. Kai grįžau, Steranko stovėjo prie baro ir kalbėjosi su Edu, 
depresijos apimtu maniakine-depresine psichoze sergančiu ligoniu. 

- Pasakysiu tau, kodėl visiškai nesvarbu, už ką tu balsuoji, - aiš- 
kino Steranko. - Rytoj tu važiuosi metro, ir kai išlipsi kitame gale, 
ten stovės koks nors varganas jaunuolis - arba moteriškė, - lau- 
kiantis, kad atiduotum jam savo bilietą. Ir jis tai daro kiaurą dieną, 
kiaurą savaitę, kiaurus metus, ir veikiausia darys tai didžiąją savo 
gyvenimo dalį. Žinai, kai pamatau tai darant kokį dvidešimtmetį 
vaikiną, man plyšta širdis. Ir tuos keturiasdešimtmečius ar penkias- 
dešimtmečius vyrus, kurie tikriausiai dirba tą darbą nuo tada, kai 
prieš trisdešimt metų atvyko į šitą sumautą šalį. Jeigu turėčiau sūnų, 
liepčiau jam, užuot tai darius, užsiregistruoti bedarbiu arba leisti 
dienas Brikstono žaidimų aikštelėje, arba prekiauti narkotikais. 
Problema - ne nedarbas, o tarnyba. 

Edas vyniojo cigaretę ir niurnėjo negalįs patikėti Steranko nai- 
vumu, esą jis gyvenąs nerealiame pasaulyje ir nedalyvaująs po- 
litikoje. 

— Nesąmonės, - atsikirto Steranko, - aš iki kaklo įniręs į po- 
litiką. 

- Trauk perkūnai! 

- Klausyk, aš tau pasakysiu, kaip dalyvauju politikoje: aš niekada 
nevalgau „McDonalde“, niekada nežaidžiu elektroninių žaidimų, 
jokio kito šūdo, kurį jie rodo. Stengiuosi nesiklausyti popmuzi- 
kos, niekada nesiklausau pirmosios radijo programos, neskaitau 
sekmadieninių laikraščių kultūros puslapių. Neperku jokių Pietų 
Afrikos prekių, neturiu mašinos ir paprastai neleidžiu pinigų tam 
mėšlui, kurio pilna parduotuvėse. Man nerūpi gauti padorų darbą 
ir nesvarbu, jei niekada neturėsiu savo namo, - kai žmonės kalba 
apie namų kainas, aš nesiklausau. Aš nepažįstu jokių bankininkų ar 
žmonių, dirbančių reklamoje, Sityje aš išvis buvau tik vieną kartą. 
Jei kas skaito bulvarinį laikraštį, stengiuosi jo nematyti. Supratai? O 
dabar priėjome prie tikrai svarbių dalykų: aš praleidžiu labai daug 
laiko tapydamas ir mąstydamas apie meną. Kitaip tariant, stengiuo- 
si neapakti. Niekada neskaitau šūdo vertų knygų ir nevaikštau į 
šūdo vertus filmus. Daug sportuoju ir klausausi Coltraneo, Sonny 
Rollinso, Lesterio Bowieo, Beethoveno ir Šostakovičiaus - kitaip 
tariant, stengiuosi neapkursti. Pagavai? Dalyvauju svarbiausiuose 
mūsų laikų politiniuose mūšiuose. 

Prapliupau juoktis, nors sunku buvo pasakyti, ar Steranko kalba 
rimtai, ar ne. Edas nesuprato jo nei vienaip, nei kitaip. 

- Tu arogantiškiausias sumautas šunsnukis iš visų, kokius tik 
esu matęs, - pasakė jis ir nukiūtino į kitą salę. 

— Kartais aš prikalbu visokių niekų, - pasiaiškino Steranko. 

— Tu tiesiog kambarinis revoliucionierius, - pasakiau juokda- 
masis, kai visi pasislinko ir palaisvino mums vietos atsisėsti stalo 
gale. Fredis pasakojo Belindai apie savo knygą. 

- Ji visiškai autobiografinė, - aiškino jis. - Pasakotojas - įtakingas 
džiazo kritikas, miegantis su daugybe ultramodernių moterų. 

— Ne, kokia ji iš tikrųjų? Ar turi siužetą? 

— Ne, joje nėra jokio siužeto. Nekenčiu siužetų. Būtent siužetai 
ir žudo žmones. Siužetai - blogiausia, kas gali būti knygose. Tokia 
nuobodybė, kai vienuoliktame ar kokiame nors kitame skyriuje kas 
nors būtinai turi išsitraukti revolverį. Siužetai yra tai, ką tu gauni 
per televiziją: šiandien jie nebereikalingi. 

— Kiek tu jau parašei? 

— Labai nedaug. Tavęs nevilioja užmesti akį? 

Steranko sėdėjo apkabinęs Fumę per pečius, Karltonas kalbėjo 
su man nepažįstamu vyru. Alinė klegėte klegėjo, visi juokėsi, su- 
sidauždavo bokalais, tolydžio barškėjo kasos stalčius. Pajudėti 
beveik nebuvo kur. Žmonės vaišino vienas kitą ir niekas nenorėjo 
muštis. Fredis pastatė visiems po milžinišką bokalą ir supratau, kad 
man gėrynės dabar patiko netgi labiau nei prieš metus. Spoksojau 
į kalėdinius serpantinus ir balionus, žibintus su blizgučiais ir ryš- 
kiaspalvius burbulus. Mane supo alinės klegesys ir vėl apniko tas 
keistas jausmas, kurį patyriau futbolo aikštėje, - kad laikas sustojo 
sekundės dalelytei. Pakėlęs akis išvydau, kaip palubės ventiliatorius 
ėmė suktis lėčiau, paskui sustojo, išskydęs judėjimas virto ryškiai 
sustingusiomis keturiomis mentėmis - išsitempęs it tinklas tarp 
jų driekėsi voratinklis. 

Paštu atėjo šaukimas į teismą dėl nesumokėtų mokesčių, nuo ku- 
rių buvau tikras esąs atleistas. Prieš keturis mėnesius gavau raštą, 
patvirtinantį, kad neprivalau mokėti jokių mokesčių. Paskui buvo 
pareikalauta, kad sumokėčiau penkis šimtus svarų. Parašiau atsa- 
kymą, kuriame paaiškinau, kad man buvo pranešta, jog esu atleistas 
nuo mokesčių. Atėjo kitas šaukimas į teismą. Aš vėl parašiau atsa- 
kymą. Jie ir vėl atsiuntė šaukimą. Aš ir vėl atsakiau raštu. Negavau 
nė vieno pranešimo, kad tie mano laiškai buvo gauti, sakytum 
kontora, siuntusi man šaukimus, neegzistavo. 

Gavęs šaukimą iškart paskambinau į mokesčių inspekciją, bet 
ten niekas nekėlė ragelio. Nuėjau tenai, bet vos tik spėjau prasižioti, 
uniformuotas tarnautojas pamojo man ranka, kad užsičiaupčiau, 
ir parodė į skelbimą, kuriame buvo parašyta, kad čia negali būti 
sprendžiamos jokios su darbo konfliktu susijusios bylos. Atsisėdau 
koridoriuje, parašiau kitą laišką ir nusviedžiau jį į šiukšlių dėžę su 
užrašu „Paštas“. 

Grįžęs namo suvalgiau lėkštę šlykščių pupelių su skrebučiu ir 
išgėriau puodelį arbatos. Mažyčiai riebalų burbuliukai plūduriavo 
rudo skysčio paviršiuje, apšviesti kalėjimą primenančios plikos 
elektros lemputės. 

Per žinias rodė demonstracijas prieš medžioklę kažkur Londono 
apylinkėse. Visi medžiotojai atrodė oriai su raudona jojimo ap- 

ranga, visi skalikai kiauksėjo ir lekavo, o demonstrantai stengėsi 
užkirsti jiems kelią ir trukdyti. Vienas demonstrantas, parodytas 
stambiu planu, šaukė: „Padugnės! Padugnės!“ 

Pastaraisiais metais tas žodis tapo tipiška užgaule, vartojama bet 
kurioje situacijoje, kai viena žmonių grupė norėjo judėti į priekį, 
o kita norėjo ją sustabdyti. Jis buvo taip dažnai vartojamas, kad 
jau nebebuvo suvokiamas kaip menkinamasis žodis. Moralinis 
jo aštrumas atšipo, ir dabar jis skambėjo tik kaip agresyvus pa- 
sveikinimas, o drauge ir jį ištariančiojo skausmo, pralaimėjimo ir 
pažeminimo šūksnis. Tai buvo žodis, kurį išrėkdavai, kai policijos 
lydimi sunkvežimiai ar streiklaužiai jau būdavo įsiveržę. Jame buvo 
netgi kažkas elegiška, kažkoks nostalgiškas kreipimasis į tą jo pra- 
rastą moralinę ir politinę galią, nelyginant koks tylantis aidas šaltą 
dieną, mėginantis surasti kelią atgal į burnos šilumą. 

Kalėdų išvakarėse Steranko pakvietė mus visus pas save valgyti 
kalakuto. Susėdome apie virtuvės stalą, kurį jis išrinko, ištraukė 
į laiptinę, o paskui ir vėl surinko kambaryje. Židinyje liepsnojo 
ugnis ir dar dvi krūvos malkų gulėjo abipus židinio. Visa, kuo buvo 
užverstas jo kambarys, buvo ištuštinta ir sudėta ant lovos arba 
sugrūsta į kampus: užrašų knygelės, aplankai su eskizais, romanai 
minkštais viršeliais. Sienos kaip visada buvo nukabinėtos nebaig- 
tais piešiniais, drobės stovėjo sukrautos kampe. Be židinio liepsnų, 
kambarį apšvietė tik žvakės, stovinčios ant stalo ir ant židinio at- 
brailos. Steranko netgi nupirko pigių papliauškų. Visi atsinešėme 
gėralo ir žolės ir visi jau buvome gerai įkalę bei apspangę nuo 
žolės, kai Steranko įniro iš virtuvės, nešinas kalakutu, iškilmingai 
pūpsančiu priešais jį, nelyginant karūna ant pagalvėlės. Keptos 
bulvės ir kalakutas buvo gražiai įrudę, su aukso atspalviu. Buvo dar 
padažo, brokolių, žirnelių ir virtų bulvių. Mes viską šveitėme kaip 
kiaulės ir viską nuskalaudavome gausybe raudonojo vyno. Suvalgę 
kalakutą išsitraukėme papliauškas ir užsivožėme spalvotas kepures. 
Fredis pareiškė anądien susipažinęs su įgaliotuoju redaktoriumi 
kontoroje, kurioje buvo rašomi papliauškų palinkėjimai, ir ketino 
ten įsidarbinti. Visi juokėmės ir rodėme vieni kitiems pigius iš pa- 
pliauškų iškritusius niekučius: gondolą, žvakidę, parašiutininką, 
dviratį, saksofoną. 

Nukraustę stalą įkibome į brangių saldainių dėžę, kurią atnešė 
Belinda. Grojome mėgstamas plokšteles, išgėrėme butelį portveino 
ir visi iš eilės mėginome gliaudyti bertoletijas Steranko riešutų 
spaustukais. Netrukus stalas buvo apšniaukštas tuščiomis alaus 
skardinėmis, žolės pakeliais, kamščiais, vyno buteliais, riešutų 
lukštais ir saldainių popierėliais. Buvome šešiese: Karltonas, Fumė, 
Fredis, Belinda, Steranko ir aš. 

Pro langą mačiau geltoną gatvės žibinto šviesą, o virš jos - šaltą 
mėnulio pjautuvą. Židinio liepsna užliejo kambarį šilta šviesa. Ant 
židinio stovėjo nerūpestingai atremta atvirutės didumo Millais 
Degančių lapų reprodukcija: nykstanti blausi šviesa, degantys lapai, 
tolstantys medžiai, šviesos glostomi merginų veidai. 

Pažvelgiau į savo draugus - jų akys žvakių ir židinio liepsnų 
šviesoje atrodė švelnios ir tamsios. 

Mudu su Fredžiu sėdėjome jo virtuvėje ir gėrėme arbatą. Radijas 
buvo įjungtas. Kažkas pabeldė į duris ir, kai Fredis jas atidarė, į 
vidų įsiveržė šalto oro gūsis. Tarpduryje stovėjo Fumė ir trepsėjo 
kojomis purtydama nuo batų sniegą. Vilkėjo didžiuliu tamsiu 
Steranko paltu. 

Buvo žiema. 

Fredis pripildė arbatinuką, o aš pasislinkau prie stalo, palais- 
vindamas Fumei vietos atsisėsti. Nuo šalčio jos veidas švytėjo. 
Plaukuose tirpo sniegas. 

- Ar nori pyrago su kapota mėsa, Fume? - paklausė Fredis. 

- Būtų puiku. 

— Aš irgi mielai suvalgyčiau du arba tris gabaliukus, - pasa- 
kiau. 

— Nieko sau! - pasakė Fumė. 

— Mama iškepė jį Kalėdoms, - paaiškino Fredis atidengdamas 
plastikinę kepimo formą. - Pašildysiu jį orkaitėje. 

— Koks malonus vaikinas, ar ne? - kreipiausi į Fumę. 

- Vadinasi, judu su Steranko atleido, - pasakė ji kiek patylėjusi. 

- Bijau, kad taip, - atsakiau juokdamasis. 

Po Kalėdų mudu su Steranko likome be skatiko ir galiausiai 
abudu padavėme pareiškimus laikinai įsidarbinti didelėje parduo- . 
tuvėje Naitsbridže. Per sausio išpardavimus ten kasmet įdarbina 

tūkstančius papildomų darbininkų ir po labai trumpo pokalbio su 
darbdaviu mudu su Steranko buvome priimti į didžiulius sandėlius 
po parduotuve. Didžiąją dienos dalį praleisdavome šūkaukdami: 
„Atsargiai! Atsargiai!“ ir stumdami ratukus su kašmyro paltais. 

Per kavos pertraukas lošdavome kortomis su kitais dviem vyru- 
kais, irgi įsidarbinusiais tik išpardavimo laikotarpiui. Labai dažnai 
visi keturi prisišniodavome žolės per pietus ir likusią popietės dalį 
pašėlusiai stumdydavome prekes, netyčia nuveždami drabužius į 
elektronikos prekių skyrių arba vyriškas pižamas į moterų balti- 
nių skyrių, ir tai padarę juokdavomės visa gerkle. Po savaitės mus 
atleido. 

- Apskritai stebiuosi, kad mus ir tiek išlaikė, - pasakiau Fumei. 

„- Aš irgi, - nusijuokė Eumė. 

Valgėme pyragą ir šliurpėme iš puodelių arbatą. Tešla buvo 
minkšta, sluoksniuota, mėsa tokia karšta, jog reikėjo ją vartalioti 
burnoj, kad nenusidegintum liežuvio. 

- Žinote ką, išgerkime dar truputį portveino, - pasiūlė Fredis. 

Nužingsniavo į virtuvę ir atsinešė butelį bei taures. 

- Labai gražios, - pasakė Fumė, pakėlusi vieną taurę. 

Jos buvo mažos, maždaug kiaušinio taurelės dydžio. Šonuose 
visos buvo papuoštos Velso veislės šuns atvaizdu, o virš jo buvo 
užrašas: „Ir šuniui ateina katino dienos". 

— Jos nuostabios, ar ne? - paklausė Fredis, pildamas portvei- 
ną. - Net juokinga, kaip kartais prisiriši prie kokių nors daiktų. 
Šitame bute, be tokių daiktų kaip lova ir kelios kėdės, dar turiu 
stereoaparatūrą, kelis kostiumus iš padėvėtų drabužių parduotuvių 
ir kitokių drabužių. Iš tikrųjų man visi tie daiktai nerūpi. Jei juos 
pavogtų, būtų sumautas reikalas, bet iš tikrųjų tai visai nesvarbu. 
O dar turiu knygų, dvejus mėgstamus sportinius marškinėlius, 
vieną Steranko paveikslą, - šitie daiktai man svarbūs. Ir dar yra va 
šitos taurės: jos man, ko gero, pačios brangiausios. Buvusi draugė 
padovanojo jas man, kai man buvo maždaug septyniolika. Rodos, 
laimėjo jas kažkokioje mugėje. Aš suvaidinau svarbų vaidmenį 
paskatinęs jos seksualinį nubudimą: draugaudama su manimi ji 
suvokė esanti lesbietė. 

- Labai jaudinama, Fredi, - pasakiau. Visi susidaužėme taurėmis 
ir gurkšnojome portveiną kaip pagyvenę mokyklos mokytojai. 
Paskui kalbėjomės apie tai, kokie mes buvome, kai buvome jau- 
nesni. 

- Aš net ir neprisimenu, koks buvau, kai man buvo septynioli- 
ka, - pasakė Fredis. - O tu, Fume? 

— Kokia buvau septyniolikos? Tokia pati, kaip ir dabar, tik sto- 
resnė. ; 

— Iš tikrųjų? 

— Daug storesnė. Paskui numečiau visus lašinius. Ir labai dažnai 
klausydavausi regio. O jūs? Kokie jūs buvote? 

— Neturėjau jokių asmenybės bruožų iki dvidešimt vienerių, - 
pasakiau. - Aš vysčiausi lėtai. Maždaug iki šešiolikos pagrindinis 
mano hobis buvo lėktuvų maketai, futbolas ir stalo futbolas. O po 
šešiolikos tikrąja mano aistra tapo gerti alų. Nuo to laiko nekas ir 
tepasikeitė. 

Fredis įpylė dar karšto vandens į arbatinuką. Jo burną buvo ap- 
lipę pyrago trupiniai. 

- Ar buvai kada įsimylėjęs? - paklausė Eumė. 

— Manau, kad taip, - atsakiau. 

— O tu, Fredi? 

— Esu įsimylėjęs moterį, kuri turi sveiko maisto parduotuvę. 

— Tu jos net nepažįsti. 

— Na ir kas, - atsakė Fredis gūžtelėjęs pečiais. 

— Tai ne meilė, - paaiškino Fumė. - Tai aklas susižavėjimas. 

— Aklas susižavėjimas - aukščiausia meilės forma. 

— Sutinku, Fredi, - pritariau. 

— Judu abu - tikri vaikai, - pasakė juokdamasi Fumė. 

— O tu, Fume? 

— Ką? 

— Neišsisukinėk. Ar tu įsimylėjusi Steranko? 

Fumė nusijuokė: 

— Kas per klausimas! - atsakė ji, laikydama puodelį abiem rankom 
ir nugurkusi didelį gurkšnį. - Beje, ką reiškia ką nors mylėti? 

Kiek patylėjęs pasakiau: 

— Tai reiškia, kad tau niekada nenusibosta stebėti, ką jis kalba. 

Fredis įjungė radiją pasiklausyti žinių santraukos. Amerikiečių 
astronautai dėl blogų oro sąlygų atsisakė planuoto išėjimo į kos- 
minę erdvę. 

— Kosminėje erdvėje sninga, - pareiškė Fumė. 

Langas buvo aptrauktas garo, kaip tobulas namų prisiminimas. 

Žiema mieste. Orų prognozė žadėjo daugiau sniego, bet jis ne- 
iškrito. Kartais dienai pasibaigus paklausdavau savęs, ar jos iš 
tikrųjų būta. Ištisos savaitės pradingdavo be pėdsako. Pirkdavau 
nusivylimą keliančias duonos bandas ir papliurpdavau su vietinių 
parduotuvėlių savininkais. Peršalau ir užkrėčiau kitus. Išeidavau 
lauk, lindėdavau namie. 


Buvau metro, laukiau, kad traukinys išjudėtų iš Brikstono. Į vagoną 
įlipo trys jauni vyrukai. Kažką pasakė pagyvenusiam vyriškiui, 
sėdinčiam kitame vagono gale. Šis jiems kažką atsakė - man pa- 
sirodė, kad jie paklausė, kur šitas traukinys važiuoja, - ir staiga 
visi trys ėmė jį Žiauriai spardyti. Jis sudribo pusiau ant sėdynės, 
pusiau ant žemės. Kumščių smūgiai ir spyriai dusliai atsimušdavo 
į jo kūną. Visi keleiviai iš to vagono galo supuolė į mano galą, visi 
ten susigrūdome, apimti siaubo, kaip galvijai per audrą. Kažkas 
šūktelėjo palydovą, pamažu einantį mūsų vagono link. Du už- 
puolikai išlipo, o trečiasis vis dar talžė tą pagyvenusį vyrą. Paskui 
irgi iššoko lauk. Palydovas padėjo vyriškiui atsistoti. Jo veidas buvo 
bjauriai sumaitotas, šviesus kraujas buvo ištiškęs ant grindų ir ant 
lango jam už nugaros. 

— Kodėl visi čia stovite kaip įbesti? - kažkokia moteris sušuko 
mums visiems. - Kodėl jam niekas nepadeda? 

Visi tylėjo. Niekas nenorėjo atsisėsti prie tos vietos, kur tai nu- 
tiko. Niekas nenorėjo pažvelgti vienas kitam į akis. 

Kai atvykau, teismo rūmuose jau grūdosi minia: šimtai žmonių, 
visi sukviesti dėl nesumokėtų mokesčių, visi protestuojantys ir 
teigiantys esą nekalti. Pažvelgiau į vestibiulyje iškabintą sąra- 
šą, bet savo pavardės ten neradau. Atkreipiau į tai tarnautojo 
dėmesį: 

- Gal čia nutiko kokia klaida? - paklausiau. 

— Šiame sąraše nėra niekieno pavardės, - atsakė tarnautojas. — 
Taip lengvai neišsisuksi. 

Reikėjo išklausyti tiek bylų, kad buvome kviečiami po dešimt. 
Atsistojau į S pavidalo eilę laukiančiųjų pamatyti nuvargusį mokes- 
čių inspekcijos tarnautoją; priešais mane stovintis vyriškis pasakė 
jam: „Kuo jūs, sumauti lambetiečiai, dedatės esą? Inteligentiją 
persekiojančiu Pol Potu?“ 

Aš pasirinkau santūresnę taktiką ir įtikinau tarnautoją atidėti 
mano bylą. Paskui išsitraukiau savo kozirį ir pareiškiau, kad no- 
riu pasiskųsti ombudsmenui. Aš nežinojau, ką darė ombudsme- 
nas, bet Fredis - nieko neišmanantis apie tuos dalykus - patarė 
man pasiskųsti jam. Stovėjusieji už manęs, kuriems tas vulgarus 
mano piliečio teisių demonstravimas akivaizdžiai padarė įspūdį, 
laukė savo eilės. Kai yriausi pro minią, girdėjau, kaip kažkoks 
už manęs stovėjęs žmogus, pareiškė norįs tuojau pat susitikti su 
omnibusu. | 

Namo grįžau per parką, perėjau tuščią futbolo aikštę ir praėjau 
po plona regbio stulpų H, žvelgiau į medžius ir į kantriai kenčiantį 
tvenkinį. Grįžęs namo radau laišką iš mokesčių inspekcijos, skel- 
biantį, kad nesu šaukiamas į teismą. 

Susirgau bumeranginiu gripu, - toks naujas iš Australijos atkeliavęs 
virusas: po savaitės, kai jo nusikratai, jis atsinaujina dar stipresnis 
nei prieš tai. Išeidavau į lauką, tūnodavau namuose ir žiūrėdavau 
Pasaulis kariauja. Tą rudenį didžiumą serijų persirašiau į video- 
juostas, nusipirkęs Brikstono turguje padėvėtą videofilmų grotuvą 
ir dabar dažnai žiūrėdavau po du, po tris epizodus: Stalingradą, 
karą Ramiajame vandenyne, Arnhemą, Britanijos mūšį, Afriker 
Korps, B29, „Lankasterius“, „Spitfairus, Aštuntąją armiją, kiauši- 
nį, kepantį ant išdegusio tanko metalo, Ordeą Wingateą, Birmos 
siurbėles, mirties traukinį, „Stukas“, panzerius, griuvėsius, pro- 
žektorius, skrodžiančius naktinį dangų, Rusijos žiemą, prancūzą 
kolaborantą, daužomą plaktuku per kojas... 

Naktį įkrisdavau į gilų sapnų šulinį, kur įprastinės scenos 
įgaudavo Pasaulis kariauja kronikos vaizdų atspalvį: Brikstonas, 
graužiamas baltų ir juodų aviacijos antskrydžio liepsnų; Steran- 
ko, Fumė, Franė - mes visi - paplūdimyje, kurio smėlis baltas, o 
vanduo - Ivodžimos mėlynumo, lėktuvai užsiliepsnoja giedrame 
danguje mums virš galvų, o už mūsų - suanglėjęs peizažas. Aš 
vandenyje iki pusės. Visi kiti ant kranto kalbasi. Steranko už- 
migęs. Potvyniui šliaužiant paplūdimiu aukštyn, jūra užkloja 
jam kojas ir krūtinę ir uždengia prie jo gulinčią vandeninių 
dažų paletę. Kai ta paletė panyra po vandeniu visiškai, spalvos 

gijos - raudona, geltona, žalia, mėlyna - plūduriuoja vandenyje, 
kol galiausiai vanduo nusidažo mano niekada nematyta spalva. 
Amerikiečių pilotas iššoka su parašiutu iš pamušto naikintuvo. 
Parašiutas neišsiskleidžia, pilotas dingsta jūroje, tada parašiutas 
išsipučia, tokia balta medūza su vyru, įsipainiojusiu jo čiuptu- 
vuose po bangomis. 

Mes sėdėjome aplink stalą ir lošėme pokerį, dulsva šviesa mis- 
tiškai tvyrojo virš mūsų galvų. Iš pradžių lošėme penkių kortų 
stadą, bet tiek kartų gavus kortas nieko neįvyko, kad perėjome 
prie trijų kortų brego: taip buvo daug paprasčiau. Po kelių pa- 
dalijimų Fredis pradėjo statyti aklai, tad kiekvienas, pažvelgęs 
į savo kortas, gaudavo statyti dvigubai. Galiausiai visi, išskyrus 
Karltoną, iškrito iš lošimo. Fredis varė toliau: Dešimt aklų, de- 
šimt aklų... 

Išgasdintas greičio, kuriuo turėjo dėti pinigus į puodą, Karltonas 
tarė: 

— Atsidenk. 

— Negali matyti aklojo, - atšovė Belinda, žinojusi taisykles. 

— Negali matyti aklojo? Nieko sau mintis! 

Pastebėjęs, kaip Karltonas supanikavo, Fredis padidino statomą 
sumą iki dvidešimties aklųjų kas sykį. Karltonui nieko nebeliko, 
kaip tik varžytis, ir tuomet Fredis žvilgtelėjo į jo kortas. 

— Trys atviri svarai, pasakė, statydamas didžiausią sumą - abudu 
sutiko su dvigubu banku, - ir labai akivaizdžiai sublefavo. 

- Atsidengiam, - pasakė Karltonas. Jis buvo užsidėjęs žalsvą 
priekaktį, kurį nusipirko tądien turguje. Jautė, kad tai jam teikė 
pranašumo lošiant. 

- Eilė nuo karalienės, - pareiškė Fredis numesdamas kortas. 

- Eilė nuo karalienės? Šūdas, vyruti... - Karltonas numetė kortas: 
visos vienos spalvos. 

- Ar tu bent kiek nutuoki, ką darai, Fredi? - paklausė jo 
Fumė. 

— Nelabai, nenutuokiu. 

Nusprendėme keisti žaidimą, bet buvo neįmanoma sutarti, ką 
norėtume lošti visi. Belinda siūlė sudėtingus pokerio variantus: 
aštuonių kortų stadą, haibolą, loubolą su laisvom dviakėm ir be 
keitimų, „Dvivamzdį šautuvą“, „Anakondą“, El Paso kriskrosą... 

— Kur tu išmokai visus tuos žaidimus? - paklausė Fumė. 

- Žaisdavau su broliu ir jo draugais Strytheme. 

— Žaiskim „Montanos raudonąjį šunį“, - pasiūlė Fredis. 

- Kaip tu jį žaidi? 

— Nežinau. 

Laikinai pasirinkimo problema buvo išspręsta leidžiant dalytojui 
rinktis žaidimą ir keičiant dalytoją po kiekvienos partijos. Tada 
atsirado naujas rūpestis: išaiškinti kiekvieną naują žaidimą užtruk- 
davo dešimt minučių (Fredis per savo dalijimą atkakliai reikalavo, 
kad žaistume kažkokį bendrai sukurptą „Montanos raudonojo 
šuns“ variantą) ir net po to dauguma mūsų nebuvo tikri, jog su- 
pranta, kas gi čia dedasi. Po to, kai pusvalandį leidome dalytojui 
rinktis žaidimą, galiausiai nenorom sutikome žaisti „Tūzą-dviakę“, 
žaidimą, kuris buvo paprastesnis net už trijų kortų bregą. Tai buvo 
mėgstamiausias Steranko žaidimas (vienas Dievas težino kodėl, 
niekada nesu matęs, kad jis būtų jį išlošęs), ir jis su nekantriu en- 
tuziazmu paaiškino taisykles. 

— Tūzas - didžiausia korta, dviakė - mažiausia. Gaunate dvi kor- 
tas ir statote iš kortos, kurią gausite per kitą dalijimą, eiliškumu įsi- 
terpiančios tarp dviejų gautų. Supratote? Tad jeigu gavote, tarkim, 
karalienę ir triakę, tuomet laimite turėdamas ketvirakę, penkakę, 
šešakę, septynakę, aštuonakę, devynakę, dešimtakę, valetą. Jei lai- 
mėsite, gausite tiek, kiek pastatėte. Jei gauta korta atsiduria kitapus 
turimų - pavyzdžiui, dviakė, karalius arba tūzas, prarandate tai, ką 
pastatėte. O jeigu gauta korta tokia pati kaip turima - šiuo atveju 
karalienė arba triakė, - prarandate dvigubai tiek, kiek pastatėte. 

Taigi geriausias padalijimas yra tūzas ir dviakė, nes tada malkoje 
telieka šešios nuostolingos kortos. Kiekvienąsyk pralošus pinigai 
eina į banką ir galite statyti pačią mažiausią pasirinktą sumą, o 
didžiausia bus tokia, kokia yra banke. Supratote? 

„Tūzas-dviakė“ - nartus žaidimas, ir aš mielai jį siūlyčiau vi- 
siems, kas turi bjaurų būdą. Kai taisyklės išaiškintos, atrodo, kad 
pralaimėti bus sunku, bet per dvi valandas gali atsidurti ant žlu- 
gimo slenksčio. Jo tendencija tokia: penki lošėjai laimi nedaug, o 
šeštasis lieka sukruštas mirtinai. 

Pirmąsias dvidešimt minučių beveik nieko neįvyko. Mes pa- 
statėme dešimt arba dvidešimt pensų ir išlošėme arba pralošėme 
per daug neimdami į galvą. 

— Ir vis dėlto - tai pats nuobodžiausias žaidimas, - pareiškė 
Fumė. 

— Reikia tik dar pažaisti, kad įsitrauktum, - paaiškino Steranko, 
dalydamas kortas. 

- Žaidžiu iš visos sumos, - pareiškė Fredis, rodydamas karalių 
ir penkakę ir nekantraudamas pradėti. - Iš visko, kas yra banke. 

Steranko išmetė jam keturakę. Fredis įdėjo svarą ir bankas padvi- 
gubėjo. Tuojau po jo FEumė parodė karalienę ir keturakę, nuskubėjo 
prie banko, bet gavo keturakę. 

— Ne! Ne! 

— Gerai daliji, Steranko. 

- Šiąnakt miegosi vienas, Steranko, - pasakė Eumė, dėdama 
savo pinigus į banką ir padidindama jį iki šešių svarų. Per penkias 
kitas minutes mes apkramtėme tą sumą, kaskart išlošdami arba 
pralošdami po dvidešimt ar trisdešimt pensų. 

— Sušiktas žaidimas, - pasakė Karltonas išmetęs dvi dviakes ir 
prašydamas naujų kortų. Šitą taisyklę Steranko buvo užmiršęs pa- 
minėti. Gavo tūzą ir dviakę. 

— O Viešpatie švenčiausias! 

- Šūdas. Kitos dvi dviakės jau irgi išėjusios, - pasakė Steran- 
ko. - Sumautas laimės kūdikis. 

- Visos kortos, - pasakė Karltonas iš po savo žalio priekakčio. 

Dalijo Fredis. Jis padelsė, paskui išmetė tūzą. 

- Devyni svarai, Karltonai. Klok juos. 

— Vyrai tiesiog neįtikėtini, tokie gobšuoliai, - pasakė Belinda 
Fumei. 

Karltonas išsitraukė iš banko vieno svaro monetą ir įmetė ne- 
viltį keliančius dešimt svarų. Dabar visi jau buvome įsijaudrinę, 
žaidimas vis greitėjo mums vis atkakliau siekiant gauti laimingas 
kortas. 

— Kiek dabar banke? - ramiai paklausė Steranko. Dalijau aš. 

— Maždaug penkiolika svarų. 

— Gerai, tada paimkim juos, - pasakė jis išmesdamas karalių ir 
triakę. 

Aš atverčiau triakę. 

— Taip! 

— Oi ir nesiseka tau, Steranko, - paerzino Fredis. 

- Švariai sulošta, - pasakė Karltonas sumušęs su manimi ran- 
komis virš stalo. 

— Kokia laimė, - tariau. - Malka - puikiausios formos. Visiškai 
nenuspėjama ir labai piktavališka. 

- O aš maniau, kad mes ketinome žaisti juokais. 

- Juokais? Juokais? - atitarė Steranko. - Tau tai juokinga? 

Stalas buvo apkrautas pinigais. Dalijo Belinda. 

— Tai panašu į žinių ištrauką apie turtingus Londono pietryčių 
gyventojus. Ko gero, šitaip vakarais atsipalaiduoja biržos makleriai, 
— pasakė Fumė keldama savo kortas. - Oho! Valetas ir keturakė. 

— Lošk iš visko! - pasiūliau. 

- Iš viso banko! - patarė Karltonas. Mums labai norėjosi, kad 
kas nors loštų iš banko, kai buvo visi šansai pralaimėti. 

- Statau dešimt svarų, - pasakė Fumė. 

— Tikiuosi, tu laimėsi, Fume, - pasakė Belinda ir išmetė jai 
penkakę. 

- Valio! - apsidžiaugė Eumė. 

- Šūdas, - nusiminė Karltonas. 

Belinda persilenkė per stalą ir pabučiavo Fumę. 

— O Dieve, - atsiduso Steranko, - moterys tiesiog nesupranta 
kortų. Kortos - tai pyktis, gobšumas. Sukčiavimai. Klozetai... 

— Steranko, tu iš tikrųjų numoji ranka į savo laimę, - pasakė 
Belinda juokdamasi. 

- - Neturiu laimės, į kurią galėčiau numoti ranka. Jeigu turėčiau, 
apiplėščiau visus. 

Man atėjo eilė dalyti. Belinda gavo valetą ir penkakę, ištraukė 
penkakę ir dailiai pralošė. Po jos atėjo Fredžio eilė: karalienė ir 
dviakė. 

- Visa suma, - pasakė jis. 

- Ar įsitikinęs, kad gali iš jos statyti? Jeigu praloši, bus apie 
šešiasdešimt svarų. 

— Dalijam. 

Visi nuščiuvo, kai išmečiau viršutinę kortą. Septynakė. 

Likusias kortas nusviedžiau per kambarį. 

- Šūdas! Tik pažiūrėkite, ką gavau: šūdinas žaidimas. - Nė vienas 
mūsų nesureagavo į tokį Steranko pareiškimą. 

Rodės, buvo pats laikas eiti į alinę, tad išskubėjome, trokšdami 
pragerti kuo daugiau Fredžio išloštų pinigų. 

Kai alinė užsidarė, nusipirkome gėralo išsinešti ir grįžome pas 
Fredį lošti toliau. Steranko susuko didžiulę žolės suktinę. 

- Čia tau bus dvidešimties pensų vertas užsitraukimas, - pasakė, 
kai priėjo Fredžio eilė. 

- Praloši visą paką dar neišaušus, - pasakė Fredis. 

Ir vėl negalėjome susitarti, ką lošime; Steranko norėjo toliau lošti 
„Tūzą-dviakę“ - ar galite tuo patikėti? - bet niekas kitas nesutiko; 
Belinda norėjo lošti pokerį, bet mudu su Karltonu jį vetavome (iš 
esmės todėl, kad nenorėjome klausytis, kaip Fredis kartos citatą 
iš Cincinačio vaiko: „Vaikas jį surietė į ožio ragą, vaikas jį surietė 
į ožio ragą“). Galiausiai sutarėme lošti nuobodų visto variantą su 
didelėmis statomomis sumomis. Nebuvau tikras, kad lošimas, kurį 
lošėme, iš tikrųjų buvo lošimas, ir niekas kitas nebuvo tikras gerai 
žinąs taisykles. Svarbiausią jo dalį, regis, sudarė Steranko žolės rū- 
kymas ir pasitikrinimas, ar išgėrei savo dalį atnešto gėralo užbėgęs 
už akių kitiems. Be to, lošimą nuolat nutraukdavo Fredis, kuris 
buvo jau mirtinai nusitašęs, apkvaišęs, įaudrintas savo sėkmės ir 
pašėlusiai norėjo kalbėti apie bet ką, kas šaudavo jam į galvą. 

— Rašai subtilių pastebėjimų knygą apie moralinį žmonių san- 
tykių painumą mūsų dienomis, šitame amžiuje, - postringavo 
jis. - Tai - ne romanas: tai - alibi. 

— Tai jam - terapijos kursas, - patikslino Steranko, - pranoks- 
tantis autoparodiją. 

Paskui Fredis padeklamavo skystą monologą apie knygą, kurios 
nė vienas iš mūsų nebuvome skaitę. 

— Neįtikėtina knyga. Su ja Naipaulas atakuoja aukščiausią Eu- 
ropos literatūros formą - nuobodųjį romaną. 

— Klausyk, būk malonus, leisk mums susitelkti į mįslę, kieno 
dabar eilė dalyti kortas, - nutraukiau jį. 

— Ne, tai neįtikėtina knyga, - toliau kalbėjo Fredis. - Viena iš 
tų, kurios reikalauja didžiulių pastangų neužmiršti savęs paklausti, 
kas bus toliau. 

— Kas autorius? - paklausė Fumė. 

— V. S. Naipaulas. 

- Kiekvienas sakinys - trileris, - paaiškino Fredis, užsikosėjęs 
nuo per giliai įtrauktos žolės. 

- Klausyk, Fredi, jei tu retkarčiais nors truputėlį susitelktum į loši- 
mą. Na, bent kas dešimtą padalijimą, labai mums tuo pagelbėtum. 

— Gerai... Gerai. Tik priminkite man, ką mes čia lošiame. Ne, 
nesakykite, noriu susigaudyti pats, - pasakė pakėlęs paskutinio 
dalijimo kortas ir dėliodamas jas tam tikra tvarka. - Na, ką gi mes 
čia turime. Per daug kortų „Tūzui-dviakei“, per daug bregui... 

— Užsičiaupk, Fredi! 

— Argi ne tau dalyti? - paklausė Steranko Fumės. 

— Aš juk ką tik dalijau, argi ne? - atsakė Fumė su ta savo drovia 
šypsena, būdinga jai, kai apkvaišdavo. 

— Nagi dalykite kas nors. 

— Viešpatie, kaip čia šalta, - pasiskundė Karltonas. 

— Užkurk Hindenbergą, - pasiūlė Fredis. 

Karltonas pakišo degtuką prie dujų krosnelės ir ji staiga užsidegė 
su garsiu liepsnų pluf! per kokį pusmetrį nuo jo veido. 

- Iš čia ir vardas, - pasakė Steranko juokdamasis. - Man regis, 
tau dalyti, Fredi. 

- Gerai, - atsakė jis keldamas kortų malką. Sumaišė jas ir maišy- 
damas vaišino mus visokiausiais kortų triukais. Pirmasis - perbrau- 
kė per malką ties ausimi jas skaičiuodamas. - Man rodos, čia tik 
penkiasdešimt viena, - pasakė ir perbraukė dar kartą krutindamas 
lūpas tarsi greitai skaičiuotų. - Viskas gerai. Dvi buvo sulipusios. 

- Labai juokinga, Fredi. Man niekada nenusibosta šitas triukas. 

Paskui jis padalijo malką į dvi dalis, laikė jų nugarėles keturiais 
abiejų rankų pirštais ir kedeno nykščiais. Tai padaręs laikė atskyręs 
abi puses, paskui sudėjo vieną ant kitos taip, kad kortos pasirodė 
sudėtos lygiai ta pačia tvarka kaip ir iš pradžių. 

- Fredi, tu iš tikrųjų bandai mano kantrybę šitais pokštais. Man 
iš tiesų tai labai patinka ir pirmuosius penkiasdešimt ar panašiai 
kartų, kai į tai žiūrėdavau, netgi juokdavausi, bet dabar, mano galva, 
galėtum ir pailsėti. 

- Gerai. Štai jos... - pasakė jis greitai dalydamas kortas. Neverta 
nė sakyti, kad dalydamas suklydo. 

- Oi! 

- Fredi, duok, po velnių, tas kortas man, aš padalysiu, - pasakė 
Steranko. 

- Visi įdėjo pinigų? - paklausiau, kai kortos buvo išdalytos. 

- Taip. 

- Bankas neapsunko. 

— Belinda? 

- Aš įdėjau. 

— Ko gero, aš praleidau, - pasakiau nebegalėdamas prisiminti, 
ar įdėjau statomą sumą, ar ne. 

Žaidimas prasidėjo. Tai buvo be galo paprastas žaidimas, bet 
niekas neįstengė prisiminti jo taisyklių. 

— Kas yra koziriai? - paklausė Fumė. 

- Širdys. 

— Nagi judam greičiau į priekį. 

— Aš ką tik pramoviau: 

— Ak, Karltonai! Nubusk! 

— Gerai... Gerai... ! Palaukit, - Karltonas išmetė kortą. 

— Kas yra koziriai? - paklausė Steranko. 

— ŠIRDYS! Dėl Dievo meilės, - Steranko sulošė iš karto dviem 
kortomis, vieną iš jų atsiimdamas. 

- Visai nelinksmas žaidimas, - pasiskundžiau. - Koks gi jo pa- 
vadinimas? 

— Gal tai vis dėlto „Montanos raudonasis šuo“. 

- Ne, „Montanos raudonasis šuo“ daug įdomesnis. Aš jį prisime- 
nu Pravarde Smitas ir Džounsas, kai buvau dar vaikas. Tais laikais, 
kai dar ne visi galėjo klausytis BBC2 ir niekas neturėjo spalvoto 
televizoriaus. 

— Na, kieno gi dabar eilė? 

- Tavo, - pasakė Steranko gurkštelėjęs alaus. 

- Čia mano alus, - užprotestavo Fredis. 

- Tai kuris gi mano? 

- Tu pralošei jį Karltonui. 

- Ir savo žolę, - pridūrė Karltonas. 

Netrukus liovėmės žaidę vistą ir keliskart sužaidėme tokį ab- 
surdišką žaidimą, kad nė vienas net nežinojome jo pavadinimo. 
Pirmiausia pavadinome jį „Montanos raudonuoju šunimi“, bet 
paskui Fumė pasiūlė pervadinti jį „Vienos kortos kiklopais“. Tai 
buvo dar vienas paprastas žaidimas: gauni vieną kortą, prisilipdai 
ją prie kaktos (žaisdamas tą žaidimą privalai prakaituoti). Matai 
visų kitų žaidėjų kortą, bet nematai savosios. Tūzas - didžiausia 
korta, ir statai iš to, kas turi didžiausią kortą. Tikslas - priversti 
kitus iškristi iš žaidimo apsižiopsojus. 

Pasinaudodamas kažin kokia latentine smegenų funkcija pa-. 
mėginau įžvelgti pro kaukolę kortą, prilipusią man prie kaktos. 
Valetas, buvau tikras, kad tai valetas, širdžių valetas. Visi iškrito iš 
žaidimo, likome tik mudu su Steranko. Stebeilijau į likusią vienin- 
telę kiklopišką kortą - devynakę! - jo kaktos vidury. Nesiliovėme 
provokavę vienas kitą, kol galiausiai jis pašaukė. 

Nusiėmiau nuo kaktos kortą. Tai buvo dešimtakė. Vis dėlto aš 
laimėjau. 

Kai žingsniavau prie autobuso stotelės, moteriškė, kurią jau senokai 
nuolatos susitikdavau gatvėje, galiausiai į mane kreipėsi. Pirmąkart 
pamačiau ją prieš porą metų, kai ji atrodė labai prastai, sakytum 
pusmetį nebuvo mačiusi dienos šviesos, - tokia liesa, išbalusi, 
ligotos išvaizdos, su išgąsdintais akiniais. Jai aiškiai buvo nutikę 
kažkas negera. Kurį laiką matydavau ją vaikštinėjančią gatve, kai 
reikėdavo pereiti į kitą pusę, ji ilgai laukdavo ant šaligatvio krašto, 
tarsi norėtų įsitikinti, kad nevažiuoja jokia mašina. Kartą išvydau 
ją su kažkokiu vyru, pamaniau jį esant jos tėvą, jis žengė greta lė- 
tai, nutaisęs globėjišką miną. Tada ji pirmąkart mane pasveikino. 
Kelis kartus prieš tai ji droviai žvilgtelėjo į mane, bet tąsyk buvo 
pirmas kartas, kai ji pravėrė burną. Man regis, ji pradėjo mane 
atpažinti būtent tuomet, kai ir aš ją pradėjau atpažinti. Nuo tada 
sutikdavau ją maždaug kartą per dvi savaites ir kiekvienąsyk ji 
pasveikindavo mane vis drąsiau - familiariau ir su didesniu pa- 
sitikėjimu - nei prieš tai. Jos veido oda buvo labai blyški, plaukai 
menki, gelsvi. Kai sutikau ją vėl, jos akys buvo šiek tiek padažytos. 
Kažkas pamėkliška buvo tame jos lėtame atsigavime, nors atrodė 
daug geriau, buvo matyti, kad jos būklė vis dar prasta. Būna tokių 
žmonių. Kai pamatai juos, pirma į galvą šovusi mintis, - „kas 
jam nutiko?“ Buvo visiškai aišku, kad ji gaunasi nuo kažkokio ją 
ištikusio smūgio. Norėdamas sužinoti ką nors daugiau, turėtum 

įsitraukti į jos bėdas. Aš nenorėjau, kad mūsų galvos linktelėjimai 
peraugtų į kažką daugiau. 

Paskutinius kelis kartus, kai mudu netyčia susitikome, ji užklupo 
mane labai netikėtai, o šįkart, žingsniuodamas į autobuso stotelę, 
jos nepastebėjau, tik staiga žiūriu - stovi už kelių žingsnių. Žinojau, 
kad kreipsis į mane. 

- Jūs labai patrauklus, - pasakė ji, sulaikydama mano žvilgsnį ke- 
lioms sekundėms, kol sugalvojau, ką jai atsakyti. Sumurmėjau kažką 
ir nupėdinau tolyn, palikęs ją stovėti. Paskui greitai perėjau gatvę. 

Stovėdamas autobuso stotelėje pasigailėjau, kad jai nešyptelėjau 
ir nepasakiau: „Jūs irgi“. Norėjau pašaukti ją, bet buvo jau per vėlu. 
Tada sutelkiau dėmesį į smulkmenas: į du pieno butelius, gulinčius 
griovyje: abiejų dugne buvo po pilko pieno balutę; į automobilį, gar- 
siai sužviegusį stabdžiais, kai vengė strapinėjančio po gatvę šuns. 

Dar du žmonės laukė autobuso ir mes trepsėjome kojomis ir 
paeiliui niurnėjome. Atsirado daugiau žmonių. Vėjas stūgavo taip, 
tarsi ilgėtųsi šiurkščių viržynų. 

Kitapus gatvės vyriškis, vilkintis taukuota striuke su gobtuvu, 
šmurkštelėjo į telefono būdelę. Pasikniausė kišenėje smulkių, pa- 
spaudė kelis mygtukus, tiktai sukėlusius jam pykčio priepuolį, 
paskui įtūžęs vėl padžiovė ragelį. Kai mes prapliupom juoktis, jis 
žengė įtūžęs iš būdelės, paskleisdamas mieste nepasitenkinimo 
virpulį. Gal jis mėgino prisiskambinti samariečiams. Gal nepraėjus 
nė pusei metų nusipirks šautuvą ir nupils keturis žmones kokioje 
nors skylėje, ir niekas nesugebės įtikinamai pasakyti, kodėl jis taip 
padarė, ir niekas nežinos, kokį vaidmenį visame tame suvaidino 
sulūžęs telefonas ir autobuso stotelėje besijuokiantys piliečiai. 

Dabar autobusų stotelėje jau grūdosi didelė banda, spirginama 
minties, kaip duosim garo konduktoriui, kai autobusas pasirodys, 
nes mirtinai sužvarbome, vėlavome ir galvojome, kaip būtų gera 
turėti pinigų tam sumautam taksi, nors taksi šituose kraštuose 
buvo retas paukštis. 

Telefonų būdelės ir autobusai - karo, kylančio iš trinties tarp 
miesto ir jo gyventojų, dalis, tų miesto pastangų apsivalyti nuo 
gyventojų ir tapti gryna, tuščia galimybe dalis. 

Palaukėme dar dešimt minučių, tada išvydome iš lėto per vėją 
atriedantį autobusą. 

- Lipkit vidun, - pakvietė konduktorius, pasilenkęs padėti įlipti 
senutei su ratukiniu pirkinių krepšiu. - Čia malonu ir šilta. 

Sakytum kvietė ją į savo namus. 

To mosto prisiminimas šildė mane iki dienos galo. 


Vos spėjau grįžti iš dažų parduotuvės, kai sucypė telefonas. Tai 
buvo rinkos tyrimų bendrovė, norinti išklausyti mano nuomonę 
ir ištirti mano įpročius. Paprašiau palaukti, kol nusivilksiu paltą. 
Tie skambučiai jau prasidėjo prieš porą mėnesių, kai kažkas man 
paskambino ir paklausė apie kažkokią nevykusią naują prekę, apie 
kurią nė nebuvau girdėjęs. Po poros savaičių jie vėl paskambino ir 
paklausė, ar nenorėčiau būti įrašytas į jų nuolatinių apklausiamųjų 
sąrašą. Atsakiau jiems mielai sutinkąs, po to skambučiai sekė vienas 
po kito. Gana dažnai apklausa baigdavosi po poros klausimų, ka- 
dangi mano įpročiai ir pajamos išstūmė mane už juos dominančios 
tyrimų grupės ribų. Netrukus supratau, kad priėjus prie antro ar 
trečio klausimo - „Ar gavote paskolą, įkeitę nekilnojamąjį turtą?“ 
arba „Ar turite automobilį?“, - turėjau atsakyti taip, kad būtų 
galima pereiti prie kito apklausos etapo („taip buvo geriausias 
atsakymas į klausimus apie nekilnojamąjį turtą ir automobilius). 

Nutirpusiomis nuo sunkių dažų skardinių rankomis grįžau prie 
telefono ir atsakiau į iš pažiūros atsitiktinius klausimus. 

Ar esu girdėjęs apie Sellafieldo centrą? Ar žinau, kas ten daro- 
ma? (Nesu tikras: kažkas, kas siejasi su branduoliniu kuru, - tie 
klausimai iš tikrųjų kartais versdavo pasijusti neišmanėliu.) Ar 
turiu dulkių siurblį? Ar norėčiau turėti? Kaip dažnai skutuosi? Ar 
naudojuosi elektriniu skustuvu? Ar norėčiau juo naudotis? Ar esu 

girdėjęs apie naują sviesto, kurio nereikia tepti, rūšį? („Taip! - at- 
sakiau nedvejodamas, norėdamas būti jiems naudingas, „Taip!“) 
Už ką balsuoju? Kokios, mano nuomone, mūsų laikų problemos 
yra svarbiausios? Kiek kartų per savaitę mankštinuosi? Ar mane 
domintų naujas pilvo masažuoklio modelis? Kiek valandų per 
savaitę Žiūriu televiziją? Kokias programas? 

— Maždaug dvi valandas per savaitę, tik sporto laidas, plius dvi 
ar tris valandas Pasaulis kariauja per „video“, bet tai tikriausiai 
nesiskaito. 

- Pasaulis kariauja? 

- Tai savotiškas hobis, - atsakiau, ir tuo apklausa baigėsi. Padėjau 
telefono ragelį truputį sutrikęs. Paprastai jausdavausi patenkintas 
ir laimingas po tokios apklausos, lyg būčiau suvaidinęs savo vaid- 
menį formuojant tikrovę. Man atrodė, kad taip daug veiksmin- 
giau dalyvauju politikoje negu balsuodamas. Net ir plataus masto 
tyrimuose sudalyvaudavau tūkstančių kitų žmonių vardu. Visos 
mano nuomonės nuolatos būdavo daugeriopai padaugintos ir lai- 
kui bėgant dauguma tų temų tikriausiai bus iškeltos viešumon. Tu- 
rėdamas šitai galvoje dažniausia stengdavausi, paprašytas išsakyti 
savo nuomonę ar pasirinkimą, atsakymus, teigiamus ar neigiamus, 
pateikti plataus konsensuso lygiu. Buvo beprasmiška reikšti tokias 
kraštutines nuomones arba prisipažinti turint tokius akivaizdžiai 
išskirtinius įpročius, kurie nublokštų tave į nereikšmingą vieną už- 
kietėjusių ekscentrikų procentą. Apskritai buvo naudinga prisišlieti 
prie tų dvidešimt procentų, kurie santūriai nesutikdavo su pateiktu 
klausimo sprendimu. Sumaniai žaisdamas tą žaidimą galėjai pa- 
daryti įtakos sutrukdant išleisti į rinką kokią nors naują šokolado 
plytelę arba prisidėti prie reikšmingos mažumos, manančios, kad 
anglų laikraščiai turi būti spausdinami ir arabų kalba. Gyvenome 
drąsių nuomonių epochoje: viskas buvo įmanoma. 

Prieš imdamasis perdažyti svetainę - šįryt staiga supratau, kad 
nebegaliu nė minutės kęsti tų myžalų spalvos tapetų, - užsiplikiau 
arbatos ir pasiknibinėjau su radiju. Norėjau surasti vieną iš tų 
piratinių radijo stočių, kurios transliuoja kiaurą dieną puikią mu- 
ziką, tačiau nė vienos neradau. Neradau nė vienos, radau šimtus 

kitų, viena kitą perrėkiančių: regio atkarpos, besimaišančios su 
plepalais, vidurdienio radijo pjesėmis ir hitų paradais. Pagavau 
tolimą soul muzikos aidą, bet, vos milimetru pastūmiau rankenėlę, 
jis dingo ir galiausiai pataikiau lyg ir į antrąją belgų radijo pro- 
gramą. Tiek daug žmonių norėjo tarti savo žodį, kad niekas jau 
nebegalėjo būti išgirstas. Tomis dienomis buvo nuolatiniai radijo 
bangų kamščiai ir tam tikromis valandomis galėdavai pagauti įvai- 
riausios muzikos: nuo Bacho iki populiariausios technomuzikos, 
gaudžiančios taip, kad plyšo ausų būgneliai, - visą pasaulio muziką 
per vieną sekundę. 

Nusprendžiau pasirinkti tylą - eismo gausmą - ir atidariau dažų 
skardinę. Kreminė spalva: anaiptol nekelianti susižavėjimo, išvis 
kažin ar tai spalva ir veikiausia tai netgi - ne nespalva. Skardinė 
buvo sklidina - netrukus susidrumsiančios giedros įvaizdis. Drėbti 
dažus ant didžiulio sienos paviršiaus buvo labai malonu - su tais 
voleliais kilometražas augo labai sparčiai. Visa bėda, kad kreminė 
plėvė nusidriekė ant kilimo, kėdžių ir stereoaparatūros, kurių aš 
deramai neuždengiau laikraščiais ir skudurais. Pastebėjau tai tik 
tada, kai kažkas pabeldė į duris ir aš nubidzenau per tą jaukalą 
pažiūrėti kas. 

- Fume! 

Ji valgė šviesiai geltoną bananą. 

— Ką veiki? - paklausė. Pabučiavau ją atsargiai, kad nesutepčiau 
jos drabužių. 

- Tau nepasisekė, dažau, - atsakiau kaisdamas virdulį. - O gal 
kaip tik pasisekė... 

Ji purtė galvą. 

— Tai labai kūrybingas, stimuliuojantis ir smagus darbas. Puiki 
praktika ateičiai, kai užsinorėsi susitvarkyti savo butą. Duosiu tau 
kelis patarimus. 

- Kur jau ne! Žiūrėk, susitepei dažais, tikriausiai įlipai į juos: 
visur palieki pėdsakų. 

- Ovelnias! Jie ne balti, jie iš tikrųjų kreminiai. Žiūrėk tu man, tu 
jau išmokai šio bei to naudinga, o dirbdama išmoksi dar daugiau. 

— Tik jau ne aš, Mikelandželai. 

— Nagi. 

— Nieku gyvu. 

"Galiausiai ji sutiko man padėti su sąlyga, kad galės išgerti tiek 
šviesiojo alaus ir surūkyti tiek žolės, kiek „leidžia protas“. 

— Ką tai reiškia? 

- Tiek, kiek noriu. 

— Sutarėm, - pasakiau duodamas jai pinigų, kad atneštų alaus. 
Kol ji buvo išėjusi, ištraukiau jai apsivilkti sportinį nertinį ir senas 
kelnes. Ir po to mudu stačiai skrajojome. Alų gėrėme beveik nesu- 
stodami ir kas valandą stabtelėdavome parūkyti žolės. Aš drėbda- 
vau varvančius dažų sluoksnius, o ji apdailindavo kraštus. Regis, 
praėjo vos kelios akimirkos, o kambarys jau apsitraukė švytinčia 
ne visai balta migla. Sodrus, šviežias dažų kvapas sunkiai užgulė 
šnerves. Kai baigėme, buvau aptrauktas tokio storo dažų sluoksnio, 
kad eidamas vis trūkinėjau; kai atsistojau prie vienos iš sienų, buvo 
matyti tik mano akys. Fumės tik rankos buvo išteptos kelių dėmių 
ir ant veido baltavo mažas taškelis. 

Išsimaudęs vonioje ir nusikrapštęs nuo odos dažus išviriau ne- 
aiškios daržovių košės, kurią Fumė suvalgė nesiskųysdama. Su- 
kroviau lėkštes į plautuvę ir mudu sėdėjome šviežiai kvepiančioje 
svetainėje, klausėmės tyliai grojančios muzikos ir gėrėme tekilą. 
Uždegiau šviesą, nuspalvindamas naktį už langų sodresniu mėliu. 
Teškeno lietus. 

- Čia tas trimitas, kurį nusipirkai iš Steranko? - paklausė Fumė 
atidarydama dėklą. 

— Taip. 

— Ar jau išmokai pūsti? 

— Ne. Man niekaip nepavyksta. Buvau rimtai pasiryžęs išmokti. 
Kurį laiką pūsdavau maždaug dvidešimt minučių kasdien. Paskui su- 
mažinau iki dešimties minučių. O paskui pūsdavau tiktai tuomet, kai 
užsigeisdavau, maždaug kartą per savaitę. Po to paprasčiausiai palikau 
jį gulėti, nes jis gražiai atrodė. O dabar laikau jį dėkle, kad nedulkėtų. 
Dabar jo svarbiausia paskirtis - būti nepasiekto tikslo simboliu. 

- Panašiai kaip su mano savigynos treniruotėmis. Palankiau 
jas porą savaičių. Paskui dėl kokių nors priežasčių praleidžiu ir 

tada nebelankau kokį pusmetį. Paskui vėl pradedu, gailėdamasi, 
kad mečiau. 

Mudu klausėmės muzikos, tik vos garsesnės už lietų. 

— Ką veiksime šįvakar? - paklausiau patylėjęs. - Ką veikia Ste- 
ranko? 

- Eis vakarieniauti pas brolį. Pargrįš vėlai. 

— Tai gal darom ką nors? 

- Gerai. 

— Ką norėtum veikti? 

- Eikim pašokti. 

— Taip ir žinojau, kad tai pasiūlysi? 

- O ką? 

- Nekenčiu diskotekų. 

— Mes neisim į diskoteką, - pasakė Fumė. - Mes eisim į klubą. 

— Visi klubai iš tikrųjų yra diskotekos. 

- Ar esi buvęs kuriame nors? 

- Keliuose. Šimtuose. Prieš kelerius metus lankydavausi juose 
labai dažnai ir niekada nė viename iš jų nesu patyręs nė minutės 
malonumo. Aš tik stebėdavau, kaip žmonės, kaip man atrodė, 
linksminasi, nors dabar suprantu, kad tai buvo didžiai ritualizuota 
nuobodybės forma. Be to, klubams esu alergiškas. 

— Nesąmonė, - pasakė Fumė juokdamasi. 

— Tikra teisybė. 

- Prisieki... 

- Prisiekiu, kad tai teisybė. Neonas man kelia niežulį, šviesos : 
blyksniai - šleikštulį, nuo fanko svaigsta galva, prasideda haliuci- 
nacijos, apsauginių paranoja... Konsultavausi dėl to su gydytoju. 
Atrodo, tai dažnas reiškinys tarp mano bendraamžių. 

Fumė papurtė galvą: 

- Eime į „Šaldytuvą“. 

- Buvau ten vieną kartą. Tai buvo pasilinksminimo priešingybė: 
toks didžiulis, tamsus, kala disco muzika, tamsusis alus buvo švie- 
siojo alaus skonio, šviesusis alus - vandens skonio. Pasakysiu tau 
štai ką: jeigu trečiajame dešimtmetyje kas nors būtų sukūręs eks- 
presionistinį filmą apie taip besilinksminančius žmones, tai būtų 

buvusi ateities, kaip pragaro, vizija. Jei pamatytum jį šiandien - su 
prastu garsu, nespalvotą, - jis vis dar atrodytų taip pat. 

"Fumė atkišo lūpas ir išleido ilgą čiulpimo garsą, visai neturėjusį 
priminti bučinio. 

— Man patinka šokti, - pasakė Fumė. - Negi tau nepatinka? 

— Nekenčiu. Nepernešu. Tai vienas iš tų dalykų, kurio nedary- 
damas džiaugiuosi. Kiekvienąsyk, kai nedarau to, net suvirpu iš 
pasitenkinimo. Tai visai kaip Žaisti šachmatais arba spręsti kry- 
žiažodžius. Apie šachmatus net pagalvoti nenoriu, esu tikras, kad 
tas žaidimas nesudomins manęs niekada ir aš niekada nesigailėsiu 
neišmokęs jo žaisti. O dėl kryžiažodžių... 

— Mes, regis, kalbėjome apie šokius. 

— Na, kartais man užeina noras pašokti, bet aš visuomet jaučiuosi 
nejaukiai tai darydamas. 

- Visai nesvarbu, kaip tu šoki. Svarbu tik tai, kad šoki. - Tai pa- 
sakiusi, Fumė pamažėle pradėjo šokti, judėdama menamu ritmu. 
Suspaudusi delnus į kumščius pakėlė rankas ir judino jomis pa- 
mažu ir ritmiškai, pusiau primerkusi akis. 

— Matai? - pasakė linguodama galva į ritmą. - Eikš, pasijudink. 

- Negaliu vien tik žiūrėti į tave ir įsivaizduoti, kad tu nuo- 
ga? - paklausiau. 

Fumė staiga įtraukė oro ir buvo besušunkanti. 

- Juokauju, juokauju! - pasitaisiau. - Žiūrėk, aš šoku, matai? 
Linguoju galva, trepsiu kojomis. 

Nuėjau į virtuvę paimti tekilos butelio. Kai grįžau, Fumė stovėjo 
prie lango ir žiūrėjo į gatvę. 

- Hmm, šalta, - pasakė vilkdamasi megztinį. 

Namo priešais buvo nematyti, tik kampuoti langų pavidalai, 
atrodantys tarsi spalvoti stačiakampiai - šiltai geltoni, violetiškai 
mėlyni, - kabantys tuštumoje, apraizgyti medžių šakų kapiliarų. 
Kambarys prisipildė šalto lietaus kvėpavimo. Varvančių šakų kapt 
kapt, negarsios eismo dejonės. Įpyliau Eumei dar išgerti. 

— Galim nueiti į kiną. Ką rodo „Ritzy'? - pasiūliau. 

— O, tą kvailą japonišką filmą apie vyrą, kuris nusipjauna savo 
pimpalą. Kaip jis vadinasi? Aš - ne koridorius ar kažkaip panašiai. 


- Žinai, ką galim padaryti, - pasakiau juokdamasis ir tiesdamas 
ranką prie žolės pakelio. - Šiandien Stokvelyje šunų kautynės. 
Galim nueiti ten. 

Fumė papurtė galvą. 

- Ojei nueitume į barsukų medžioklę Esekse? 

- Barsukų medžioklė - gyvas siaubas, - nušiurpo Fumė. - Kiek 
dabar valandų? Kiek dar liko, kol galėsiu grįžti namo? 

— Dar anksti ir mudu puikiai leidžiam laiką... 

— Kaip degančiame name. 

— Ar tu tikrai nori eiti pašokti? 

— Nelabai. 

— Esi tikra? 

- Hmmmum. 

Galiausiai nuėjome į „Atlantiką“. Fumė žengė tiesiai vidun, aš 
padelsiau prie durų. 

— Nori žolės? 

- Ne, man gerai ir taip. 

- „Juodojo alksnio'? 

— Ne, žmogau, mano kišenės tuščios. 

— Kiek turi pinigų? 

- Lygiai dviem bokalams... 

— Nori patraukti už penkis svarus? 

— Aš juk sakiau tau, mano kišenės tuščios... 

Vaikinui nusibodo su manimi vazotis ir jis pamojo man eiti 
vidun. Fumė nupirko du bokalus alaus ir mudu laukėme, kada 
orkestras sulips ant pakylos. 

Tai buvo pirmas kartas po ilgos pertraukos, kai lankiausi „At- 
lantike . Nuo anos Reiltono gatvės reidų nakties alinė patyrė eilę 
visokių sandėrių, ginčų, muštynių ir policijos vizitų. Nepaisant to, 
ji tolydžio darėsi vis labiau sausakimša ir mudu su Fume turėjome 
sueikvoti daug energijos, kad būtume tikri, jog nieko neapstumdė- 
me ar neapvertėme kieno nors bokalo. Anksčiau čia visada būdavo 
malonu apkvaišti ir pasiklausyti muzikos, tačiau dabar pasijutau 
smaugiamas šleikštulingos paranojos. 

Prie mūsų priėjo Rėjus, amerikietis, jau metus gyvenantis Briks- 
tone. Supažindinau jį su Fume, ir jis papasakojo mums, kaip kažin 

kokia šutvė kėsinosi jį pričiupti. Jis įsivėlė į muštynes, kai kažkoks 
tipas spjovė jam į plaukus autobuse. Autobusui sustojus jis išvilko 
tą tipą ant šaligatvio ir dėjo jam į snukį kelis kartus. Tuo metu 
vyruko draugeliai irgi iššoko iš autobuso, ir Rėjus gavo bėgti. O 
dabar visa šutvė jį medžiojo. 

Šitos istorijos tikslas buvo padaryti įspūdį Fumei: kalbėdamas 
jis nenuleido nuo jos akių. Net paklausęs manęs, ką daryčiau juo 
dėtas, jis žiūrėjo į ją. 

— Autobuse? 

— Taip. 

- Nieko. 

— Nieko? Netikiu savo ausimis. 

— Man jau geriau būti apspjautam nei sudaužytam. 

- Žmogau, juk negali šitaip gyventi. Privalai turėti bent truputį 
savigarbos. 

— Tai vadinama ne savigarba, o savisaugos instinktu. 

— Vadinasi, tu leistumeisi, kad su tavimi darytų kas kam patinka? 
Negaliu patikėti savo ausimis. 

- Klausyk, - tariau, galvodamas apie tai, kaip visa šitai atrodo 
Fumei, - man nepatinka mintis, esą mane kažkas apspjovė, tačiau, 
išskyrus nemalonų jausmą - reikia nusivalyti ir panašiai, - apskritai 
man visa tai nė motais. Savaime suprantama, aš manau, kad vai- 
kinas, kuris tai daro, - suknistas pašlemėkas, bet aš prie to nagų 
nekišiu. Tas savigarbos pojūtis - tarsi koks kodas. Arba pakimbi ant 
meškerės, arba nepakimbi. Tai vienintelis muštynių pranašumas: 
į jas įsitraukia Žmonės, išpažįstantys tas pačias vertybes. Mano 
savigarbos tai neužgauna. 

- Tai kas gi ją užgauna? 

— Geras klausimas. Gal aš išvis jos neturiu - ir tai gerokai pa- 
lengvina gyvenimą... 

Prisiminiau metro sumuštą vyrą. Niekas nekrustelėjo jam padėti: 
visi buvome paralyžiuoti baimės. Bet mūsų baimė turėjo logikos, 
visiems bendros: geriau jau tegu jis bus aptalžytas, nei aš jį gelbė- 
damas gausiu dūrį peiliu į pašonę. 

Tuo tarpu Rėjus kalbėjo su Fume, o ji atsakinėjo į jo klausimus 
su tokiu pat oficialiu mandagumu, kaip tąsyk, kai sutikau ją pirmą 
kartą. Rėjui bekalbant ji įsikibo man į parankę. Staiga pamatėme, 
kaip mūsų dešinėje trys jauni vaikinukai mojavo peiliais priešais 
žaliūką, stumiantį juos nuo savęs taburete. Patekę į pakylos pro- 
žektorių ratą, jų peiliai palikdavo tamsoje pakibusias žvilgančias 
kilpas ir išlinkius. Palaipsniui visas ketvertas prasiskynė kelią lauk 
ir dingo už baro kampo. 

- Eime, - pasiūlė Eumė. 

Kai žingsniavome Šaltojo uosto gatve, paklausiau jos, ką ji gal- 
voja apie Rėjų. Juokdamasi ji sudėjo ratu nykštį su smiliumi ir lėtai 
pamojavo kaire ranka. 

Laikraštyje perskaičiau apie garsaus kvarteto smuikininko mirtį. 
Kaip ir kiti kvarteto griežėjai, jis buvo labai gerbiamas kaip muzi- 
kantas, tačiau garsus buvo veikiau pats kvartetas, o ne jo individai. 
Kiekvienas, mėgęs kamerinę muziką, buvo apie juos girdėjęs, bet 
tik nedidelis procentas būtų galėjęs išvardyti jų pavardes. Jie buvo 
įrašę visus Beethoveno ir Schuberto kvartetus. Kai smuikininkas 
mirė - jis buvo jau įkopęs į šeštą dešimtį, - kvartetas nusprendė 
veikiau išsiskirstyti, užuot griežęs toliau su nauju smuikininku. 
Drauge jie griežė apie trisdešimt metų. 

Atsistojau uždėti plokštelės ir klausiausi, kaip Coltraneas svin- 
guoja vis platesnėmis ir platesnėmis arabeskomis, pasiekdamas 
įmanomumo ribas. 

Laikraštyje buvo išspausdinta repetuojančio to styginių kvarteto 
nuotrauka. Jie visi buvo penkiasdešimtmečiai ar šešiasdešimtme- 
čiai, vilkintys kasdieniais drabužiais, švarkai kabėjo ant kėdžių 
atkalčių. Du buvo su akiniais, vienas plikas, o kitas žilagalvis. 
Atrodė malonūs, dėmesingi vyrai, tikriausiai jie pasismagindavo 
drauge per repeticijas, kai vienas iš jų sugrieždavo ne tą natą arba 
pasiklysdavo partitūroje. Tikriausiai visi turėjo žmonas, kurios juos 
lydėdavo arba nelydėdavo per gastroles Anglijoje arba Jungtinėse 
Valstijose. Tačiau aiškiausiai fotografas parodė tai, kad tas ketu- 
rias, penkias ar daugiau valandų per dieną, kai jie repetuodavo, 

jie visi dalyvaudavo veikloje, kuri teikė jų gyvenimui prasmės. 
Įsivaizdavau, kad pamažėle sudėtingi jų tarpusavio ryšiai reiškėsi 
tik per jų griežiamą muziką ir likdavo apibūdinti jos. Buvo sunku 
įsivaizduoti, kad jie pykstasi. 

Buvo taip pat sunku įsivaizduoti, kokią didžiulę netektį pajuto 
trys likę gyventi kvarteto nariai. Gal esama kokių nors Beethoveno 
ar Schuberto trio styginiams, kuriuos jie retkarčiais galėtų griežti ir 
toliau, kokia nors pjesė, kuri, kad ir kokia būtų jos nuotaika, - net 
ir lengviausiuose, greičiausiuose pasažuose, - jiems interpretuojant 
būtų prisodrinta nebesančio draugo ilgesio. 

Buvo kažkas gražaus ir skaudaus toje pusamžių muzikantų nuo- 
traukoje: pakelti strykai, ryškios kelnių klostės, gaidų piupitrai ir 
susikaupimas be kruopelės įtampos. 

Plokštelė artėjo prie pabaigos, saksofonas užduso nuo savo pa- 
ties intensyvumo ir buvo nuskandintas būgnų svorio. Pagalvojau 
apie Coltrane'ą, kuris mirė keturiasdešimtmetis, apie Ericą Dolphy, 
Charlie Parkerį ir Lee Morganą, nušautą naktiniame klube, kuria- 
me grojo; prisiminiau Fatsą Navarro ir Cliffordą Browną, mirusius 
vos įpusėjus trečią dešimtį, ir Bookerį Littleą, mirusi dvidešimt 
trejų. 

Plokštelė, regis, buvo bebaigianti groti ir staiga, - neįmanomas 
dalykas, - vėl išniro saksofonas, atlaikęs jį užliejusį būgnų potvy- 
nį, - toks prisikėlimas iš numirusių. 

Pavasaris jau tvyrojo ore: žemi debesys ir dulksna kaitaliojosi su 
smarkiomis liūtimis ir žvarbiu vėju. Lapai. Šen bei ten šviesos pro- 
peršos nykiuose dangaus šarvuose. 

Kelionių tyrimo ir informacijos biuras - rinkos tyrimų ben- 
drovė, kurioje aš retkarčiais pasidarbuodavau, - surengė didžiulę 
apklausą, skirtą ištirti kai kuriuos geležinkelio maršrutus Anglijos 
pietvakariuose. Jiems reikėjo keturiasdešimties papildomų darbuo- 
tojų ir Steranko, Fumė, Karltonas, Fredis ir aš buvome nusamdyti. 
Turėjome apklausti keleivius traukiniuose, o kadangi kai kurie iš jų 
išvykdavo iš tokių vietovių kaip Truras, Ekseteris, Penzansas šeštą 
ryto, bendrovė įkurdino mus kai kuriuose to regiono viešbučiuose. 
Mudu su Fredžiu apsigyvenome erdviame viešbutyje Tauntone, 
kur rankšluosčiai buvo stori ir balti, kilimai tylūs, o čiaupai labai 
noriai pripildydavo vonias garuojančio vandens. Gyvenimas ne 
namuose buvo laikomas dideliu nepatogumu, todėl mums mokėjo 
po aštuonis svarus dienpinigių. Juos išleidę, mes kiek įmanydami 
didindavome viešbučių sąskaitą: gėrimai bare, aptarnavimas kam- 
bariuose, dvidešimties svarų vakarienės, laikraščiai ir netgi tai, 
ko ir nepageidavome, pavyzdžiui, sumuštiniai su salotomis antrą 
valandą nakties. 

Į tą apklausą visiems mums buvo nusispjaut ir didžiąją savai- | 
tės dalį mes paprasčiausiai šėldavome nenustatytose pietvakarių 

Anglijos dalyse. Kruopščiai manipuliuodami tvarkaraščiais - staiga 
žodis „tvarkaraštis“ įgijo didžiulės svarbos mūsų gyvenime, - mudu 
su Fredžiu sugebėjome susitikti ir dosniai pavakarieniauti su Fume 
ir Steranko Plimute, kur jie turėjo dvivietį kambarį „Fitzuilliamo“ 
viešbutyje. Kitą dieną mudu greitai užpildėme savo anketų kvotą 
ir šokome į Ekseterio traukinį, ten vietoj pietų godžiai išmaukėme 
po porą puodelių arbatos su grietinėle ir slampinėjome aplink 
katedrą. 

Kol kas oras buvo prastas, dangus apsitraukęs, tačiau rytojaus 
orų prognozė žadėjo saulę pietvakariuose. Tą vakarą, kai viešbutyje 
šlamštėme su Fredžiu vakarienę iš penkių patiekalų, jis pareiškė, 
kad, šitaip susiklosčius aplinkybėmis, mums stačiai privalu nuvykti 
į kokį nors kurortą prie jūros ir visą dieną pradrybsoti paplūdimyje 
valgant ledus ir kurpiant atsakymus anketoms. Kitą dieną apklau- 
sėme kelis keleivius ir sėdome į traukinį, vykstantį į Teinmaufą: ten 
susitarėme susitikti su Karltonu. Per pietus visi trys jau sėdėjome 
paplūdimyje, švarkus sulankstę ir sukišę į plastmasinius maišelius, 
gurkšnojome alų, prisidengę akis nuo saulės anketomis. 

— Rojus, - pareiškė Karltonas, išsakydamas bendrą nuomonę 
mieguistu nuo karščio ir alaus balsu. - Trys svarai per valandą už 
dinderio mušimą. 

— Ne visai dinderio mušimas, - pataisiau. - Mes juk turim už- 
pildyti anketas. 

Sugalvoti atsakymus buvo ne taip jau paprasta, kaip manėme, 
pakako tik šiek tiek apsirikti ir mūsų menamas respondentas galėjo: 
atlikti neįmanomą kelionę arba važiuoti su neegzistuojančiu bilie- 
tu. Tam tikra prasme, kaip paaiškino sėdėdamas sulankstomame 
krėsle Fredis, tai buvo šiek tiek panašu į romano rašymą: turi sugal- 
voti personažą - mokytoją pensininką, verslo administratorių - ir 
įsigyventi į jo maršrutą bei galimas nuomones. 

— Tuomet geriau jau paliksime tai tau, Fredi, - pasakė Karltonas, 
kai pasiraitoję kelnes įbridome į pilkai žalią vandenyną. 

Vos kelios dienos praėjo, kai pargrįžome į Londoną, ir man pa- 
skambino Fredis. Jo balsas skambėjo keistokai, jis pasakė, kad 
šįvakar negalės pas mane ateiti. 

— Kaip? 

— Vakar vakare prasiskėliau galvą. 

— Ką tu kalbi? 

— Taip. 

— Kur esi? 

— Namuose. 

— Ar buvai ligoninėje? 

— Buvau nuėjęs šįryt. 

— Ar tau viskas gerai? Turiu galvoje... 

— Atrodo, taip. 

— Kaip...? Klausyk, užsuksiu pas tave po pietų. 

— Būtų labai gerai. 

— Apie ketvirtą arba penktą. Ar atnešti ko? 

- Ne. 

Pakeliui pas Fredį stabtelėjau Brikstono turgaus plokštelių par- 
duotuvėje ir nupirkau Arto Pepperio albumą. Fredis ne iš karto 
priėjo prie durų - girdėjau, kaip šliurino koridoriumi it koks senis, 
- oatidaręs jas tik lėtai linktelėjo galva. Buvo su tamsiais akiniais. 
Veidas atrodė ištinęs ir vietomis violetinis. 

- Fredi, - ištariau, jausdamas, kaip ašaros tvenkiasi akyse. Ap- 
kabinau jį per pečius. Porą kartų kietai sumerkiau akis ir žingtelėjau 
atgal. 

Fredis nusiėmė akinius ir ryškioje saulės šviesoje išvydau, koks 
sužalotas jo veidas. Viena jo pusė buvo ištinusi prie skruostikaulio 
ir praradusi spalvą, kita - violetinė ir blizgėjo. Kaktoje ir skruoste 
buvo matyti smulkių įpjovų. Viena akis violetinė ir taip ištinusi, kad 
negalėjo atsimerkti, kita - pasruvusi krauju, bet iš esmės nesužalo- 
ta. Lūpos ir nosis - vienas tynis. Abidvi šnervės pilnos sukrešėjusio 
juodo kraujo. Balsas - storas ir švokščiantis, nes burnos vidus buvo 
sudaužytas ir ištinęs. Fredis atrodė taip prastai, jog sunkiai galėjai 
įsivaizduoti, kad kada nors jo veidas pasveiks. 

Nupėdinome į jo kambarį ir Fredis atsigulė ant lovos, atsirėmė 
į pagalves. 

— Man labai gaila, Fredi. 

— Man irgi. 

— Ar viskas susitvarkys? 

- Taip. 

Nesvarbu, kad daugiau nieko vienas kitam nepasakėme. Ne- 
svarbu, kad neapsikabinome ir nepradėjome raudoti, kad nera- 
dome tam tinkamų žodžių. Švelnumas - intonacijų, ne žodyno 
reikalas. 

- Atnešiau tau plokštelę, - pasakiau. - Pamaniau, smagu bus 
gauti dovanų dykai. 

— Tu labai mielas... 

— Kaip jautiesi? 

— Jau buvau pasijutęs geriau. Skauda galvą, ji ima svaigti, kai 
atsistoju, skauda nosį, burna - gyva žaizda. Skauda šonkaulius... 

— Kaip sekėsi ligoninėje? 

- Praleidau ten visą rytą. Jau kokia šūdina skylė! Sėdėjau greta 
tipo su didžiuliu tvarsčiu ant kojos, jis visą laiką šlamštė, traukdamas 
iš „McDonaldo“ maišelio. Ar esi kada neseniai buvęs ligoninėje? 

- Ne... 

- Jaučiausi lyg Sveikatos ir socialinės rūpybos ministerijos lau- 
kiamajame. Atmosfera tokia pati: žmonės, atginti vilties surasti 

paskutinį išsigelbėjimą. Viskas sena, nudrengta ir netgi nešvaru. 
Visi gydytojai ir slaugės atrodė taip, lyg tuoj tuoj mirs nuo išsekimo. 
Pasakysiu tau: drausiuos privačiai. 

— Ką jie sakė? 

- Padarė daugybę rentgeno nuotraukų. Iš esmės nieko bloga. 
Dantys liko visi, nosis ir skruostikaulis nesulaužyti. Akys, regis, 
irgi nesužalotos... 

Kažkas garsiai pabeldė į duris. 

- Tikriausiai Karltonas, - pasakė Fredis. 

Įleidau Karltoną ir, kol jis nukulniavo pas Fredį, užplikiau arba- 
tos. Kai grįžau su padėklu, Karltonas švelniai tepė kažkuo Fredžio 
veidą. 

— Tai arnika, - paaiškino. - Panaikina tynimą ir ramina. Kaip 
tau ji, Fredi? 

- Gerai. Maloni. 

Karltonas ir toliau švelniai tepė tą tepalą Fredžiui ant veido. Ir 
vėl mano akis sudilgė ašaros. Pilsčiau arbatą, kol Fredis - gerti jis 
negalėjo, burna buvo perdaug sužalota - pasakojo mums, kas nu- 
tiko. Jis ėjęs iš vieno vakarėlio, kai kažkoks jaunuolis paklausė jo, 
kelinta dabar valanda. Fredis atsakęs neturįs laikrodžio ir jaunuolis 
iš karto puolęs jį talžyti. Jis net nenugvelbė jo pinigų. 

— Neką daugiau ir teprisimenu, - baigė tą pasakojimą Fredis. 
- Tik tai, kad, vos tik spėjau pargriūti, jis ėmė spardyti mane į krū- 
tinę, bet aš turėjau palto kišenėje knygą ir ji amortizavo smūgius. 

— Kokia tai buvo knyga? 

- Labai juokinga, bet tai buvo Rilke'“s eilėraščiai. Išvydau jį visai 
naujoje šviesoje. 

Po kurio laiko Karltonas paklausė: 

— Ar įsižiūrėjai į tą tipą? 

— Nelabai. Vos temačiau. Atsimenu tik, kad jis buvo jaunas 
juodaodis trumpais plaukais ir odiniu švarku. Tikriausiai kokių 
dvidešimties metų. O gal ir jaunesnis. 

- Ar atpažintum jį? 

— Ne. Supranti, tai tiesiog buvo taip įsiutęs vaikinas, jog norėjo 
sumalti ką nors į miltus, kad pasijustų bent kiek geriau, - pasakė 

Fredis. - Galėjo baigtis ir daug blogiau. Juk negavau peiliu į pašonę. 
Niekas nelūžo... Kartą per šešerius metus, supranti? Visko būna. 

— Taip. 

Mes liovėmės kalbėję ir klausėmės Arto Pepperio. Tai buvo įrašas 
koncerto, kurį jis surengė porą metų prieš savo mirtį, - muzika 
žmogaus, išmokusio branginti tai, ką daro. Pepperis buvo alko- 
holikas ir narkomanas, sėdėjo Sen Kventino kalėjime, bet net ir 
susibaigęs iš pagrindų, kas jam pavyko, savo gebėjimų neišeikvojo. 
Jam reikėjo švaistyti savo talentą, kad šis galiausiai sužydėtų. Kaip 
menininkui jo silpnybės buvo jam pamatinės: pučiant saksofoną 
jos tapo jėgos šaltiniu. 

Kambarys prisipildė sužeisto gailesčio ir žaizdotų rankų švelnu- 
mo. Muzika šaukte šaukė, tačiau maldavimo joje nebuvo, paguoda 
ji turėjo rasti pati savyje. 

Aš vis dar buvau tokio amžiaus, kai ne tu kuri draugystes, o esi 
jų kuriamas, kai nėra skirtumo tarp turėti gerų draugų ir būti geru 
draugu. Fredį pažinojau seniai, šešetą ar septynetą metų, mažiau- 
siai dvigubai ilgiau nei bet kurį iš kitų savo draugų. Retai kada 
išsaugodavau ryšius su žmonėmis ilgiau nei trejus metus - Fredis 
buvo vienintelė išimtis, kurią galėjau prisiminti. Pabuvus kokius 
trejus metus tarp gerai pažįstamų Žmonių, tavo tapatybė apsi- 
riboja jų lūkesčiais, patenki į savo ir jų bendros istorijos pinkles, 
tavo reakcijų gama darosi vis labiau ribota. Pasiekus tam tikrą 
tašką belieka vietos tik labai jau menkam tavo tapatybės pasi- 
keitimui. Praeitis varžo, dusina ir vienintelė galimybė pradėti 
kvėpuoti ir judėti iš naujo - naujos aplinkybės, nauji žmonės. 
Bet su Fredžiu buvo kitaip. Mano prieraišume jam nebuvo jokio 
spaudimo. Turiu galvoje tą spaudimą, kai jūs norite būti panašus 
į jums patinkantį žmogų - taip aš jaučiausi su Steranko, - ir tada, 
po kurio laiko, šitai išvirsta į priešingybę: pradedate nemėgti tų 
žmonių dėl to, kad jie nepakankamai į jus panašūs. Sakau „jūs“, 
bet galvoje turiu „save“. 

Kartą Fredis pasakė, kad draugus apibrėžia skirtumas tarp būti 
žiūrovu ir būti dalyviu, ir aš prisiminiau, kaip su kitu draugu, su 
kuriuo mano ryšiai jau nutrūko, buvome apskaldyti vieno vyruko 

po vakarėlio „Putney“. Nagi pulkite mane visi trys, - pasakė jis, 
tvojęs kiekvienam iš eilės. - Gerai, - tęsė, kai mes visi stovėjome 
kaip įbesti, - dabar aš jus pamokysiu, - ir ėmė mokyti kiekvieną 
iš eilės. Galiausiai mes pabėgome ne itin nukentėję: ištinusi lūpa, 
mėlynė po akimi, sukruvinta nosis, ir netrukus ta istorija buvo 
prisimenama tik kaip paskatinimas pasakoti istorijas. Tai buvo 
maždaug tuo metu, kai - pasklaidęs Dharmos bastūnus ir pama- 
tęs keletą Kung Fu epizodų - Fredis pasiskelbė esąs budistas. Tai 
tęsėsi maždaug šešias savaites ir netrukus po to mes surijome savo 
pirmąsias rūgšties tabletes. Prisimenu, kaip Fredis, laikydamas 
rankoje užrašų knygelę, laukė, kas gi dabar nutiks. „Mano vidus 
verčiasi lauk“, - buvo vienintelis jo padarytas įrašas. Kitąmet mes 
jau saujomis rydavome mikrotaškus ir sugertukus. 

- Žinai, - liūdnai pasakė Fredis, kai vieną vakarą mudu leido- 
mės žemyn, - vieną gražią dieną mes atsigręšime į šiuos laikus ir 
jau ničnieko nebeprisiminsime apie juos, nes buvome per daug 
nusikaušę... 

Plokštelė baigė groti. Fredis užmigo ir sunkiai kvėpavo per 
burną. Pažvelgiau į Karltoną ir mudu nusišypsojome. Užplikiau 
dar arbatos, o Karltonas uždėjo kitą plokštelę. Kai baigėsi ir ta, už- 
dėjome trečią, leisdami kambariui tamsėti aplink mus, girdėdami 
tarpuose tarp įrašų šnypščiant dujas. Fredis nubudo maždaug po 
valandos, nesusivokdamas, kur esąs nei kas jam dedasi. 

— Kur aš? - Jis pažvelgė į Karltoną, į mane, patenkintas, kad 
esame dar čia. 

Mudu pabuvome iki devynių. Paskui pasakėme Fredžiui, kad 
rytoj jam paskambinsime. 

- Ačiū... už plokštelę ir arniką, - padėkojo jis mums išeinant. - 
Laikykitės. 

- Tu irgi. 

Paėjau galelį kelio namo drauge su Karltonu. Gauti į kaulus tam 
tikra prasme buvo tik laiko klausimas. Tikėjaisi, kad, kai ateis tavo 
eilė, tai bus ne pats blogiausias atvejis, kad tai bus tik vaikėzai, 
pasigviešę tavo pinigų, ir atidavęs juos, laisvai keliausi sau toliau, 
kad parverstas ant žemės, suspardytas nebūsi, kad išsitraukę peilį, 

jie tik įrėš, bet nenudurs, ir vyleisi, kad nepraleisi tos akimirkos, 
kai dar bus likusi paskutinė galimybė: pasprukti, - o jei ištiks visų 
blogiausia, jei visa kita žlugs, tau nepristigs nuovokos apsiginti tuo, 
kas paklius po ranka. 


Kiek vėliau tą savaitę vagys apkraustė Fumės butą. Jie įlindo pro 
vonios langą ir paėmė magnetofoną ir nešiojamąjį televizorių. 
Fumė prisipažino apsidžiaugusi, kad nieko neturi. 

Vaikščiodamas aplink namus būdavau susikaupęs ir budrus. Vi- 
same kvartale buvo justi įtampa, tačiau buvo sunku suprasti, ar tai 
mano paties atsitiktinio patyrimo rezultatas, ar aš įvertinau kažkokį 
bendrą jausmą, prasiveržiantį subtiliai, bet apčiuopiamai. 

Aš pasakodavau žmonėms apie Fredį ir vyrą, aptalžytą metro. 
Jie man pasakodavo apie tai, kas buvo atsitikę jiems ir ką jie matę 
ar ką jiems pasakoję kiti. Panikos, įtarumo ir susirūpinimo vilnys 
sklido aplink ir pynėsi tarpusavyje. 

Nuėjau pavakarieniauti į Kensingtoną su žmonėmis, kuriuos vos 
tepažinojau, bet jie man patiko. Atsinešiau alaus, visi kiti atsinešė 
vyno, bet gerti norėjo alų. Kai kuris nors paklausdavo, ką aš veikiu, 
atsakydavau: „šį bei tą, viską po truputį, o iš tikrųjų nieko, ir pasi- 
jusdavau niekam tikęs, kaip kokia sudaužyta elektros lemputė. 

Maistas buvo puikus, jo buvo daug. Kai baigėme valgyti ir išgė- 
rėme visą alų bei didžiąją dalį vyno, kažkas pradėjo pasakoti apie 
tai, kaip neseniai pateko į autoavariją. Kažkas kitas papasakojo 
kaip buvo sužeistas prieš kelerius metus. Aš papasakojau, kaip 
susitraiškiau koją fabrike. Aptarinėjome savigynos laidą, rodytą 
per televiziją. Kažkas papasakojo, kaip neseniai buvo apiplėštas 

jo butas ir po to, kai kiekvienas papasakojo savo buto apiplėšimo 
istoriją, pradėjome kalbėti apie užpuolimus gatvėje, išžaginimus, 
blogai pasibaigusius vakarėlius, muštynes su peiliais ir sudaužytais 
buteliais alinėse. 

Tos temos buvo mūsų valiuta, mūsų patyrimų bendravardiklis, 
jos buvo visiems įdomios, - temos, kuriomis kiekvienas turėjo ką 
pasakyti. 

Vakarienė baigėsi - buvo pirmadienis, rytoj žmonėms reikėjo eiti 
į darbą, - ir aš įšokau į vėlyvą pro mano namus važiuojantį auto- 
busą. Audra tolydžio tvenkėsi, ir kai išlipau iš autobuso Brikstone, 
jau pylė kaip iš kibiro. Eidamas pro Fredžio namus, pamačiau šviesą 
jo lange trečiame aukšte. Sustojau po gatvės žibintu, aplink mane 
plaikstėsi geltono lietaus siūlai. Išvydau žvelgiantį į naktį lango 
staktos įrėmintą veidą, šiltai apšviestą prie Fredžio rašomojo stalo 
pritvirtintos architekto lempos. Netrukus švystelėjo žaibas, it koks 
rantytas plyšys laike. Išbalinto lietaus krūpsnis. 

Dar sykį pažvelgiau į langą ir nuėjau, žingsnių aidą sugėrė duslus 
griaustinio grumesys. 

Likusią savaitės dalį praleidau teisme. Vienas mano draugelis, tu- 
rėjęs pažįstamą advokatą, paklausė, ar nenorėčiau pasekretoriauti. 
Tau tereikės sėdėti su klientu ir viską užrašinėti, kad advokatas 
sektų įvykių giją, - pasakė jis. - Užmokestis - dvidešimt penki 
svarai per dieną grynaisiais. 

- Ir dar, - nepamiršk apsivilkti kostiumą, - pridūrė prieš pa- 
dėdamas ragelį. 

Byla buvo nagrinėjama Kroidono prisiekusiųjų teisme, ir važiuo- 
damas ten traukiniu aš gerokai nekantravau: pamatyti kaltinamąjį, 
atkurti visą istoriją iš teismo procedūrinio katekizmo, pasverti 
iš paliudijimų išplaukiančius tiesą ir melą, pamatyti, kaip dirba 
teisėjas ir advokatai... 

Advokatą - tokį rubuilį Oksbridžą baigusį ruoniuką - radau 
lengvai, ir jis supažindino mane su savo klientu. Buvo toks liūdnas 
maišytos rasės vaikis, kokių aštuoniolikos metų nevykėlis, nesuge- 
bantis nieko, netgi palenkti savo pusėn teismą. Jis buvo kaltinamas 
įsilaužęs į Ljuiso biurus. Jo versija - esą jis nuvykęs ieškoti savo 
draugo Trockio, kuris tenai gyveno. Užsukęs į visus aplinkinius 
barus ir klausęs Trockio, bet niekas jo nebuvo matęs. Galiausiai 
jam tai nusibodę, jis pražioplinęs paskutinį traukinį namo, ir jį 
sulaikę, kai jis ieškojęs kur prisiglausti nakčiai. 

Teisėjas nežiūrėjo į jį nei griežtai, nei rūsčiai, jis išvis į jį nežiū- 
rėjo. Visas tas reikalas buvo vykdomas kaip nuobodi ceremonija, 
turinti didelės galios, bet nebeturinti jokios prasmės. Su nuo- 
bodulio kupinu nekantrumu, kurio net nemėgino slėpti, teisėjas, 
ryškindamas teisinės procedūros punktus prisiekusiesiems, aki- 
vaizdžiai rodė, kad jo visai nedomino nei teisinė, nei žmogiškoji 
tos bylos pusės; vienintelis kartas, kai jis truputį pagyvėjo, - kai 
buvo tariamasi dėl pietų pertraukos. Prisiekusieji irgi nuobodžia- 
vo, jiems būtų buvę smagiau svarstyti ką nors įdomesnio, tarkim, 
ginkluotą apiplėšimą ar išžaginimą. Kaltinamasis vaikis neturėjo 
ničnieko, kas galėtų sudrumsti tą abejingumą ar sudominti kurį 
nors iš teismo pareigūnų. Procedūra jam siūlė tik dvejopą pasi- 
rinkimą: įžūlumą arba nuolankumą, o kadangi nei vienu, nei kitu 
atveju nieko nelaimėtum, jam buvo nuobodu. Nominalus teismo 
dėmesio objektas, jis dalyvavo teismo procedūrose tik tiek, kiek 
operuojamas ligonis dalyvauja operacijoje. 

Jei bus pripažintas kaltu, pasisakė jis man per vieną pertrauką, 
tikriausiai vėl sugrįš į kalėjimą. Ištvers, jei to reikės. O galimas 
daiktas, išsisuks su lygtine bausme, tada lauks vasaros. 

Byla buvo vilkinama. Aš kasdien vilkdavausi kostiumą ir va- 
žiuodavau į Kroidoną. Juo ilgiau tęsis ta byla, juo daugiau pinigų 
uždirbsiu (aš jau pradėjau samprotauti kaip advokatas). Tas rafi- 
nuotas teismo procedūros abejingumas nuspalvino - veikiau jau, 
priešingai, išblukino - mano jausmus tam vaikinukui. Jis tapo pa- 
prasčiausiu „kaltinamuoju“, abstrakcija, teisine sąvoka. Ir jo byla, ir 
aplinkybės, kuriomis jis stojo prieš teismą, buvo užgožtos didingos 
teisingumo etikos, kurios vardu jos buvo nagrinėjamos. Teismo 
praktikoje viskas, kas liko iš jos įkūnijamo idealo, buvo tik tos 
nuskurusios teisėjų mantijos, perukai bei rafinuotas hierarchiškas 
etiketas, kurį išmanė tik teismo pareigūnai. 

Po trumpos pertraukos prisiekusieji išdidžiai paskelbė savo 
verdiktą: kaltas. Rodės, paskelbę tą vaikinuką kaltu, jie a contrario 
patvirtino neturį jokių sąsajų su teisės pažeidimais ir pademons- 
travo teismui savo nekaltybę. Teisėjas, rūsčiai žvelgdamas pro 
akinių viršų, paskelbė lygtinę bausmę, pabrėždamas tam liūdnam 

aštuoniolikmečiui (kaltinamajam, atsakovui, klientui - o gal jis 
įgijo kokį nors naują titulą dabar, kai kaltė buvo nustatyta, įrodyta ir 
nekėlė pagrįstų abejonių?), kad kalėjimas, kurio jis išvengė lygtinai, 
kabo jam virš galvos tarsi Damoklo kardas. Visiškai nepaveiktas 
tos klasikinės užuominos atsakovas net nemirktelėjo. Mudu kartu 
žingsniavome iki stoties. Jis pasiskolino iš manęs svarą traukinio 
bilietui į Londoną ir nusipirko cigarečių pakelį. Daugiau aš jo ne- 
bemačiau. Užsukau į advokato kontorą, pareikalavau atlyginimo 
už papildomą pusdienį, kurio neišdirbau, ir pasitelkęs neįmanomai 
sudėtingus maršrutus padidinau kelionių išlaidas. Jų, regis, tai 
visiškai nesutrikdė. 

Staiga tarsi povandeninis laivas, prarėžęs vandenyno skraistę po 
ilgų mėnesių tūnojimo po bangomis, atėjo vasara. Pro atvirus lan- 
gus žvangėdami veržėsi į gatvę radijo tauškalai. Mudu su Karltonu 
vaikštinėjome po turgų neva išėję nusipirkti daržovių, o iš tikrųjų 
pasidžiaugti plikomis rankomis ir kojomis, moterimis, vilkinčio- 
mis sukneles, su saulės akiniais, pasidžiaugti saule, atsispindinčia 
žmonių veiduose. Turgus buvo sausakimšas besišypsančių žmonių. 
Monetos, perduodamos iš rankų į rankas, žvilgėjo saulėje. Prekei- 
viai turėjo ką pasakyti kiekvienam praeiviui. Niekas nenorėjo nei 
bulvių, nei ropių. Dėmesį traukė krūvomis sukrauti apelsinai, ant 
kiekvienos krūvos blizgėjo šviežiai perpjautos jų puselės. Obuoliai, 
citrinos, greipfrutai, pomidorai, raudonai prisirpę tame karštyję. 
Greta daržovių pardavėjo įsitaisęs porceliano pardavėjas prisi- 
kabino skelbimą: „Prašome nestovėti priešais mano prekystalį: 
jis ne daržovių pardavėjo laukiamoji salė“, ir patenkintas leido 
saulei blizginti savo prekes. Buvo girdėti, kaip, vinguriuodamas 
pro triukšmą, ledų pardavėjo furgonas grojo savo melodiją; tai 
buvo pirma diena, kai jis pardavė daugiau ledų negu bandelių su 
dešrelėmis. Nusipirkau kokakolos skardinę, jos skonis buvo toks, 
tarsi kas būtų pašildęs ją burnoje. Būrys jaunuolių kone visai nu- 
skustomis galvomis, su Raybans saulės akiniais, sportbačiais ir juo- 
dais odiniais švarkais skubėdami skynėsi kelią pro minią. Tuklios 

moterys buvo įnikusios į pirkinius ir juokėsi su savo draugėmis. 
Plaukai atsiduodavo kokosų aliejumi ir blizgėjo. Muzika sklido lauk 
pro krautuvėlių duris, pindavosi ir remiksuodavosi ore. Šaligatviai 
buvo aptiškę ledais. Pro šalį pravažiavo automobilis, vilkdamas 
paskui save garsų hiphopo šleifą. 

— Greenpeace, - subaubė Liuteris, įtaigiai kratydamas savo ka- 
vos stiklainį priešais amerikietį turistą su fotoaparatu ir plačiomis 
languotomis kelnėmis. Garbanotas pamišėlis su lazda šaukė: „Iš- 
leiskite! Išleiskite!“, tarytum būtų uždarytas savyje. Aukštas rasta- 
faris mėlynu treningu pražirgliojo pro šalį, nekreipdamas į nieką 
dėmesio, žiūrėdamas tik kur statyti koją. Prie Sveikatingumo centro 
BBC žinių ekipa stabdė išvaizdingesnius žmones ir klausinėjo, kaip 
pasikeitė Brikstonas nuo riaušių laikų. Kiti išvaizdūs žmonės gūž- 
čiodami pečiais stūmėsi pro sunkias duris, grumdamiesi su mase 
raumenų, kurie, iki atsidūrę sunkumų kilnojimo salėje, atrodė tokie 
pat negrabūs ir nereikalingi kaip ir nardytojų įranga. 

- Atiduočiau už tokius bicepsus dešinę ranką, - pasakiau 
Karltonui. 

Žingsniavome tuo prisigrūdusiu šaligatviu tarp atsargiai bidze- 
nančių senukų, vilkinčių švarkais su kaklaraiščiais, megztiniais ir 
paltais. Pastebėjau Fredžio dviratį, prirakintą prie gatvės žibinto 
netoli metro stotelės. Jaunas pankas pilkomis rankomis ir taip su- 
sitraukusiais akių vyzdžiais, kad neįmanoma buvo suprasti, kaip į 
juos patenka šviesa, paprašė Karltono pinigų. 

— Aš tau tik duodu ir duodu, vyruti. 

— O mano kišenės visada tuščios. 

Karltonas padavė jam kelias monetas. Perėjome per Didžiąją 
gatvę, joje eismas buvo beveik paralyžiuotas. Autobusų vairuotojai, 
pasiraitoję rankoves iki pat alkūnių, laukė, kad palaisvėtų, konduk- 
toriai laikėsi įsikibę į užpakalinę savo autobusų platformą. Kažkur 
tos magmos viduryje beprasmiškai vaitojo policijos automobilis. 

Sustojome prie „Trejybės“ ir atsisėdome lauke, kur mūsų alus 
labai greitai sušilo. Tai tarsi mažas kaimelis su jo aline ir restora- 
nu, sakydavo apie tą aikštę nekilnojamojo turto agentai. Nedidu- 
kė alinės terasa buvo sausakimša klientų, panašių į savivaldybės 

tarnautojus, jie ginčijosi dėl departamento politikos, kai kurie 
traukė burnelę ir atsilaisvindavo kaklaraiščius. Išlenkęs vieną bo- 
kalą pasijutau mieguistai apgirtęs, tačiau vos atsispyriau pagundai 
užsisakyti dar porą. 

- Tai maišto oras, tobulas oras maištui, - pasakė baltaodis vai- 
kinas blizgančiu veidu, laikydamas savo alų priešais saulę, tarsi 
skaitydamas iš jo drumzlių ateitį. 

Pamažu, vilkdami maisto prikrautus maišus, mudu žingsnia- 
vome Didžiąja gatve, praėjome pro nubaltintą didžiulės remon- 
tuojamos parduotuvės vitriną. Taip atsitikdavo dažnai: kokia nors 
masinės produkcijos lovų ir kitų baldų parduotuvė pradėdavo 
veiklą atsidarymo išpardavimu, trukdavusiu porą mėnesių. Pa- 
skui vykdavo užsidarymo išpardavimas, o jam pasibaigus langai 
būdavo uždažomi baltai ir atsirasdavo skelbimas: „Netrukus čia 
atsidarys nauja parduotuvė“. Tada toje pačioje vietoje atsidaryda- 
vo nauja parduotuvė - pavadinimu „Kainų budelis“ arba „Kainų 
taifūnas“, - parduodanti lygiai tas pačias prekes. 

— Tai tikriausiai prasčiausia parduotuvė Londone, - tarė Karlto- 
nas. - Vienintelis padorus daiktas, kurį čia gali nusipirkti, - juodas 
įklotas šiukšlių dėžei. 

Kiek tolėliau puikavosi naujai įrengta „Woolworths“, kur buvo 
tik apsaugos darbuotojai ir tuščios lentynos. Praėjome pro „Ritzy“ 
ir biblioteką, kur įsikibę Tennants Extra kiurksojo chroniai, ilgais 
žiemos mėnesiais jis buvo jiems kaip antifrizas. Kiek tolėliau pra- 
ėjome pro vietą, vadinamą „Brikstono mada“. Ilgą laiką niekas 
nežinojo, kas ten turėtų būti: matėsi tik tas rafinuotas dizainerio 
sukurtas fasadas, už kurio nieko nevyko. Tada Fredis atkreipė mūsų 
dėmesį į tai, kad mes sutrikome, nes klausėme savęs, kas vyksta 
už to fasado, o iš tikrųjų visas. vyksmas ir buvo tas fasadas. Visa 
tai egzistavo tik kaip demonstravimas. Fasadas nebuvo nuoroda į 
paslėptą funkciją: tas fasadas ir buvo funkcija. 

— Kokio gi stiliaus toji architektūra? - paklausiau Karltono. 

— Neokažkas, - atsakė jis. 

Kiek toliau kažkas išpurškė NEMĖGINK TO PAGAUTI ant 
švarios baltos sienos. 

Nusistovėjus geram orui viskas pasikeitė į gera. Nuobodulys išvirto 
į laisvalaikį. Bedarbiai vėl apsidžiaugė neturį darbo, į kurį reikia 
eiti. Rasti kuo užsiimti nebebuvo vargo. Visi pasijuto žvalūs ir at- 
gavę jėgas, kaip nauji teniso kamuoliukai. 

Fredis irgi jau buvo besitaisąs. Mėlynės dingo, praėjo galvos 
svaigimas. Jeigu ne ta neįprasta odos spalva aplinkui akį, vargiai 
būtum pasakęs, kad jam kas nors buvo nutikę. Netikėtai susitikau 
su juo, kai jis pirko laikraštį kioske priešais „Velso Princą“ ant 
Šaltojo uosto gatvės kampo. Prieš porą metų to kiosko savinin- 
kas pardavė Fredžiui laikraštį sakydamas: „Dabar jūs atrodote, 
sakyčiau, kaip radikalus intelektualas, pone“. To Fredžiui pakako 
visai dienai - visiems metams, - ir nuo to laiko jis visada pirkdavo 
laikraštį iš to vyruko. 

— Puikiai atrodai, Fredi, - pasakiau, kai mudu vaikščiojome po 
turgų, džiaugdamiesi naujos vasaros kvapais. Jis vilkėjo sulamdytą 
lininį švarką ir atrodė kaip žmogus, vis dar gebantis rašyti romanus, 
kurių veiksmas vyksta pietryčių Azijoje. 

— Pataikei. Aš klesčiu ir fiziškai, ir finansiškai. 

— Pardavei apsakymą? 

— Ne visai taip. Bet pardaviau Steranko savo dviratį. 

— Už kiek? 

— Už šešiasdešimt svarų. 

- Reikėtų atšvęsti, - tariau pasiūlęs jam kramtomosios gumos. 

— O tu? - paklausė Fredis. - Ką nuveikei? 

- Ničnieko. Gyvenu vis smagiau sulig kiekviena diena. Pradėjau 
ilgą, lėtą kelionę į pensiją ir nukaršimą. 

— Sakei tai dar prieš trejus metus. 

- Tuomet tik juokavau. O dabar tai jau vyksta iš tikrųjų. Tąsyk 
nesupratau, bet tie juokeliai buvo pranašiški. 

— O kas gi yra praeitis, jei ne nuolatinė pranašystė to, kas neiš- 
vengiama, - pasakė Fredis. 

Praėjome pro „Woolworths“, pro vieną tų nevykusių freskų, vaiz- 
duojančių daugiarasę visuomenę, kurioje moterys ir vyrai lygūs, 
kurioje niekas nediskriminuojamas dėl amžiaus, rasės ar lyties, 
kurioje darbas atrodo kaip žaidimas, o žaidimas - kaip darbas, 
nes viskas nutapyta vaikiškai naiviai ir saulė niekada nesiliauja 
švietusi. Kitoje gatvės pusėje, visai ne taip kaip freskoje, vaikinai 
malėsi priešais mašinų nuomos punktą arba sėdėjo ir žiaumojo 
„Akapulke“. Pro jo duris išniro senis, vilkdamas sunkią ir niekam 
tikusią it kūjis koją. 

Suvalgėme po picą Franko picerijoje dengtame turguje. Tai 
buvo mažytė patalpa, jos viduje užteko vietos tik dvylikai žmo- 
nių, prie baro ir prie staliukų drauge sudėjus. Lauke, prekeivių 
galerijoje, irgi buvo staliukų, bet ir jie visada būdavo apsėsti. Tai 
buvo maloni vieta apsilankyti, bet kadangi ji būdavo taip pri- 
grūsta žmonių ir visada stovėdavo eilė, turėjai suktis greitai. Tarp 
valgančiųjų ar stovinčiųjų eilėje atsisėsti bei laukiančiųjų išsinešti 
picą buvo be galo maža vietos padavėjams. Vos teužteko vietos 
ir tai operai, kuri kūliais vertėsi žemyn iš ant sienos pakabintų 
garsiakalbių. Po dešimties minučių gavome staliuką galerijoje, 
puikiau ir būti negalėjo, nes saulė ir šiluma skverbėsi vidun pro 
aukštą stiklinį jos stogą. 

— Vakar girdėjau šūvį, - pasakė Fredis pjaustydamas picą ma- 
žyčiais gabalėliais. 

— Iš kur žinai, kad tai buvo šūvis, o ne sprogo mašinos padanga? 

-— Atskirti juk gali. 

— Kaip? 

- Šūvio garsas - toks pats kaip ir sprogusios padangos. Spro- 
gusios padangos garsas - toks pats kaip ir šūvio. Šitai vadinama 
paradoksu, leitenante. - Jis tai pasakė greitai jungdamas žodžius, 
tad visas sakinys nuskambėjo kaip ilgas susiraukšlėjęs žodis. 

Išėjome iš Franko picerijos ir nužingsniavome į sveiko maisto 
parduotuvę, kad Fredis galėtų nusiminęs paspoksoti į ten dirbančią 
merginą. 

Viduje prie kasos stovėjo ilga eilė. Ten visada reikėdavo palaukti. 
Jei kalbėsime apie parduotuvės tarnautojus, tai išmokti susukti 
suktinę parduotuvės gale, išlaikant deramą hašišo ir vaistažolių 
proporciją, jiems buvo kur kas svarbiau, negu mokėti skaičiuoti 
mintinai. Neskubėjimas buvo visos tos vietos numanomos ideo- 
logijos dalis. Labiausiai tarnautojų komanda apsidžiaugdavo, kai 
klientas paprašydavo pakviesti bosą, - tuomet jie galėdavo paaiš- 
kinti, kad boso čia nėra, kad parduotuvė - kolektyvo nuosavybė. 

- Puiku, - pasakė Fredis, pamatęs ilgą eilę ir imdamas nesijotų 
kvietinių miltų spagečių pakelį, - kuo didesnė eilė, tuo ilgiau ga- 
lėsiu į ją žiūrėti. 

Aš pasiėmiau didelį paką rudųjų ryžių, paskui, padvejojęs, dar 
vieną. 

— Kam tau tiek ryžių? Niekada jų nesuvalgysi. 

- Žinau. Turiu didelį stiklainį, tad pamėginsiu jį pripildyti. Toks 
mano siekis. 

Mudu nušliurinome prie kasos. Mergina, kurią Fredis sakėsi my- 
lįs jau kone dvejus metus, vilkėjo juodais aptemptais marškinėliais, 
jos plaukai buvo susukti į kuodą šalikėliu. Rankos buvo įdegusios, 
ji atrodė labai guvi ir kupina sveikatos (tuo ji labai skyrėsi nuo kitų 
tarnautojų, kuriems, regis, ne pro šalį būtų buvę suvalgyti bifšteksą 
su keptomis bulvėmis). Fredis iš lėto pacitavo Rilke“s eilutę - jis 
akivaizdžiai jautėsi daug geriau: - „Mat grožis tėra šiurpo pradžia, 
kurią dar ištverti įstengiam...“ 

Tokia jau mums išpuolė laimė, kad mus aptarnavo vyras. Kai po 
poros minučių jis baigė grumtynes su sąskaita, susierzinęs Fredis 
padavė penkių svarų banknotą ir sumokėjo už viską. Abudu pasi- 
sveikinome su mergina, o ji juokavo su savo klientu. 

— Atrodo, kad reikalai tarp jūsų iš tikrųjų kaista, - pasakiau, kai 
nutolome nuo kasos. 

— Grožis - tai idėja, - paaiškino jis mums išėjus lauk, negrabiai 
prilaikydamas duris ir taip praleisdamas jauną moterį su vežimėliu 
ir sunkiu pirkinių krepšiu. - Tai ir yra grožio grožis. 

Eidami Efros gatvės link išvydome virš rotušės plevėsuojančią 
žalią, juodą ir auksinę ANK (Afrikos Nacionalinio Kongreso) 
vėliavą. Paskui pamatėme darbininkus, išskubančius iš nedidelio 
fabrikėlio. Jie nešėsi pietų sumuštinių dėželes ir įrankių dėžes. Vieni 
skubėjo nepražiopsoti autobuso, kiti ėjo lėtai, šnekučiuodamiesi ir 
juokaudami, būriais arba poromis. 

— Vienas iš maloniausių reginių, ar ne? - pasakė Fredis. 

— Kas? 

- Žmonės, išeinantys iš fabriko į saulę. 

Perėjome per gatvę, užsukome pas mane ir pirmąkart per šiuos 
metus gėrėme alų ant mano namo stogo. Kartkartėmis mums virš 
galvos praskrisdavo lėktuvas. 

Bėgau paskui autobusą ir įšokau į jį, kai jis padidino greitį, no- 
rėdamas prašokti šviesoforą. Jis užsuko už kampo tuomet, kai 
klestelėjau ant sėdynės už vairuotojo kabinos. Ir tik pakėlęs galvą 
pastebėjau vairuotoją: žavingą juodaodę, jos veidas buvo pasuktas 
profiliu, nes ji stebėjo mašinas, taikančias įsigauti iš dešinės eilės. 
Ji vilkėjo blyškiai mėlynus marškinėlius, buvo įsisegusi auksinius 
auskarus, jos žastų raumenys judėjo sukinėjant vairą. Kai auto- 
busas sustodavo prie šviesoforo ar eismo spūstyje, konduktorius 
persisverdavo per mane ir kalbėdavosi su ja pro atviro lango plyšelį 
man virš galvos. Kad atsakytų konduktoriui, vairuotoja turėjo pa- 
sisukti ir iškišti galvą pro kabinos langą. Vos kelias pratuštėdavo, 
autobusas švelniai padidindavo greitį. Regis, ji lenktyniavo su kitu 
autobusu. Jei būdavome priekyje ir sustodavome įlaipinti keleivių, 
autobusas, važiavęs paskui mus, skubiai mus aplenkdavo, bet po 
kelių minučių mes vėlei atsigriebdavome. Kiekvieną sykį, kai šitaip 
atsitikdavo, mūsų vairuotoja nusijuokdavo ano autobuso vairuoto- 
jui. Kai privažiuodavome stotelę, kurioje niekas nenorėdavo išlipti 
nei įlipti, konduktorius dusyk patraukdavo virvelę, duodamas 
ženklą vairuotojai nestoti, ir taip mes tolydžio nutoldavome nuo 
kito autobuso. 

Kas dvi minutes mūsų vairuotoja šypsodamasi pamodavo kitų 
autobusų vairuotojams. Pagyvenusių baltaodžių pora išlipo, kai 

autobusas laukė prie šviesoforo, ir padėkojo jai iškėlę nykščius, 
ji atsakė jiems šypsena ir pamojavo. Stebėjau ją, galvojau, kaip ji 
gyvena, kur gyvena, ar ištekėjusi. 

Įmonių administratoriai skundžiasi stresu ir nuovargiu, bet tai 
tik vienas juokas palyginti su autobuso vairavimu spūsties valando- 
mis penkias ar šešias dienas per savaitę. Nebuvo tokio miesto ver- 
slininko, kuris dirbtų sunkiau už šią vairuotoją. Galėjai didžiuotis 
vairuodamas tokį autobusą, ir kiekvienas, kuris ją matė, jausdavo 
tą pasididžiavimą - kelias minutes, kelias stoteles. Stebėdamas, 
kaip lengvai ji manevravo autobusą, jutai, jog jos gebėjimas visada 
pranokdavo jos padėtį, ir nors kartą tas įsitikinimas sukeldavo ne 
frustraciją, o buvo savotiškas teigimas, teigimas tokių žmogaus 
galių, kurias pajunti žiūrėdamas į meno kūrinį ar sporto varžybose, 
arba klausydamasis grojant muzikos instrumentu. 


Išeinu iš metro, grūstas stiklas gurgžda man po kojų: vyno butelio 
likučiai. 

Už poros žingsnių - didžiuliai lenkti žalio stiklo trikampiai 
tiršto kraujo baloje. Ant suolo susmukęs pusamžis vyras kruvinais 
marškiniais ir perpjautu skruostu. Jį tvarsto greitosios pagalbos 
sanitaras rūsčiu veidu. Žingsniuoju paskui du rastafarius: visi trys 
skubiai užbėgame ant eskalatoriaus. Kol privažiuojame bilietų au- 
tomatus, aš kaip fotografas, instinktyviai paspaudžiantis užraktą, 
spėju brūkštelėti šiuos žodžius. 


Ši knyga - lyg mėgėjiškų nuotraukų albumas. Į kiekvieną jų 
įsibrauna pašaliniai; atspauduose išliko intymumas, trukęs se- 
kundės dalelytę, kai kažkas nepastebėtas netyčia įklydo į kadrą. 
Tarp artimų, besijuokiančių draugų veidų, užsiglaudė šmėstelėję 
pašalinių žmonių pavidalai; štai ir jūs tolimuose turistų namuo- 
se, kadro pakraštyje, kiek išplaukęs, kitų žmonių prisiminimų 
vidury. Mes įklystam į vieni kitų gyvenimus. Bet kurią dieną, 
bet kuriame mieste tai nutinka tūkstančius kartų ir retkarčiais 
patenka į fotojuostą. Būtent šitai čionai ir atsitinka. Įsižiūrėkit 
atidžiai ir, galimas dalykas, čia, puslapio pakraštyje, šmėstelės ir 
jūsų atvaizdas: stovinčio eilėje prie baro, skubančio į autobusą, 
geriančio ant stogo alų, kraujuojančio ant metro grindų (norėjau ' 

jums padėti, bet pernelyg išsigandau, atsiprašau, nuoširdžiai 
atsiprašau). 

Dažnai tai, kas netyčia, be jokio ketinimo nutinka nuotraukos 
pakraštyje ar paraštėse - iš pažiūros visiškai nesvarbi detalė, - su- 
teikia jai ypatingos prasmės. Tai, kas vyksta, ir labai aiškiai, pirma- 
me plane, atrodo lyg nereikšminga arba beprasmiška palyginti su 
ta atsitiktine detale ar bent jau įgyja prasmę ir svarbą tik įsiterpus 
jai, tik per ją: kieno nors bato galas, fone automobilis, susuktas 
skėtis, kieno nors kepurės išlenkimas, vaikas, čiulpiantis ledinuką 
ant pagaliuko. Šitos detalės sugeria ir keičia pagrindinį vyksmą - ir 
pačios yra jo sugeriamos, keičiamos, - protagonistai lieka prisod- 
rinti tų lydinčių detalių atsitiktinių išlinkių. Skirtumas tarp pirmojo 
plano ir fono subliūkšta, subjektas lieka uzurpuotas savo aplinkos, 
trumpalaikio debesų rašto, kitų gatvėje sutiktų žmonių veidų, jo 
šešėlis išnyksta kitų šešėlių išskydusiuose kontūruose - šešėlių, 
kuriuos čia meta atsitiktiniai mostai. 

Fumės dantys įniro į didžiulį obuolį, kurio odelė buvo tokia tamsi, 
kad vidus, pažymėtas jos dantų, atrodė akinamai baltas. 

— Nori atsikąsti? - paklausė atkišdama jį man. Papurčiau galvą. 

— Daug prarandi. 

Fumė buvo įgudusi išsirinkti puikius vaisius, aš tik žiūrėdavau 
į tai susižavėjęs. Kai pats jų nusipirkdavau, jie visada būdavo arba 
pernokę, arba neprinokę, ir niekada patys tie. 

- Anądien nusipirkau trešnių, - papasakojau. - Jos buvo lyg su- 
puvę juodo kraujo maišeliai, kitą dieną nusipirkau bananų, šie buvo 
tokie minkšti, kad čiulpdamas juos be jokio vargo pajusdavai, kaip 
dantys tau išraunami be jokio užmarinimo per dešimt minučių. 

— Oi, užsičiaupk. Man darosi bloga... 

Mes buvome ant stogo. Fumė sėdėjo viename iš tų sulankstomų 
krėslų, kuriuos ji taisė visą Žiemą. Ji pripirko jų visą krūvą pajūrio 
kurortuose, rėmus perdažė juodai, o audeklus pakeitė ryškiaspal- 
viais, pagal savo skonį. Padovanojo po vieną visiems draugams, 
kitus mėgino parduoti Portobelo turguje, po penkiolika svarų 
kiekvieną. Stovėjau atsišliejęs į turėklą ir žiūrėjau į savo krėslą, o 
šis patenkintas tysojo po mėlynu dangum. 

Ant lifto stogo ilsėjosi baigta moters skulptūra, kažkieno iškalta 
aną vasarą. Išsilaisvinusi iš akmens luito, ji rymojo pasirėmusi ant 
alkūnės, atlošusi galvą, vieną koją sulenkusi per kelį. Nors nebuvo 

nė metro aukščio, atrodė tokia gyva, kad darė stogą daug erdvesnį, 
negu šis buvo iš tikrųjų, rodės, kad tai, ką matėme, buvo natūralaus 
dydžio figūra, besišildanti saulėje kiek atokiau. 

— Turiu krepšyje vynuogių, - po valandėlės pareiškė Fumė. - 
Nori? 

— Ne, ačiū. Kauliukai man atima visą malonumą valgant vy- 
nuoges. 

- Jos be kauliukų. 

— Iš tikrųjų? 

— Ne visai. 

Fumė dėvėjo aptemptus marškinėlius, šortus ir palaikę šiaudi- 
nę skrybėlę, užstojusią veidą nuo saulės. Aš irgi buvau su šortais. 
Žiūrėdamas į Fumę jaučiausi labai baltas. 

"- Ar įdegiau? 

- Atrodai kaip išlipęs iš mikrobangų krosnelės. Pasitepk kremu, 
nes sudegs oda. 

— Aš niekada neįdegu, - pasigyriau. 

— Greičiau jau grįžtų Steranko su tuo alum, - pasakė Fumė, su- 
leisdama dantis į kitą traškų obuolį. 

— Aš irgi labai laukiu. 

Iki įtikinome Steranko nueiti į alkoholio parduotuvę jis visą 
popietę tapė ant stogo - nusistovėjus geram orui atsinešė molber- 
tą, teptukus ir dažus į mano butą, - o mudu su Fume skaitėme, 
kalbėjomės ar šiaip tingėjome. 

— O štai ir jis, - tariau žiūrėdamas pro turėklus, pamatęs, kaip 
jis žirglioja per gatvę su alaus pilnu rudu krepšiu. 

Vos tik pargrįžęs Steranko pasisiekė švarko, norėdamas prisidegti 
užgesusią žolės suktinę. Švarkas gulėjo ant betono, ir kai Steranko 
trūktelėjo jį prie savęs, raktai, gulėję ant viršaus, nuslydo ir dingo lie- 
taus nuotekų skylėje, kuri ten tykojo nematoma. Prabėgus kelioms 
sekundėms išgirdome garsų pliumpt keliais aukštais žemiau. 

— Prakeikimas! 

Lietaus nuotekų skylė buvo tik vos didesnė už vonios nuotakų sky- 

— Kur baigiasi tas vamzdis? 

— Maždaug metre purvino vandens po namu. 

— Velnias. Ar prie jo galima kaip nors prieiti? 

— Ne. Bet tai juk ne bėda, ar ne? Kaimynai juk galės atidaryti? 

- Šuns šėko. Jie išvykę į Tailandą. Grįš ne anksčiau kaip po trijų 
savaičių. 

- Ar nieks daugiau neturi rakto? 

— Fume... o, velnias, tu juos atidavei man prieš kelias dienas, 
ar ne? | 

— Ar negalėtum pro kur nors įlįsti? - paklausė Eumė. 

- Jokio suknisto šanso. Tas namas - tikras Knoxo fortas. Kodėl 
gi nepasidirbinau atsarginių raktų? Neįtikėtina. Dabar galiu tik 
pulti žemyn nuo stogo. Šūdas! Šūdas! 

Fumė apkabino Steranko per pečius. 

— Be to, jau pradedu jaustis gerokai apkvaišęs. 

— Gal tai padės tau išvysti linksmąją to reikalo pusę. 

- Čia nėra jokios linksmosios pusės. Tai visiška kiaulystė. - Ste- 
ranko išsirovė abiem rankomis kuokštą plaukų. - O dar ta žolė 
tokia stipri. Man niekas nelenda į galvą. 

Mudu su Fume pradėjom juoktis. 

- Visiškai nejuokinga, - piktinosi Steranko. 

- Žinau, kad nejuokinga, - pasakiau juokdamasis. - Jau vien 
nuo tos minties man linksta kojos. Nežinau, ar ištverčiau, jei šitai 
būtų atsitikę man. 

- Aš irgi nežinau, ar ištversiu. 

Dangus mums virš galvų buvo pritvinkęs konkordo trasos 
triukšmo. Kai jis nurimo, Fumė pasakė: 

— Man kilo mintis. 

— Kokia? Aš jau žinau: nusileidžiu į pirmą aukštą, plikomis 
rankomis nukeliu kanalizacijos vamzdį ir šliaužioju metre šūdų su 
lenktu šiaudu vietoj kvėpuojamojo vamzdelio. O dar geriau, įtikinu 
ką nors tai padaryti už mane. Tai bus truputį sudėtinga. 

— Tai tik mintis, bet gal, ja pasinaudojus, ir pavyktų, - ramiai 
atsakė Fumė. 

— Na gerai, ką gi tu sugalvojai. Esu pasiryžęs apsvarstyti viską. 

- Gerai. Mums reikia ilgos virvės... 

— Turiu namuose, - patvirtinau. 

- Ir magneto. 

Stojo trumpa pauzė, paskui Steranko pašoko aukštyn. 

— Nuostabu! Nuostabu! - sušuko jis. - Ar turi magnetą? 

- Deja, ne. Gaila. 

- Šūdas. 

- Gal galėtume jį nusipirkti? 

— Kur? 

- Geriausiai būtų Patelio parduotuvėje, bet jis užsidaro šeštą. 

— O kiek dabar? 

Mes stovėjome ir ramiai skaičiavome, kol rotušės laikrodis iš- 
mušė keturias... penkias... šešias. 

"Steranko nulėkė prie durų. Išgirdome trenksmą, kai nusirito per 
šaligatviu. 

— Vargšas Steranko. Bus juoko, jei parduotuvė jau uždaryta, - iš- 
tarė Fumė ir mudu pakikenom. Nusileidau į butą ieškoti virvės. 

Slinko nerimo kupinos minutės. Dangus vis dar buvo gražus. 
Steranko molbertas metė ant stogo keistą šešėlį. 

Steranko įžengė pro duris paniuręs ir sunkiai alsuodamas. Paskui 
plačiai išsiviepė ir išsitraukė iš kišenės magnetą. Jis buvo visiškai 
tokios pačios formos kaip vaikų komiksuose: U pavidalo, nudažytas 
raudonai, išskyrus du centimetrus galuose. 

— Fume, jeigu pavyks, aš pastatysiu tau didžiausią vakarienę, ko- 
kią tik esi valgiusi, - pasižadėjo Steranko, rišdamas virvę apie mag- 
netą nuožmiu mazgu. - Ojeigu ne, pusę metų grauši sausą duoną, 
užgerdama tik vandeniu... O štai dabar - sunkiausioji dalis. 

Visi trys pasilenkėm ties nuotekų skyle. Tai priminė Marko 
Twaino sceną, perrašytą prisitaikant prie vėlesnio urbanistinio 
pasaulio, kai viskas, kas liko iš ežerų bei upių laikų, buvo štai tokia 
nedidelė skylė, vedanti į nuotekų šulinį. Steranko vyniojo virvę. Po 
kokių penkiolikos metrų pasigirdo negarsus pliumpt. Jis vyniojo 
virvę toliau. Retkarčiais trukteldavo ją patikrindamas, ar vis dar 
įtempta. Išvyniojo dar kelis metrus, tada pajuto, kad virvė laisvai 
guli jo delne. 

-— Patrauk aukštyn, - sukomandavau. 

Steranko trūktelėjo virvę palengva, labai atsargiai, kad magnetas 
nėatsimuštų į vamzdžio sieneles. Traukė toliau. Virvė buvo įsitem- 
pusi. Be to, ji peršlapo ir susipurvino. Mudu su Fume sužiūrome 
viltingai, kai Steranko atsitiesė, ištraukęs iš skylės magnetą. Prie jo 
netvirtai prilipęs glūdojo nedidukas raktų ryšulėlis. 

— Valio! Valio! - šaukė Steranko apsikabinęs Fumę ir garsiai ją 
bučiuodamas. - Žmogaus proto išradingumas! 

— Tu nebūtum padaręs to be mano virvės, - suinkščiau, ir mes 
visi nusijuokėm. 

— Puiki virvė, - pasakė Steranko švytėdamas ir apkabino mane 
per pečius. 

Nuo gatvės kilo vakaro spūsties valandų triukšmas. Iš viršaus 
leidosi duslus policijos sraigtasparnio kalenimas: lydėjo kalinių, 
grįžtančių iš teismo į Brikstono kalėjimą, konvojų. Mes visi trys 
stovėjome apsikabinę ir garsiai juokėmės žiūrėdami į saulę. 


191 


017 


Kelioms minutėms įsijungiau televizorių žvilgtelti į Vimbldono 
teniso turnyrą ir dvi dienas nesugebėjau nuo jo atsitraukti. Nuo to 
laiko, kai jį stebėjau prieš porą metų, žaidėjai, regis, pasiekė naują, 
beveik antžmogišką lygį. Bet anaiptol ne tai darė jį įdomesnį žiūrė- 
ti - atvirkščiai, tokį išskirtinai įdomų jį darė pats žaidimo nuobo- 
dumas. Pažiūrėjęs penkias minutes, neišvysdavai nieko, - ypač vyrų 
žaidime, kur žaibo blyksnio padavimas tapo toks esmiškas, kad 
žaidėjai turėjo įeiti į gilų transą prieš sumąstę, kad reikia sukirsti 
per kamuoliuką. Vienas vaikinas, prieš paleisdamas kamuoliuką į 
tinklą, privertė jį atšokti dešimt kartų, du kartus papūtė į pirštus, 
porą kartų nusišluostė kaktą ir dvyliką kartų pasukinėjo raketę. 
Po dviejų minučių pauzės jis pakartojo lygiai tą patį ritualą ir pą- 
siuntė kamuoliuką į priešininko aikštelę. Deja, buvo nuspręsta, kad 
skrisdamas kamuoliukas kliudė tinklą, todėl, kad užbaigtų tai, kas, 
ko gero, buvo rafinuočiausia daug laiko atėmusi dviguba klaida, 
jis vėl pakartojo visą tą ritualą, prieš paleisdamas kamuoliuką už 
priešininko aikštelės linijos. Nenuostabu, kad jam sukilo pyktis. 
Nenuostabu ir tai, kad kai kurie aikštelės linijos teisėjai sunkiai 
atlaikydavo pagundą užsnūsti, todėl spręsti turėdavo aklai, rem- 
damiesi ribiniais atvejais. Atrodė, kad žaidėjų ir teisėjų konfliktas 
pasiekė tokį priešiškumo laipsnį, kad šitai ir tapo įdomiausia žai- 
dime. Aikštelės linijos teisėjų darbas buvo pykinti vieną ar kitą 

žaidėją neteisingais sprendimais tol, kol jis būdavo priverstas gauti 
tiek baudos taškų už blogą elgesį, kad prarastų viltį laimėti partiją. 
Kai šitai būdavo pasiekta, jie nukreipdavo dėmesį į kitą žaidėją. O 
žaidėjų elgesys išsigimdavo iki tokio laipsnio, kad savo nuostabai 
komentatorius švelniai prisimindavo Johną McEnroe kaip tikrą 
džentelmeną. Netgi ir ne pirmos klasės žaidėjai jau leisdavo sau 
svaidytis nešvankybėmis teisėjų atžvilgiu, nors anksčiau tai buvo 
tik talentingiausių žaidėjų monopolis. Įsivaizdavau, kaip jaunas 
žaidėjas neria į naujas nepopuliarumo gelmes gąsdindamas teisėją 
rakete ar trenkdamas iš visų jėgų romiam berniukui padavėjui, 
kuriam išpuolė nelaimė paduoti jam nesėkmę atnešusį kamuo- 
liuką. Vieno ar kito žaidėjo demonstruojamas šiurkštumas buvo 
ritualizuotas kone taip pat kaip imtynėse. Aš beveik laukiau, kad 
kuris nors pradės aitrinti publiką šūksniais: „Ramiau! Ramiau!“, 
po ypač žiauraus dilbio smūgio. 

Įkvėptas tokio teniso paskambinau Steranko, norėdamas pa- 
siūlyti sužaisti partiją, bet jo nebuvo namie. Kaip ir Karltono. Liko 
paskutinė išeitis - Fredis. 

— Tuščias reikalas. Aš net į kamuoliuką nepataikau. Tinku vie- 
nintelei žaidimo daliai - aplaistymui: kol barmenas paduoda, galiu 
kirsti sausą, - pasakė jis smagiai juokdamasis iš savo pokšto. - Eime 
geriau išgerti. Galime pasiimti raketes, jei tau nuo to bus leng- 
viau. 

Vėl stojo tobulai žydra diena, bet iki pat vėlyvos popietės neturė- 
jau galimybės užlipti ant stogo. Toj pusėj, kur turėjo leistis saulė, 
dangus darėsi geltonas kaip citrina. Zenite jis buvo blyškiai žydras 
su keliais lengvučiais aerografo nutėkštais debesėliais. Sėdėjau 
žemos sienelės ties stogo kraštu gale, permetęs ranką per turėklą, 
tabaluodamas žydrame ore, tarsi tai būtų ežeras. Pasirinkau šitą 
perdėto atsipalaidavimo pozą dėl knygos, kurią laikiau atrėmęs į 
kelius: Italo Calvino Nematomi miestai. Fredis paskolino man ją 
su griežta sąlyga - kad nesugadinsiu sau malonumo skaitydamas 
ją metro, kad skaitysiu ją tik idealiomis sąlygomis, kai galėsiu mė- 
gautis kiekvienu jos sakiniu „kaip hamaku, pakabintu tarp dviejų 
taškų. (Fredis beregint lyriškai sutirpdavo, kai kalba užeidavo 
apie Calvino; kartą pasakė aiškiai žinąs, kaip susitiks savo svajo- 
nių moterį, - jiedu sėdės vienas priešais kitą metro vagone, abudu 
skaitys Jeigu žiemos naktį keleivis, ir to pakaks.) Daugiau ar mažiau 
laikydamasis Fredžio apribojimų skaičiau Nematomus miestus jau 
kone pusę metų, bet neperskaičiau dar nė pusės. 

Išsipleikęs ant tos žemos sienelės vos spėjau perskaityti porą 
puslapių, kai pastebėjau, kad kažkas juda ant namo priešais, - tokia 
išskydusi dėmė mano akies kamputyje. Pakėliau akis ir išvydau 
moterį, palinkusią ant turėklo, žvelgiančią pro mano stogą į blyškiai 
geltoną vakaro žarą. Žinojau, kad jau buvau ją matęs kažkur seniau, 

tačiau nenutuokiau, kas ji. Ji buvo užsidėjusi tamsius akinius ir 
vilkėjo tokiais nuskalbtais marškinėliais, kad iš jų raudonumo 
nieko nebeliko. Jos oda atrodė įdegusi ir lygi vakaro žaroje. Rudi 
plaukai - laisvai surišti ant sprando. Ji žvilgtelėjo į mane, kai aš ją 
tyrinėjau. 

Sušukau „Labas!“ ir nusišypsojau. Ji man atmojo šypsodamasi. 

- Puikus oras, ar ne? 

— Nuostabus... 

— Keista, kad čia nėra daugiau žmonių, - pasakiau. 

— Ką? 

Mus siautė lengvas vakaro eismo gaudesys. Svaidėme žodžius 
per gatvę, bet kartais būdavo sunku juos pagauti, neišgirsti, jie 
nugarmėdavo į mus skiriančią erdvę. 

- Sakau, keista, kad niekas daugiau čia neateina. 

- Taip. 

Aš linktelėjau galvą. Už jos buvo matyti raudonas krėslas, kurį 
kažkas neseniai atitempė ant stogo. 

- Ar tu čia gyveni? - paklausiau. Ji linktelėjo galvą. 

— Tu irgi? 

— Taip. Man regis, jau esu tave matęs. 

Nusišypsojau. Ji persilenkė per turėklą ir pažvelgė į gatvę, paskui 
atlošė galvą taip, kad saulė glostė jos kaklą. Tada vėl pasigręžė į 
mane, ir šviesos kibirkštėlės atšoko nuo tamsių jos akinių. 

— Ką skaitai? - paklausė. 

Pakėliau knygą. Ji palinko truputį į priekį, kilstelėjo akinius ir 
prisimerkė nuo saulės. 

— Nematau, - pasakė užkėlusi akinius ant kaktos. 

— Tu per toli. Gal ateitum čionai, tada geriau matysi, - pasiūliau 
plačiai nusišypsojęs. Ji irgi šypsojosi, nors ir ne taip plačiai. 

- Ar negalėtum tiesiog pasakyti? 

— Tai viena iš tų knygų, kurią privalu pamatyti iš arti. - Ir vėl 
nusišypsojau plačia kaip moliūgo riekelė šypsena. 

- Iš tikrųjų? - paklausė ji nusijuokusi. 

— Taip. Idealu būtų geriant šaltą alų... 

— Šaltą alų? 

- Ledinį. 

Ji valandėlę patylėjo, šypsodamasi ir dairydamasi į dangų. 

- Tai nuostabi knyga, - kalbėjau toliau. Ji vėl pasigręžė į mane 
šypsodamasi ir linkčiodama galva. 

- Gerai... - Patapšnojo pirštais per turėklus ir pridūrė: - Būsiu 
po penkių minučių. 

- Puiku. 

Ji patylėjo kelias sekundes, paskui pasisuko ir patraukė laiptų 
link. 

— Ei! - sušukau, kai ji jau buvo beatidaranti laiptų duris. - Ne- 
pamiršk alaus! 

Jos juokas nematomai nuvilnijo gatve. 

— Tik neapžiok per daug. 

Vėliau mačiau, kaip ji išėjo iš savo namų į gatvę. 

Girdėjau jos žingsnius ant laiptų, paskui ji išniro pro užpakalines 
duris. Gindamasi nuo saulės pakėlė ranką, užsklendė jos linkyje 
žydro dangaus trikampį. Mūvėjo šviesiomis kelnėmis, paraitotomis 
ties plonomis įdegusiomis kulkšnimis. Ant pečių buvo užsimetusi 
raudoną megztinį. O ant jo buvo užmestas dangus. 

Ji buvo vardu Monika, ir aš neabejojau, kad jau buvau kažkur 
ją matęs. Kurį laiką stovėjome nejaukiai ir stengėmės prisiminti, 
kur galėjome susitikti anksčiau. Padaviau jai Calvino, atverčiau 
pastraipą, kurią skaičiau, ir nusileidau žemyn atnešti alaus. 


Norit tikėkite, norit netikėkite. Dabar papasakosiu jums, kaip sudaryta 
Oktavija, miestas-voratinklis. Čia tarp dviejų stačių šlaitų plyti bedugnė: 
miestas pakibęs virš tuštumos, pririštas prie dviejų viršūnių lynais, gran- 
dinėmis ir lieptais. Čia vaikštoma mediniais žuoliais ir saugomasi neuž- 
taikyti koja į tarpus, arba kabinamasi į kanapinio tinklo akis. Apačioje čia 
tūkstančius metrų nieko nėra: plaukia keletas debesėlių, o dar žemiau gali 
įžvelgti skardžio dugną. 

Toks tat yra to miesto pagrindas: tinklas, kuriuo gali sau vaikščioti, 
o dar ir jo prisilaikyti. Visa kita, užuot sau stiepęsi aukštyn, prikabinta 
prie jo iš apačios: virvinės kopėčios, hamakai, maišo pavidalo namai, 
drabužių pakabos, gondolų pavidalo terasos, odmaišiai su vandeniu, dujų 

degikliai, iešmai, ant virvių pakabinti krepšiai, keltuvai, dušai, trapecijos, 

žiedai vaikų žaidimams, funikulieriai bei sietynai, vazonai su nusvirusiais 
. augalais. 

negu kituose miestuose gyvenančių žmonių. Jie žino, kad jų tinklas at- 

laikys tik šitiek. 


- Ar tu norėtum ten gyventi? - paklausė Monika, kai grįžau su 
alumi. 

— Kur? 

— Oktavijoje, mieste-voratinklyje. 

- Priklausytų nuo to, kada jie uždaro barus. O tu? 

- Priklausytų nuo to, koks ten oras. | 

— Kartais pagalvoju, kad norėčiau gyventi kaime. 

- Kaimas gražiai atrodo iš tolo, bet kai būni jame, matai tik uo- 
dus, muses, purvynę ir drėgnus namus. Geriausiai kaimas matyti 
iš miesto. Aš norėčiau gyventi prie jūros. 

- Jūra irgi daug kur be galo nuvilia. 

— Bet ne visur. 

- Tikrai? 

- Ji nuostabi Kornvalyje. Ir Braitone. 

— Braitone? 

- Man patinka, kaip ji šiurena akmenėlius, - pasakė ji palin- 
kusi ant turėklų. - Jei apačioje čia vietoj gatvės būtų jūra, būtume 
Rojuje. 

— Aš nežinau, kur norėčiau gyventi, - pasakiau. - Verčiau jau 
prisiminčiau visas vietas, kur nenorėčiau gyventi, ir, išbraukdamas 
jas po vieną, prie ko nors prisikasčiau. 

„Mus supo vakaro garsai: paukščių ulbėjimas, bažnyčios varpų 
gausmas, šunų lojimas, truputis eismo triukšmo. Plonytis it siūlas 
garo valktis nudriko per visą dangų: lėktuvas skrido taip aukštai, 
kad beveik nesimatė. Užuodžiau verdant pietus, ir visą laiką man 
atrodė, jog girdžiu iš tranzistoriaus sklindančią Bruceo Springs- 
teeno dainą. Tai patvirtindama Monika pasakė: 

— Šita šalis pamažu virsta Amerika. 

— Aš norėčiau gyventi Amerikoje. 

— O aš maniau, kad tu nežinai, kur nori gyventi. 

— Nežinau. Todėl ir pasakiau, kad norėčiau gyventi Amerikoje. 
Amerika visada buvo sinonimas tos vietos, kuri galėtų būti ge- 
resnė už tą, kurioje esi. Jei žinotum, kur nori gyventi, pasakytum 
„Australijoje“. 

— Aš nekenčiu Amerikos. 

— Aš irgi. 

- Visai nesvarbu, ką mes galvojame ar kalbame apie Ameriką. 
Kad ir ką apie ją kalbėtume, vis tiek perkam jos gaminius ir tik tai ir 
yra svarbu, - pasakė ji gurkšnodama Budweiserio alų iš skardinės. 

— Norėčiau gyventi tokioje vietoje, kur galėtum vaikščioti vi- 
sur, - pasakiau. - Mieste, kur kiaurą naktį būtų šilta ir galėtum sau 
vaikštinėti siauromis gatvelėmis tarp įvairaus amžiaus ir įvairių 
rasių žmonių, kur būtų daugybė džiazo klubų ir pigaus alaus. 

Tai nuskambėjo ne taip įspūdingai, kaip tikėjausi. Man kilo 
pagunda pasiūlyti jai parūkyti kvaišalų. Tačiau, užuot pasiūlęs, 
paklausiau, kaip seniai ji gyvena Brikstone. 

— Trejus metus. 

- Visą laiką šitame name? 

— Ne, aš ką tik čionai atsikrausčiau. Prieš tai keliavau. 

— Kur? 

— Po Indiją, Tailandą. Aplankiau daugybę salų. 

— Ar nardai su akvalangu? 

— Su kvėpavimo vamzdeliu. 

- Labiausiai už viską pasaulyje norėčiau nardyti su akvalangu. 

— Tai kodėl gi nenardai? 

— Nežinau. Aš netgi niekada neslidinėjau. 

- Ir aš. 

— Norėčiau pasklandyti parasparniu, bet ir to nesu bandęs. Kaip 
nardoma su kvėpuojamuoju vamzdeliu? Papasakok man kokią 
nors istoriją. 

— Kaip tyčia turiu apie tai puikią istoriją. 

— Ar su rykliais? 

- Taip. 


198 


— Nuostabu. 

- Gerai, - pradėjo Monika nugurkusi alų. - Buvau nuvykusi į 
vieną mažytę salą prie Balio. Pačią pirmą dieną išėjau panardyti su 
kvėpuojamuoju vamzdeliu. Paskui sužinojau, kad niekas iš vieti- 
nių gyventojų niekada nesimaudo jūroje. Įsivaizduok sau, gyvena 
saloje ir niekada nesimaudo jūroje. Pasirodo, ten keistai susieina 
vandens srovės ir rykliai, aštuonkojai, rajos ir kažkokios dilgios 
žvaigždės pavidalo būtybės suplaukia būtent ten. Taigi jūra ten 
labai pavojinga, o be to, jie suberia į jūrą savo mirusiųjų pelenus, 
taigi ji yra piktųjų dvasių buveinė. 

— Neįtikėtina. Ir ta jūros baimė - per šimtmečius sukurtas 
mitas, taip? 

— Čia ir yra visų nuostabiausia. Tas šimtmetinis mitas ten sklan- 
do tik kokį dvidešimt metų, - kalbėjo Monika. - Šitaip jie suvokia 
radioaktyviųjų atliekų laidojimą. 

Pradėjau juoktis: 

— Kelionės išplečia akiratį, ar ne? Tau patinka keliauti? 

- Taip. O tau? 

— Man kelionės sukelia baisų nuobodulį, - prisipažinau. 

- Tiesą pasakius, ir man, - atitarė Monika. - Kai keliauju, visada 
nutinka kas nors juokinga. Keliauju kur nors pamatyti vieno ar kito 
dalyko, o kai atvykstu ten, staiga man pasidaro visiškai nebesvarbu, 
ar pamatysiu jį, ar ne. Pakanka to, kad ten nusigavau. Kai pirmą 
kartą nuvykau į Paryžių, beveik nemačiau Eifelio bokšto, Luvre 
man nusibodo ieškoti Monos Lizos. Kai buvau Kaire, vos nenu- 
mojau ranka į piramides. 

- Tas jausmas man pažįstamas. Kai buvau mažas, tėvai nusi- 
vežė seserį ir mane į Londoną. Kone šešias valandas stovėjome 
Tutanhamono sendaikčius per kokias dvidešimt minučių. Kai tai 
prisimenu, man atrodo, kad darome tai norėdami patirti, ką reiškia 
stovėti eilėje. Daugeliu atžvilgiu aš tuomet pirmą kartą supratau, 
kas yra alegorija. 

Aukštai viršuj kažin koks paukštis - grobuonių rūšies - sklandė 
ir pleveno tuščiam ore. 

Valandėlę pasikalbėjome apie bendrus Brikstono pažįstamus. 
Paminėjau Fumę, ir Monika juokdamasi užsidengė burną ranka. 

— Štai iš kur aš tave pažįstu. 

— Tu pažįsti Fumę? 

— Nevisai. Buvau pas ją vakarėlyje pernai vasarą. 

— Tu buvai ta mergina, kuri man davė telefono numerį. 

— O tu taip niekada ir nepaskambinai, - pasakė ji juokdamasi. 

Paėmiau dar dvi alaus skardines ir, atsirėmę į turėklą, mudu sto- 
vėjome tylėdami. Lyg du priploti alpinistai mūsų šešėliai išniro ant 
Monikos namo sienos. Saulei leidžiantis jie lėtai kilo aukštyn. 

Lėktuvas kopė mums virš galvų, saulė blizgino jo sparnus. Nė 
nepastebėjome, kaip garo valktis, suraižęs dangų, išsiskleidė, su- 
kietėjo į randą. Monika apsivilko megztinį. 

Mažų, greit vienas paskui kitą neriančių paukščių pulkas pra- 
skrido per kelis metrus mums virš galvos - miklūs netrukus išnykę 
taškiukai. 

— Ar žinai, kas tai per paukščiai? 

Ji papurtė galvą. 

- Aš irgi nežinau. Nebežinau nė vieno paukščio pavadinimo. 
Kaip ir medžių. Kai buvau vaikas, skirdavau įvairiausius medžius. 
Dabar skiriu tik du. 

— Kokius? 

- Žilvitį ir kaštoną, ir dar trečią, jeigu pridursime kalėdinę eg- 
lutę. O visa kita - tik medžiai. 

Garo valktis išplatėjo dar labiau ir dabar atrodė kaip kietos pa- 
dangos atspaudas. Po kelių minučių jis dar labiau išskydo, beveik 
nesiskyrė nuo plono debesų šydo. Saulė metė ilgus šešėlių ruožus 
ant rausvai auksinių žemos sienelės plytų. Mudviejų šešėliai užkopė 
keliasdešimt centimetrų Monikos namo stogu. 

Vapsva pamojavo savo neryškiais sparnais man palei veidą, pa- 
skui pradingo kažkokiame plyšyje. Kito lėktuvo siluetas išryškėjo 
danguje. 

- Jie skrenda iš Getviko ar iš Hitrou? - paklausė Monika. 

— Nelabai žinau. Regis, jie skrenda iš visur vienu metu. Giedrą 
dieną gali pamatyti kaip penki ar šeši kone susiduria. 

Monika nusijuokė; 
— Kažin, kur jie skrenda? 
. - Į Paryžių, Bukareštą, Veneciją... 

— Labai malonu tarti miestų vardus, ar ne? 

Linktelėjau galvą, nusišypsojau ir stebėjau juoką jos akyse. 
gun lėktuvus ir pakaitomis tarėme miestų vardus. 

— Stokholmas. 

- Alepas. 

— Detroitas. 

— Atėnai. 

— Marakešas. 

- Jeruzalė. 

Žodžių lynai dreifavo nevaldomi, jų reikšmės plūduriavo, ne- 
tekusios jokios prasmės. 

— Oktavija, - galiausiai ištarė Monika. 

Vaikiškas balionas pakilo aukštyn nuo gatvės ir vėjas nupūtė jį 
tolyn. 

Kitą rytą pirmąsyk nuo tada, kai čia įsikėliau, nuploviau langus, 
ir kambarį užliejo balta šviesa, atšokanti nuo sienų ir slystanti per 
grindis. Netikėtai kambarys tapo dvigubai didesnis. Kreminės 
sienos saulės šviesoje atrodė šviesiai geltonos. Vis dar žavėjausi tuo 
rezultatu, kai išgirdau kažką šaukiant mane iš gatvės. Išsikišau pro 
langą ir išvydau atsirėmusį į dviratį Steranko. Jis vilkėjo sportiniais 
marškinėliais, mūvėjo nudrengtais regbio šortais ir avėjo teniso 
bateliais. 

— Eime pasivažinėti dviračiais, - sušuko jis. Nuo tada, kai nu- 
sipirko iš Fredžio dviratį, tik ir tegalvojo, kaip čia pamynus peda- 
lus. - Leiskis žemyn, - šaukė, - važiuojam. 

— Tuojau, leidžiuos. 

Lauke įkaitęs žydras dangus sunkėsi į visus gatvių plyšius, už- 
pildydavo visus stogų ir pastatų kampus, rasdavo sau vietos net tarp 
virpančių medžių lapų. Dangus tobulai įrėmino kaminus, skalbinių 
virves, automobilių antenas. Šen bei ten jį prarydavo atviri mie- 
gamųjų langai. Šviesa slyste slydo nuo raudonų autobusų stogų ir 
chromuotų automobilių bamperių. Gatvė žvilgėjo nuo stiklo šukių. 
Važiavome pro daugiabutį namą, kone visą užtamsintą pastolių ir 
besiplaikstančių žydro polietileno marškų. 

— Pastoliai, štai kur tikroji mūsų amžiaus architektūra. 

Kai įsukome į Reiltono gatvę, pasijutome lyg netyčia pataikę į 

karinį valstybės perversmą. Staiga mus apsupo išdavikiška par- 
tizanų kariuomenė, jie visi vilkėjo tokiomis pačiomis kariškomis 
kamufliažo uniformomis, žaliomis sprogdintojų striukėmis, avėjo 
kerzais ir buvo su kariškomis kepurėmis. Kai kurie buvo su saulės 
akiniais ir policininkų lazdomis. Mudu su Steranko nulipome nuo 
dviračių, kai pro mus pradūmė du sausakimši džipai ir sustojo ten, 
kur penkių ar šešių uniformuotų vyrų grupė stovėjo prigludusi 
prie kito automobilio. 

Toji scena buvo paklaikusio aktyvumo ir atsainumo mišinys. 
Vieni uniformuoti vyrai stovinėjo ir šnekučiavosi, kiti budriai 
nužiūrinėjo gatvę, dar kiti šūkaliojo komandas. Laukiau, kada gi 
jie išspirs namo duris arba išvilks į gatvę nuverstą diktatorių. Pa- 
šaliniai čia buvome tik mudu su Steranko. Niekas nekreipė į mus 
jokio dėmesio. 

— Kas, po velnių, čia dedasi? - paklausė Steranko. 

- Tai - „Žiurkės“, didžiulis intervencijos dalinys, - atsakiau 
ramiai. - Esu girdėjęs apie juos, bet niekada nesu jų matęs. 

- Sakytum esame Angoloje ar Gvatemaloje, ar dar kur. 

Dar du lygiai taip pat apsirengę vaikinai išniro mums už nugaros, 
jų auliniai sunkiai kaukšėjo į šaligatvį. 

- Dingstam. 

Perėjome Reiltono gatvę ir nuvažiavome pro baltai nutinkuotus 
namus su grotomis ant pirmojo aukšto langų ir apsauginiais už- 
raktais ant durų. Netrukus atsidūrėme Brokvelio parke, kur karštyje 
švelniai vilnijo vėjo priplakta prie žemės žolė. Plaukė keli balti 
debesėliai, bet jie tik paryškino sodrią žydrynę. 

Žmonės po du, po tris gulėjo ant žolės. Baltaodis vaikinas tre- 
niravosi kovos menus dosniame kaštono šešėlyje. Pro šalį praėjo 
graži juodaodžių pora, šalia bidzeno jų vaikelis, išsitepęs skruostą 
ledais. 

Kai takai būdavo pilni žmonių, važiuodavome lėtai, paskui pa- 
rungtyniavome viename parką juosiančiame take: stati mynėme 
pedalus, linguodami nuo vieno šono ant kito. Po mūsų ratais lėkė 
juoda tako juosta, žolė - tik išskydusi žalia dėmė abiejose jos pu- 
sėse. Kai privažiavome teniso aikštes ir sumažinome greitį, buvau 

visas išpiltas prakaito. Vienoje aikštėje jauna pora neskaičiuodama 
taškų ritmiškai kirto kairinius ir dešininius smūgius nuo galinės 
linijos. Kamuoliukas sugeltonuodavo ore, ir nuaidėdavo garsus jį 
atmušusios raketės pokšt. Kitoje aikštėje juodaodis ir baltaodis žai- 
dė tikrą teniso partiją: smarkiai kirsdavo per padavimus ir bėgdavo 
prie tinklo atmušti kamuoliuką ar atsitraukdavo, kad paduotų jį 
aukštu padavimu. 

Kitoje parko pusėje, už voljero ir tvenkinio, nušokome nuo 
dviračių ir atsisėdome ant minkštos žolės. Parkas driekėsi tolyn 
švelniais nuolydžiais. Tolumoje šmėkšojo bažnyčios smailė ir buvo 
girdėti tylus varpų gaudesys. 

— Dabar galėtum pamanyti, kad esi Safelke ar panašiai, - pasakė 
Steranko. 

- Nusivilkau sportinius marškinėlius, apsirišau juos apie kaktą, 
kad saugočiau akis nuo saulės, ir atsiguliau. Pro melsvą audeklą 
saulė brėžė molekulinius kryžminius brūkšnelius ir šviesos lašelius. 
Jaučiau, kaip vėsi žolė dilgė nugarą, it ją kandžiotų vabzdys. 

— Gerai. Užsimerk ir įsiklausyk, - pasakė po kelių minučių Ste- 
ranko. - Pasiruošęs? 

- Taip. 

Netrukus pasigirdo neklystamai pažįstamas atidaromos alaus 
skardinės garsas. Nusitraukiau nuo kaktos marškinėlius ir Steran- 
ko padavė man skardinę juokdamasis ir atidarydamas sau kitą. 
Sriūbtelėjau didžiulį alaus gurkšnį, atsitrenkusį man į gerklę lyg 
kietas ledas. Mūsų dviračiai žvilgėjo žolėje metališkai raudonai 
ir geltonai. Šildėmės saulėje it rykliai. Beveik jau nebesugebėjau 
prisiminti, kaip buvo žiemą. 

Po kurio laiko grįžome, Steranko išsinešė molbertą ant stogo 
ir mudu šnekučiavomės, kol jis dirbo. Paveiksle buvo vaizdas 
nuo stogo, bet.iš dabartinės jo stadijos buvo sunku spręsti, į ką 
jis išvirs. Net jo atvirai figūratyviniuose darbuose labai lengvai 
atpažįstamos scenos būdavo taip dramatiškai pakeistos perspek- 
tyvos ir spalvos - iškreiptos, sutirštintos ar prislopintos, - kad 
tapdavo svetimos, keistos ir kartu pažįstamos, neišeinančios iš 
galvos. Beveik visuomet tuose paveiksluose per pačią tos scenos 

šerdį kažkoks stiprus šviesos šaltinis mesdavo ilgą šešėlį d la 
Chirico. 

Jo darbai priminė Chirico dar vienu požiūriu (nors jų dviejų at- 
mosfera ir jausena labai skiriasi): kiekviena drobė buvo lyg mažytė 
detalė iš absoliučiai vaizduotės sukurto pasaulio, nusidriekiančio 
daug toliau už tuos keliasdešimt kvadratinių centimetrų, kuriuos 
turėjai garbės čia pamatyti. 

Žmonių figūros jo paveiksluose buvo anonimiškos ir neryškios, 
išskyrus kai kurias drabužių detales (rausvi sportiniai marškinėliai, 
striukės, kepurės forma) ar pozą (šypsena arba galvos palinkimas), 
kurios iš karto darė jas atpažįstamas. Jis ką tik baigė kelis Fumės 
aktus: jos veidas ir kūnas buvo migloti ir neryškūs, tačiau iš to, 
kaip jos galūnės sukrisdavo ant sofos ar ant grindų, iš užuominos 
į pabrinkusį raumenį, sulenkto kelio kampą, iš to, kaip nepakar- 
tojamai orumas gaubė jos siluetą, - neabejotinai atpažindavai, 
kad tai ji. Mane Steranko paveiksluose žavėjo tai, kad aš iš karto 
atpažindavau juose žmones būtent iš tų dalykų, kurių lig tolei 
tikrovėje nepastebėdavau. Reikėjo jo paveikslų, kad pamatytum 
delikačius, nepastebėtus tikrojo prototipo išlinkius. Abstrakčiose 
jo drobėse panašiai jausdavai tą primygtinę aiškios ir ypatingos 
juos pagimdžiusios tikrovės trauką. Gal iš jos likdavo tiktai spal- 
va - ypatingas geltonio atspalvis, raudonos spalvos tekstūra, - bet 
to pakakdavo, kad labai tiksliai atgamintum paveikslo perteikiamą 
įvykį ar akimirką. Tai, kaip jis sugretindavo dvi spalvas, koks nors 
vykęs mėlynos ir raudonos spalvų derinys, arba tai, kaip geltona 
santykiaudavo su gretima ruda, leisdavo tau pajusti turėtą ome- 
nyje dangaus ir plytų arba žolės ir šaligatvio santykį bei kampą. 
Šia prasme jo tapyba buvo labai arti galimybės panaikinti ribą 
tarp abstrakčiosios ir figūratyvinės dailės. Ji veikdavo tave lygiai 
taip pat, kaip dėja vu, kuris, užuot palikęs neįveikiama atminties 
ir įvardijimo kančia, staiga grąžindavo atgal, be jokių abejonių, 
sakytum praeitis buvo tobulas dabarties atminimas. 

Ką gi, galų gale tai atsitiko. Vieną vakarą grįždamas namo iš Karl- 
tono buvau užpultas. Vos spėjau įžengti pro savo namo duris, kai 
išgirdau kažką einant užpakaly. Palaikiau jam atidarytas duris. Jis 
kažką pasakė, nesupratau ką, iš pradžių pamaniau, kad klausia ke- 
lio. Paskui, vos kelios smulkmenos, ir viskas tapo aišku. Iš pradžių 
pastebėjau, kad jis apsirišęs veidą skarele kaip Jesse is Jamesas, nors 
lauke anaiptol nebuvo šalta. Paskui vis dėlto supratau, ką jis man 
sako: „Kiek turi, šikniau? Kiek turi?“ 

Trečia (lemiamas argumentas) - išniro du jo sėbrai, nustūmė 
mane prie sienos ir pakuteno man nosį surūdijusiu peiliu. Su- 
prantama, aš išėjau be tos apsauginės piniginės, kurią jums minė- 
jau, - kurią visuomet nešiojuosi tokiam atvejui, - tačiau turėjau 
šiek tiek smulkių ir sutrintą penkių svarų banknotą. Bet man 
nesisekė jų rasti. Kišenės buvo pilnos visokio šlamšto, kuris jų 
nedomino: akinių dėklas, tušti traškučių pakeliai, knyga, tačiau 
gerokai pasikniausę jie išsikrapštė tą penkinę, monetas ir movė pro 
duris- trys vaikigaliai, kokių šešiolikos metų ir visi, regis, iš baimės 
apsišikę. Apiplėšimas būtų netgi per garsiai pasakyta, tai buvo vei- 
kiau smurtinis elgetavimas. Palyginti svetimų žmonių energingas 
apsikeitimas mostais - tai buvo labiau panašu į pantomimą negu į 
užpuolimą. Man atrodė, kad neverta apie tai pranešti policijai. 

Pabudau anksti, užlietas pro langą plūstančio geltonų saulės spin- 
dulių srauto, paskui ir vėl užsnūdau ir susapnavau raudoną pašto 
dėžutę, garsiai vemiančią lauk savo vis dar neapmokėtą už pri- 
statymą turinį. Pamažėle suvokdamas, kad tą sapną sukėlė laiškai, 
krintantys pro mano pašto dėžutės plyšį ant grindų, toliau gulėjau 
sau ir laukiau vėl įsivyraujančios tylos po tokio malonaus išorinio 
pasaulio įsiveržimo. Mano gaunamų laiškų kiekis buvo stačiai stul- 
binamas, juolab turint galvoje, kad faktiškai nė vienas jų - išskyrus 
tik kelis atvirukus kiekvieną vasarą - nebūdavo atsiųstas draugų (aš 
niekada niekam nerašiau ir niekas nerašė man: visiškai teisinga). 

Kambarys pritvinko karštos šviesos. Girdėjau skrendant virš gal- 
vos policijos sraigtasparnį. Vis dar mieguistas atsinešiau tą laiškų 
krūvą į lovą ir be jokio entuziazmo pradėjau juos atplėšinėti. Iš- 
skyrus anketą iš Televizijos licencijų centro, visi mano laiškai buvo 
užmaskuoti reklaminiai prospektai. Adresuoti man asmeniškai, jie 
visi bylojo apie pinigus, ragino mane jų pasiskolinti ir įsigyti seniai 
geidžiamų daiktų (labai dažnai ir tokių, kurių anaiptol negeidžiau). 
„AbbeyLoan“, „American Express“, „Daleyloan“, „Faustbank“ - jie 
visi trokšte troško paskolinti man pinigų. Viename tiesiai šviesiai 
buvo klausiama, ar aš norėčiau dešimties tūkstančių svarų. 

Gauti tokius laiškus buvo labai nauja mano gyvenimo patirtis ir 
aš nesumečiau, kaip tai galėčiau paaiškinti. Gal aš buvau pasirinktas 

atsitiktinai, o gal bankai tiesiog naršydavo po telefonų knygą ir 
siųsdavo juos visiems iš eilės. Aišku tik viena, kad mano karjerai tai 
nė trupučio nepagelbėjo. O gal tai buvo daroma todėl, kad buvau 
tokio amžiaus, kai, remiantis tam tikra sudėtinga statistine logika, 
mano karjera numanomai jau turėjo būti susiklosčiusi. Kad ir kaip 
ten būtų, laiškai ėmė mane veikti, pradėjau įsivaizduoti save kaip 
gana pasiturintį jaunuolį, kuriam galima surizikuoti suteikti kre- 
ditą, kaip geras perspektyvas turintį vyrą, į kurį trokšte trokštama 
investuoti. Gal jie patyrė, kad nebeprašau bedarbio pašalpos, kad 
man pavyko išsiskaptuoti jaukesnę nišą skurdo spąstuose: buvau 
pašalpą įmonei sukurti gausiančiųjų sąraše. Sakiausi esąs laisvas 
rinkos tyrėjas, bet tie nedideli oficialiai iš to gaunami pinigai leido 
man ir toliau gauti pašalpą butui. Visi kiti mano uždirbami pinigai 
buvo griežtai grynieji. Aš jų net neskaičiuodavau. 

Didžiumą jų gaudavau dažydamas ar remontuodamas namus, 
tokia padėtis turėjo ir savo gerųjų, ir blogųjų pusių. Blogiausia 
buvo tai, kad tas darbas buvo velnioniškai nuobodus. Geroji pusė 
buvo ta, kad jis nereikalavo jokių įgūdžių ir kad galėjome naudotis 
tų žmonių namais, kol trukdavo darbas. Dauguma savo namus 
remontuojančių žmonių turėjo vieną ar kitą daiktą, kuris darydavo 
tą mūsų darbą pakenčiamą: gerą plokštelių kolekciją arba kompak- 
tinių plokštelių grotuvą. 

Dažniausiai dirbdavau su Karltonu, bet, jeigu darbo būdavo pa- 
kankamai daug, Steranko, Fumė ar Fredis irgi prisidėdavo, ir į die- 
nos pabaigą visi grįždavome namo gerai nusiteikę. Darbuodamiesi 
drauge pinigų uždirbdavome mažiau, tačiau kadangi labai daug kas 
pirkosi namus Pietų Londone, darbo visada būdavo sočiai. Be to, 
niekas iš mūsų nenorėjo dirbti tą darbą visą laiką. Idealiu atveju 
dirbdavau lygiai tiek, kad galėčiau mėgautis dienomis kai nedirbau. 
Turėjau miglotų planų rašyti kino scenarijus, bet nežinojau, nuo 
ko pradėti, ir nesusitelkdavau tiek, kad sužinočiau. Kol kas namų 
remontas mane visiškai tenkino. Buvo vasara, o paskui, žiemą, gal 
išvažiuosiu iš Anglijos ir gyvensiu kur nors užsienyje arba sugal- 
vosiu ką nors panašaus. Kol kas viskas klojosi kuo puikiausiai. 

Kiek vėliau tą rytą netyčia susitikau Moniką Šaltojo uosto gatvėje 
priešais pyragų ir įdarų parduotuvę. Ji ką tik išėjo iš akrobatikos 
treniruotės ir ėjo registruotis bedarbio pašalpai gauti. Palydėjau ją 
iki tos kontoros, po to mudu paslampinėjome po Grenvilio arkadą. 
Nudažyta raudonai ir geltonai ji buvo labai ryškiai apšviesta gau- 
sios pro stiklinį stogą besiveržiančios šviesos. Praėjome pro par- 
duotuvę, kur didžiuliai sidabriški lagaminai buvo sukrauti vienas 
ant kito nelyginant galingos garso sistemos garsiakalbiai. Perukų 
parduotuvėje Monika užsitempė šinioną ir tapo panaši į Karolį 
Antrąjį. Stebėjome, kaip mėsininkai, vilkintys krauju aptaškytomis 
prijuostėmis kapojo rausvą mėsą, ėjome pro naminių gyvūnų par- 
duotuves ir vaikų parduotuvėles: drabužiai - nertiniai ir mažylyčiai 
bateliai - arba žaislai, suvynioti į celofaną, iš tų, apie kuriuos su- 
žinai per vietines žinias Kalėdų metą, nes pradedantis vaikščioti 
kūdikis lengvai gali praryti kokį mažą daikčiuką ir paspringti, o dar 
jie lengvai užsiliepsnoja ir degdami išskiria nuodingus dūmus. Iš 
„Tėviškės valgių už kampo sklido žeme ir šaknimis atsiduodantys 
batatų, dioskorėjų ir bananų kvapai. 

Didžiuma arkadose dirbančių žmonių buvo gana seni. Jie matė 
keičiantis daugybę dalykų ir sykiu matė, kad niekas nesikeičia. 

- Mirštu iš alkio, - pasakė Monika, kai mudu ėjome pro Franko 
piceriją. 

— Aš irgi. 

- Eime, pavaišinsiu tave pietumis. 

Stalelį gavome greitai. Monika vilkėjo įplyšusiu treningu, plau- 
kai buvo surišti ant sprando mėlynu šaliku. Ji palenkė galvą, kad 
pasitaisytų auskarą. Kurį laiką, kol pirštai dirbo akių darbą, jos 
žvilgsnis klaidžiojo. Mus užliejo operos garsai. 

- Ar žinai, ką čia groja? - paklausiau neaiškiai nukreipęs šakutę 
muzikos link. 

- Ne. Man visos operos vienodos, - atsakė Monika. - Vyras, 
moteris, durklas, durklas. Man karšta. 

Ji nusitraukė treningą per galvą, viena ranka prilaikydama spor- 
tinius marškinėlius, kurie irgi pradėjo slinkti aukštyn jos lieknu 
pilvu. Aš būgnijau į stalą peiliu ir šakute. 

Mums valgant picą Monika paklausė, ar aš ką dirbu pragy- 
venimui. 

- Visokius niekus. Nieko ypatinga, - atsakiau. - Pražiopsojau 
savo gyvenimo pašaukimą. 

- O koks jis buvo? 

- Tikrasis mano noras - būti trečiojo diviziono futbolinin- 
ku, garbingai žaisti lentelės vidurio komandoje kiekvieną sezoną, 
komandoje, kuriai negresia nei išsimušti į priekį, nei nusmukti į 
žemesnę lygą. Man tai pritiktų kuo puikiausiai. Gal koks sėkmingas 
laikotarpis Taurės čempionate, su rezultatu 0 : 0 namuose prieš 
„Evertoną , paskui sutriuškinimas 6 : 0 sugrįžus į Goodisono parką, 
žodžiu, šis tas, apie ką galėčiau papasakoti vaikams. Kai lankiau 
mokyklą, visą laiką nekantriai laukdavau pasibaigiant pamokas, 
kad galėčiau bėgti žaisti futbolą. Tuomet žinojau, ko noriu. Būtų 
buvę gerai, jei būčiau to laikęsis ir toliau. 

— Ar tu buvai geras futbolininkas? Tu visai nepanašus į futbo- 
lininką. 

- Iš tikrųjų tai ne, bet esu tikras, kad tai nėra taip jau sunku, ne 
taip sunku, kaip kiti dalykai. 

— Viena mergaitė mokykloje norėjo tapti astronaute, ji sakė, 
kad tam pakanka gerų pažymių mokslo baigimo pažymėjime. Esu 
tikra, kad būti futbolininku daug lengviau. Tam tikriausiai iš viso 
nereikia mokslo baigimo pažymėjimo. 


210 


Aš nusijuokiau ir paklausiau: 

— O tu? 

— Ne, aš nenorėčiau būti futbolininke. 

— Norėjau paklausti, ar tu kaip nors užsidirbi pragyvenimui? 

- Tris vakarus per savaitę dirbu padavėja. 

- Ir kaip? 

— Baisu. Nebekalbėkim apie darbą. Rodos, šitame mieste visi tik 
apie jį ir tekalba: apie darbą ir namų kainas. Kažkur skaičiau, kad 
iki 2000 metų du žmonės iš trijų turės po savo nekilnojamojo turto 
agentą, - aiškino Monika. - O viešpatie, kaip greitai tu valgai. 

— Privalau. Nedaug beliko iki amžiaus pabaigos, - pasakiau ir 
prisiminiau vieną popietę Paryžiuje, kur mudu su EFredžiu nuvy- 
kome prieš porą ar trejetą metų. Priešais Pompidou centrą kabojo 
didžiulė elektroninių skaičių eilė. Kai mudu pradėjome stebėti, 
tas skaičius buvo apytikriai trys šimtai septyniasdešimt milijonų. 
Paskui sulig kiekviena praėjusia sekunde skaičius sumažėdavo 
vienetu. Nė vienas mūsų nesumojome, ką tai galėtų reikšti. Pa- 
skui kažkas paaiškino, kad taip skaičiuojamos sekundės, likusios 
iki 2000 metų. Fredžiui tai pasirodė nuostabu, ir jis užsirašė tikslų 
likusių sekundžių skaičių: 376 345 060. Tai atrodė labai trumpas 
laiko tarpas - netgi atrodė, kad galėtum atsisėsti čia ir stebėti, 
kaip skaičiai bėga vienas paskui kitą, kol lieka vieni nuliai. Man 
šita tirpstančio laiko idėja patiko daug labiau nei besikaupiančio 
— atvirkščias skaičiavimas iki nieko, iki apokalipsės, kuri truks tik 
vieną sekundę. Nauja laiko rūšis. Ji sykiu kėlė siaubą ir kartu buvo 
visai beprasmiška: toks grynas laukimas. 

- Ir kas turėjo nutikti jam susibaigus iki nulio, gryno nulio? 
— paklausė Monika. - Kas gi tada turėjo nutikti? 

— Nežinau. Gal nieko. O gal viskas vėl turėjo prasidėti iš naujo. 
Juokingiausia vis dėlto buvo tai, kad tai iš tikrųjų atrodė kaip de- 
ramą pasitenkinimą teikiantis laiko leidimas: stovi ten, stebi, kaip 
sekundės nutiksi šalin, ir lauki, kas dabar nutiks. 

Monika kramtė ir virškino tą informaciją. 

— Ir baisiausia irgi. 

- Taip. 

— Man tai primena vieną dalyką, kurį mačiau per televiziją aną 
vakarą, - pradėjo ji po valandėlės. - Tai buvo laida apie pasmerktąjį 
myriop. Pusvalandį prieš tai, kai jam reikėjo atsisėsti į elektros kėdę, 
jis brunzgino gitara naują melodiją. Vienas sargybinių paklausė jo, 
kurio galo jis mokosi tą melodiją. 

Aš jau buvau bebaigiąs savo picą. Patylėjusi Monika paklausė: 

— Ar tu galvoji apie mirtį? 

— Ne. O tu? 

- Galvoju. 

— Ir aš. 

Mano lėkštėje liko tik keli alyvuogių kauliukai. Nebeturėjau 
ką pasakyti ir nebeliko ką valgyti. Stalelis buvo aptaškytas po- 
midorų padažu ir sūrio tarkiu. Monika dar nebuvo sudorojusi 
nė pusės picos. 

- Tavo manieros prie stalo stačiai pasibaisėtinos, - pasakė ji 
nepiktai. 

— Žinau. Tai vienas iš tų dalykų, kurių aš taip ir neįvaldžiau. 

Kai Monika baigė valgyti, mudu užsisakėme du puodelius ka- 
vos - Franko tiesiog meistriškai daro niekam tikusį kapučiną - ir 
paprašėme sąskaitos. Monika atkakliai reikalavo leisti jai sumokėti 
už maistą ir palikti milžiniškus arbatpinigius. 

Karltonas ir Belinda įėjo kaip tik tuomet, kai mes jau ėjome 
lauk. Belinda ir Monika entuziastingai pasibučiavo ir šnektelėjo, 
tuo tarpu Karltonas, jų nematomas, kilstelėjo antakius, išsiviepė 
ir kumštelėjo man į pašonę. 

Kai Karltonas ir Belinda gavo staliuką, Monika paėmė mane už 
parankės ir nuvairavo prie žuvų pardavėjo. 

— Man patinka čia dirbantis vyras, - sušnibždėjo ji, kai laukėme 
eilėje. - Jis toks amfibiškas. 

Jo žvilgantys žili, briliantinu ištepti plaukai buvo užšukuoti atgal 
nuo kaktos, ir ausys kyšojo prispaustos prie galvos. Rankos buvo 
ledinės nuo manipuliavimo šalta žuvimi, ir nė menkiausias saulės 
spindulėlis neužkrisdavo ant jo glotniai nuskusto veido, kai jis 
slysčiojo pirmyn atgal slidžiomis savo parduotuvėlės grindimis. 
Perprasti juodų nejudančių jo akių žvilgsnį buvo neįmanoma. 

— Puiki vieta, - pasakė Monika, kai mudu išėjome su dviem 
menkės gabalais, suvyniotais į laikraštinį popierių, nugrimzdusiais 
į jos raudonos rezginės dugną. - Kartą nusipirkau čia žuvies, už- 
gesusios prieš du šimtus metų. 

Mudu su Monika sėdėjome ant jos stogo ir kalbėjomės apie savo 
egzemą. Aš sėdėjau ant raudono krėslo ranktūrio, o ji atliko akro- 
batikos pratimus. Kalbėjomės apie hidrokortizoną ir Betnovateg 
ir lyginome būdus, padedančius išvengti niežulio. Monika labai 
kentėjo nuo egzemos vaikystėje, bet, kai subrendo, jos egzema 
neperžengdavo grėsmės stadijos. Prisipažinau, kad vaikystėje, be 
egzemos, man ant pirštų buvo išaugę apie penkiasdešimt karpų ir 
teko nudeginti jas ligoninėje. Monika aiškino, kad jos nereguliarūs 
protrūkiai būdavo nulemti streso ir nerimo. 

— Ar tu dažnai nerimauji? - paklausiau, kai ji tobulai atliko salto. 

- Nuolatos. 

— Dėl ko? 

— Dėl visko. 

— Pavyzdžiui. 

— Pavyzdžiui, dėl to, kad egzema atsikartos, paaiškino ji dary- 
dama antrą salto. - O tu? 

- Būna visaip. Vasarą nerimauju dėl oro. Devynis mėnesius per 
metus nekreipiu į jį dėmesio, nieko iš jo nesitikiu. Paskui ateina 
vasara ir aš kaip apsėstasis seku ir kontroliuoju oro prognozes. Kaip 
manai, ar šiandien po pietų lis? 

Stogą šlavė karštas dykumos vėjas. Monika dėvėjo šortais ir 
nuskalbtais baltais marškinėliais, apnuoginusiais statų kampą 

tarp jos raktikaulio ir įdubos ties gerklės pradžia. Ji papurtė 
galvą ir padarė stovėseną ant rankų, jos įdegusios kojos truputį 
svyravo. 

— Nerimastauju ir dėl savo buto, - pasakiau, prilaikydamas jos 
kulkšnis, kad kojos liautųsi svyravusios, ir pastebėjęs, kaip jos 
kojos įnyra į šortus. 

— Kodėl? 

— Daiktai jame maištauja prieš mane. 

Praėjusią savaitę valiau butą ir dulkių siurblys, užuot susiur- 
bęs dulkes nuo grindų, išpurškė šiukšles iš visų savo plaučių 
ant kilimo. Išjungiau jį, pabaksnojau ir pamaniau jau išsprendęs 
problemą (puskojinė įsivėlė į jo mechanizmą). Vėl įjungiau ir dar 
kartą pabaksnojau per šepečių mechanizmą atsuktuvu, - šis be- 
regint buvo išplėštas man iš rankos ir nusviestas į kitą kambario 
galą. Visa laimė, kad pasinaudojau atsuktuvu ir neprikišau rankos. 
Paskui dešimt minučių gulėjau ant sofos įsivaizduodamas, kaip 
traukiu pirštus iš dulkino siurblio pilvo ar stengiuosi išlaisvinti 
juos iš jo metalinio žarnyno išlinkių - viena ranka, kankinamas 
siaubingo skausmo. 

Jau vien nuo to pasakojimo nugara nuėjo pagaugais. 

- Bet tu juk neįkišai pirštų į siurblį, - pastebėjo Monika vėl 
atsistojusi. 

- Lengviausiai galėjau tai padaryti, - pasakiau mėgaudama- 
sis savo paties balsu. - Man nešovė į galvą, kad tai galėtų būti 
pavojinga. O vakar sustreikavo mano skaitymo lempa. Išsukau 
lemputę, pamačiau, kas nutiko, ir pradėjau lenkti metalą replė- 
mis. Atsipeikėjau kitame kambario gale. Mano įrankiai jau ant 
maišto ribos. 

Monika suko ratus per visą stogo ilgį. 

— Stulbinama! Sugebėti tokį gražų dalyką. Beje, ar tu manęs 
klausaisi? | 

- Retkarčiais nugirstu vieną kitą žodį, - atsakė Monika grįždama 
prie manęs. 

— Gana ir su kaupu. Ar moki padaryti salto? 

- Nelabai. - Ir kaip tik tada išgirdau kažką šaukiant mano vardą. 
Steranko ir Fumė mojo mums nuo mano namo stogo. Jie šaukė 
ir juokėsi, abu vilkėjo sportinias marškinėliais ir mūvėjo šortais. 
Steranko laikė teniso raketę. Saulės spinduliai atšokdavo nuo keisto 
žalio priekakčio - to, kurį buvo užsismaukęs Karltonas, kai mes 
paskutinį kartą lošėme kortomis, - taip jis atrodė panašus į ame- 
rikietį studentą studentų klube. 

— Teniso? - šaukė jis iškėlęs geltoną kamuoliuką mums apžiūrėti. 
Jis buvo už kokių šešių septynių metrų nuo mūsų. 

— Kieta ar minkšta? - šaukė jis greitai sukdamas raketę rankoje. 

— Kieta, - atitariau. 

Steranko nykščiu sustabdė raketę ir tyrinėjo jos viršų. 

— Ji minkšta, - pasakė vėl šypsodamasis. - Mano padavimas. 

Atsistojo į padavėjo pozą, keliskart pašokdino kamuoliuką, nu- 
žvelgė visą raketę, išmetė kamuoliuką aukštai virš galvos ir stipriai 
sviedė nuo mano namo į Monikos. Aukštai virš gatvės kamuoliukas 
lėkė mūsų link, per plauką nekliudė žemos sienelės, į kurią mudu 
rėmėmės alkūnėmis, kliudė stogą už poros metrų į dešinę nuo 
mūsų ir atsimušė į sieną mums už nugarų. Stebėjau, kaip kamuo- 
liukas rikošetu atsimuša į laiptinės duris ir greitai nurieda stogu. 
Jam dar nespėjus sustoti išgirdau Steranko kvatojant, o Fumę pa- 
šėlusiai juokiantis ant stogo priešais. Turėjau pripažinti, kad tai 
buvo geras padavimas. 

- Tasai vaikinas - pamišėlis, - pasakė Monika. - Pamišėlis arba 
labai geras teniso žaidėjas. 

- Asas! - šūktelėjo Steranko. - Penkiolika nulis! - Eumė juokėsi. 
Steranko viena ranka laikė ją apkabinęs per pečius, kita ranka per- 
galingai mojavo virš galvos rakete. 

Pakėliau kamuoliuką ir nusviedžiau jį atgal per gatvę. Steranko 
pagavo jį viena ranka. Rupūs miltai. 

— Mes einame į Brokvelio parką pažaisti tikrą tenisą, - šūktelėjo 
jis po kelių minučių. - Pasimatysime vėliau. Ką veiksi? 

— Nieko, - atsakiau. - Būsiu čia. 

- Tada pasimatysime, ar ne? 

— Taip. 

Fume eina stogo durų link. 
— Kas tas vyrukas? - paklausė Monika, kai jiedu dingo iš akių. 
- Steranko, mano draugas, - paaiškinau. 


Po kelių dienų Monika iš tikrųjų susitiko su Steranko ir Fume, 
kai mes visi nuėjome į vakarėlį Ledbrukgrouve. Tai buvo popietės 
vakarėlis ir apie penktą valandą žmonės svetainėje buvo susigrūdę 
kaip silkės bačkoje, šokti nebuvo vietos, bet kojas galėjai judinti. 
Išėjau į balkoną su Fredžiu, jis taip virpėjo, kad jam sunku buvo 
prisidegti suktinę. 

— O viešpatie, Fredi, tu kreti kaip pamišėlis. 

- Žinau. 

— Po perkūnais, tu tiesiog vibruoji. Tai, ko gero, lig šiolei ge- 
riausia tavo vaidyba. Be jokios abejonės. Tai net geriau nei tavo 
mikčiojimas. < 

— O tau juk patinka, ką? 

— Stulbinama. Atrodo, tuoj tuoj subyrėsi. 

— Ko gero, tai vakarykštės dienos padarinys. Buvau visiškai nu- 
sišniojęs Finsberio parke. 

— A, buvai tame vakarėlyje? Ar gerai pasilinksminai? 

— Buvau girtas kaip pėdas. Tikrai mačiau tą vidurnakčio žiurkę. 
Be jokios abejonės. 

— Vis dėlto gaila, kad taip drebi, - pridūriau. - Maniau, kad tai 
tik vaidyba. 

Virpančio degtuko šešėlis plazdėjo ant jo smarkiai įdegusio 

veido. O akyse mačiau atsispindint virtuvės interjerą lyg tai būtų 
koks mažas vakarėlis jo galvoje. 

„— Na o rašymas? Kaip sekasi? - Fredis mėgdavo būti to klausia- 
mas, kai dėvėdavo velvetinį švarką. 

— O, nežinau. Labiausiai jaučiuosi rašytoju tuomet, kai nebes- 
ugebu parašyti net savo pavardės. 

Monika išėjo į balkoną ir prisidėjo prie mūsų. 

— Pačiu laiku, - tarstelėjau. - Fredis jau pradėjo savo numerį d 
la Malcolm Lowry. 

- Būtų buvę įdomu tai pamatyti, - atsakė Monika. 

— Man irgi, - įsiterpė Fredis gerdamas baltąjį vyną iš butelio. 

Jiedu jau buvo susitikę šiandien truputį ankstėliau, ir Fredis 
vienu matu išpyškino jai savo mėgstamų rašytojų sąrašą. Monika 
sureagavo paklausdama, ar tik jis nedirbąs knygyne. Jie akivaizdžiai 
vienas kitam patiko. 

Prasiskyniau pro svetainės minią ir atsistojau į eilę nusišlapinti. 
Kai išėjau, Fumė stojosi į eilės galą. 

- Ar matei Steranko? - paklausė. 

— Prieš pusvalandį išėjo nusipirkti žolės, - paaiškinau. - Ko 
gero, jį supakavo. 

Kažkas palietė man petį. Išgirdau pažįstamą apyrankių žvang- 
čiojimą ir atsisukau. 

- Frane! Netikiu savo akimis, - pasakiau ją apglėbdamas. 

— Neabejojau, kad būsi čia, - pasakė ji juokdamasi. - Klausyk, 
aš tik minutei kyštelėjau nosį patikrinti, ar esi. Turiu bėgti. 

- Kaip tu čia atsidūrei? 

— O, šiandien man tokia keista diena. Laukiau metro ir švies- 
lentėje buvo paskelbta: „Kitas traukinys - po dešimties minučių“. 
Kai žvilgtelėjau vėl ten buvo skelbiama jau keturiolika minučių, 
praėjus dar penkioms minutėms - šešiolika minučių. Man pa- 
sirodė, kad laikas sukasi atgal. Jau ir taip vėlavau, tai pamaniau 
„trauk velniai ' ir išėjau į gatvę laukti autobuso. Tada autobusas 
sugedo Vendsvorto trikampyje, kur paslaptingai pradingsta vi- 
sas viešasis transportas. Laimė, pro šalį automobiliu važiavo 
draugai - į tą pačią vietą, kur man reikėjo, - jie ir ištraukė mane 

iš bėdos. O kadangi važiavome pro čia, įkalbėjau juos stabtelti 
vienai mMinutei. 

Franės akys buvo apvedžiotos juodų ratilų. Atrodė graži ir iš- 
vargusi - tai buvo dar vienas būdingas Franės bruožas: nuovargis 
jai tiko. 

- Susipažink su Fume, - pasakiau pamatęs, kaip ši išeina iš vo- 
nios. - Čia Eranė, mano sesuo. - Jiedvi šyptelėjo ir nusijuokė. - O 
štai čia Karltonas, - pridūriau, kai šis atsistojo į eilę. - Fredis irgi 
kažkur čia sukasi. Tu jį prisimeni? 

Baigėsi tuo, kad Franė išbuvo čia apie dvidešimt minučių. Šnek- 
telėjo paskubomis su Fume ir Karltonu, surūkė žolės suktinę, o 
balkone susitiko su Fredžiu ir Monika. Ji vis dar buvo čia, kai 
priešais pastatytas automobilis ėmė pypsėti. 

— Man jau tikrai laikas bėgti, - pasakė juokdamasi. - Žadėjau 
jiems užtrukti tik minutę, mes jau ir taip vėluojame dvi valan- 
das. - Atsisveikino su visais, žadėdama greitai užsukt į Brikstoną, 
ir dingo. 

Steranko grįžo iškart po to, kai Franė dingo, ir kažkodėl man 
palengvėjo, kad jis negrįžo keliomis minutėmis anksčiau. 

Vis daugiau žmonių būriavosi tame siaurame balkone ir stūmė 
mudu su Monika į tolimiausią kampą. Dangus dar buvo vietomis 
šviesus, bet gatvė po mumis jau skendėjo tamsoje. Šaligatviais pro 
šalį ėjo šeimos, poros, jaunos moterys su vaikais, pusamžiai Vest 
Indijos vyriškiai, negrabūs pankai, praūžė riedlentėmis keli pa- 
augliai. Dauguma automobilių jau buvo įjungę žibintus. Kairėje,. 
šiaurės kryptimi, eismas retėjo, dešinėje sustingdavo ties Vakarų 
kelio viaduku ir dingdavo iš akių. Mašinų žibintai suformavo kin- 
tančią raudoną ir geltoną srovę, tekančią abiem kryptimis sykiu. 
Kai eismas išplatėdavo į dešinę nuo mūsų, jis tapdavo tiršta, vos 
judančia vulkaninės spalvos upe. Vakarų kelyje, apžergę tą raudoną 
ir auksinę juostą, pilki automobilių, furgonų ir sunkvežimių pavi- 
dalai švilpė pro šalį, - tokios greitai judančios dėmės sodrėjančioje 
dangaus pilkumoje. Maždaug kas penkias minutes viaduko eismą 
užstodavo traukinys, iš lėto judantis geležinkelio tiltu iš Ledbruk- 
grouvo stoties. 

Virš viso šito, virš pėsčiųjų ir mašinų gatvėje, virš viaduko eismo 
ir traukinio ant geležinkelio tilto, mūsų link pamažu sėlino švy- 
tintys audros debesys, netgi lėčiau už tą sunkų keleivinį lėktuvą, 
tolumoje kopiantį aukštyn per tirštą pilką orą. 

Laukėme, kad tuoj prapliups lietus. Kažkam nukrito nuo bal- 
kono alaus skardinė. Ji krito gana ilgai, o paskui garsiai pliaukš- 
telėjo į drėgną betoną kiemelyje apačioje. Iš vidaus veržėsi ka- 
lanti muzika ir šokančių kūnų karštis. Veidu pajutau vėstantį 
vakarą. 

Žiūrėdamas žemyn į tą nepaliaujamai plaukiančią žmonių mi- 
nią, eismą, traukinius, staiga suvokiau tokią savotiškai keistą ra- 
mybės būseną pašėlusioje miesto kinezėje. Nuolat kartodamasi, 
diena iš dienos, ta eismo konfigūracija - tikslus šviesų, kintančių 
nelygu metų laikas, piešinys — įgijo dangaus ir debesų, dienos ir 
nakties pastovumą. 

Laukėme lietaus. Dangus buvo tarsi įlinkęs nuo vandens svo- 
rio brezentas. Oras buvo pritvinkęs drėgno elektros traškesio. Po 

Mudu su Monika atsisveikinome su visais ir išėjome pro sujauktą 
virtuvę, skindamiesi kelią tarp alaus skardinių, butelių ir stiklinių. 
Atsidūrę gatvėje pamojavome žmonėms balkone, ir jie atmojo 
mums atgal. Paėjęs kelias minutes vėl atsisukau ir pamojavau 
dar kartą. 

Eidami po Vakarų kelio viaduku girdėjome, kaip mums virš 
galvos grumėjo eismas. Mašinos lėkė pro mus būriais. Aplinkui 
buvo gausybė žmonių. Pro šalį mynė dviratininkai ryškiomis pa- 
laidinėmis, mūvintys šortais. Gatvėje buvo šilčiau nei balkone. 
Šaligatviai buvo įšilę. Gatvės žibintai, parduotuvių iškabų neonai 
ir ryškus vitrinų spindesys, raudonas galinių automobilių žibintų 
srautas — visa tai ryškino mėlyną dangaus naktį. Būrys paaug- 
lių - vienas jų nešėsi ant peties didžiulį stereogrotuvą - prasiskyrė 
ir mus praleido. Buvau apglėbęs Moniką per pečius, jos ranka 
buvo apsivijusi mano liemenį ir gulėjo ant klubo. Ji siurbtelėjo 


jau sušilusio šviesiojo alaus iš paskutinės skardinės. Kelios plaukų 
sruogos išslydo jai iš po šaliko. Retkarčiais mūsų klubai netyčia 
susidauždavo. Kai pasisukdavau į ją ką pasakyti, užuosdavau jos 
kaklą, plaukus. 

— Na ir marškiniai! - ištarė ji. 

- Žinau. Jie nuostabūs, ar ne? - Nusipirkau juos iš Fredžio, 
blyškiai geltonus, su labai dideliais juodais tiškalais. 

- Jie tau nepatinka? - paklausiau. 

— Nemanau, kad kada nors būčiau mačiusi ką panašaus. 

— Taip, aš irgi pamaniau, kad vis dėlto gal tai ir ne puikus pir- 
kinys. Nugirdau, kaip vakarėlyje Fredis gyrėsi Eumei: „Ne, aš juos 
jam pardaviau“, ir juokėsi. 

Monika papurtė galvą ir nusišypsojo: 

„- Tai bent marškiniai. 

Pasukome kairėn ir perėjome per Visų Šventųjų gatvę. Mano 
oda įšilo ir atrodė nešvari nuo saulės, o kojos prakaitavo senuose 
sportbačiuose. Monika vėl siurbtelėjo alaus ir pastebėjau, kokie jos 
pirštai smulkūs, jų vos užteko apimt skardinę. 

Kai kurie medžiai vis dar žydėjo. Pro šalį prarisnojo dvi mo- 
teriškės su šortais ir sportbačiais. Vienas sportinis automobilis 
užstrigo eisme. Pro šalį praėjo azijiečių šeima su šventiškai ap- 
rengtais vaikais. Lėtai prakiūtino juodaodžių pora: vyras nešė 
miegantį vaiką su užmaukšlinta ant galvos didžiule raudona 
beisbolo kepuraite. 

— Kai tik paguldysim Markusą, tu įlįsi į vonią ir aš atnešiu tau 
arbatos, - pasakė moteris tam vyrui. Jis kažką atsakė, ji nusijuokė 
ir lengvai sudavė jam per žastą. Man regis, jie jau buvo prie pat 
namų. 

Tai buvo vakaras, kai niekas nenorėjo niekam pakenkti. Niekas 
nenorėjo su niekuo muštis nei ginčytis. Kai atsitrenkdavo vieni į 
kitus, žmonės atsiprašydavo ir nusišypsodavo, nes nesuteikdavo 
tam reikšmės. Tai buvo vakaras, kai žmonės norėjo matyti medžius 
ir mirgančias pro juos žvaigždes, jie norėjo įkvėpti žiedų kvapą 
nakties ore, pajusti kylantį nuo žemės karštį. Žmonės neskubėjo 
namo, 0 grįžę išsimaudydavo vonioje ir guldavo į lovą, ir kai pro 

langą vidun skverbėsi šiltas nakties oras ir virpino užuolaidas, jie 
prisimindavo kitus vakarus, panašius į šitą. 

„ Parvažiavę metro nužingsniavome prie Monikos namo durų. 
Pabučiavau ją į skruostą ir paliečiau ranka jos sprandą. Ji palietė 
mano marškinių sagas ir nusišypsojo. 

Visi keturi - Karltonas, Steranko, Fredis ir aš - nuėjome į Brokvelio 
parką antrą Grafystės mugės dieną. Medžiai lingavo nuo vėjo po 
žydru su baltais debesėliais Britanijos mūšį primenančiu dangumi. 
Kai saulė pasislėpdavo už debesies, ūpas nukrisdavo ir oras truputį 
atvėsdavo, kai ji išnirdavo, žolė vėl imdavo tviskėti, išlindusi iš po 
nykaus šešėlio kilimo. 

Parko pakraštyje pamatėme jauną šeimą: vyras ir moteris buvo 
mūsų amžiaus, gal vos truputį vyresni, vaikas - trejų ketverių metų 
ar kažkokio amžiaus, kokio jie būna tokiu metu. Pora pasislėpė 
nuo vaiko aukštoje žolėje, paskui - kai vaikas dairėsi, kur jie, ir 
jau buvo veik bepravirkstąs, - iššoko iš tos aukštos žolės šaukda- 
mi: „Būū!“, - taip, kad vaikas, užuot pratrūkęs ašaromis, suriko iš 
džiaugsmo. 

- Jėrgau aukštielninkas, - nesusilaikė Steranko. - Kaip protingi 
suaugę gali mėgautis vaikų draugija? 

— Mūsų akyse prasideda vaikų bumas, - įkišo savo trigrašį Fredis, 
kai mes žingsniavome toliau. 

Ta mugė kasmet vis plėtėsi, bet kaimiškumo joje likdavo vis 
mažiau. Joje būta kiaulių, pasijodinėjimų asiliuku, arklių ir kitokių 
naminių gyvulių, o dabar atrodė, kad po poros metų pora krūvelių 
plastmasinio mėšlo ir traktoriaus holograma bus viskas, kas liks iš 
kaimiškos tos mugės kilmės. 

Apėjome prekystalius - vietinių asociacijų ir draugijų bei to- 
kių politinių organizacijų kaip „Solidarumas su Nikaragva“, Anti- 
aparteido ar El Salvadoro rėmimo grupė, - visos jos pardavinėjo 
sportinius marškinėlius ir brošiūras, ženklelius ir knygas. Įvairios 
Lambeto tarnybos turėjo daugybę prekystalių ir parodų: juodaodžių 
ir baltaodžių jaunuolių grupė mėlynais kombinezonais siurbė alų iš 
skardinių, kaldama medinį pastato karkasą. Du rastafariai pardavi- 
nėjo Bobo Marleyo ir Burning Spear plakatus ir sportinius marški- 
nėlius bei apyrankes su raudonais, geltonais ir žaliais raštais. 

Didžiulės ryškiaspalvės palapinės viduje prekystalių turėjo so- 
lidesnės draugijos: Lambeto šachmatų klubas (Karltonas sužaidė 
vieną partiją ir buvo sutriuškintas maždaug po aštuonių ėjimų), 
Tapytojų grupė, Fotografų draugija ir Bridžo klubas (Karltonas 
tikino esąs ir geras bridžo lošėjas). Palapinės gale buvo Lambeto 
raštingumo draugijos prekystalis. 

— Čia kaip tik tau, Fredi, - pasakė Karltonas. - Lambeto rašytojų 
draugija - būtent tai, ko tau reikia. 

- Jeigu nebūtum neraštingas, pastebėtum, kad tai ne rašytojų, 
o raštingumo draugija. 

— O šitai tau tinka dar labiau. 

Nusigavome iki pagrindinės scenos, kur grojo prabangus orkes- 
tras, o pagal jo muziką šoko dvidešimt bubu apsivilkusių moterų. 
Tai buvo švelni, lengvai įsimenama muzika. Kai kas minioje šoko 
ir lingavo. Ryški saulė ir salės juodumas neleido gerai įžiūrėti or- 
kestro, išskyrus gitaristą ir du vyrukus, grojančius sudėtingais mu- 
šamaisiais. Scenos pakraštyje milžiniškas, didumo sulig dviaukščiu 
namu, videoekranas rodė šokėjus ir muzikantus stambiu planu. 
Kamera priartėdavo prie jų veidų ar rankų, paskui kiek atsitraukda- 
vo, rodydama tris ar keturis šokėjus iš karto. Pagavau save daugiau 
žiūrint į ekraną nei į sceną. Videovaizdas, regis, buvo realesnis, 
autentiškesnis nei žmonės scenoje. Šokėjai ir muzikantai atrodė lyg 
grotų kaimo mugėje Brokvelio parke, o vaizdai videoekrane atrodė 
tarsi transliuojami tiesiogiai satelitu iš Hararės ar Lagoso. 

Kai orkestras liovėsi grojęs, nukulniavome į alaus palapinę, kur 
vyravo tik jai būdinga atmosfera. Nekantraudami prisigauti prie 

baro, žmonės mojavo barmenams susuktomis penkinėmis, alaus 
kvapas pamažėle sunkėsi į žemę. Steranko nupirko keturis tikro 
elio bokalus plastmasiniais indeliais ir mes atsisėdome lauke, kur 
žmonės jau buvo išgriuvę ant žolės arba dar ginčijosi, kieno eilė 
statyti. Kai išgėrėme šitą, nupirkau dar keturis bokalus ir tada jau 
mes gulėjome ant žolės ir ginčijomės, kieno eilė statyti. 

- Taip malonu elgtis kaip chuliganams, ar ne? - tarstelėjo Fredis. 
Praalkę nuo alaus, sukišome smakrus į didžiules falafelio porcijas 
ir patraukėme toliau. Aptingę ir apgirtę sukomės apie tokius pre- 
kystalius kaip „Statyk bičui“, „Išmėgink savo jėgas“. Karltonas ir 
Steranko nusipirko rutulių Coconut shy žaidimui. Antras Steranko 
rutulys perskrido per kabiną. 

Laukėme pasigirsiant riksmą. Paskui laukėme, kad kas nors iš- 
lįs iš už kampo su kruvinu vypsniu vietoj dantų. Steranko atidavė 
rutulius kabinos patarnautojui ir mes išdūlinom pabrukę uodegas, 
braudamiesi pro kretančių generatorių tvinkčiojimą ir dūzgimą 
prie atrakcionų aikščių, kur žolė jau buvo pavirtusi sutryptu purvu. 
Viskas čia buvo tik raudona ir geltona dėmė ir pro garsią muziką 
prasiverždavo vaikų šūksniai ir ūkavimas. Dauguma atrakcio- 
nų buvo visai „nekalti“, tokie, kokie priverčia vaikus ne verkti, 
o juoktis ir spiegti: karuselės su mediniais arkliukais ir nebaisūs 
vaiduoklių traukiniai, nepalyginami su tomis kelionėmis į Pragarą 
ar Vietnamo ginkluotais sraigtasparniais, kuriuos pasiūlydavo kitos 
mugės. Buvo malonu čia stovėti ir stebėti, kaip karuselėse sukasi 
juodaodžiai ir baltaodžiai vaikai, broliukai ir sesutės su garbanomis 
ir „arklio uodegomis", kaip laimingi tėvai šnekučiuojasi vienas su 
kitu ir kiša rankas į kišenes išsitraukti daugiau monetų. Buvo vy- 
rūkų, kurie siurbčiojo alų iš skardinių ir nenuleido akių nuo to, kas 
dedasi aplinkui. Keli sudžiūvę baltaodžiai pankai, vilkintys juodais 
drabužiais, sėdėjo susmukę ant vienaragių didžiausiose karuselėse, 
bet niekas nekreipė į juos dėmesio. 

Palikęs kitus prie tiro nupėdinau į gėlių palapinę, - šviesa joje 
buvo sodri ir rami, pritvinkusi gėlių kvapčių. Saulė stačiai spigino 
pro baltą drobę, o oras viduj buvo tropinis ir pritvinkęs drėgmės. 
Palapinėje buvo šviesu, bet gėlės ir augalai, regis, traukė savin šviesą 

iš oro, darydami jį švytintį ir sykiu tamsų. Be to, augalai sugerdavo 
mugės triukšmą ir taip sukurdavo savo pačių ramybės oazę. Tos 
gėlės liaunais stiebais, plačiais lapais ir sunkiai, it vaisiaus, nu- 
karusiomis galvomis, su švytinčiai violetiniais, dulkinai geltonais, 
raudonais it aguonų ir trapiai rausvais žiedlapiais buvo tobulos. 
Toliausiame palapinės kampe gėlės susiliejo į mirgančios žalumos 
ūkaną, kurioje blyksteldavo blyškiai oranžinės, gležnai baltos ir 
blyškiai mėlynos dėmės, geltonų ir raudonų liepsnų blyksniai. 
Priešais vieną gėlių krūvą oras buvo klampus, salsvas ir šleikštus, 
priešais kitą - muskusinis ir sunkus. Atrodė, kad kvėpuoji per 
kempinę, kurios poras užkimšo žiedadulkės. Po keleto minučių 
pasijutau apsvaigęs, suglumintas lapų su ūseliais ir ramių žiedų. 
Palapinė buvo pritvinkusi aromatų, tačiau po jais tvyrojo tamsus, 
sunkus drėgnos žemės kvapas. 

Kažkas taip švelniai palietė man ranką, kad vos pajutau. Atsi- 
gręžiau ir išvydau Fumę. Jos plaukai buvo surišti ryškiu šaliku. 
Pabučiavau ją į skruostą. 

- Nesitikėjau tavęs čia pamatyti, Fume. Maniau, kad pardavinėji 
sulankstomus krėslus. 

- O, atsitiko visokių bėdų. Furgonas neužsivedė, paskui, - ak, 
geriau nekalbėkime apie tai. 

- Gerai, - tariau ir paliečiau jos petį, pajutęs ploną prakaito 
plėvelę ant jos odos. Jai virš lūpos buvo susitvenkę mažyčiai pra- 
kaito lašeliai. Plaukai jos pažastyse buvo drėgni ir susivėlę. - Kad 
ir kaip būtų, vis tiek labai malonu tave čia matyti. 

— Ir man tave, - atsakė ji šypsodamasi ir įsikibdama man į pa- 
rankę. - Ar Steranko čia? 

- Jis ana ten, prie tiro, - pasakiau, kai įžengėme į ryškų dienos 
šviesos kvadratą palapinės gale. 

Lauke oras atrodė vėsus, saulė žolėje buvo visiškai atvira, gėlių 
palapinė - jau tik išnykstantis sapnas. 

— Kaipgi vadinasi šitas kokteilis? - paklausiau. - „Daktaris“? 

— „Daikiris“. Braškių „daikiris“, - atsakė Monika, ritindama 
ledinę stiklinę sau per kaktą. 

Šįryt nusipirkau turguje maišytuvą už tris svarus, vyrukas parda- 
vė man jį pigiai, nes negalėjo garantuoti, kad jis veiks. Dar užgrie- 
biau romo butelį ir įvairių vaisių, ir kai atėjo Monika, suplakėme 
pilną ąsotį kokteilių ir primetėme į jį skaldyto ledo ir daugybę 
braškių. Monika plakė, o aš valiau šiukšles - jų buvo krūvos. 

Kokteiliai rausvai žvilgėjo ryškioje saulėje. Dangus buvo žydras 
ir tykus, nelyginant dažai stiklainyje. Monika vilkėjo savo mėgs- 
tamiausiais sportiniais marškinėliais. Mudu sėdėjome priešais 
žemąją stogo sienelę ir klausėmės Ispanijos škicy. 

— Gardu? - paklausė Monika. 

— Kai jį geriu, man dilgčioja po kaire akimi, kaip nuo ledų tada, 
kai buvau mažas. Man tai patinka. - Ištriūbijau savo stiklinę, įsi- 
pyliau dar vieną ir papildžiau iki viršaus Monikos stiklinę. Mudu 
abu dėvėjome pigius saulės akinius. Monika nusiavė sportbačius. 

— Atsiprašau, esu tikra, kad mano kojos dvokia. - Pasilenkė į 
priekį, suėmė koją abiem rankom, kuo lengviausiai prisitraukė ją 
prie nosies ir pauostė. - O, ne taip jau ir baisiai, - pasakė loštelėjusi 
atgal. Mačiau, kaip jos kojų raumenys nežymiai įsitempė, kol ji 
spėjo paleisti koją. Tai buvo labai lankstus judesys. 

Perskaičiau kelias savo knygos eilutes, bet net ir su saulės akiniais 
puslapiai švytėjo pernelyg akinamai. Trimito garsai tirpo ore. 

— Jeigu būtum visiškai laisva rinktis, - paklausiau, kai mudu 
surūkėme po mažą žolės suktinę, - ką norėtum išvysti nutinkant 
danguje per artimiausią pusvalandį? 

— Nežinau. 

— Pamąstyk. 

— Pasiūlyk man kelis dalykus, ir aš pasirinksiu, - paprašė Mo- 
nika. 

— Gerai. Luktelk. Na, tarkim: oro laineris, koks nors 747, su- 
sprogsta ore ir ant viso Stokvelio pasipila nuolaužų ir žmonių lietus, 
o Brikstonas lieka visiškai nepaliestas. 

- Ne. 

— Gerai. Na, o ką pasakytum apie kokį nors „Spitfaerį ir „Mes- 
seršmitą 109“ iš gretimos aviacijos laimėjimų parodos, simuliuo- 
jančius oro mūšį tiesiai mums virš galvų, o viskas baigiasi tuo, 
kad vokiečių pilotas iššoka su parašiutu iš savo degančio lėktuvo 
ir nusileidžia čia, ant šito stogo, kur mes jį badome šakėmis, iki 
atvyks kas nors iš vietinio gynybos štabo? 

Monika papurtė galvą. 

— Matau, tau reikia iš tikrųjų kažko labai efektingo. Skraidan- 
čių pajėgų laivyno, skrendančio virš galvos glausta rikiuote, kad 
įvykdytų narsų dienos antpuolį, nukreiptą į pramoninius taikinius 
Rūro slėnyje. 

- Tikrai jau ne. 

— Nagi susikaupk... Kas tau nutiko? Nuo to bet kam kūnas nu- 
eitų pagaugais. Gerai. Ar matai tą balioną ana ten, reklamuojantį 
Goodyear padangas? Ką pasakytum, jeigu jis susprogtų liepsnos 
kamuoliu, o paskui palengva pleventų skivytais ligi pat žemės, o 
tuo tarpu tirštas debesis juodų... 

- Ne. 

— Na, ojeigu aš efektingai pabėgčiau nuo šito stogo virvinėmis 
kopėčiomis, nuleistomis iš sraigtasparnio, kuris kybotų pavojingai 
arti televizijos antenų? 

Monika nusižiovavo. 

— Na, tuomet pasiūlyk savo variantą. 

- Gerai. - Monika pamąstė valandėlę. Jos veide pasirodė vos 
sutrikęs mato, kad viskas jau sudėta, tačiau jo rankose likęs dar 
vienas dėlinukas. Netrukus jos šypsena išplatėjo. 

- Žinau, ką norėčiau pamatyti, - pasakė ji. - Retą ir gražų paukštį 
— garnį, flamingą arba auksinį erelį, sklandantį virš šiltų kylančių 
oro srovių, lūkuriuojantį, sukantį ratus aplink šį stogą prieš ilgą ir 
vienišą kelionę į Pietus. 

Mes ką tik baigėme valgyti gausius pusryčius. Karltonas sėdėjo 
viename iš Fumės krėslų, užsidėjęs ant veido sulankstytą laikraštį. 
Fumė gulėjo ant patiesalo. Saulė tviskėjo dubenyse, stiklinėse su 
apelsinų sultimis ir ištirpusiais ledais. Kažkieno paklodės buvo iš- 
džiaustytos ant virvės ir plazdeno vėjyje kaip jachtos burės. Šitaip 
dangaus apsuptiems, namas mums atrodė lyg baseino, kuriame 
žydrą vandens kubą apjuosia betonas, priešingybė: čia tvirtas plytų 
blokas buvo apjuostas skysto dangaus žydrio. 

Žvilgtelėjau į Fredį, jis sėdėjo ant pagalvėlės ir kažką rašė į už- 
rašų knygelę. 

— Ką rašai, Fredi? - šūktelėjo Karltonas nusiėmęs nuo veido 
laikraštį ir stodamasis. 

— Nieko ypatinga, - atsakė Fredis nepakėlęs akių. 

- Žinau, - toliau kalbėjo Karltonas. - „Pusę kilogramo pomi- 
dorų, duonos kepalėlį, skardinę sūdytos jautienos, bulvių paką...“ 
Žvilgterėk, Steranko: kertu lažybų, jis rašo pirkinių sąrašą. Šūk- 
telk, jeigu suabejosi dėl rašybos, Fredi. Kilogramas rašomas su 
trumpąja i... 

— O tu malonėk susikaupti prie savo komikso, - atkirto Fredis. 

Steranko krapštėsi su radijo kasete, niekaip negalėdamas su- 
rasti gabalo, kurį norėjo duoti mums paklausyti. Jis visą penketą 
minučių vyniojo juostą, suko ją atgal, išimdavo kasetes, įdėdavo 

naujas, bet vos tik jas paleidęs - susiraukdavo. Galiausiai nulėkė 
laiptais žemyn atnešti kitos juostos. Po dešimties minučių grįžo 
tuščiomis rankomis ir pamėgino surasti juostą, kurios mes klau- 
sėmės iš pradžių. 

Tokiam jo elgesy nebuvo nieko keista. Tuo metu Steranko iš- 
siugdė varginantį įprotį visąlaik stengtis padidinti esamos padėties 
palaimą. Šitaip stengiantis jam dažnai pavykdavo sugriauti ar netgi 
sužlugdyti padėtį, kurią jis stengėsi pagerinti. Staiga jis nuspręsda- 
vo, kad mums reikia išgerti, ir sekmadienį be dviejų minučių dvi 
po pietų išlėkdavo ieškoti svaigalų parduotuvės, kur būtų galima 
pabarbenti į duris ir išmaldauti pardavėją parduoti jam dvi po 
šešias šviesiojo alaus skardinių pakuotes. Fredis pakrikštijo tą nuo- 
latinį jo norą pastūmėti akimirką arčiau tobulybės „vėlyvo miesto 
romantiko dilema“. 

— Eime paplaukiosim, - kiek palūkėjęs entuziastingai sušuko 
Steranko. 

- Ei, vyruti, atsipalaiduok, - pasiūlė Karltonas. - Nurimk. Tavo 
erzeliojimas jau ima mane rimtai varginti. 

— Mane irgi, - pridūriau. Buvau dar ne visai nubudęs. Tirštas 
Karltono balsas sunkte sunkėsi man į ausis, man ant veido gulėjo 
knyga, ir aš kvėpiau aštrų drėgną spaustuvinio rašalo kvapą. 

— Kas tau darosi, Steranko? - paklausė Fumė juokdamasi. - Ko 
niekaip nenurimsti nors kelioms sekundėms? - Ji ištarė tai tuo 
begalinio kantrumo kupinu tonu, kuriuo visada kalbėdavo, kai 
jausdavo jam ypatingą švelnumą. 

— Kodėl tau nepadarius ko nors naudinga? Susuktum, pavyz- 
džiui, žolės suktinę, - pasiūlė Karltonas. 

- Gerai. 

— Ar aš bent kiek įdegiau? - paklausiau iš po knygos. 

— Ne. 

— Kiek vėliau po pietų prie mūsų prisidėjo Belinda ir Monika, 
kikenančios, apdujusios ir vilkinčios blyškiomis suknelėmis. 

Steranko pasiūlė išgerti visiems alaus ir mudu išdūlinome į 
svaigalų parduotuvę. Kai plumpinome atgal, spausdami delnuose 
gėralo pilnų rudų popierinių maišelių rankenas, pamačiau Franę, 

einančią mūsų link, mojuojančią ir besišypsančią. Išlaisvinau vieną 
ranką, kad galėčiau jai pamoti. 
-- Kas ji? - paklausė Steranko. 

— Mano sesuo, Franė? - pasakiau, kai ji jau priėjo prie mūsų. 
Franė suglėbė rankomis mano veidą ir pabučiavo. Avėjo sandalais, 
mūvėjo šortais su petnešomis ir buvo apsivilkusi dukslius sporti- 
nius marškinėlius. 

- Čia Steranko, - supažindinau juodu, - o čia Franė. Jiedu pa- 
spaudė vienas kitam ranką ir nusišypsojo. - Pasirodei pačiu laiku. 
Susirinko daug žmonių. Panašu, kad viskas išvirs į vakarėlį. 

— Turėčiau nupirkti gėrimo? 

— Ne, apsirūpinome gausiai. Labai šaunu, kad pasirodei, 
Frane. 

Stovėjome ties Efros gatvės kraštu laukdami, kada galėsim pereiti 
į kitą pusę. Per šiokį tokį eismo tarpą Steranko ir Franė puolė prie 
stulpelio gatvės viduryje. Vienas automobilis piktai supypsėjo, pa- 
skui jiedu ramiai nužingsniavo iki šaligatvio kitoje gatvės pusėje. 
Pusę minutės eismas buvo dar tirštesnis. Mačiau, kaip Steranko 
ir Franė kalbėjosi ir juokėsi kitoje gatvės pusėje, paskui tiršta 
sunkvežimių ir autobusų srovė visiškai juos užstojo. Netrukus ir 
aš perėjau per gatvę. Franė įsikibo man į parankę. Mudu nusi- 
šypsojome vienas kitam. Steranko ėjo truputį priekyje. Mums už 
nugaros gatve dideliu greičiu nuriaumojo policijos automobilis su 
kaukiančiomis sirenomis. 

Kai vėl atsidūrėme ant stogo, Franė pabučiavo Moniką ir Fumę, 
pasisveikino su Fredžiu ir Karltonu, ir netrukus jau juokėsi su Be- 
linda taip, tarsi jos būtų senos draugės. Lėktuvai blyksėjo saulėje 
skrosdami tobulą dangų. Netrukus, kai visi jau buvom apsikvaišinę 
ir nenorėjom nieko veikti, Steranko pareiškė: kad jau visi susirin- 
kome čia ir ta šviesa tokia įspūdinga, privalome nusifotografuoti. 
Mudu nusileidome į mano butą paieškoti fotoaparato. Ieškojome 
gerą penketą minučių ir dar penketą sugaišome, kol suvokėme, 
kad aparate nėra juostos. Nė kiek nesuglumęs Steranko pasiskolino 
mano dviratį ir leidosi ieškoti parduotuvės, kurioje būtų galima 
nusipirkti juostą. 


233 


Grįžo maždaug po penkiolikos minučių, geltona jo dviratininko 
kepurė buvo atsmaukta atgal. Jis prakaitavo ir sunkiai dūsuoda- 
mas pyškino nuotraukas, užmiršdamas nustatyti fokusą ar šviesos 
režimą. 

— Padarykime vieną visi kartu, - pasakė sugadinęs pusę juos- 
tos, - juk čia yra automatinis laikmatis? 

Nureguliuoti kadrą truko labai ilgai. Kad sutilptume jame visi, 
reikėjo pastatyti aparatą ant žemos sienelės kitame stogo gale. Kad 
galėtų pasižiūrėti pro akutę ir būti tikras, jog visi stovime ten, kur 
reikia, Steranko gavo perlipti per turėklą ties namo kraštu, o Fredis 
tuo tarpu derino aparatą milimetro tikslumu pagal jo nurodymus: 
„truputį į kairę, truputį į dešinę“. 

- Jaučiuosi kaip Bernis Bruklys iš „Auksinio kadro", - tarstelėjo 
Fredis. 

- Steranko, paskubėk, - sunerimusi paragino Fumė. Mes ma- 
tėme tik baltus įsikibusius į turėklą Steranko krumplius ir jo dvi- 
ratininko kepurę virš fotoaparato. Pradėjome nerimauti, kiek gi 
jis dar tenai kabės. 

— Ar tau viskas gerai, Steranko? - paklausė Fredis, nerimastingai 
pažvelgęs žemyn. 

- Ne, aš. Aš negaliu... - Staiga rankos nuslydo nuo turėklų. Pa- 
sigirdo ilgas klyksmas, paskui duslus bumpt kitapus sienos. 

Fredžio veide kaip veidrodyje atsispindėjo mūsų išgąstis. 

- O Viešpatie aukštielninkas, - ramiai pasakė jis, kai mes su- 
puolėme artyn. Aš atsidūriau ten pirmasis. Persilenkiau per sieną 
ir išvydau išsiviepusį Steranko, stovintį ant siauros atbrailos, nu- 
sidriekusios virš paskutinio namo aukšto langų. Aplinkui grūdosi 
visi kiti. Išsprūdo kolektyvinis atodūsis, iškart pavirtęs aimana. 
Fredis ir Steranko pašėlusiai juokėsi. 

- Tikras išgama, - pasakė Karltonas, ir mes vėl sustojome kur 
stovėję kitoje stogo pusėje. Vėl prisitraukęs prie turėklo Steranko 
sušuko: „Pasiruošę?, paspaudė chronometrą ir peršokęs per tu- 
rėklą prisidėjo prie mūsų. Eumė lupo apelsiną. Fredis ir Karltonas 
mėgino išstumti vienas kitą iš kadro. Monika su Belinda pozavo ap- 
sikabinusios viena kitą. Aš stovėjau tarp Franės ir Fumės, Steranko 
buvo pritūpęs priešais mus visus. Šypsodamiesi laukėme. 

— Aparatas sugedo, - pasakė Fredis. 

- Taip, nesigirdi, kaip kažkas sukasi jo viduje. 

Sriūbtelėjau alaus - ir tą akimirką pasigirdo spigus aparato 
trakštelėjimas. 

- Tai gal dabar jau galėsime pasidžiaugti ramybe, - paklau- 
sė Karltonas, kai Steranko nuėjo paimti aparato ir pervynioti 
juostos. 

Girdėjau burzgiant sraigtasparnį, nostalgiškai besiskinantį kelią 
iš lėto suka virš galvos ratus. 

- Žiūrėkit! - staiga riktelėjo Steranko. 

Pamažėle raudonos, geltonos, paskui žalios ir tamsiai mėlynos 
dūmų sruogos pasklido danguje tarsi kalėdinės girliandos. Ne- 
trukus netikėtai pasirodė du dar ryškesnių spalvų susukti daiktai, 
išsivynioję į tobulus parašiutus, vienas dryžuotas raudonais ir 
geltonais dryžiais, kitas - suskaidytas juodais ir auksiniais kvad- 
ratais. Švystelėjo trečias blyksnis, tada pražydo dar vienas pilnas 
skliautas - ryški aguona mėlynam dangyuj. Iki šiol dūmų pėdsakai 
buvo gražiai ištempti danguje laisvai krintančių parašiutininkų 
greičio; dabar, kai parašiutai ramiai tvyrojo ore, dūmų sruogos 
vingiavo vėl, tirštos ir tingios. Paskui ketvirtos, paskutinės, dūmų 
sruogos valktis staiga ryškiai įsiliepsnojo, ėmė trūkčioti ir nėrė 
žemyn dangaus skliautu - bet šįkart jai nepavyko išsiskleisti 
tobulu skliautu. Spalvos skiautė buvo tiesiog pakibusi, o vienas 
mažas taškelis traukėsi nuo jos, tempdamas paskui save tarsi 
šauksmą dūmo giją. Praslinko dar ir didžiulis antras. Paskui 
ir vėlei blykstelėjo spalva, kaip mat pavirtusi ryškiu parašiutu, 
tvirtai įkibusiu į dangų. 

Tie keturi parašiutai vartaliojosi ir iš lėto siūbavo ir švytavo, 
dūmų valkčiai purškė įmantrius parašus su užraitais ant dangaus 
sienos. Kai jie leidosi, galėjai pamatyti ir pačius parašiutinin- 
kus, kabančius ant nematomų virvių po savo skliautais. Vienas 
buvo nuneštas gerokai toliau nuo trijų kitų ir valandėlę atrodė 
įmanoma, kad jis nusileis čionai, ant stogo. Bet jo nusileidimo 
trajektorija tolydžio siaurėjo, ir jis nutolo nuo mūsų, pasukęs 

drauge su kitais Brokvelio parko link. Du dingo už medžių, jų 
dūmų valkčiai ištirpo, paskui juos ir trečias su ketvirtu, kol beliko 
tik nykstančios kilpos ir dūmų sruogos: rausva, blyškiai geltona, 
šviesiai žalia ir mėlyna. Netrukus liko tik ūkana, o po to - prisi- 
minimo miglelė. 


Vėlai vakare, gerokai nusišnioję, visi susitarėme susitikti rytoj vie- 
nuoliktą ryto Brokvelio baseine, bet buvo jau dvylika, kai mudu 
su Frane išjudėjome iš namų. Pasirinkome ilgą aplinkkelį pro 
seną garažą Efros gatvėje, kuris savo nublukusiomis raudonomis 
ir mėlynomis benzino pompomis ir tuo, kad ten jau nebebuvo nei 
žmonių, nei mašinų, priminė Edwardo Hopperio paveikslą. Kiek 
tolėliau stūksojo baltas pastatas su „Malonaus įdegio“ reklama. 
Franė manė, kad šitaip buvo reklamuojamas įdegimas nepersikai- 
tinant, tačiau iš tikrųjų tai buvo taip ir neišpopuliarėjusio šeštojo 
ar septintojo dešimtmečio putojančio gėrimo reklama. Reklama 
buvo viskas, kas iš jo liko. 

Brokvelio baseinas buvo pastatytas 1930 metais. Pats baseinas 
buvo nešildomo mėlyno vandens stačiakampis, apsuptas medinių 
persirengimo kabinų, su dviem aukštom kėdėm gelbėtojams. Ap- 
juosta spygliuota viela visa ta teritorija atrodė it stovykla, dabar, 
kai pabėgėliai ar kaliniai išvyko, paversta pramogų centru. Baseinas 
buvo šaunus, bet man taip ir nepavyko atsikratyti jausmo, kad 
tai viena iš tų vietų, kur rizikuoji apeiti karpomis, kai iškeiti savo 
vielinį krepšį su drabužiais į nublukusį kulkšnies raištį su rašalu pa- 
keverzotu skaičiumi. Kojų pirštams instinktyviai užsirietus skubiai 
nuklampojau per kojų dezinfekcijos vonelę. Franė išniro iš moterų 
persirengimo kambario, plonytė, įdegusi, su ištisiniu mėlynu, iš 

Monikos pasiskolintu maudymosi kostiumėliu. Užmestas jai ant 
pečių ryškiai dryžuotas rankšluostis gerte gėrė saulę. Baseinas jau 
buvo pagausėjęs žmonių, tačiau kitų mūsiškių nebuvo nė padujų. 
Varvančių paauglių būrelis stovėjo už kokio pusantro metro nuo 
borto giliajame krašte ir laukė, kad praeitų kas apsirengęs. Staiga 
visi supuolė prie baseino ir nėrė vandenin, sukėlę bangas purslų 
ir riebiai aptaškę nieko neįtarusią auką. Gelbėtojas sušvilpė ir ėmė 
šaukti. 

Susiradome vietą ant šiltų grindų plokščių ištiesti savo rankšluos- 
čiams ir padėti knygoms. Aplinkui mėtėsi nuorūkos, nepaisyti jų 
niekaip negalėjai. Oras buvo pritvinkęs popmuziką transliuojančių 
tranzistorių mirgėjimo. Saulė vibravo mums virš galvų nelyginant 
varinis gongas. Netoliese trys boksininkų šortais mūvintys baltao- 
džiai vaikinai leido ratu stipriai trenkiančios žolės suktines. 

— O velnias, palikau tavo namuose savo žolę, - susikrimto Franė, 
apsikabinusi rankomis kelius. 

— Gal kiti turės pasiėmę. Jei ne, pasiųsim Fredį su maudymosi 
glaudėmis į frontą ir jis nupirks. 

Kiek palūkėjusi Franė tarė: 

- Čia miela, ar ne? 

- Taip. Pernai vos kelios savaitės po jo atidarymo kažkokie vai- 
kigaliai įmetė vandenin paketą nuodingų chemikalų, ir jis tapo vio- 
letinis. Baseiną uždarė visai vasarai, kol šveitė ir valė jo dugną. 

— Kaip gaila. Ir vis dėlto jis ne toks puikus kaip anas baseinas 
namuose, ar ne? 

Papurčiau galvą. Buvo keista girdėti Franę tariant „namuose“ 
va šitaip. 

— Prisimenu, kaip važiuodavau autobusu iš mokyklos į tą ba- 
seiną, - tariau. - Tai buvo didelis senas dviaukštis autobusas, ir 
medžių šakos brūkšėdavo per jo stogą. Pakeliui į baseiną autobusas 
darydavo labai staigų posūkį ir tuomet visi sėdėjusieji antrame 
aukšte supuldavo į kairę, mėgindami priversti jį pasvirti. Koks pen- 
kiasdešimt vaikigalių susigrūsdavo į pirmas keturias vietas vienoje 
autobuso pusėje. „Stipriau, vyručiai, dar vienas spūstelėjimas ir 
įveiksim!“ Mes nuoširdžiai norėjome, kad autobusas apsiverstų. 

Pro šalį pražirgliojo vyrukas su minimalistinėmis glaudėmis, jo 
kūnas priminė tamsų raumenų žemėlapį, kuriuo saulė slydinėjo 
be jokio vargo. Už kelių metrų moteriškė neklusniais išbalintais 
plaukais skaitė seną leidyklos „Penguin“ „Šiuolaikinės klasikos“ 
tomą. Stovėdamas prie baseino krašto jaunas pankas dvejojo, ar, 
prieš neriant į vandenį, nenusiėmus savo metalinių piramidžių 
prismaigstytos apyrankės. 

- Ar aš bent kiek įdegęs? - paklausiau Franės. 

- Taip. 

- Puiku. 

- Einam paplaukioti? 

— Verčiau pasipliuškenkime. 

- Najau. 

Buvau dar per kokius du metrus nuo baseino krašto, kai Franė 
nėrė man prieš nosį vandenin, išsilenkusi tobulu lanku. Mačiau, 
kaip jos kūnas raitėsi po vandeniu. Po kelių sekundžių ji išniro į 
paviršių, šypsojosi ir trynė akis. Paskui priplaukė prie krašto. 

- Nagi judinkis! - ir tekštelėjo saują ledinio vandens man ant 
pečių. 

- Nereikia, Fran. Nepakenčiu taškymosi. 

— Atsiprašau, - tarstelėjo ji šypsodamasi ir koja pasiuntusi man 
dar vieną stingdančio vandens kaušą. Pliaukštelėjau į svilinamai 
šaltą vandenį. Vis dar žiopčiodamas nuo šalčio nesustodamas iriau- 
si priekin, įnirtingai plakdamas kojomis. Franė plaukė šalia ilgais 
lengvais yriais, paskui šastelėjo į šalį, ir nuplaukė torpedos greičiu. 
Šalčio šokas greitai išsivadėjo, ir aš porą kartų perplaukiau visą 
baseiną taip greitai, kaip tik įstengiau. Iš tiesų aš niekada nemėgau 
plaukti - taip niekada ir neišmokau kvėpuoti taisyklingai, ir mintis, 
kad reikia per dieną nuplaukti penkiasdešimt ar kiek ten kartų per 
visą baseiną, jei nori būti geros formos, mane tiesiog vimdė. 

Perplaukęs baseiną keturis kartus išlipau ir susisupau į rank- 
šluostį. Po penkių minučių išsikabarojo ir Franė. Kažkieno ranka 
pliaukštelėjo man per petį: - „Kvaišuoklių komanda!“ 

— Kad tave kur, po perkūnais! - pašokau ir atsigręžiau. - Maž- 
daug kiek kartų prašiau tavęs taip nedaryti, Karltonai? 

— Dešimt ar dvylika, - atsakė jis išsiviepęs. Fumė greta jo irgi 
išsiviepė. Jiedvi su Frane pasibučiavo ir apsikabino. Mudu su Karl- 
tonu paprasčiausiai stovėjome. Fumė vilkėjo laisvais sportiniais 
marškinėliais ir Steranko šortais. Jos plaukai buvo kietai suriš- 
ti ant sprando, ir dėl to jos akys atrodė didžiulės ir apvalainos. 
Karltonas vilkėjo berankoviais marškinėliais, šortais, buvo užsi- 
smaukęs raudoną beisbolo kepurę ir apsiavęs sportbačius. Plačiai 
išdriekėme savo stovyklavimo įrangą: krepšius bei rankšluosčius 
ir susėdome. 

- Ar niekas daugiau nebeateis? - paklausiau. 

— Turi pasirodyti Steranko ir Fredis. O kaip Monika? 

- Jai reikia kažką pakeisti per pietus restorane. Ateis kiek vėliau. 

— Anava Fredis, tik pažiūrėkit. Ohoho! - šaukė Karltonas mo- 
juodamas, - Fredi! 

Jis mus pamatė, bet per vėlai, vos tik pamojo atsakan, išvydo, 
kaip trys vaikėzai jau bėgo jo aptaškyti. Netrukus jau pradingo 
vandens fontanuose. Visi juokėmės. 

Susivyniojęs į rankšluostį išslydau iš glaudžių ir apsimoviau 
šortus. Fredis prasiskynė kelią tarp rankšluosčių ir žmonių ir jau 
stovėjo priešais mus su varvančiais marškiniais ir kelnėmis. 

- Laimė, kad neapsivilkai velvetinio švarko, Fredi, - paguodė 
Karltonas. 


Fumė skaitė laikraštį. Fredis kruopščiai suko didžiulę grynos žolės 
suktinę. Vėl griebiausi knygos, bet po penkių eilučių niekaip nebe- 
galėjau susikaupti. Man toptelėjo, kad su metais dariausi vis labiau 
beraštis. Franė gulėjo išsitiesusi ant pilvo, įsigilinusi į knygą, kurią 
laikė sugniaužusi kumštyje. 

— Tu taip greitai skaitai, Frane, - tariau. - Ko gero, perskaitei jau 
kokį šimtą puslapių per tą laiką, kai mes čionai. 

- Ar esi pramokusi greitojo skaitymo? - paklausė Fredis, kurį 
domino kitų skaitymo įgūdžiai. 

Franė papurtė galvą. Keli vandens lašai nutiško ant atverstų 
puslapių. - Ne, aš tiesiog praleidžiu neįdomius gabalus. 

Fredis paklausė, ar niekas neturi ko nors, ką būtų galima 
panaudoti kaip papirosgalį. 

— Prašom, - pasakė Franė nuplėšusi nemažą skiautę nuo galinio 
knygos viršelio. 

— Po velnių, Erane. Košmaro apimtas aš pamaniau, kad ta knyga 
priklauso man, - išpyškinau. - Štai kodėl ji skaito taip greitai. Jai 
tenka paskubėti, kad spėtų baigti, kol jos subyra. Tik pažiūrėkit: 
šitai knygai liko gyvuoti ne daugiau kaip dvi valandos, daugių 
daugiausia. 

Franė padėjo knygą ir nusišypsojo. Fredis įžiebė suktinę ir perda- 
vė jai. Kai suktinė apėjo dar vieną ratą, Franė atsistojo ir paklausė, 
ar niekas nenori paplaukyti. 

— Mano galva norėtų, - atsakė Karltonas. 

Franė priėjo prie baseino krašto ir grakščiai įnėrė vandenin. 

Po kelių minučių pasirodė Steranko, jam ant peties kabojo dide- 
lis krepšys. Nusišypsojo, su visais pasisveikino ir pabučiavo Fumę. 
Fredis pasiūlė jam užbaigti traukti suktinę. 

— Na, Steranko, tikriausiai sunkiai pagirioji. 

- Švelniai pasakyta. Vajėzau, dar nebuvau toks nusitašęs. 

— Ar matei vidurnakčio žiurkę? 

- Tikriausiai. Nors ir nepamenu, kaip ji atrodė. 

- Jei būtum matęs, prisimintum. 

Fumė apkabino Steranko per pečius. Kažkoks vyriškis šokčiojo 
mūsų link, jo havajiški marškiniai buvo tempte ištempti ant di- 
džiulio apvalaus pilvo. 

— Tas tipas taip panašus į paplūdimio kamuolį, kad stebiuosi, 
kaip niekas jam neįspyrė, - pasakė Karltonas. Arčiau mūsų sėdėjęs 
gelbėtojas pūstelėjo švilpuką, šūktelėjo kažką dviem vaikigaliams, 
paskui ir vėl atsilošė kėdėje. Puikus darbas, tik sėdi sau, apibari 
klientus ir gražiai įdegi. 

Kai Franė išlindo iš vandens, visi jau buvome apspangę. Kurį laiką 
ji pastovėjo prie baseino krašto šypsodamasi, šlapi plaukai varvėjo. 
Saulė blykstelėjo jos auskare. Visi tylėjo. Steranko nužvelgė ją, jos 
kaklą, pečius, liemenį, kojas: Jiedu susitiko žvilgsniais, paskui Franė 
greitai nusigręžė, staiga suvokdama, kaip jos kojos juda šiltomis 

mūsų: prie trumpų jos plaukų buvo priglūdę vandens lašeliai. 

Kurį laiką visi buvome surakinti savo žvilgsnio grandinėmis. 
Paskui Steranko pažvelgė žemyn į šlapių kojų atspaudus, nusi- 
driekusius nuo mėlyno baseino iki pat mūsų, netrukus jie pavirto 
drėgnomis purvo dėmėmis, paskui suvis išnyko. 

Franė paėmė rankšluostį ir užsimetė ant pečių. Du vaikigaliai 
mušėsi rankšluosčiais it vytiniais, sušlapinę jų kampus, kad būtų 
skaudžiau. 

Kažkam reikėjo nutraukti tylą. 

— Kaip vanduo? - paklausė Karltonas. 

— Labai malonus, - atsakė Franė atsikosėjusi. - Turėtum pa- 
mėginti. 

—- Nemoku plaukti, - pasiteisino Fredis ir visi pradėjo juoktis. 

Franė išsipleikė ant savo rankšluosčio ir įbedė akis į knygą. 
Aš žvilgtelėjau į Fumę, ji skubiai nusuko akis. Steranko užsidėjo 
saulės akinius. 

Saulė slinko ir slysčiojo mėlynu vandens paviršiumi. 

Penktadienį mudu su Karltonu nuėjome į nevykusį vakarėlį prie 
Dramblio ir Pilies metro stotelės. Išėjome iš jo anksti ir blaivūs, 
keiksnojome jį visą kelią. Užsukę už kampo beveik kaktomuša 
susidūrėme su trimis baltaodžiais vaikigaliais. Vienas jų sumur- 
mėjo kažką Karltonui, šis nieko neatsakė ir žengė toliau. Atrodė, 
kad tuo viskas ir baigsis. Tačiau paskui jie prisivijo mus bėgte ir 
užstojo kelią. 

— Ką tu pasakei? - paklausė vienas jų. 

Karltonas neatsakė. 

- Aš su tavim kalbu. - Visi trys subedė akis į Karltoną, į mane 
niekas nekreipė jokio dėmesio. Visi jie trenkė alumi ir žvelgė bul- 
varinių laikraščių blogiukų žvilgsniais. 

— Nieko nesakiau, - atrėžė Karltonas. - Aš turiu savo reikalų. 

Prisiartinau per žingsnį prie to vaikino. 

— Nurimk, biče. Jis nieko nepasakė... - tariau, bet tai buvo bergž- 
džias reikalas. Kad ir ką pasakytum tokioje situacijoje, tai tampa 
provokacijos ritualo dalimi ir neišvengiama smurto preliudija. 
Visada turi būti kokia nors dingstis. 

— Otu nesikišk, - atšovė vaikėzas. Visas kalbas varinėjo tas pats 
tipas. Jis tiek daug kartų išgyveno tą sceną savo mintyse - o gal ir 
tikrovėje, - kad dabar kartojo žodžius be jokio entuziazmo ar grės- 
mės. Kiti du dar nebuvo pratarę nė žodžio. Abudu - kalbantysis ir 

stovėjęs man iš dešinės - buvo kresni ir bjaurūs. Trečiasis, stovėjęs 
truputį atokiau nuo savo sėbrų, atrodė liesas, bet raumeningas ir 
pagiežingas. Aniedu atrodė kaip smogikai, o šitas buvo iš tų, kurie 
gali išsitraukti peilį, nartus vaikigalis, bet ir truputį išsigandęs. Jis 
palauks, kol būsi jau patiestas ant žemės, ir įsikiš tik tada. Jis iš tų, 
kurie vieną gražią dieną ką nors nudobs. 

Svaigalų kvapas naktyje. 

Pradėjau drebėti. Aplinkui nebuvo nė gyvos dvasios. Pažvelgiau 
į Karltoną. 

— Tai ką gi tu sakei? - Tipelis žengė prie Karltono, kiti du nenu- 
leido nuo jo akių. Žengiau dar žingsnį priekin. 

Vienas iš anų dviejų vyrukų - tas didesnis - stumtelėjo mane 
delnu į krūtinę: 

- Tu čia niekuo dėtas. Nebent norėtum gauti. Stovėk, kur stovi, 
ir niekas tavęs nelies. 

Jis pusiau grįžtelėjo nuo manęs ir pasisuko į Karltoną, tuo metu 
tas kitas tipelis irgi pradėjo spausti Karltoną. Stengiausi suvaldyti 
drebulį, stengiausi prisiminti tuos niekalus, kuriuos skaičiau apie 
tai, kaip Žmogus išsigąsta smurto ir kaip sutramdyti baimę, tačiau 
vienintelis mane apėmęs jausmas buvo baimė patirti smūgius. 
Kaip visą tą baimę paversti adrenalinu ar kokia kita chemija, kuri 
paakintų tave kautis? Pradėjau giliai kvėpuoti. Kad ir kas nutiktų, 
tu tiesiog privalai padėti Karltonui, kad ir kas nutiktų, viešpatie 
aukštielninkas. Karltonas žvilgtelėjo į mane, ir nežinau, ką jis 
pamatė. Vienas iš tų baltaodžių vaikėzų jau buvo per kelis centi- 
metrus nuo jo. 

Pamaniau: kad ir kas atsitiktų, tai atsitiks tuoj pat. Tai sustabdyti 
buvo jau per vėlu. Vėl pasistengiau nusiraminti, suvaldyti galūnes 
ir prisiversti nebijoti. 

- Aš su tavim kalbu, blia... 

Staiga Karltono galva smogė vaikiui į veidą, kumštis į pilvą, 
koja - į kelį. Jis buvo jau besisukąs, kai man sušuko: 

- BĖK! 

Karltonas buvo jau per metrą priekyje, kai aš pradėjau bėgti. 
Kai tik mano galūnės pajudėjo, baimė iš karto įžiebė energijos 

protrūkį, per kurį atsidūriau prie pat Karltono peties. Abu skuo- 
dėm kiek įkabina kojos. Atmečiau galvą, kad į plaučius patektų 
daugiau deguonies, kurį širdis pumpavo po visą kūną. Nė karto 
neatsigręžiau. Kojos skriete skriejo virš šaligatvio. Nesumesdami, 
kur esam, taikėm į pagrindinę gatvę. Tamsoje prie mūsų artinosi 
geltonos taksi šviesos. Karltonas siautulingai mojavo rankomis 
ir atsigręžė pažiūrėti, ar mus vejasi. Mes vis dar bėgome, o taksi 
pravažiavo pro šalį, nenorėdamas painiotis į tai, kas privertė mus 
šitaip skuosti. Skubiai apsidairiau. Mačiau, kaip visi trys bėgo už 
kokių dvidešimties metrų. 

— Karltonai! - Jis apsidairė. Priekyje stotelėje stovėjo autobu- 
sas, jau mirksėdamas užpakaliniais žibintais, pasiruošęs pajudėti. 
Tylomis abudu nurūkome prie jo. Kai pribėgome, autobusas jau 
buvo išjudėjęs ir didino greitį. Įtempęs strėnas iš paskutiniųjų 
Karltonas įšoko į jį. Aš buvau už kelių žingsnių, autobusas važiavo 
vis greičiau ir greičiau, dar kelios sekundės - ir jis jau bus nebepa- 
siekiamas. Ištiesiau ranką, norėdamas sugriebti turėklą. Ji nuslydo 
metaliniu strypu, bet man pavyko įremti šlaunį į autobuso aikštelę 
ir aš įsiropščiau vidun. Konduktorius pradėjo mus garsiai keikti ir 
valandėlę atrodė, kad jis ketina išmesti mus iš autobuso. 

- Nesustokite, - išstenėjau dūsuodamas. Visi keleiviai į mus 
dami, ką daryti. Alsavome taip, tarsi mėgintume sutraukti savin 
visą autobuso deguonį iki pat paskutinio lašo. Autobusas sustojo, 
iš jo išlipo sena moteriškė, tačiau konduktorius nedavė signalo 
pro autobuso galą. Vis dar mačiau juos tris, gatvės gale. 

Kažkas mūsų išvaizdoje įtikino konduktorių - gal mano akyse jis 
išvydo visos tos sudegusios baimės pelenus, - kad mes bėgome ne 
nuo kieno nors kito, o tik nuo savo pačių žudynių scenos. Jis truk- 
telėjo du kartus virvelę. Autobusas suriaumojo ir vėl įniro į naktį. 

Pabeldžiau į Fumės duris ir pro matinį stiklą stebėjau, kaip jos 
pavidalas linguodamas plaukia artyn. Pabučiavau ją į skruostą ir 
nubidzenau iš paskos vidun. Jos plaukai buvo drėgni ir vesdamasi 
mane virtuvėn ji šluostė juos rankšluosčiu. Visas butas buvo per- 
smelktas šilto kulinarinės ruošos kvapo. Fumės akys buvo didelės 
ir šviesios. 

- Ar geraijautiesi? - paklausiau, atsirėmęs į kėdės atlošą. Ji šyp- 
sodamasi linktelėjo galva. Įėjau į svetainę. Fumė turėjo daugybę 
kambarinių gėlių, jos teikė aplinkai gaivumo ir ramybės. 

— Man reikėtų įsigyti daugiau kambarinių gėlių. 

— Ką? - paklausė ji iš virtuvės. 

— Tavo gėlės labai gražios. - Aš vėl nupėdinau į virtuvę ir įsi- 
spraudžiau į siaurą tarpą tarp kėdės ir virtuvės stalo. Sienos čia 
buvo nudažytos ryškia, bet akių nevarginančia geltona spalva, visa, 
kas buvo iš medžio, - žalia. Fumė buvo apsivyniojusi aplink galvą 
baltą rankšluostį. - 

- Išgersi arbatos? 

— Nori, kad užplikyčiau? 

— Ne, man nesunku. 

Ji pakišo po čiaupu virdulį ir pripildė vandens neištraukusi iš 
lizdo šakutės. 

— Labai patogu, - pasakiau. - Ir aš norėčiau būtent šitaip 
pasidaryti, tik nežinau, kaip to imtis. Suprojektuoti ergonomiškai 
tobulą virtuvę. 

Fumė nusišypsojo ir atsišliejo į praustuvę. Jai už nugaros langas 
buvo apsitraukęs garų lašeliais. Lentynos lūžo nuo vaistažolių ir 
prieskonių. Puodai ir keptuvės riogsojo sukrauti vienoje plautuvės 
pusėje. Po kitomis lentynomis kabėjo puodeliai. Virdulys jau pra- 
dėjo gurguliuoti. 

- Mudu tik dviese. Tikiuosi, tai nieko. 

- Viskas puiku. Jaučiuosi visiškai ramus. 

- Aš irgi... Tu tikriausiai alkanas, maisto čia - gausybė. 

- Aš visada jaučiuosi alkanas. Juo daugiau suvalgau, juo alka- 
nesnis jaučiuosi. Ar galėčiau kuo nors padėti? 

— Ne, aš tik sutaisysiu salotų. Galėtum uždėti plokštelę, - pri- 
dūrė Eumė. 

Kambaryje pritūpęs perleidau pro pirštus Fumės plokštelių vo- 
kus. Ji turėjo visą pastarųjų metų fanką ir hiphopą, kelis džiazo 
albumus. Iš virtuvės pasigirdo kapojimas. Saulė sunkėsi pro žaliu- 
zes. Mažylyčiai dulkelių deimantai šokčiojo ant stereoaparatūros, 
auksinis šviesos šimtakojis slinko palei sofą. 

Įėjo Fumė, atsirėmė į durų staktą. Aš atsistojau, ir mano kelis 
taip garsiai trakštelėjo, jog, rodės, įskilo bent pora kaulų. Fumė 
išplėtė akis. 

— Tau tikriausiai suskaudo. 

— Nelabai. 

— Po penkių minučių galėsime sėstis prie stalo, - pasakė ji kiek 
patylėjusi. Saulė sudalijo sieną šešėlių lentynomis. 

Sugrįžęs į virtuvę atsisėdau prie stalo ir ištraukiau iš plastmasinio 
maišelio keturias skardines Red Stripe. 

— Ar nori alaus, Fume? - paklausiau. 

— Hmmm, prašyčiau įpilti. - Viena jos ranka buvo apmauta 
dygsniuota orkaitės pirštine, krokodilo formos: keturi pirštai su- 
darė galvą ir viršutinį žandikaulį, o nykštys - apatinį žandikaulį. Ji 
pakėlė ranką ir pliaukštelėjo abudu žandikaulius vieną į kitą porą 
kartų. Nusijuokiau. Kaip ir Fredžio taurės „Ir šuniui ateina katino 

dienos , taip ir šita pirštinė-krokodilas man pasirodė esanti vienas 
iš tų daiktų, prie kurių galima labai prisirišti. 

Fumė iškepė vegetariškos lazanijos. Stengiausi valgyti lėtai, bet 
ji buvo per daug gardi, ir galiausiai aš, kaip ir visada, sušlaviau ją 
šakute kaip smakas. Mudu kalbėjomės apie visiškai nereikšmingus 
dalykus, sakiniai ir temos vėrėsi vieni paskui kitus ant plonyčio 
prasmės siūlo, o paskui pradingdavo, tarsi jų niekada ir nebuvo. 
Sąmojų kulminacijos išsivadėdavo dar neištartos. Keista buvo būti 
va šitaip su Fume. Sprendžiant iš mūsų kalbos, galėjo atrodyti, kad 
mudu beveik nepažįstami, bet būtent todėl, jog puikiai vienas kitą 
pažinojome, mūsų kalba išsivadėdavo va taip keistai. Nė vienas 
nepaminėjome Steranko nei Monikos, nei kurio nors kito. 

Geltonos sienos blizgėjo plona sutirštėjusių garų plėvele. 


Vakaras buvo šiltas ir po vakarienės mudu nusinešėme Fumės 
kasetinį magnetofoną ant mano namo stogo. Apšviestos įkypos 
šviesos televizijos antenos metė ilgus šešėlių ruožus ant raudonų 
tvorelės plytų. Išdžiaustytos paklodės ant priešais esančio namo 
stogo plaikstėsi it vėliavos vėjyje. Jau degė keletas žibintų. Kol Fumė 
suko žolės suktinę, uždėjau juostą su Schuberto keturioliktuoju 
styginių kvartetu. 

Mudu vis perduodavome vienas kitam suktinę ir tylėdami klau- 
sėmės muzikos. 

Kurį laiką horizontas buvo tamsiai violetinių debesų sangrūda. 
Paskui saulė nusileido už namų tolumoje, palikusi stogą skendėti 
tamsoje. Nusileidau į savo butą išvirti kavos ir atsinešti žvakių. 

Kai grįžau, dangus jau pasodrėjo iki indigo mėlio ir jame plaukė 
keli rašalo mėlynumo debesys. Padaviau Fumei kavą ir uždegiau 
žvakę. | 

Fumė atsilošė į turėklą, švelnus vėjelis šukavo jai plaukus. Garas 
kilo nuo tamsaus kavos paviršiaus, kai siurbčiojo ją iš puodelio, 
tamsių rankų raumenys nežymiai judėjo. Ji vilkėjo berankove suk- 
nele iki kelių, mėlyna su mažytėmis baltomis dėmelėmis, nelygi - 
nant žvaigždėmis tamsiame danguje. Vis dar buvo šilta. Raudonos 
ir baltos lėktuvų šviesos blyksėjo mums virš galvų. Pro ankstyvą 

mėnulį plaukė debesys. Fumei iš kairės pastebėjau gležną voratin- 
klį, nusidriekusį tarp turėklo ir sienos. 

Antroji kvarteto dalis slydo į naktį: geismas ir baimė sukosi 
verpetu, vienas kitą įtikinėjo, virsdavo vienas kitu; ilgesio garsas 
gimdė savo paties impulsą, susirasdavo savo formą. 

Klausydamasi muzikos Fumė užvertė galvą į dangų. Šilta žvakės 
šviesa glostė jos kaklą. Pusė jos veido skendėjo šešėlyje. Suknelė 
vos vos bangavo, pagauta vėjelio, tarsi į muzikos taktą. Ji vis dar 
rėmėsi į turėklą, kojos buvo šiek tiek praskėstos. 

Žvakės liepsna blaškėsi, raitėsi, traukdamasi nuo norinčio ją 
užgesinti vėjelio. 

Kai žengiau prie jos, mano šešėlis, judinamas liepsnų šviesos, 
pradingo Fumės šešėlyje, paskui pamažėle ėmė kopti jos kojomis. 
Paliečiau jos kaklą, kelias plaukų sruogas. Žvakės liepsna spindėjo 
jos akyse. Lenkiau veidą prie josios veido, ko! tarp mūsų lūpų liko 
tiktai alsavimas, o paskui išnyko ir jis. 

Fredis užsuko, kai maudžiausi vonioje. Kol iš jos išlipau ir apsi- 
rengiau, jis užkaitė arbatinuką. Sėdėjome virtuvėje ir kalbėjomės 
apie boksą. Po kurio laiko Fredis pasakė: 

- Apsisprendžiau. 

- Ketini nusižudyti? 

- Ne. 

- Ketini grąžinti man pinigus, kuriuos pasiskolinai prieš ket- 
verius metus? 

— Ne, išvažiuoju iš Anglijos. 

— Kada? 

— Maždaug po trijų savaičių. Jau užsisakiau bilietą. 

- Jėzau šventas. - Žiūrėjau į uogienės stiklainį ir arbatinuką. 
— Kodėl? 

— Nebėra prasmės čia likti. 

Paskui, tarytum siūlydamas man alternatyvų atsakymą, pri- 
dūrė: 

- Pasakojimas turi tekėti savo vaga. 

Tą naktį gamta pašėlo. 

Sapnuodamas, kad man išspyrė buto duris, pabudau nuo vėjo, 
besidaužančio į namo sienas. Stiprus vėjo gūsis įsiveržė į kambarį, 
nubloškė į šalį užuolaidas, paskui vėl įsiurbė jas pro atviro lan- 
go ertmę. Tą audros bangą ir klyksmą nustelbė dūžtančio stiklo 
činksėjimas. Uždariau langą ir pažvelgiau laukan kaip tik tuomet, 
kai naujas vėjo gūsis ėmė daužytis į langus ir sienas. Oras buvo 
sklidinas tamsių pavidalų. Šakos skriejo per orą kaip šrapneliai. To- 
lumoje pasigirdo signalizacijos klyksmas. Gatvių žibintai virpėjo ir 
lingavo. Dalis kažkokios tvoros nuskriejo į gatvę. Gofruota skarda 
nupleveno ir trenkėsi į sieną. Kažkoks praeivis buvo parblokštas 
ant grindinio. Žolė gulėjo priplota prie žemės ir lygi, tarsi banga, 
atoslūgio nušluota atgal į vandenyną. Medžiai trankėsi vienas į kitą. 
Oras buvo pilnas lapų. Kitapus gatvės pasigirdo sodrus buummmp, 
kai medį išrovė iš žemės ir jis valandėlę pakibo ore tarsi atsiskirianti 
nuo žemės raketa, paskui susverdėjo ir garsiai nuvirto. Po kelių 
sekundžių plytų krūsnis prakirto stovinčio automobilio priekinį 
stiklą. Aplinkui stūgavo audra, laužanti medžių šakas ir daužanti 
namų sienas. 

Aš vis dar spoksojau pro langą, kai staiga viskas paniro į tamsą. 
Signalizacijų kauksmai akimoju nuščiuvo. Vietoj šviesių rūdžių 
spalvos pašvaistės, gobusios miestą, tvyrojo tik tiršta naktis. 

Kitą rytą oras buvo gaivus, kaip ką tik nuskustas skruostas: 
pastatų sienos atrodė žaizdotos ir švarios, tarytum vėjas būtų nu- 
gremžęs purvo sluoksnį. Visur gulėjo išvirtę medžiai, išsidriekę 
skersai gatvių kaip barikados, jų šaknų vietoje - erdvios išraustos 
duobės. Šen bei ten gulėjo krūvos plytų ir vėjo apdraskytų medžių 
nuolaužos. Per žolę vilnijo gaivus vėjelis. Viskas, regis, nuskaid- 
rėjo. Ten, kur seniau saulė sunkiai sunkėsi pro medžių guotus, 
dabar tvyrojo vien tik apstulbusi dienos šviesa, nelyginant gatves 
ir sankryžas užliejęs potvynis. Dangus buvo tyrai žydras, švariai 
nuskalautas vėjo ir lietaus, be jokio atgailos ar suvokimo pėdsako. 
Tokių dalykų retkarčiais nutinka - tai buvo vienintelė žinia, už- 
rašyta tuščiame dangaus puslapyje. 

Mudu su Monika stovėjome jos balkone, gėrėme alų ir stebėjome, 
kaip besileidžianti saulė raižo gilius kanjonus debesyse. Iš stereo- 
grotuvo svetainėje mano ausis pasiekdavo Callas, dainuojančios 
apie meilę ir išdavystę, įrašų nuotrupos, jos balsas skambėjo kaip 
pažadas, toks begalinis, kad galįs būti tik sulaužytas. 

Monika nuėjo vidun atnešti dar išgerti. Kai pasigręžiau ir nu- 
sekiau ją akimis, pagavau save spoksant į jos miegamąjį. Kitais kar- 
tais, kai stovėdavome balkone, užuolaidos būdavo užtrauktos ir aš 
nepastebėjau už mūsų esančio kambario. Šįvakar užuolaidos buvo 
plačiai atitrauktos, šviesa uždegta. Ant lovos kiūksojo sukrautos 
drabužių ir džinsų krūvos. Ant vidinės durų pusės kabojo suknelė. 
Ant grindų - išmėtyti batai. Žurnalai, kasetės ir knygos. Ant mie- 
gamojo staliuko gulėjo visas ritinys rausvo tualetinio popieriaus ir 
senas metalinis žadintuvas. Dvi pagalvės. Krūva vinilo plokštelių 
ir senas muzikinis centras. Jokių afišų ant sienų. Drabužių spintos 
durys buvo atvertos ir pro jas matėsi ant pakabų kabančios įvairių 
spalvų suknelės, sidabrinis veidrodžio stačiakampis. Ant palangės 
kadangi balkone buvo tamsu, kambarys atrodė itin gerai apšviestas. 
Kambaryje viešpatavo tokia ramybė, kad jis atrodė kaip viena iš 
muziejinių instaliacijų, rodančių įvairių istorijos laikotarpių kam- 
barius ir baldus. Lengvai galėjai įsivaizduoti mažą, kukliai atspaustą 

užrašą po palange: „Merginos miegamasis, papigintos nuomos 
butas, Pietų Londonas. Dvidešimtojo amžiaus pabaiga“. 

Kas liks iš mūsų? 

Monika grįžo į balkoną nešina dar dviem alaus skardinėm ir 
plonyte žolės suktine, iš kurios kilo plonytis dūmas. Ji apsivilko 
raudonos ir mėlynos spalvos golfą. Virš gyvenamųjų namų, to- 
lumoje, už paskutinių tamsių debesų draiskalų, ištryško plonytis 
ryškiai raudonos šviesos ruoželis. 


254 


Saulė buvo vandeninga ir beveidė. Aukšti keršų medžių kamienai 
dryksojo Klephemo esplanadoje. Lengva miglelė. Būriai darbinin- 
kų krovė šakas į sunkvežimį. Vis dar nenupjautų medžių kamienai 
buvo pliki ir sumaitoti: didžiulės šakos karojo neįmanomais kam- 
pais. Žolė buvo nuklota drėgnais rudais lapais. Tolumoje tvyrojo 
dūmai. 

Mudu su Steranko nupėdinome iki tos esplanados vietos, kur 
viskas buvo jau nurinkta ir išgrandyta. Didžiulės medienos krūvos 
ruseno arba degė. Sunkvežimis išvertė krūvą šakų ir nudardėjo. 
Žemė buvo sunki, minkšta ir išvagota padangų atspaudų. 

Ėjome taku iki to pliko žemės lopinio, kur visi audros išrauti 
medžiai buvo pamažėle sudeginami. Čia žemę dengė pilkai baltas 
pelenų sluoksnis. Sulig kiekvienu žingsniu mažytis jų debesėlis 
pakildavo palengva į orą, it smėlis paplūdimyje, kuriame ugnies 
potvynis atslūgo.' Visur aplinkui teberuseno pelenų ir žarijų krūvos, 
maždaug metro aukščio. Ekskavatorius netoliese sėmė didžiulius 
juodos žemės kaušus, apsisukdavo ir palaidodavo medžių pelenus 
po tamsiu krintančios žemės lietumi. 

Žingsniavome nuožmiai traškančio laužo link. Išmoningai su- 
krautas, jis buvo susluoksniuotas taip, kad apačia žėrėjo raudonai 
ir baltai, o ant viršaus metami nauji medžiai degė lengvai ir ramiai. 
Pro šalį pralingavo kitas sunkvežimis ir išvertė medžių krovinį. Du 

darbininkai sumetė medžius į lėtai degantį laužą, liepsna nušvietė 
jų veidus. Dangus rausvėjo. Degančio medžio kvapas. Sunkvežimiai 
ir autobusai, pravažiuojantys gretima gatve, tirpo ir raibuliavo nuo 
laužų kylančio karščio bangose. Už jų styrojo plikos aukštų medžių 
šakos, o tolėliau - kelios šviesos impozantiškuose karalienės Vik- 
torijos stiliaus pastatuose. Dešinėje ilgą audrą atlaikiusių medžių 
eilė tolydžio toldama žemėjo. 

Nepastebėta, saulė pasislėpė už tų Viktorijos stiliaus pastatų. 
Laužai degė tyliai, bet aplinkui riaumojo ir ūžė sunkvežimiai, eks- 
kavatorius bei gatvės eismas. Laužų šviesa nudažė ūkanotą dangų 
blyškiai auksiniu mėliu. 

Šviesa bluko, lapai degė, o medžiai traukėsi tolyn. 

Mudu irgi žingsniavome tolyn, o ten, pakibusi kiaurymėje tarp 
dviejų namų eilių, tvyrojo saulė: tobulas ryškiai raudonas diskas, 
plonų šakelių kontūrai jos fone atrodė lyg išsiraizgiusios krauja- 
gyslės. Laužų dūmai plaukė plika žeme. Autobusai šmėžavo gatve, 
kraujaspalvė saulė kabojo vos vos virš jų. Aukštai virš saulės rau- 
donas garo valktis, plonytis it skustuvo ašmenys, perrėžė dangų. 

Atvažiavo dar vienas sunkvežimis, šįkart pakrautas čiužiniais, 
statybinio kartono plokštėmis, kėdėmis, valgomaisiais ir rašomai- 
siais stalais. Steranko paklausė vairuotojo, ar galėtume pasiskolinti 
dvi kėdes. 

- Pasiimkite, - leido šis. 

Išsivilkome du didžiulius krėslus ton vieton, kur galėjome stebėti 
saulę mirgant pro didžiausio laužo karštį ir liepsnas. Liepsnos šovė 
aukštai į dangų, nuspalvindamos jį sodriu mėliu. Sunkvežimis nu- 
riedėjo šalin, ir mudu sukritome į krėslus toje dykroje, apsupti lėtai 
degančių laužų ir ekskavatoriaus, mechaniškai grąžinančio žemei 
medžių pelenus, burzgesio. Už mūsų degančių laužų dūmai mus 
gaubė ir plaukė pro šalį. Krėsle susmukusio, iki pat laužo ilgas kojas 
atkišusio Steranko veidas buvo užlietas tamsaus liepsnų raudonio. 
Į laužus mums už nugaros kažkas įmetė naujų rąstgalių ir jie staiga 
ištryško ryškiomis liepsnomis. Atvyko dar du darbininkai iš parkų 
departamento. 


»-v-- 

— Paprasčiausiai sėdim, - paaiškino Steranko. 

Vyriškis nušlubavo šalin, paskui drauge su bendru pradėjo mė- 
tyti statybinį kartoną, kėdes ir stalus į laužą. Šie beregint užsi- 
liepsnodavo ir ryškios geltonos liepsnos šaudavo aukštyn į dangų. 
Karštis degino mums akis ir mudu patraukėme krėslus atgal. Laužo 
apačioje deganti medžių masė švytėjo ir pulsavo. Viršuje stalai ir 
kėdės valandėlę išlaikydavo pusiausvyrą, o paskui staigiai nugarmė- 
davo į liepsnas. Kažkas įmesta į liepsnas atšoko ir garsiai klestelėjo 
man prie kojų: patefonas, rūkstantis. 

Dabar karštis tapo toks stiprus, kad tiedu vyrai vargiai begalėjo 
mėtyti šiukšles į laužo viršų. Jų veidai buvo tamsiai raudoni, su 
auksiniais ir juodais šešėliais. Saulė pradingo iš akių, tarytum 
būtų suryta laužo. Man gėlė veidą, akys pradėjo ašaroti. Palie- 
čiau krėslo ranktūrius, kad įsitikinčiau, jog jis po manimi ne- 
užsiliepsnos. Degantis kėdės rėmas nuvirto nuo laužo viršaus ir 
nuriedėjo degdamas ant žemės. Visur aplinkui šmaižiojo šešėliai. 
Steranko veidas ir drabužiai buvo nušviesti šviesiai oranžinės 
ir geltonos šviesos. Dangaus mėlynė tapo dar sodresnė, tokios 
dar niekada nebuvome matę. Užsidegė dar kitas stalas, atsitrau- 
kiau kiek tolėliau, pasukęs savo krėslą kairėn, ir nusigręžiau nuo 
liepsnų. Aukštai aukštai žvarbiam danguj švietė mėnulio pilnatis, 
užliejusi ramia šviesa suplotą žemę ir medžius. Pusė veido man 
vis dar degte degė, kita buvo sustingusi nuo vakarinio oro. Ste- 
ranko irgi apsuko savo krėslą: toje šaltoje mėnulio šviesoje kairė 
jo veido pusė buvo blyški, sidabriškai pilka. Melsvai pilki kitų, 
dabar jau degančių tik pamažėle laužų dūmai lėtai vingiavo pro 
šalį. Užtelėjo dar vienas liepsnos pliūpsnis svarbiausiame lauže, 
ir.mudu nusisukome nuo mėnulio ir tuščio dangaus, kai ugnis 
pagavo čiužinį. Abudu darbininkai priėjo ir mes visi kartu ste- 
bėjome liepsnas. 

— Karšta, ar ne? - paklausė vienas, valydamasis skuduru pa- 
juodusį nuo dūmų veidą. - Įmeskite tuos krėslus, kai baigsite, 
gerai? - pridūrė po kelių minučių. 

Pažadėjome tai padaryti, ir jiedu nužengė į naktį. Sėdėjome toliau, 
stebėjome, kaip mąžtančios liepsnos susilieja su išsilydžiusiomis 

raudonomis žarijomis. Vieni toje dykroje, įnirę į savo krėslus, ne- 
galėjome atsiplėšti nuo pirmapradės ugnies traukos. 

Galiausiai teko palikti tą vietą. Drauge nusviedėme laužan iš pra- 
džių Steranko, o paskui ir mano krėslą. Kelias minutes jie kiurksojo, 
tarytum nepaliesti karščio, paskui staiga išsiveržė aukštyn veržlia 
liepsna, dar kartą nustumdami į šalį nakties šaltį. Pasukome atgal 
per dykrą, aplinkui mus merdėjo liepsnos. 

Buvo jau antra ryto, kai galiausiai radau tą butą. Iš pradžių pama- 
niau, kad gavau ne tą raktą. Jis apsisuko sbynoje, bet durys nepasi- 
davė. Penkias minutes išstovėjau tamsioje laiptinėje vis stumdamas 
ir traukdamas duris, sukinėdamas raktą vienaip ir kitaip. Paskui, 
staiga ir netikėtai (kažkokia mechanizmo paslaptis), išgirdau lengvą 
svertus pakeliančio rakto spragtelėjimą, ir durys atsidarė. Perbėgau 
ranka per sieną aukštyn žemyn, radau šviesos jungiklį ir paspau- 
džiau. Jokio rezultato. Buvo pernelyg tamsu, kad ką įžiūrėtum. 
Įžiebęs degtuką įžengiau į butą ir liepsnai blikčiojant pamačiau 
nedidukę virtuvę. Įžiebiau kitą degtuką ir nužingsniavau iki pa- 
grindinio kambario. Degtuko liepsnos šviesoje įžiūrėjau lovą, stalą, 
rašomąjį stalą ir blausų lango stačiakampį. Brūkštelėjęs paskutinį 
degtuką nuėjau iki rašomojo stalo, pamėginau uždegti stalinę lempą. 
Mano nuostabai, ji įsižiebė. Be lovos ir stalo, čia buvo kelios sunkios 
kėdės, knygų lentyna ir savotiška indauja. Šen bei ten mėtėsi knygos 
minkštais viršeliais ir drabužiai. 

Kambarys buvo suplėkęs. 

Grįžęs virtuvėn pastebėjau plautuvėje paliktą puodelį ir lėkštę. 
Ant stalo gulėjo pusė kepaliuko duonos, kietos tarsi akmuo, ap- 
suptos trupinių. Šalia buvo padėtas rankšluostis, stovėjo keletas pa- 
pilkėjusių pieno butelių, taurė su šunų siluetais ir prie pat kraštelio 
atspaustu užrašu „Ir šuniui ateina katino dienos“. Atsukau karšto 

vandens čiaupą ir vandens šildytuvas beregint sugurgėjo. Mano akys 
jau apsiprato su prieblanda. Čiaupo galas buvo apsitraukęs pelėsių 
taškeliais. Plytelės supleišėjusios. 

Prie dury gulėjo keli oro pašto laiškai, paženklinti bato atspau- 
du, - tikriausiai užmyniau juos įeidamas. Pakėliau juos ir iš karto 
pamačiau, kad vieno adresas rašytas mano ranka. Išsiųstas prieš 
šešias dienas, atėjo per vėlai; kai jį išsiunčiau, jo paties paskutinis 
laiškas jau skynėsi kelią pas mane. 

Sugrįžau į svetainę. Ant sienos, priklijuotas geltona lipnia juosta, 
kabojo pažįstamas nublukęs vieno dailininko parodos plakatas. Ly- 
giai toks pats plakatas liko kaboti mano bute Anglijoje. 

Laikas nuklojo viską tarsi dulkės. Pakėliau megztinį su sykiu nusi- 
vilktais marškiniais, - prieš kiek laiko? - ir numečiau nerūpestingai 
ant kėdės. Ant grindų stovėjo pora baty, išorinės abiejų pakulnių 
pusės buvo numintos kone iki pado. Kiek prasmės glūdėjo atsitikti- 
niame šitų daiktų išdėstyme? Kaip toli reikėtų grįžti, norint iššifruoti 
paprasčiausias šitų marškinių klostes, nustatyti, kaip atsitiko, kad 
jie guli čionai va šitaip? 

Priėjau prie lango ir pažvelgiau žemyn į drėgną gatvę. Pro lietaus 
siūlus išvydau žmogaus figūrą, susikūprinusią po gatvės žibintu. 
Blykstelėjo žaibas ir pro netikėtai išbalusį lietų pamačiau, kaip ta į 
lietpaltį susisupusi figūra pakėlė akis į mano langą ir nuėjo. Mane 
nukrėtė šiurpas. Netrukus ji dingo iš akių, žingsnių aidas vis dar 
tvyrojo drėgname ore. 

Būk šalia, kai mano dienos blės.* 

Prie rašomojo stalo stovėjo mažytis elektros radiatorius su atspu- 
rusiu laidu. Atsargiai įjungiau jį ir du strypai iškart nušvito oranžine 
šviesa. Sulankstęs paltą ir užmetęs jį ant kėdės atkaltės atsisėdau ir 
pažvelgiau į popierių bei visokių niekučių jovalą ant rašomojo stalo. 
Čia mėtėsi kelios kasetės, plunksnakočiai, stovėjo tuščia stiklinė. Ant 
vieno voko kitos pusės buvo užrašyta PENKTADIENIS ir tvarkingai 
atspausdintas dienos darbų sąrašas. Visi kiti popieriai buvo prike- 


* Pirmoji Alfredo Tennysono eilėraščio „Be Near Me When My Light Is Low“ 
eilutė. (Red. past.) 

verzoti jo sujaukta rašysena. Pakėliau kelis atsitiktinius puslapius, 
bet didžiuma jų buvo nebaigti. Daug pastraipų buvo išbrauktos, 
nebuvo galima atsekti jokio tęstinumo. 

Vieną po kito atitraukiau visus stalčius. Vienas jų buvo tuščias, 
gulėjo tik keli pieštukai, senas dienoraštis ir mažytis žodynas. Ki- 
tame buvo sukrautas nepanaudotas popierius ir dar keli prirašyti 
puslapiai, dauguma jų išbraukyti. Paskutiniame stalčiuje gulėjo 
dar daugiau tuščių popieriaus lapų, o po jais - didelė užrašų 
knygelė. Atverčiau ją per vidurį ir pasklaidžiau kelis puslapius. 
Nors ir gerokai aiškesnė negu kituose puslapiuose - tarytum čia 
būtų perrašas iš ankstesnio juodraščio, - rašysena vis dėlto buvo 
neklystamai Fredžio. Puslapiai skendėjo geltonoje stalinės lempos 
šviesoje. Perskaičiau kelis aklai pasirinktus sakinius, permečiau 
akimis dar kelis puslapius, paskui ir vėl grįžau į pradžią ir per- 
skaičiau pirmą sakinį: 

„Rugpjūtį lijo kiaurai...“ 

Šen bei ten peršokdamas puslapius, nekantraudamas prieiti galą, 
perskaičiau visus užrašus, atsimindamas įvykius, kuriuos buvau 
visai užmiršęs, atpažindamas daugelį epizodų, nepaisant visų iš- 
kraipymų ir veiksmo perkėlimo į kitą vietą. Kai priėjau prie galo, 
pro langą skverbėsi pirmoji šėma dienos šviesa. 

Tekstas baigėsi likus gal kokiems dvidešimčiai knygelės puslapių. 
Perverčiau ir tuos paskutinius, ieškodamas dar kokių atsitiktinių 
pastraipų, bet jie visi buvo tušti. 

Bijodamas išsklaidyti praeities kerus nusiėmiau akinius, pa- 
tryniau akis ir vėl atsisėdau ant kėdės. Tada pastebėjau porą atvi- 
rukų, priklijuotų ant sienos virš rašomojo stalo. Šalia ty atvirukų, 
atremta į dešinį sienos kampą, stovėjo nuotrauka - atpažinau 
ją iš karto, nepaisant jos amžiaus. Ištiesiau ranką jos paimti ir 
pamačiau, kad kitoje pusėje užrašyta: „...tas siaubingas dalykas, 
kurio esama visose fotografijose, - mirusiojo sugrįžimas“. Tada 
įsistebeilijau į atvaizdą. 

Mes visi stovime ant stogo, susispaudę, kad tilptume į kadrą. 
Grindys suraižytos plonų televizijos antenų šešėlių. Užklupti auto- 
matinio laikmačio, kai kurie iš mūsų pagauti netikėtais rakursais 

besigrūdantys ieškant geresnės padėties nuotraukoje, bet kadangi 
šviesa labai ryški, visi gerai sufokusuoti ir aiškiai atpažįstami. 
Dauguma mūsų juokiasi ar šypsosi, sykiu prisimerkdami nuo 
akinančių spindulių. Fredis geria iš raudonos alaus skardinės. 
O spalvos stačiai stulbinamos: raudona, mėlyna, balta sportinių 
marškinėlių, šortų ir suknelių; pusiau nuluptas apelsinas; spin- 
dinčiai geltona dviratininko kepurė; platūs sulankstomojo krėslo 
dryžiai. Ir viršum viso šito - sodri tuščio dangaus žydrynė - at- 
minimų spalva. 

Atminimų spalva - tai lyg atminty iškilusių akimirkų, kiek iš- 
blukusių momentinių fotografijų rinkinys, menantis tarsi nerūpes- 
tingą jaunuolių gyvenimą devintojo dešimtmečio Pietų Londone, 
Brikstone. Jie dykinėja po Londoną, klausosi džiazo ir klasikos, geria 
alų ir rūko žolę; jų kasdienybės monotoniją ardo nuotykiai. Romano 
veikėjai susikūrę savą, spalvingą, virš londonietiško nuobodulio paky- 
lėtą pasaulį - įspūdingiausios akimirkos ištinka juos ant daugiabučio 
namo stogo, po mėlynu dangumi. 

Tai - knyga apie draugystę ir vienatvę, apie jaunų žmonių 
bandymus įprasminti gyvenimą, kasdienybę, nepasiduoti minios 
nuomonei, vartotojiškumui. Jiems lyg ir nepavyksta įsikurti, susirasti 
darbą ir namus, tačiau tai kartu tampa ir savotišku jų protestu. Ši kny- 
ga - apie sugebėjimą sugerti ir išlaikyti atminty gyvus jau seniai pra- 
eitin nugrimzdusius išgyvenimus, visiems laikams išėjusius draugus ir 
išblėsusius jausmus. 


Vienas geriausių šiuolaikinių britų rašytojų Geoffas Dyeris 
(g. 1958), save vadinantis „profesionaliu dykinėtoju“, rašo apie viską, 
kas jį domina, - muziką, literatūrą, fotografiją. Ir, šiuo savo sugebėjimu 
vis dar trikdydamas įtariai jį stebinčius literatūros kritikus, tai daro ste- 
bėtinai gerai: 1992 metais už knygą apie džiazą But Beautiful jis buvo 
apdovanotas literatūrine Somerseto Maughamo premija. Iš šiuolaiki- 
nės literatūros srauto Dyerio knygos išsiskiria skvarbiu žvilgsniu, tai- 
kliomis frazėmis, sąmoju ir švelnia ironija, o svarbiausia - nepaliauja- 
mu autoriaus sugebėjimu žavėtis, 

Atminimų spalva (1989) - pirmasis Dyerio romanas. Leidykla 
„Baltos lankos“ 2002 m. išleido vėlesnį jo romaną „Paryžiaus transas“ 
(1998) apie keturių jaunų svetimšalių gyvenimą Paryžiuje. 

